
  Kniha, ktorú držíte v ruke, je román, nie literatúra faktu ani autorove memoáre. Úspešní absolventi základných škôl, aj tých menej prestížnych, vedia, že román je vymyslený príbeh. Číra fikcia. Ak sa predsa spoznávate v niektorej postave, je to dielo náhody a nechcený následok autorovej nespoľahlivej pamäti. Zabudol, že existujete, preto sa vám nedokázal vyhnúť. S trochou šťastia na vás dávno zabudli všetci, tak majte rozum a nepripomínajte im, čo za svinstvá ste porobili. Asi sú už premlčané, ale stále je to hanba.

  PROLÓG


  Slovan je neutrálne územie. Najlepší podnik v meste. Chodia sem všetci — mafiáni, siskári, sudcovia, novinári, policajti, podnikatelia, politici, právnici aj tunelári. Môžu sa navzájom ignorovať alebo si nenápadne kývnuť na pozdrav. Pomiešať spolu kávu. Urovnať staré spory alebo začať nové. Urobiť podvod alebo ho vymyslieť.


  Adrián Šípoš zamieri k rezervovanému stolu v hotelovej reštaurácii, pri ktorom už sedí Pali Schlesinger. Chodili spolu do školy, ale nikdy si ho nevšímal, Šlezi bol už vtedy totálny outsider. No hoci je dnes Aďo druhým najmocnejším mužom v meste, hneď po svojom otcovi, nemôže toho čudáka ďalej ignorovať. Začal robošovať ako škrabák v miestnom plátku a pravidelne vypisuje škodlivé sprostosti o ich fabrike. Otec ho poveril, aby pisálka vybavil, tak ho pozval na večeru.


  „Zajtra večer o šiestej máme rezervovaný stôl v reštaurácii Slovan, snaž sa byť presný, prosím, mám potom ešte jedno dôležité stretnutie,“ oznámil mu do telefónu, keď mu ho asistentka prepojila.


  Schlesingerovi sa na spolužiacku večeru s profesionálnym synom najväčšieho privatizéra v meste nechcelo, tým viac, že to nepôsobilo ako pozvanie, ale ako predvolanie. Lenže je novinár. Učili ho, že si má sadnúť s každým, kto mu chce niečo povedať. Obzvlášť s niekým, o kom píše veci, ktoré o sebe nerád číta. Otázka profesionálnej cti a etiky. Navyše, odkedy hentomu z fotra urobili ministra, je šéfom firmy, od ktorej závisí celý región. Vlajková loď ekonomiky. Vydrží, možno sa dozvie niečo zaujímavé.


  „Prepáč, zdržali ma na predstavenstve,“ ospravedlní sa Aďo za polhodinové meškanie a podá mu ruku. Na druhej má hodinky v cene rodinného domu.


  Aďo napodiv nevyťahuje žiadne Šleziho mediálne hriechy, nesťažuje sa, na to si predsa platí hovorcu, iba spomína na staré krásne školské časy. Schlesinger si ich vôbec nepamätá, respektíve si na ne rozhodne nespomína ako na osobitne krásne. Iste, Aďov otec bol vplyvný komunistický papaláš, kádrovák z fabriky, kým Schlesingerova rodina pozostávala napospol z deklasovaných protisocialistických živlov a jeho vlastný kádrový profil ho predurčoval na prácu pri lopate. Mladý kapitalista súhlasí, že za starého režimu sa Šlezimu udiala nepekná krivda, a dospeje k záveru, že je načase aspoň čiastočne ju napraviť a odkrojiť mu štedrú porciu z výživnej torty privatizačného hospodárstva.


  „Budeme ti platiť tridsaťtisíc korún mesačne,“ predloží mu mladý Šípoš ponuku pri káve a dezerte. „Už je to schválené v predstavenstve.“


  „Vážne si myslíš, že budem za peniaze písať, čo mi budete diktovať?“ Schlesinger sa začne dvíhať od stola.


  „Nechcem, aby si pre nás písal,“ odpovie Aďo dotknuto a gestom mu naznačí, aby si znova sadol.


  „Tak za čo ma chceš platiť?“ Čaká na odpoveď, ale nesadne si.


  „Aby si nepísal vôbec. Teda o nás. Inak si môžeš robiť, čo chceš, keď ťa to baví.“


  „Tebe už z tých tvojich prachov dočista preplo, Aďo.“


  „Dobre, päťdesiattisíc, ale vyššie ísť nemôžem.“


  „Počuj, Aďo, čo keby som ti teraz povedal, že mám vo vrecku zapnutý diktafón a zajtra si náš rozhovor prečítaš v novinách?“ Schlesinger pozrie na lacné digitálky na zápästí. „Keď sa poponáhľam, ešte stíham uzávierku. Titulka sa robí posledná.“


  „To by si neurobil,“ zbledne Aďo.


  „To ty nemôžeš vedieť,“ usmeje sa novinár jedovato a bez slova odíde. Po ceste zaplatí svoj účet. Je mu ľúto, že ten slizký zmrd mal pravdu. Nikdy by to neurobil, dokonca ani Šípošovcom.

  MOLY


  4. hnev (lat. ira) je silná afektívna reakcia na čokoľvek, čo je proti našej vôli, predstave. Aj keď prejavy hnevu majú často svoj dôvod, sú väčšinou prehnané a neprimerané situácii, ktorá ju vyvolala... Konečným ovocím hnevu je vražda.


  


  Farnosť Božského Srdca Ježišovho,


  Sedem hlavných hriechov


  


  


  V Lolite je všetko červené. Ako vo väčšine bordelov. Asi to má na kunčaftov pôsobiť dráždivo. Červené koberce, červené kreslá, červené pohovky, červené tapety, červené stoly. Len tyč uprostred červeného kruhového pódia je chrómová. Niekomu sa podarilo poskladať interiér tak, že žiadna z červených vecí nemá rovnaký odtieň. Alebo sú tu len rôzne dlho, takže sú v nich zažraté rôzne vrstvy špiny. Ani červené svetlo to nedokáže zakryť.


  Zákazníci nechodia do Lolity pre interiérový dizajn. Podnik ponúka presne to, čo má v názve. V luxusnej kvalite. Vo všetkých veľkostiach, farbách aj tvaroch. Od platinovej cez ryšavú až po čiernu, vysoké aj drobné, s poriadnymi nárazníkmi aj úplne ploché. Lolitky. Nočný klub, samozrejme, dbá na zákonnú vekovú hranicu v erotických službách. Žiadne dievča by ju nemalo prekročiť a v žiadnom prípade nesmie vyzerať, že ju prekročilo. Kto si ani v Lolite nevyberie, je buď buzerant, alebo úchylák. S takými Bandi nechce mať nič spoločné. Kurvy musia mať minimálne pätnásť a ukončenú povinnú školskú dochádzku. Bandi neznáša peďošov, úchylov a bukvice. Serú ho. A keď niekto naserie Bandiho, skončí ako buzerant, čo mu tu práve krváca na koberec.


  Čajočky sú pozaliezané na izbách. Vedia, kedy netreba vedieť, vidieť ani počuť. Barmanka zmizla do skladu ako posledná, až keď dorazil Bandi so svojimi chlapcami. Robila preňho odo dňa, keď Lolitu otvoril. Normálne, pri tyči a na izbe. Bola hviezda. Už je za zenitom, ale Bandi si ju nechal. Čaja nemá kam ísť. Nič iné robiť nevie, nikoho nemá a okamžite rozdrbe každú korunu, ktorú zarobí, do posledného haliera. Nikdy sa však nepokúsila Bandiho okradnúť ani odrbať. Keď potrebuje prachy, príde si vypýtať a vždy si ich poctivo odrobí. Bandi ešte stále skúša, či existuje niečo, čo by za prachy neurobila, ale buď je ochotná úplne na všetko, alebo Bandi nemá dostatočnú fantáziu.


  Polámaný kár na zemi nie je naozajstný homoš, však čo by robil homoš v bordeli? Je to buzerant policajtský. Policajt buzerantský. Bandi ho poriadne nakopne zboku, do sleziny, ale nie je to ono, má obuté tenisky. Fízel sa plazí ďalej k pódiu a krváca z papule. Bandi nechápe, o čo mu ide, východ je na opačnej strane.


  Ďoďo stojí pri bare a znudene pozerá, ako boss máruje fízla.


  „More, však ho už dorobte,“ zašomre nahlas. „To dokedy tu budeme?“


  Maco sedí na kraji pódia a pije vodku rovno z fľaše. Zoskočí a kopne fízla do hlavy. Chlap zachrčí a spomalí, ale stále sa plazí. Ďoďo znechutene prevráti oči, rozbehne sa a z vysokého výskoku dopadne na fízla oboma nohami. Niečo v ňom nahlas rupne a konečne to zabalí. Chvíľu ho trasie, ale potom znehybnie a prestane kňučať.


  „Čo si chuj?“ pozrie vyplašený Maco na Ďoďa.


  „Konečne má dosť,“ napľuje Bandi na ležiaceho chlapa a kopne ho do hlavy.


  „A čo s ním teraz zrobíme?“


  Bandi pokrúti hlavou, ako keby neveril, že Maco môže byť až taký sprostý, zohne sa a začne prehľadávať fízlovi vrecká. Z motorkárskej bundy vyloví kľúče od auta.


  „Si žijú, buzeranti,“ podáva Macovi kľúč s logom BMW. „Iď za Ďusim a povedz mu, naj priparkuje jeho auto zozadu a potom naj nám príde helfnúť.“


  


  Ďusi stojí pred klubom, práve si zapaľuje ďalšiu camelku od predchádzajúcej. Nemá dobrý pocit. Pokúšal sa šraca upokojiť, ale nedalo sa. Úplne mu dziglo. Skákal do každého, do čají aj do zákazníkov. Čajám nadával do vyjebaných kuriev a zákazníkom do pojebaných mafiánov. Potom začal rozbíjať bar. Čo mal Ďusi robiť? Nechcel volať Bandimu, aby nevyzeral jak geňo, že pre jedného ožrana volá šéfovi. Ale musel. Bol to fízel, celý čas mu mával plackou pod nosom, vykrikoval, že on je čistý a všetky špiny porieši. Nemohol ho len tak zmlátiť.


  Zahodí ohorok a nervózne si potiahne zo zapálenej cigarety. Rýchlo vyfúkne dym, už mu nechutí, zase sa prefajčil. Strhne sa, keď sa mu za chrbtom otvoria dvere. Maco ich vyplní prakticky celé, do výšky aj do šírky.


  „Na,“ podáva Ďusimu kľúče od bavoráka. „Vezmi jeho motor, priparkuj ho zozadu a poď nám pomôcť.“


  „Treba ho zobrať domov?“


  „Ta… domov asi ne.“


  „Do špitálu?“


  „Choď už po toten motor a hybaj dnu za Bandim, bazmeg,“ strčí mu Maco kľúč do ruky, vojde do klubu a zamkne za sebou.


  Trojkový bavorák môže mať tak pätnásť rokov, ale šesťvalec naskočí okamžite a má zvuk ako v deň, keď zliezol z výrobnej linky.


  „Nemec,“ zamrmle Ďusi spokojne, zaradí rýchlosť a obíde budovu. Auto odstaví pred zadným vchodom, ktorý je krytý vysokým tehlovým plotom. Vypne motor, ale kľúče nechá v zapaľovaní. Odomkne si sivé, plechom obité dvere, prejde chodbou s betónovou podlahou, otvorí ďalšie dvere a dostane sa k schodisku, ktoré vedie na poschodie s izbami. Obíde schody, zahne doľava a krátkou chodbou s červeným kobercom vojde do podniku. Bandi sedí pri pulte a fajčí. Maco s Ďoďom postávajú nad fízlom, ktorý leží na zemi.


  „Iď im ho pomôcť naložiť,“ kývne rukou Bandi.


  „Vyzerá, jak keby dal čelovku kamiónu, bazmeg,“ prezerá si Ďusi dobitý ksicht so zlomeným nosom a vyrazenými zubami.


  „No vidíš, a pritom iba opitý nadzigal do stromu,“ zachechce sa Bandi od pultu.


  „No makaj, ne?“ osopí sa naňho Ďoďo. „Ty ho ulap pod pazuchy, Maco za nohy a ja budem otvárať dvere. Sa pohni už, geňo!“


  


  Miki potme hmatká po nočnom stolíku. Telefón vytrvalo drnčí. Niečo zarinčí na zemi. Popolník. Hmatká ďalej, kým mu konečne padne do ruky známy tvar a priloží si ho k uchu.


  „Čo je?“ zavrčí.


  Otravné zvonenie neprestáva.


  „Čo do… kurva! Raz si odstrelím lebeňu,“ zamumle a položí zbraň na posteľ. Konečne sa mu podarí zdvihnúť slúchadlo. Otvára ústa, aby niekomu detailne vysvetlil, čo bola zač jeho matka, kam má ísť a akým exotickým sexuálnym praktikám sa tam venovať, ale nestihne.


  „Zdvihni svoju ožratú riť, sadaj do auta a ťahaj za našimi chlapcami. Moly mal nehodu a operačný sa ti už pol hodiny nevie dovolať.“


  Mikimu je ľúto, že nestihol povedať, čo mal na srdci, skôr než zistil, že volá šéf. Adresu si nepotrebuje značiť, pozná to miesto. Nechápe, ako sa tam dá vybúrať. Ani s tromi promile. Nič sa nepýta, však zistí na mieste. No najprv Molymu zo dve pridrbe. Jednu za to, že ho kvôli nemu ťahajú v noci z postele. Druhú, parádnejšiu, že ho nepočúvol a nešiel domov.


  „Som popil dakus večer, no,“ ospravedlní sa. „Za pätnásť minút som…“ nedopovie, preruší ho prerušovaný tón. Šéf zložil. Stále potme nahmatá zapaľovač a balíček so spartami. Jednu vyloví, strčí si ju do úst, prižmúri oči, škrtne zapaľovačom, pripáli si a zhlboka si potiahne. Okamžite ho napne a začne sa dusiť.


  „Piči, filter,“ zahreší nahlas a vzdá to. Rozsvieti, aj keď vie, že to bude bolieť. Štyridsaťwattová žiarovka ho zasiahne ako jadrový výbuch, druhýkrát ho napne. Zapálený filter uhasí vo zvyšku kávy z predošlého rána a začne sa hrabať z postele. Stúpi do popola a rozsypaných ohorkov, ale masívny popolník z modrého skla vydržal, takže sa aspoň nedoreže. Pri ďalšom kroku sa skoro zabije na prázdnej litrovke od vodky. Večer s ním fľaša duel prehrala, ale teraz ho dostala, sviňa zákerná. Leží na chrbte a rozmýšľa, kedy sa vlastne vyzliekol. A načo? A hlavne kde?


  Staromládenecký jednoizbák má aj svoje výhody. Napríklad sa v ňom nedá nič naozaj stratiť. Rifle trčia spod postele, natiahne si ich na holé telo. Z kopy na zemi pred kúpeľňou vytiahne tmavomodré tričko, na ktorom nebude vidno, koľko si toho od posledného prania spolu užili. Určite nie v noci. Kožená bunda je na svojom mieste, zavesená na kľučke. Tenisky si obuje naboso, na parády nie je čas. Keď na seba konečne nahádže všetky handry, ide sa obliecť. Bez šiat by na ulicu asi vyšiel, keby musel, ale holý nikdy: služobná čezeta 7,65 je dobrá tak na plašenie vrabcov, tú si dá zozadu za pás, súkromnú deväťmilimetrovú Berettu zasunie do podpažia a drobnú šesť-tridsaťpäťku do puzdra na členku.


  Vo vrecku bundy nahmatá kľúče od golfa, vyjde z bytu a privolá si výťah. Dvere len zabuchne. Aj keby mu bolo čo ukradnúť, nevie si predstaviť magora, ktorý by to skúsil. Práve preto si hrubou čiernou fixkou napísal na dvere celé meno aj s hodnosťou — nadporučík Mikuláš Miko. Keby ho chcel navštíviť niekto nebezpečný, nájde si ho aj bez toho, no náhodných šuflikantov, čo by mu chceli vyslopať zásoby chľastu, by to malo spoľahlivo odradiť.


  Cesty sú ráno po tretej prázdne, Miki trochu zohreje pneumatiky na služobnom golfe, ale zasa nepreháňa, po litri vodky a dvoch hodinách spánku sa necíti celkom fit. Starne. Má pocit, že naňho dolieha celá ťarcha jeho tridsiatich troch rokov. Cesta mu aj pri opatrnej stovečke zaberie podstatne menej času ako obliekanie a na miesto dorazí v sľúbenom limite.


  Inokedy tichá ulica, z jednej strany lemovaná nízkymi vybývanými bytovkami, z druhej železničnou traťou, naňho zďaleka bliká ako primátorovo sídlo pred Vianocami. Naráta päť policajných áut so zapnutými majákmi, z toho tri neoznačené. V pohode, privolaná hliadka, nehodovka, kolegovia z nočnej, nejaké šéfstvo a určite aj nejaký čurák z inšpekcie. Ďalšie civilné autá zaparkované trochu ďalej by mohli byť siskári, možno aj nejaké hyeny z novín. Čierne pajero sú zaručene mafoši, ktorí sa prišli potešiť. Fajn, aspoň si bude na kom vybiť nervy.


  Skutočne zlou správou je sanitka. Stojí len tri metre od jediného stromu na okolí, o ktorý to Moly oprel. Ak skončí v špitáli, bude to stáť kopec papierovania a celé debny chľastu, kým to zametú pod koberec. Miki zaparkuje pri trati, zapáli si a vyberie sa k sanitke, aby chalanovi pridal nejaké to ľahké zranenie s lehotou liečenia do sedem dní. Strašne je na zelenáča nasratý. Aj na seba, že ho neustrážil, ale keby sa Moly nesprával ako hysterický fagan, ktorého veľkí chlapci obrali o lopatku a kýblik, nemali by na krku ďalší zbytočný prúser.


  


  Miki vedel, že s mladým budú problémy, v tej sekunde, keď mu ho pridelili ako parťáka. K Mikimu dávali ľudí za trest.


  Igor Molnár ešte nemal takú povesť ako Miki Miko, ale už sa o ňom hovorilo. Že nedodržiava žiadne pravidlá, iba zákon. Že nerešpektuje príkazy nadriadených ani ich dohody. Párkrát pozatýkal ľudí, ktorí jeho šéfom poctivo platili za ochranu. Musel vedieť, že z toho nič nebude, iba sa tak zabával. Dovliekol ich v putách, vždy aj s dôkazmi. S dobrými dôkazmi. Čistými, zákonnými, použiteľnými v procese. Nebol to problém, vyšetrovatelia neboli debili. Vedeli, aké chyby porobiť, aby ich museli obratom pustiť. Problém to nebol, ale bola to otrava.


  Zbytočné papierovačky a robotu navyše by hyperaktívnemu kolegovi chvíľu aj tolerovali. Mladý a zapálený. Zriedkavý typ blbca, ale nie nevídaný. Policajná robota je už taká, raz za čas nevyhnutne pritiahne idiota, ktorý prišiel čistiť mesto od zločinu. Lenže jedna vec je zobrať od pasáka či dílera niečo na prilepšenie a otočiť sa chrbtom, ale druhá, ak sa mu musíte ešte aj ospravedlňovať za hyperaktívneho debila. Keď pochopili, že s tým Moly neprestane, vysvetlili mestskému veliteľovi situáciu a ten ho kopol vyššie.


  „Aktívny blbec je horší ako triedny nepriateľ,“ usmial sa mestský šéf opovržlivo. „Chce byť hrdina? Ta mu dáme, čo pýta. Pôjde na kraj, nech si merá pucku s naozajstnými živáňmi. Uvidíme, aký je poručík Molnár veľký čávo. Si pozriem, jak bude buzerovať Bandiho abo Ďodiho s Macom. Tabuľkové miesto tam majú, ten magor Miko je už pol roka bez stáleho parťáka.“


  Mikimu úplne vyhovovalo nemať na krku nikoho z oddelenia. Niežeby sám nepristupoval k zákonu kreatívne a flexibilne. Lenže to robil preto, aby dostal hajzlov dnu, nie aby ich udržal vonku. Jeho kolegovia to mali väčšinou naopak. Sral na nich, nebol naivný, vedel, že to nezmení. No neznášal, keď ho podrážali a kazili mu robotu. Naservírovať inšpekcii ich nemohol. Policajti na seba nebonzujú. Ani by to nemalo zmysel. Akurát by sa museli na inšpekcii vykúpiť a tým viac by potom brali na ulici, aby si vynahradili škodu.


  Moly bol iný. Miki si ho preklepol u chlapcov na meste. Nebol krivý, bol problémový. Fest problémový. Mal nepekný zvyk šťať proti vetru a dlhodobá predpoveď pre Mikiho oddelenie boli víchrice, občas prerušované orkánmi. Rozhodne nemal záujem postávať akurát vedľa tohto druhu blázna.


  


  Svojho nového partnera hneď prvý deň vyskladnil v zašitej kaviarni medzi panelákmi. Nemala ani názov, len nápis Kaviareň vystrihnutý z modrého papiera, nalepený zvnútra na sklenených dverách. Štamgasti to volali U Žanety podľa ženštiny, ktorá v nej obsluhovala. Otvárala už o siedmej ráno a určite predala viac vodky a borovičky než kávy. Usadil Molyho k baru a ukázal na rohový stôl so špinavou účtenkou, na ktorej bolo červeným perom kostrbato načarbané REZERVE.


  „Budeš robiť sledku,“ povedal mladému dôrazne. „Nalej mu, čo bude chcieť, ale nech sa neožerie. Hádž mu to na môj účet,“ inštruoval Miki aj ženu za výčapným pultom. Molymu pripomínala Barbru Streisand bez sexepílu. Drobná, šľachovitá, s veľkou hlavou a odrastenou trvalou. Na nose mala okuliare s extrémne hrubými sklami, pod ním riedke fúziky.


  „Čakaj, Miki, čo mám sledovať?“


  „Neboj, mladý, keď príde, budeš vedieť, že to je on,“ potľapkal Miko zelenáča po pleci a zmizol.


  Moly sedel v zapľuvanej putike bezmála sedem hodín. Skoro mu praskol mechúr, ale bál sa odísť, aby neprešvihol niečo dôležité. Miko bol živá legenda, nechcel si to uňho pohnojiť hneď prvý deň.


  Prečítal si týždeň starý večerník, ktorý ktosi nechal na výčapnom pulte. Neskôr si prečítal aj riadkovú inzerciu. Krížovku už niekto vylúštil. Skontroloval, či správne.


  Občas sa v kaviarni niekto zastavil, prevrátil do seba veľké pivo alebo deci ostrého a šiel. Traja chlapi v montérkach si sadli k sivému umakartovému stolu, ktorý musel začínať svoju kariéru ako majetok v socialistickom vlastníctve. Dali si dve rýchle rundy a vypadli.


  Okolo jednej si Moly nechal naliať do svojho toniku vodku. Veľkú. Mal nárok na obed. Potom si dal kávu. Zalievanú, iná nebola. Vodu v otlčenej smaltovanej rajnici nechala výčapníčka zovrieť na dvojplatničke a lekárenskú dávku kávy zaliala hliníkovou naberačkou.


  Z číreho zúfalstva sa Moly pokúsil o konverzáciu s ňou.


  „Dlho sa s ním poznáte?“ opýtal sa, kým čakal, až sa zrnká kávy usadia na dne hrubého pohára.


  „Skym?“ odvrkla.


  „Čo?“


  „S kým?“


  „Aha. No, s Mikim.“


  Žaneta špinavou utierkou vytrvalo rozmazávala mastnú šmuhu po pohári s vyštrbeným okrajom, ani naňho nepozrela.


  „S nadporučíkom Mikom,“ upresnil Moly po chvíľke ticha, ktoré mu začínalo byť trápne.


  Odložila pohár, prehodila si utierku cez plece, z balíčka s nápismi v azbuke vylovila cigaretu, odlomila z nej filter, vložila si ju medzi úzke pery, škrtla zápalkou, potiahla si a vyfúkla hustý dym Molymu do tváre. Páchol ako požiar v továrni na hnojivo.


  „Ťa piča po tom,“ zazrela naňho babizňa spoza dvoch popolníkov v čiernom plastovom ráme a začala mastiť ďalší pohár.


  Teraz sa už Moly naozaj cítil trápne. Radšej sa otočil chrbtom a rátal mŕtve muchy na podlahe. Tá zábava mu mohla vydržať až do záverečnej, keby bola aspoň trošilinku zábavnejšia. Múch bolo len pár. Možno pár tuctov. K dispozícii mal aj kopu rozšliapnutých žuvačiek. Špakov. Zaschnutých chrchľov. Chrchle predstavovali zvláštnu výzvu, niektoré sa celkom šikovne maskovali v mastnej špine na imitácii lešteného kameňa.


  Pred piatou začal byť Moly naozaj nervózny. Čo keď sa Mikovi niečo stalo a on tu posedáva ako taký fas? Šéfovi volať nechcel, aby to nevyzeralo, že robí parťákovi problémy. Ostatných ešte nepoznal vôbec.


  „Máte tu telefón?“ odhodlal sa nakoniec Moly. Predtým si vypýtal ďalšiu veľkú vodku, na guráž.


  „Koruna za hovor,“ zavrčala babizňa.


  „Dajte to Mikimu na účet.“


  „U mňa sa na sekeru netelefonuje.“


  Moly neochotne vylovil z vrecka svoju nekonečnú mincu. Tú fintu ho naučil drobný čorkár, ktorý vykrádal telefónne automaty. Keď človek dotelefonoval, bolo treba vytočiť nulu a zavesiť slúchadlo, kým sa číselník vracal na miesto. Minca vypadla, ako keby sa hovor neuskutočnil. Samozrejme, fungovala tak ktorákoľvek korunová minca, ale Moly si nechal tú, s ktorou trik vyskúšal po prvýkrát. Bola to jeho nekonečná koruna. Nikdy ju nepoužil súkromne, len keď si potreboval zavolať služobne. Vedel, že ide na hranu, ale bol predsa štátny zamestnanec a pošta bola štátna inštitúcia. Nebolo to také, ako keby niekoho naozaj okradol. Na privátne hovory mal poctivo kúpenú telefónnu kartu.


  Výčapníčka vytiahla spod pultu čierny bakelitový telefón, ktorý tu museli zapojiť hneď po kolaudácii, niekedy na konci šesťdesiatych rokov. Moly vytiahol z vrecka notes a pohľadal priame číslo na operačného.


  „Tu poručík Molnár, len sa chcem opýtať, či nás niekto nezháňal.“


  „Ta neviem, jak ste to mali na meste, poručík, ale tu na kraji to máme tak, že jak od vás dačo budem potrebovať, ta sa vám ozvem do auta,“ vyletel naňho operačný.


  „Ja som len…“


  „Vás Miki dakde nechal?“ skočil mu operačný do reči už miernejším tónom.


  „No… ja… on…“


  „Však sa vás normálne pýtam.“


  „Hej.“


  „No ta sebe seďte na riti a zvykajte si,“ povedal operačný a zložil.


  Moly ešte zamyslene držal slúchadlo v ruke, keď sa otvorili dvere a vošiel Miko.


  „Daj mi jednu veľkú pálenku, Žaneta,“ povedal výčapníčke namiesto pozdravu, prešiel okolo pultu a sadol si k stolu s rezerváciou. Vystrel si nohy, založil si ruky za hlavou a spokojne sa uškŕňal na Molyho.


  „Ta čo, mladý, jaký si mal deň?“


  Molymu to okamžite došlo: Keď príde, budeš vedieť, že to je on. Normálne ho tu odložil ako decko do jaslí. Nezmohol sa na slovo. Iba zaťal päste a rovno sa vrhol na Mika.


  Nebol to jeho prvý partner, ktorý po ňom skočil, ale Miki nebol zvyknutý, že musí niekomu zavesiť aj druhú, kým sa zloží na zem. Moly potreboval aj tretiu. Húževnatý chlapec. Niečo by z neho mohol vychovať. Pozbieral ho zo zeme, posadil na stoličku oproti sebe a postavil pred neho ďalšie deci vodky.


  „Počúvaj sem, mladý, si teraz dohodneme pravidlá, hej?“


  Moly potriasol hlavou ako mokrý pes a so zjavnou námahou zaostril pohľad na Mikiho.


  „Volám sa Igor, ty fas,“ prevrátil do seba vodku na ex. „Kamaráti ma volajú Moly a pre kokotov som poručík Molnár. Vyber si a potom sa toho drž.“


  „Dobre… Moly. Počúvaj ma dobre teraz. Dakedy budem mať robotu, na ktorú ťa nevezmem. Ťa nepoznám ešte, chápeš. Neviem, čo v tebe je.“


  Molymu sa zúžili zreničky a zaťal päste.


  „Hej, dačo v tebe je, však vidím, ale čo ja viem? Možno je to len Žanetina pančovaná poľská vodka. Chlapci na meste o tebe hovoria, že si čistý chuj, takže sa ti asi dá veriť, bo viem, čo sú to za degeši. Akurát že to nie sú vygumovaní degeši, takže keby mi tu chceli nasadiť krtka, porozprávali by mi o ňom presne toto, že aký je chuj, čo kazí kšefty a nedá sa s ním podobrotky, chápeš, ne?“


  Moly uprene pozeral Mikimu do očí a stále pevnejšie zatínal päste položené na stole.


  „Len kľud, mla… Moly. Žaneta, nalej mu ešte!“


  Výčapníčka s otráveným výrazom niekoho, kto pozerá tretiu reprízu pondelkovej televíznej inscenácie, prišla k stolu a položila pred nich otvorenú litrovku.


  „Si ju dopite, budem vzadu,“ zašomrala a zmizla vo dverách za pultom.


  „Kukaj, Moly, ti to nehovorím zato, žeby si sa urážal, ale žeby si chápal, jak sa veci majú.“


  „Ta takto sa veci majú, hej? Že mi neveríš?“


  „Dnes takto. Zajtra môžu byť ináč.“


  „Som si myslel, že sme teraz parťáci.“


  „Si kukal veľa amerických filmov predtým, jak si si dal žiadosť do zboru? Ty mne veríš? Len zato, že mi ťa dnes ráno dali za parťáka? Ti dočista kúruje? Sa nechceš dožiť dôchodku?“


  Moly dolial. Obaja rýchlo vypili a nalial znova.


  „Jakže ti nemôžem veriť?“ opýtal sa Moly, ako keby akurát tomu nemohol uveriť.


  „Môžeš, tvoja vec. Ale nemal by si. Lebo podraziť ťa môže iba dakto, komu veríš. Chápeš?“


  Dopili fľašu a vzali si spoza pultu ďalšiu.


  „Zaplatíme?“ opýtal sa Moly, keď ju dopili. Už trochu ťažšie artikuloval, ale keď sa postavil, krok mal pevný.


  „Nie, u Žanety neplatíme. Nikdy. Iba za telefón.“


  „Ale to je úplatok,“ zaťal sa Moly a začal loviť z vrecka peňaženku.


  „To je inak,“ chytil ho Miki za rameno a ťahal na ulicu.


  „Jak inak?“


  „O hodinu bude Žaneta zatvárať a prinesú jej dennú tržbu.“


  „Čo?“


  „Však si tu sedel celý deň a sledoval, ty šerlok. Si myslíš, že z toho, čo predala, vyžije?


  „No, neviem, asi nie. A z čoho potom žije?“


  „No však toto.“


  „Čo? Práčka? Ale to je…“


  „Hej, viem, to je proti zákonu a je to trestný čin.“


  „Hej, trestné to je. Poďme ju zatknúť.“


  „Dobre, Moly, zajtra ju zatkneme. Keď budeme triezvi. Poď, vezmem ťa domov.“


  „Dobre, Miki. Ale zajtra ráno prídeme a zatkneme ju.“


  Keď na druhý deň miešali Žanetinho turka, Moly sa tvrdohlavo vracal k téme.


  „Jak toto môžeš tolerovať a ešte si od nej nechať zadarmo nalievať?“


  „Žaneta perie pre jugošov. Starí páni zo starej školy. Poznáš ich, chodil si k nim na zmrzlinu. Žiadne drogy ani výpal. Hazard, luxusné šľapky pre vybranú klientelu, pašované zlato a tak. Možno občas nejaké zbrane, ale nič veľké a všetko ide von, za hranice.“


  „Aj to je trestný čin.“


  „Hej, je. Ale netečie pri ňom krv. Nie u nás v Košiciach. Nemajú problém, keď dajaká tečie, ale škodí to kšeftu. A starí jugoši majú beťársku česť, ne jak tá svoloč, čo tu frajeruje v šušťákoch. Oni tu boli už za komančov. Už za Husáka mali krytie a zostali im kontakty dodneska. Keď dajú slovo, držia ho. Keď sa dohodnú, platí to. Keď ich podržíš, podržia aj oni teba. Našim veriť nemôžeme, ale dakedy ti treba ľudí, na ktorých sa môžeš spoľahnúť. Ne zato, že sú fasa chalani, ale že s tebou majú dohody, ktoré sa im vyplatia. Chápeš?“


  „Nechápem. Jak ťa podržia? V čom sa chceš na nich spoliehať?“


  „Spoloční nepriatelia. Ľaví policajti. Nasypaní brojleri v šušťákoch, Albánci, čo dílujú heroín a držia v bordeloch baby násilím. Po nich ideme. Budeme robiť, čo môžeme. S rozumom. Čo nám ešte prejde.“


  „Neni to správne.“


  „A čo je správne? Zbaliť dajakého šuflikanta, ktorého aj tak za dve hodiny pustia, len žeby si nasral šéfa? Ty ani nevieš, jaké máš šťastie. Ťa mohli poslať do Trebišova riešiť kradnuté bicykle, ty fas. Sa už spamätaj konečne. Ťa tu dali, žeby si zrobil dajakú fest hrubú chybu, za ktorú ťa dajú dole. Potom dostaneš štátny pohreb, vyznamenanie in memoriam, zarečnia si nad tvojou rakvou a po pohrebe to pôjdu zapiť s tými, čo ťa zrobili. Takto, Moly, kým nedostaneš rozum, ta budeš sedieť u Žanety a dumať, že čo robíš na piču. Bo vieš čo, Moly? Možnože sa chovám k svojim parťákom jak chuj, ale večer ich furt doveziem domov. Živých. Chápeš?“


  „Však dobre, no, však chápem. Sa mi to iba nepáči.“


  „Sa ti vyserem na to, čo sa ti páči. Rob, čo ti poviem, a môžeš robiť. Abo môžeš slopať u Žanety. Si dones knihu abo dačo, naj ťa tu nejebne od nudy.“


  Moly si nedokázal predstaviť, že by mal v zapľuvanej putike stráviť ďalší deň. To by radšej dal ježibabe ďalšiu korunu a z jej vlastného telefónu by zavolal hygienu, aby jej to tu prišli zatvoriť.


  „Však dobre, Miki, dobre no, budem robiť, čo mi povieš, ale páčiť sa mi nemusí, nie?“


  


  Nakoniec sa to Molymu zapáčilo.


  Miki mal už dlhšie rozpracovanú skupinu albánskych autičkárov, ktorí kradli staršie škodovky na náhradné diely. Niekedy urobili aj dve-tri za noc.


  „Keď ujebú bavoráka abo medveďa hajzlovi, čo vytuneloval dajakú sprivatizovanú firmu, poisťovňa zaplatí a on si kúpi nového,“ vysvetľoval Miki. „Ale keď udrbú favorita fotrovi, čo chodil do tej fabriky makať na tri šichty a šetril naň desať rokov, nedostane ani hovno, lebo žiadnu poistku nemá. Kde by na ňu vzal? Je rád, že môže za dvadsať korún natankovať a zobrať ženu na veľký nákup abo decko k doktorovi. Sťažovať sa môže na lampárni, lebo Albánci si platia za ochranu tvojho bývalého šéfa, však to poznáš.“


  „Takže keď ich pozbierame, zase ich pustia, nie?“


  „Nie, lebo na kraji nemajú nikoho. Nie sú dosť veľkí. Delia sa s veľkým šéfom, so Skenderom Spahijom, odvádzajú mu percentá. Keby ich na dačo potreboval, zapíska a dobehnú, bo musia, ale kopú za seba. Môžu v Skenderovom rajóne robiť staré autá na súčiastky, ale policajtov si platia zo svojho, Skender ich neprikrýva, iba ich necháva žiť.“


  „A čo mestský, nebude vyvolávať?“


  „Nebude. Vie, že kraj musí zrobiť aj dajaké čiarky do štatistiky. Väčší pes jebe. Mestský bude dakus chudobnejší, ale hladom neumrie. Veľké lóve aj tak robí inde.“


  Všetko išlo ako v televíznej kriminálke. Albáncov aj s kopou dôkazov vybrali priamo z garáže, v ktorej rozoberali autá, vyšetrovateľ ich obvinil, sudca ich vzal do väzby, prokurátor chystal obžalobu, vo večerníku o tom vyšiel článok na pol strany a Moly sa prvýkrát cítil ako naozajstný policajt.


  Druhý prípad už nešiel tak hladko.


  „Sem začali voziť heroín,“ z hlasu Vuksana Katiča zaznievalo znechutenie.


  Miki s Molym sedeli v Adrii, ošumelej kaviarničke, kde na prvý pohľad nič nenaznačovalo, že tu robia naozajstnú, bezkonkurenčne najlepšiu tureckú kávu v meste. Mohutný Srb s čiernymi očami a nakrátko ostrihanými hustými sivými vlasmi im ju vlastnoručne pripravil v mosadznej džezve a naservíroval. Mal opatrné, jemné pohyby, ako keby sa neustále bál, že niečo rozbije.


  „Vozia z Turecka, z Istanbula. Olašáci. Nie za tranzit, oni ho tu začali predávať. Tu, v Košiciach.“


  Miki prekvapene zdvihol pohľad od svojej kávy. Moly držal hubu, ako mu Miki kázal. Vuksan ho akceptoval ako Mikiho partnera, ale preňho partnerom nebol.


  „Ktorí?“ spýtal sa Miki.


  „Roštášovci. Vozili handry i zlato. I ja som kupoval od nich. Teraz nosia heroín. To je svinstvo. Nechcem to tu. Šiptari budú robiť problém. Na konci z toho bude problém pre každého.“


  Vuksan hovoril rozvážne, medzi vetami robil pauzy, ako keby si každú dvakrát rozmyslel, kým ju vyslovil. Miki ho však poznal dobre, vedel, že potláča vražednú zúrivosť. Nečudoval sa mu.


  Drogový trh v Košiciach v podstate neexistoval. Pár zúfalcov si pichalo perník a občas si na sfalšované recepty zohnali nejaký Fortral z lekárne, decká experimentovali s nekvalitnou, podomácky pestovanou trávou, hŕstka zbohatlíkov objavila čaro kokaínu, ale zohnať v meste heroín bolo prakticky nemožné. Nie preto, že by mali Košice rozumnejších obyvateľov ako trebárs taký Trebišov, kde bolo viac dílerov než v krajskom meste konzumentov. Košice boli veľkým logistickým uzlom na balkánskej ceste, ktorý kontrolovali kosovskí Albánci. Nemali záujem pútať pozornosť. Kde niet feťákov, tam drogy nikoho nezaujímajú. Policajti sa za rozumný podiel radi otočia chrbtom a nikto ich za to nebuzeruje.


  „Keď sa to dozvie Skender, bude to tu vyzerať ako v Bosne,“ skonštatoval Miki.


  „Tak,“ prisvedčil Vuksan.


  Roštášovci boli najbohatšia a najvplyvnejšia rómska rodina v meste. Za bývalého režimu to bývali vreckári, veksláci a príležitostní pašeráci. Keď sa pred pár rokmi otvorili hranice, boli dokonale pripravení. Mali vybudované kontakty aj dostatok kapitálu. V prenajatých autobusoch otočili trasu Košice — Istanbul aj dvakrát za týždeň. Pašovali čokoľvek, čo sa dalo v Turecku lacno nakúpiť a doma dobre predať, od textilu cez kožu až po šperky z nekvalitného zlata.


  „Šani Roštáš sa musel dočista zblázniť.“


  „Šaňo je hlúpy,“ sucho skonštatoval Vuk. „Vždy bol hlúpy. Starý Tibi bol múdry muž, ale syn jemu nevydaril.“


  „Áno, škoda starého pána,“ prikývol Miki.


  Šaniho otec sa dôsledne vyhýbal akémukoľvek násiliu. Pašoval, veksloval, kradol, podvádzal, šmelil, a keď bol mladý, vedel sa vraj šikovne oháňať britvou, no v čase, keď ho spoznal Miki, používal v boji so zákonom i s konkurenciou výhradne gódi. Oklamať gadža bolo preňho otázkou cti a neoklamať policajta by znamenalo jej úplnú stratu, no nikdy na nikoho nezdvihol ruku. Zomrel pomerne mladý, nemal ani šesťdesiat. Rakovina hrtana. Jeho najstarší syn Šaňo bol agresívny tupec, ktorý nevedel prežrieť, že Bandi Farkaš, obyčajný dedinský degeš, je miestny boss a on, cigánska aristokracia, hlava najbohatšej olašskej rodiny, šmelí s tureckým aušusom na blšáku.


  „Bude vojna,“ pokýval hlavou Vuk. „Šiptari sú zvieratá. Oni zabijú všetké Cigáne. Ženy, deti, im to je jedno. Aby si to nedovolil už nikto.“


  Miki si nerobil žiadne ilúzie ani o tom, čo by Vuksan Katič porobil s kosovskými Albáncami, ktorých pohŕdavo nazýval šiptari, keby si to mohol dovoliť. Sám síce netušil, ako odlíšiť Srba od Chorváta, no bolo mu jasné, že keby sa hoci aj tu, v Košiciach, stretli v tmavej uličke, na opačnom konci by z nej vyšiel iba jeden. Pre Mikiho to boli stále všetko jugoši, no iba pár hodín jazdy odtiaľto sa navzájom hromadne vyvražďovali a nezdalo sa mu, že by v tej vojne bojovali aj nejakí kladní hrdinovia.


  „Viem, kedy idú do Istanbula za ďalšie dve kilá,“ posunul mu Vuk obyčajný kus papiera vytrhnutý zo štvorčekovaného zošita, s dátumom, názvom hraničného priechodu a poznávacou značkou autobusu.


  


  Šéf kosovského gangu Skender Spahija sa o amatérskom pokuse Roštášovcov rozbehnúť lokálny trh s heroínom dozvedel okamžite, samozrejme, aj sa pri tom patrične rozčúlil, ale do vojny s miestnymi sa nehrnul. Jeho šéfovia z Prištiny ho sem poslali, aby heroín z Afganistanu hladko a bez zbytočných strát prechádzal na Západ. Išlo o veľa, zo zisku financovali aj prípravy na vyčistenie Kosova od Srbov. Vojny bývajú drahé, dlho trvajú a mávajú neistý výsledok. Skenderovi úplne stačila tá, ktorú viedli doma.


  Muž v zadnej miestnosti jeho pizzerie si strčil obálku napchatú dolárovými bankovkami do bundy a začal sa dvíhať od stola. Skender mu, ako vždy, ponúkol kávu a on ju, ako vždy, odmietol. Neboli kamaráti a policajt z protidrogovej jednotky si dával záležať, aby si to albánsky mafián nemyslel ani náhodou.


  „Moment, počkaj ešte, kapitán,“ zastavil ho Skender gestom.


  „Čo je?“ Neposadil sa späť, zostal stáť a podozrievavo pozeral na Albánca spoza prižmúrených viečok.


  „Robotu mám pre teba.“


  „Si niečo vyjasnime, Skender. Ja pre teba nerobím. Nikdy som pre teba nerobil a nikdy pre teba robiť nebudem. Tolerujem ti tvoje obchody, kým ich nerobíš v mojom meste, ale nechcem mať s nimi nič, chápeš?“


  „Toto ja nechcem od teba, kapitán, aby ty si robil pre mňa niečo,“ obrátil k nemu Albánec dlane v zmierlivom geste. „Ty urobíš svoje robota iba, pre polícia, normálne. Chytíš drogu aj s díler. Ty si spokojný, tvoj šéf je spokojný, ja som spokojný. Keď urobíš, každý je spokojný.“


  Policajt si opatrne sadol späť k stolu, vypočul si Skenderov návrh a po chvíli si vypýtal aj kávu.


  


  Miki s Molym si starú, prenajatú karosu počkali na priechode Milhosť. Zavesili sa za ňu a sledovali ju do mesta. Vedeli, že Šani aj heroín sú na palube. Keby šiel autom, mohli ho zbaliť rovno na hraniciach. Plný autobus si vyžadoval zložitejší postup. Aj keby v ňom drogy našli, nevedeli by dokázať, komu patria. Potrebovali vystihnúť okamih, keď ich bude mať Šani pri sebe.


  Nemuseli byť zvlášť opatrní, šanca, že by si ich potme niekto všimol, bola nulová. Teraz, keď autobus prekročil aj posledné hranice a prešiel poslednou colnou kontrolou, všetkým v ňom sa uľaví a stratia ostražitosť. Až zaparkujú, Šani stopercentne nebude vláčiť tašky so šmelinou, no zaručene nezverí svoje háčko nikomu inému. Zbalia ho, keď bude jasné, že má svoj tovar v rukách.


  Do mesta to trvalo zhruba pol hodiny. Karosa šla priamo na veľké parkovisko pre autobusy na Námestí osloboditeľov. Už na ňom čakali aj odstavené mercedesy Roštášovcov. Medzi zelenými, z Nemecka dovezenými, vyslúžilými taxíkmi sa vynímala o niečo novšia Šaniho čierna S-klasa. Miki s Molym zaparkovali na opačnom konci parkoviska, zastavili sa pri stánku na jeho okraji, kúpili si hranolčeky s kečupom a pomaly sa blížili k zaparkovaným autám.


  Šani vystúpil ako prvý. Obrovského, tučného Róma nebolo možné s niekým si pomýliť. Na sebe mal tepláky s tromi pruhmi, dlhý kožený kabát, klobúk, plastové šľapky Adidas, biele ponožky a minimálne kilo zlata. Postavil sa pred autobus a zapálil si hrubú cigaru. Postupne vystúpili aj ostatní a začali vyberať z batožinového priestoru plastové vrecia so šmelinou. Na parkovisko vošiel ďalší autobus bez označenia, zrejme vyložil hostí pred hotelom Slovan a šofér ho prišiel odstaviť na noc. Zaparkoval hneď vedľa Rómov, takže Miki s Molym prišli o výhľad. Pridali do kroku a obišli karosu z opačnej strany.


  Keď opäť uvideli Šaniho, asi desaťročný chalan mu práve podával obyčajný modrý plátenný ruksak. Vzal ho do ruky a vykročil smerom k svojmu mercedesu. Moly pozrel na Mikiho, ten iba prikývol a obaja sa rozbehli.


  Moly bol rýchlejší, takže pažbou brokovnice schytal on. V zápale lovu vôbec nezaregistroval krik, ktorý sa zrazu strhol. Šani náhle zostal stáť na mieste, Moly bol už tesne za ním, takmer doňho vrazil, vyhol sa mu v poslednom zlomku sekundy, zabrzdiť už nestihol, len zmenil smer a obišiel ho sprava. Spoza ozrutnej Šaniho siluety sa vynorila postava v uniforme s kuklou na hlave a pažba brokovnice, ktorá ho trafila do čela. Moly sa zložil na zem a vyplo ho. Kukláč ho prikľakol a nasadil mu putá, ďalší dvaja už skladali na zem Šaniho.


  „Policajná akcia, všetci na zem!“


  Kukláči vyskakovali z vedľajšieho autobusu a vrieskali jeden cez druhého, takže im nebolo poriadne rozumieť, ale Miki presne vedel, čo má robiť. Hodil sa na brucho, založil si ruky za hlavu a trpezlivo čakal, kým sa skončí bitka a začnú sa otázky. Vysvetľovať niečo kukláčom počas zásahu malo asi taký význam, ako ukecávať útočiaceho pitbula. Miki nepochyboval, aký rozkaz dostali: Pozbierajte ich všetkých, vyšetrovateľ si ich vytriedi. Sám im ho neraz dával.


  Nasadili mu putá a zdvihli ho na nohy. Chlapovi oproti nemu na chvíľu vyliezli oči z otvorov v kukle a okamžite začal zúrivo gestikulovať, aby mu želiezka zasa zložili.


  „Kurva, čo tu robíš?“ vyhŕklo z prekvapeného kolegu, ktorého okamžite spoznal po hlase.


  „Nie som žiadna kurva, pán policajt,“ uškrnul sa Miki a pokrútil ramenami, ktoré mu pred chvíľou skoro vykĺbili. „Normálne tu makám jak ty. Kde je Moly?“


  „Jaký Moly?“


  „Môj zelenáč. Sa chystal zadržať to tučné prasa, keď ste ho dali dole, kokoci.“


  „Jaj, ten…“ Kukláč inštinktívne schoval brokovnicu za chrbát. „Ho berú chlapci na ošetrenie akurát.“


  Miki trochu sklonil hlavu, prižmúril oči a prudko vydýchol nosom.


  „Nič mu neni!“ vyhŕklo z kukláča. „Iba má otras mozgu. Trochu. Taký slabší iba. Asi. Už je pri sebe zase.“


  Miki sa zhlboka nadýchol, vystrel sa a otvoril oči. Uniformovaní kukláči nakladali zadržaných do policajných dodávok, ktoré mali predtým zaparkované na paralelnej ulici za Slovanom. Štyria chlapi v civile, tiež v kuklách, postávali obďaleč a čakali, kým všetkých naložia.


  „Kto tomu velí?“


  „Prepáč, Miki, sme nevedeli.“


  „Však dobre, však vy za to nemôžete. Len mi povedz, kto tomu velí.“


  „On za to tiež nemôže.“


  „Som hovoril, že za to dakto môže, bazmeg? Len ma za ním vezmi, musím s ním hovoriť.“


  „Miki, ale nerob chujoviny, hej?“


  „Čo?“


  „No, žeby si ho nepolámal abo dačo. Však znaš.“


  Miki stratil trpezlivosť, odsunul ho a vykročil k civilom v kuklách. Pre istotu si nachystal preukaz, ale vedel, že nech už sú z akéhokoľvek odboru, minimálne jeden z nich ho musí poznať.


  „Miki?“


  Poznali ho všetci. Aj Miki spoznal veliteľa zásahu, skôr ako prehovoril. Chvíľu spolu slúžili na sledovačke. Na pivo nechodili, ale vychádzali spolu. Chlapec nebol sprostý a nebýval ani úplne krivý.


  „Čo tu robíš?“ opýtal sa Mikiho šéf protidrogovky viac podráždene, než zvedavo.


  Robiť zo seba úplného debila a porozprávať príbeh, ako si vyrazil s parťákom na hranolky s kečupom, nemalo zmysel.


  „To, čo ty. Došli sme vybrať Šaniho.“


  „Za čo?“


  Miki bol zvyknutý, že sa pýta on. Naopak to neznášal, zvlášť, keď nemohol odpovedať. Informáciu o tureckom heroíne mal posunúť vyššie, bola to čistá kovbojčina, no rátal s tým, že víťazov súdiť nebudú.


  „Som dostal echo, že Šani dovezie menší arzenál. Nejaké kalachy, či čo. Našli ste dačo?“


  „Kalachy? Z Turecka?“


  „Však išli cez Bulharsko a cez jugošov, ne? Chápeš, ideálne krytie. Všetci si myslia, že vozíš handry, colníci si normálne vezmú na kávu, ani sa nekuknú.“


  Miki videl, že mu chlapi z protidrogovky neveria, ale bolo mu to jedno. Na to, že si tú historku vymyslel, kým na ňom kľačali dvaja kukláči, bola dosť dobrá.


  „A to ste poňho došli sami dvaja?“


  „Ta Šani je dakus dzignutý, ale neni taký dzignutý, žeby zrobil útok na verejného činiteľa.“


  „Akože má plný autobus kalachov, ale sa poserie z dvoch policajtov?“


  „Iba z jedného,“ odtušil Miki. „A čo, našli ste dačo?“


  „Kalacha ani jedného.“


  „A čo ste našli?“


  „Si prečítaš ráno v zvodke.“


  „Ta pekný večer, šraci. Vám nezávidím, vypočuť plný bus olašákov. Máte čo robiť do pozajtra,“ zamával im Miki a pobral sa k autu.


  


  Miki si miešal nesku v kancelárii a zamyslene pozeral na zvodku. Hneď ráno sa vrátil po Molyho do nemocnice a vzal ho domov.


  Na noc ho radšej nechal pod dohľadom, chlapec mal síce tvrdú lebku, ale nechcel riskovať, že začne krvácať do mozgu a ráno ho nájdu rodičia v posteli tuhého ako štolverku. Najprv to síce vyzeralo tak, že ho udrží v špitáli, iba ak mu ešte zo tri pridá a pošle ho späť do bezvedomia, ale nakoniec mu dokázal vysvetliť, aby prestal vyvádzať, že beztak už budú mať čo vysvetľovať šéfovi.


  Mladučkej doktorke na neurológii, ktorá vyzerala, že slúži svoju prvú nočnú, natáral čosi o tajnej policajnej operácii a presvedčil ju, aby si Molyho nechala len tak, bez zbytočného papierovania a hlásenia. V jej vlastnom záujme, aby ju do toho niekto neskôr nezatiahol. Nechcela by predsa, aby sa o ňu začala zaujímať mafia. Sľúbil jej, že si partnera vyzdvihne predtým, ako sa jej skončí služba, a vezme si s ním aj všetky záznamy. Civili, aj inteligentní, bývali, našťastie, úplne naivní.


  Potom sa zastavil u Molyho rodičov. Nikdy predtým ich nestretol a bol nesvoj z toho, ako sa k nemu správali. Rozmýšľal, čo o ňom musel zelenáč fotrovcom natárať.


  „Poďte ďalej, pán kapitán, len poďte, taká vzácna návšteva, nebudete tu stáť medzi dverami,“ ťahal ho do bytu Molyho otec. Mal na sebe modré teplákové nohavice, biele tielko, na nohách kárované papuče.


  „Zatiaľ len nadporučík,“ pokúšal sa Miki uviesť svoj obraz na pravú mieru.


  „Čo to ten náš Igorko zase vyviedol?“ zalamovala rukami Molyho mama, drobné žieňa so sivými vlasmi zviazanými v drdole. Mala oblečený pracovný plášť bez rukávov, s kvetinovým vzorom, aké nosili ženy v továrňach, na nohách korkové šľapky.


  „Nič nevyviedol, pani Molnárová, všetko je v poriadku, aj Igor je v poriadku, len sa na noc zdrží,“ usmial sa na ňu Miki povzbudzujúco, vyzul si tenisky a nechal sa usadiť v obývačke. Chvíľu trvalo, kým sa dostal k podstate veci. Kávu odmietol s tým, že je už neskoro, ale poldeci domácej s Molyho otcom radšej absolvoval, nech starého pána neurazí.


  „Taká vzácna návšteva,“ opakovala pani Molnárová dokola a snažila sa mu vnútiť aspoň čaj a obložený chlebíček. Miki si rýchle štrngol so starým pánom, vypil na ex a povedal im, čo sa stalo.


  „Nič mu nie je, má len ľahký otras mozgu, ale doktori ho nechceli pustiť domov, lebo však viete, ako to je, policajt, tak sa boja, aby sa niečo nestalo a nebolo na nich zle. Vlastne som ho musel prinútiť, aby tam zostal, lebo sa hrabal domov, aby ste si nerobili starosti, však si ho poznáte, nie? A fakt si nemusíte robiť starosti,“ poponáhľal sa ich uistiť, keď videl, ako začínajú blednúť. „Kompletne ho vyšetrili, aj röntgen mu urobili, nemá nič zlomené, len ho bolela hlava, tak mu dali nejaké tabletky a nechajú si ho na noc. Že keby chcel odísť, tak by musel podpísať reverz, sú z neho celí dotentovaní, a že by to potom oznámili aj jeho zamestnávateľovi a šéf by ma zdral z kože, že som nechal parťáka ujsť zo špitálu, tak som ho ukecal,“ mlel Miki obrovskou rýchlosťou nezmysly. „Hneď ráno vám ho priveziem a na zajtra dostane voľno, nech si oddýchne, ale pozajtra ho už potrebujem, lebo máme nachystanú dôležitú akciu a bez neho by to nešlo.“


  Posledný blud ich zjavne upokojil. Možno si neboli stopercentne istí Mikiho medicínskym úsudkom, ale keď prišlo na robotu, zjavne bol pre nich autoritou. Ak je podľa neho ich syn spôsobilý už po dni voľna nastúpiť do dôležitej akcie, nemôže na tom byť až tak zle.


  Mikimu bolo jasné, že Moly jeho prednášku u Žanety nevzal dosť vážne. Keby mu zelenáč aspoň zdravo nedôveroval, ako mu kázal, nemohli by mu takto slepo veriť ani jeho rodičia. Lichotilo mu to, ale radosť z toho nemal. Keď je raz niekto dôverčivý, skôr či neskôr uverí aj niekomu, komu by nemal, a raz ho to môže stáť život. V tomto okamihu to však bolo výhodné, vedel, že starkí nezačnú vyvolávať kade-tade, vydržia do rána, kým im ho neprivezie. Možno nebudú spať dobre, ale nebudú ani blbnúť.


  Rýchlo sa rozlúčil a po ceste domov sa ešte zastavil v nonstope po sedmičku fínskej vodky, bonboniéru a balík kávy. Vodku si vypil sám, kávu a čokoládu vzal ráno do nemocnice.


  „Ďakujem, pani doktorka. Vezmite si aj toto,“ podával jej policajnú vizitku s telefónnym číslom do práce. „Keby ste mali akýkoľvek problém, len zavolajte a nechajte mi odkaz, som váš dlžník. Problémy s pokutami alebo so zlým susedom, hocičo.“


  Na Mikiho vkus bola trochu plochá, ale štíhla, vyšportovaná, praktický, krátky zostrih, nenamachlená, veľké hnedé oči, milý úsmev a žiadna obrúčka. Mala na sebe priveľké biele tričko, neforemné biele nohavice s rovnakými šľapkami ako Molyho mamka, práve skončila nočnú a stále vyzerala sexy. Existovala nezanedbateľná šanca, že by vyzerala rovnako dobre, aj keby sa po preflámovanej noci zobudila v Mikiho posteli.


  „A keby ste nemali nijaký problém, rád vás aspoň pozvem na večeru. Alebo aspoň na kávu. Naozaj som vám veľmi zaviazaný,“ dodal po krátkom zaváhaní.


  „Ale to nestojí za reč,“ usmiala sa, vytiahla z vrecka pero, napísala na druhú stranu vizitky Simona a telefónne číslo. „Keď chcete, zavolajte vy mne, v sobotu, okolo obeda,“ vrátila mu ju. „Môžeme ísť na kávu a porozprávate mi o tej vašej supertajnej akcii, ak si po mňa dovtedy nepríde mafia.“


  Takže nie je naivná, len ústretová, uvedomil si Miki. Tváril sa, že iróniu prepočul, ešte raz sa poďakoval, vizitku s číslom si starostlivo odložil do puzdra s odznakom a rozlúčil sa. Molyho odovzdal rodičom, odviezol sa do práce, vzal si zvodku a zavrel sa s ňou v kancelárii.


  Keď našiel, čo hľadal, najprv mu vybehlo obočie a potom sa len sucho zasmial. Zadržali a obvinili Šaniho švagra, mal pri sebe dvanásť gramov bieleho prášku, ktorý poslali na expertízu. Jasné, že v labáku potvrdia heroín, ale pre dobrého feťáka to nebola ani týždenná dávka.


  Miki vedel, ako to chodí. Policajti si vzali od Šaniho na kávu a dve kilá štofu spláchli v hajzli. Nechali si len toľko, aby si urobili čiarku do štatistiky a odôvodnili zásah. Vzal to na seba niekto z rodiny, kto ešte nemal záznam, a keď si zaplatí dobrého advokáta, vykľučkuje z toho s podmienkou. Každý je spokojný. Okrem Mikiho, ale koho zaujíma Miki? Nadporučík Miko bude držať basu, lebo beztak nemá nič, čo by mohol povedať nahlas.


  Nehral podľa pravidiel a nevyhral. Lenže keby hral podľa pravidiel, nevyhrával by nikdy. Keď mastíte karty s falošnými hráčmi, existuje jediné pravidlo — vyhráva ten, kto najlepšie podvádza.


  Pokrčil zvodku, znechutene ju hodil do koša a mávol rukou. Tentoraz aspoň nič neprehral. Turecký heroín zmizne z ulíc, olašáci sa stiahnu, šiptari nerozpútajú vojnu, v meste bude pokoj. Všetko je, ako má byť.


  


  Kapitán z protidrogovej jednotky šiel za albánskym bossom ešte v noci. Pizzeria bola dávno zatvorená, Skender ho pustil cez sklad. Vnútri sedelo pár jeho ľudí, ktorí si policajta ostentatívne nevšímali.


  „Tak čo, kapitán, urobil ty si svoje robota?“ usadil ho Albánec v prevádzkarovej kancelárii.


  „Som tu, nie?“ odvrkol policajt podráždene.


  „Všetci spokojní?“


  „Hej, všetci.“


  „Aj Šani spokojný?“


  Policajt len pokrčil plecami.


  „Koľko Šani zaplatil teba, aby aj on bol spokojný?“


  Neuznal to za hodné odpovede, len bez slova položil na stôl modrý plátenný ruksak.


  „Päť kíl, bez dvanástich gramov,“ oznámil Skenderovi, ktorý medzitým otvoril zásuvku písacieho stola a vytiahol z nej nachystanú obálku. Albánec ticho zahvízdal. Bolo to o tri kilá viac, ako čakal.


  „Problém?“ opýtal sa policajt.


  „Nema problema,“ pokrútil hlavou Skender, vytiahol z vrecka ťažký zväzok kľúčov a otvoril trezor v rohu za stolom. Vytiahol z neho pár zväzkov dolárových bankoviek stiahnutých páskou a prihodil ich k obálke.


  „To cena, za ktorá ja predám, nie tá, za ktorá kúpim,“ zdôraznil Skender a podal ju policajtovi.


  „Nech ťa Boh varuje, keď to svinstvo nájdem u nás na ulici.“


  „Kapitán, ty dostal si moje slovo,“ zatváril sa Skender dotknuto. „To odíde tam, kde aj ostatné. Presne toto aj ja chcem, aby nebolo to u nás na ulice. Nájde to možno nejaký policajt na ulice v Berlíne, Germán bude mať problema. Ale ty nemaš problema, ja nemam problema, spokojný každý.“


  


  Z otrasu mozgu sa Moly dostal rýchle, ako Miki očakával, no s otrasom ega to už bolo horšie. Zrážka s kukláčmi vždy zamávala sebavedomím chlapcov, ktorí si mysleli, že sa vedia biť.


  „Kukláči za to nemôžu, normálna nehoda to bola,“ dohováral Miki zelenáčovi.


  „Sú normálni? Rovno pažbou do hlavy? By som si to s tým čurákom dakedy rozdal normálne, na férovku, by sa videlo potom, kto je frajer,“ miešal si Moly turka od Žanety a vytrvalo bublal.


  „Kukláč je jak tvoja služobná zbraň,“ vysvetľoval Miki trpezlivo. „Jak ju dakto otočí proti tebe, si skončil, chápeš?“


  „By som sa mu aj tak chcel kuknúť do očí, hajzlovi.“


  Miki si povedal, že to možno nie je zlý nápad, zelenáč možno len potrebuje spoznať kolegov z lepšej stránky.


  „Počúvaj sem, Moly, pôjdeme zajtra večer trochu zrobiť zle Skenderovi, bo to na tuti on natipoval Šaniho protidrogovke. Nikto druhý z toho nevychádza, jugoši to dali nám a sám sa asi nenatrel. Zrobíme dakus bordel, rozbijeme pár Albáncov a vyrovnáme účet.“


  „Čo? Jak?“


  „Vezmeme kukláčov a zrobíme výmet v čegevare.“


  Che Guevara bol nočný klub Skendera Spahiju, jediný, ktorý neplatil košickému bossovi Bandimu Farkašovi za ochranu, no jeho partia tam mala otvorený účet. Nikto neočakával, že ho niekedy naozaj vyrovnajú, bol to iba spôsob, ako na oboch stranách zachovať dekórum. Bandi takto nemal pocit, že Albánci nerešpektujú jeho zvrchovanú autoritu, a Skender nebol vystavený poníženiu, že sa necháva vypaľovať miestnymi.


  „Jak výmet? To len tak?“ pozrel Moly nedôverčivo na Mikiho.


  Výmety boli extrémne nepopulárne. Kukláči vtrhli do podniku, všetkých prinútili ľahnúť si na zem a kto bol pomalý alebo začal mudrovať o demokracii, dostal pár po hube. Každému skontrolovali doklady, deckám dali fúkať a väčšinu ľudí prehľadali, či pri sebe nemajú trávu alebo zbraň. V praxi to pre daný večer znamenalo koniec zábavy aj tržby. Samozrejme, každý prevádzkar si dokázal zrátať, o koľko by tým prišiel a koľko má dať fízlom na kávu, aby v jeho podniku žiadne bezpečnostno-preventívne akcie nevykonávali. Prípadne koľko im zaplatiť, aby párkrát po sebe vymietli konkurenciu.


  „Toto nám krajský nikdy neschváli,“ pokrútil hlavou Moly.


  „Sa stavíme?“ uškrnul sa Miki. „Takto, mladý, boli sme dnes na stretávke s informátorom a dal nám tipa, že tam bude cez víkend operovať toten rohypnolový gang. A ti garantujem, že to schváli, bo keby si čítal zvodky, ta by si vedel, že minulú sobotu zrobili dajakého pána podnikateľa z Bratislavy a minister vraj osobne vrieskal na krajského, že čo tu má za bordel, takže zrobí hocičo, žeby ich dostal, chápeš.“


  „Jaký gang, bazmeg? Všetci vedia, že je to dajaká čaja, len ju nikto nepozná. Nikdy nejde dva razy po sebe do toho istého podniku a furt je nejak inak zrobená. Raz si všimli metalistku dajakú, potom, že modelka určite, potom zase depešáčka, typická šľapka, úradníčka, pankáčka. Chápeš, čaja dokáže úplne zmeniť štýl.“


  „Si na tom robil?“


  „Jasne, ešte na meste. Fakt je dobrá, čaja. S poškodenými nenadväzuje nijaký kontakt, takže nemáš nijaký opis. Len si občas dajaký svedok všimne, že sa tam chvíľu motalo osamelé dievča, tak okolo dvadsiatky až tridsiatky, asi 175 až 185 vysoká, podľa maľovky a opätkov asi, štíhla, nikdy si nič neobjedná a potom zmizne. Vyberie si dakoho, kto je sám, keď sa nikto nedíva, dá mu roháča do drinku, jak mu to začne šlapať, chytí ho za ruku, odvedie si ho na tiché miesto, vezme mu všetku hotovosť, ale nič iné. Žiadne karty, šperky, hodinky, nič, len čisté lóve, zopár mu vrazí, podľa zranení asi boxerom, a potom ho nechá tak. Poškodený sa väčšinou ráno preberie dakde v kríkoch s rozbitým ksichtom a nepamätá si ani chuj, akurát vie, že ho obrali. Dlho sme si mysleli, že sú to normálne lúpežky a bežní ožrani, ale jak ich už bolo veľa, ta sme to začali preverovať.“


  „Milá čaja. Keby ich zrobil dakto iný, našli by sa ráno v kríkoch s nožom medzi rebrami.“


  „A načo? Však s totym rohypnolom v krvi sa ti kľudne vyzlečú dohola a dajú ti aj slipy, bez pyskovania, stačí im povedať. Zato nikto nechápe, že načo ich čaja bije. “


  „Ale máš dajakú teóriu, ne?“


  „Hej, mám. Podniky aj obete si vyberá dočista náhodne. Dakedy zrobí pár tisíc, ale väčšinou len kilo abo pendu, čo mal chlap na dva pivá a pálenku. Tak som špekuloval, že možno jej nejde o prachy, ale o adrenalín. Že sa len tak baví.“


  „Hm, môže byť. Počuj, a kde berie ten rohypnol? Však to nekúpiš len tak.“


  „Od feťákov asi. Vyrovnávajú si s ním dojazd po piku, keď nezoženú Fortral.“


  „Si sa medzi nimi nepýtal?“


  „Pýtal. Ale čo ti povie feťák? Bludy.“


  „Pravda. Ale šéfovi povieme, že nám dnes jeden feťák povedal, že čaja, čo od neho občas berie rohypnol, by mala byť zajtra v čegevare. Vletíme tam s kukláčmi, zrobíme osobné prehliadky a jak u nejakej čajočky nájdeme roháča a boxer, máme ju.“


  „A toto nám akože zožerie?“


  „Hej, bo to je presne to, čo chce počuť.“


  


  Pali Schlesinger sedel pri barovom pulte a dával si už tretie preso. Pre nedostatok lepšej zábavy ho vytrvalo miešal lyžičkou, aj keď ho pil zásadne bez mlieka a bez cukru. Mal rád kávu, nie kakao. U Che Guevaru bola káva obstojná, no necítil sa tam práve pohodlne. Plastové palmy a krikľavý, pseudokubánsky nevkus dokázal vytesniť, aj hlasné diskotékové odrhovačky by nejako prežil, ale vedel, čo je to za podnik, a bol si istý, že keby ho spoznali, rázne by mu dali najavo, že nie je vítaný.


  Život novinára bol hlavne čakanie, ale hodina a pol, to sa mu už zdalo priveľa. Zvlášť, keď vlastne netušil, na koho čaká. Niekto mu nechal odkaz v redakcii, že ak chce informácie o rohypnolovom gangu, má byť o siedmej u Che Guevaru pri barovom pulte.


  „Nepredstavila sa. Ženský hlas, nechcela ťa k telefónu, len povedala, že si o tom písal, a keď chceš ďalšie informácie, máš tam byť dnes o siedmej, a zavesila,“ podával mu vedúci vydania kus papiera s miestom a časom. S odretými ušami stihol napísať text o vreckároch na mestskom trhovisku a ako sa pred nimi chrániť, ušľachtilú verejnoprospešnú nudu s náčelníkom mestskej polície, netrpezlivo počkal, kým článok prešiel kontrolou, a na albánsku diskotéku dorazil s päťminútovou rezervou.


  Zapálil si ďalšiu gauloisesku a otrávene pozrel na hodinky. Bolo skoro pol deviatej, začínalo byť jasné, že si z neho niekto vystrelil. Podnik sa pomaly plnil a okolo baru sa tlačilo čoraz viac ľudí. Schlesinger neznášal, keď sa naňho lepili cudzí, ale miestna klientela nebola z tej sorty, ktorej by človek dával najavo nevôľu. Hlavne mal obavy, aby sa oňho neobtrela niektorá z mafošských pipiniek, lebo keby si to jej frajer zle vysvetlil, večer by sa mohol skončiť aj horšie ako len zabitým časom. Už aj tak si ho nedôverčivo premeriavalo stále viac plešatých hlavohrudí v šušťákoch.


  Zhlboka si povzdychol, upútal barmanovu pozornosť a objednal si bavorák. Dá tomu ešte pol hodiny, nech má istotu, že ho netrpezlivosť nepripravila o dobrý bonz. S trochou alkoholu to možno voľajako vydrží. Vypité kávy a džúsy sa hlásili o slovo, kým mu namiešali tonik s fernetom, odskočil si. Na barovej stoličke nechal prevesenú svoju koženú bundu, aby neprišiel o miesto. Kupoval ju z prvej novinárskej výplaty v Kenvele, bol si istý, že tú mu tu nikto neukradne.


  Keď sa predral späť na svoje miesto, drink mal už položený na pulte. Poriadne si z neho odpil a znova pozrel na hodinky. Dvadsať minút do deviatej, to už vydrží. Ešte raz si poriadne odpil a uprene čumel do pohára, aby nikto z mafošov nemal pocit, že okukuje jeho alebo nebodaj jeho čaju. Snažil sa nedívať každých tridsať sekúnd na hodinky. Usrkol kávy, ešte raz si odpil z bavoráka. Opäť zdvihol ruku s hodinkami, no nevidel poriadne na ručičky. Pokúsil sa zaostriť, ale zatočila sa mu hlava a zdvihol sa mu žalúdok.


  Zliezol zo stoličky a pokúšal sa predrať davom pri pulte bez toho, aby niekoho ovracal. Snažil sa trafiť na záchod, ale rozoznával len svetlé plochy a tiene. O niečo zakopol. Vlastne o niekoho. Pozrel pod nohy a zdalo sa mu, že pod ním niekto leží. Niekto kričal. Čo robia cirkus? Však nikoho neotyčkoval. Prekročil prekážku a po pamäti sa pokúšal dostať aspoň von z klubu na ulicu. Nejakí ľudia vytrvalo hulákali. Voľačo ho trafilo do nosa a všetko zhaslo.


  


  Miki s Molym sa nezúčastnene pozerali, ako kukláči preventívne zložili na zem obidvoch biletárov pred Skenderovým klubom.


  „Sme v sklade,“ ozval sa z vysielačky hlas veliteľa druhého tímu, ktorý vnikol do podniku zadným vchodom, cez nakladaciu rampu na dvore. Dvaja kukláči zostali vonku, aby dohliadli na gorily a zaistili vchod, ostatní sa okamžite pohli dovnútra. Miki s Molym šli hneď za nimi. Vstupná chodba predstavovala úzke miesto a trochu spomalila postup. Keď vyliezli na opačnom konci, hudba ešte hrala, na parkete sa stále tancovalo, ale väčšina ľudí okolo baru už bola na zemi. Iba nejaký zmätený ožran sa tackal medzi ležiacimi zákazníkmi a pokúšal sa dostať k vchodu. Jeden z kukláčov mu len tak mimochodom vrazil päsťou do ksichtu a blbec bol v bezvedomí skôr, ako dopadol na zem.


  Tím, ktorý prichádzal od skladu, sa dostal k dídžejovmu pultu ako prvý a jeho veliteľ dal vypnúť hudbu.


  „Policajná akcia! Všetci na zem!“


  Konečne bolo rev kukláčov normálne počuť. Barman stál na mieste, s rukami na pulte, ako keby sa ho to netýkalo. Úder do tváre ho uložil pod pult, kam patril. Niekto rozsvietil stropné osvetlenie. Jeden z kukláčov už kľačal na utečencovi, ktorý sa predtým dral k východu, a chystal sa mu nasadiť plastové putá, ale v relatívnom tichu náhle rozoznal, čo naňho kričí chalan z kriminálky a prečo naňho tak zúrivo máva.


  „Nechaj ho! Ja ho poznám!“


  „Čo? To čo za chuja?“ opýtal sa Miki.


  „Pali Schlesinger. Novinár,“ odpovedal mu Moly a chytil sa za hlavu.


  „No bazmeg. A čo utekal, fas?“


  „Čo ja viem? By som sa ho spýtal, keby bol pri sebe.“


  „Nepindaj, my sme chlapcom kázali, žeby boli ostrí.“


  „Na každého, kto vyzerá jak Albánec.“


  „Potme vyzerá každý jak Albánec, to je pointa.“


  Pokúšali sa redaktora prebrať, ale nedarilo sa im.


  „Som ho len tak tľapol,“ ohradil sa kukláč, ktorý ho zložil na zem. „Som videl, že je jak čík, tak som mu nedal plnú šupu.“


  Miki sa k nemu sklonil a skontroloval ho. Dych mal trochu plytký, ale pravidelný, bolo z neho cítiť alkohol. Keď ho uštipol do ucha, zareagoval, ale komunikovať sa s ním nedalo.


  „Podľa mňa je na mol,“ skonštatoval Miki a pozrel na Molyho. „Vezmi ho von, na vzduch a skús ho trochu prebrať. Ja tu dokončím s chlapcami robotu a potom uvidíme, čo s ním.“


  Keď Miki asi po dvoch hodinách vyšiel z klubu, novinár už stál na nohách, chrbtom sa opieral o stenu a zboku ho podopieral Moly. Mal krvavý nos a monokle pod oboma očami, stále s ním nebola normálna reč, ale vážnejšie zranený nebol.


  „Našiel som tvoje veci, nechal si ich pri bare,“ pokúšal sa naňho Miki navliecť koženú bundu. „Vezmeme ťa domov, hej?“


  Novinár prikývol a niečo zamumlal, Miki nerozumel čo. Chalan mohol byť tak v Molyho veku, mal čierne kučeravé vlasy a postavu ako pavúk, ktorý zhltol hrášok — tenké ruky, nohy aj telo, len nad širokým koženým opaskom v čiernych džínsoch sa mu spod vyhrnutého čierneho trička začínalo vydúvať brucho. Všetko na ňom bolo čierne, len bunda bola hnedá. Miki mal v ruke jeho občiansky preukaz. Nahlas prečítal adresu, ktorá v ňom bola zapísaná.


  „Tam bývaš?“


  Novinár prikývol a niečo zamumlal. Naložili ho do auta a odviezli na adresu v Starom Meste. V dome bolo našťastie len šesť bytov a Schlesinger mal na dverách menovku. Párkrát zazvonili, a keď nikto neotváral, vylovili mu z vrecka kľúče a vošli s ním do bytu. Stačil letmý pohľad, aby bolo jasné, že žije sám. Na každej voľnej ploche boli knihy, noviny, papiere a medzi nimi špinavé šálky a plné popolníky. Vzali ho do spálne, vyzuli, uložili do stabilizovanej polohy a zabuchli za sebou dvere.


  „Nebola to inak márna akcia,“ snažil sa Miki zdvihnúť Molymu náladu. „Máme jednu osobu z pátrania — neplatenie výživného, jedného dílera s mariškou, jedno nedovolené ozbrojovanie — blbec z Bandiho partie — a pozbierali sme aj nejaké nože a jeden mosadzný boxer. Šrac, čo ho mal v bunde, sa tváril, že ho vidí prvýkrát, ešte také decko, tak som si ho nasadil, dal som mu pár do rebier a poslal som ho domov k mame. Boxer som si nechal, celkom dobrý je. Okrem toho pár Skenderových ľudí prišlo o nejaké zuby, sú tam aj nejaké rozbité nosy, jedna zlomená sánka a tak zo tucet rebier. Plus kopec nasratých hostí, ktorým sme povedali, že keď chodia do pochybných podnikov, musia počítať aj s tým, že sa budú chvíľu váľať na zemi a že im zrobíme osobnú prehliadku.“


  Šéf sa ráno s Mikovým hodnotením zásahu rozhodne nestotožnil, ale ani nemal priveľa rečí. Nie každý tip vyjde. Keď sa im poobede ozval vysielačkou do auta, aby zdvihli rite a fofrom nabehli do jeho kancelárie, nemali ani šajnu, o čo môže ísť. Jasné bolo len to, že zúri.


  


  Schlesingerovi chvíľu trvalo, kým si spomenul, kto je a aký je zhruba rok. Príšerne ho bolela hlava a mal pocit, že sa mu do úst vykadila partia bezdomovcov. Pozrel na hodinky. Jedenásť. Určite dopoludnia, lebo vonku bolo svetlo. Zaspal rannú poradu. Nevadí, nebolo to prvý raz. Keď prinesie niečo dobré, nikto z toho nebude robiť vedu.


  Rozmýšľal, ako sa dostal domov a do postele. Pokúšal sa spomenúť si, kde bol a čo tam robil. Mal mať stretnutie s nejakým zdrojom. Dve hodiny ako taký cicino trčal na odpornej albánskej diskotéke, kde miešali taliansky oplodňovací pop s nemeckým diskom a technom, potom si dal asi pol bavoráka a ďalej tma. Nepamätal si nič. Okno ako po litri rumu.


  Horko-ťažko sa postavil z postele. Bol kompletne oblečený, len jeho čierne poltopánky na hrubej gumenej podrážke ležali na zemi. Domotkal sa do kuchyne, zo sifónu si načapoval plný pohár sódy a hltavo sa napil. Šaty zo seba pozhadzoval v obývačke a šiel sa osprchovať. Keď prechádzal okolo umývadla, mimovoľne pozrel do zrkadla a zarazil sa. Díval sa naňho ksicht, na ktorom spoznával len vlasy, ktoré vyzerali ako výbuch v továrni na chemlon. To bolo ráno normálne. Opuchnutý nos a dve tmavofialové slivky pod očami určite nie.


  Do redakcie dorazil okolo dvanástej, väčšina ľudí bola na obede, ale šéfredaktor sedel u seba, a keď mu povedal, čo si z predošlého večera pamätá, chytil ho amok.


  „Musíš s tým ísť na políciu,“ zavelil rázne.


  „Vydrž, nevieme, čo sa stalo,“ ošíval sa Schlesinger. „Zavolám do toho podniku, okolo druhej tam už bude nejaký personál, možno budú niečo vedieť.“


  „Čo ti hrabe? Určite ťa oni dobili.“


  „Prečo by ma bili? S nikým som tam nemal nijaký konflikt.“


  „Odkedy potrebujú hlavohrude konflikt, aby niekoho rozkopali?“


  „Ale však ani neviem, či ma zbili. Mohlo ma zraziť auto alebo čo ja viem čo.“


  „To by si vyzeral lepšie.“


  Dohodli sa na kompromise — zavolajú do čegevary. Zdvihla to prevádzkarka. Do telefónu sa s nimi odmietla baviť, ale diskotéka bola desať minút od redakcie a nechala sa zlomiť, že sa s nimi stretne osobne. Keď uvidela Schlesingera, bolo jej jasné, že v ňom našla spojenca proti policajnej brutalite.


  „Mali sme tu včera kukláčov, viacerých ľudí celkom bezdôvodne fyzicky napadli. Pán Spahija zvažuje, že podá oficiálnu sťažnosť.“


  Šéfredaktor nič nezvažoval. Poprosil ju, či si môže od nej zavolať, a desať minút do telefónu vrieskal na policajného hovorcu. O ďalších dvadsať minút sedeli so Schlesingerom a s hovorcom v kancelárii krajského riaditeľa. Dostali kávu, vodu, ospravedlnenie, ktoré dokonca znelo úprimne, aj uistenie, že buď sa to vysvetli, alebo z toho vyvodia voči zodpovedným dôsledky.


  


  „Vám už dočista jebe? Obidvom?!“ Miki s Molym by boli šéfovi radi odpovedali, ale nevedeli sa dostať k slovu.


  „Viete vy vôbec, čo tu máme? Máme tu vydrbaného škrabáka, ktorého ste rozbili na kašu, a krajský chce počuť nejaký bohovsky dobrý dôvod, že prečo, inak ste skončili, obidvaja, a ja pôjdem na poriadkovú vyberať pokuty za zlé parkovanie, vy čuráci mantaví! Povedzte mi, že ten novinár je pedofil alebo díler heroínu alebo masový vrah alebo hocičo, čo je ešte lepšie!“


  Moly vystihol okamih, keď sa šéf musel nadýchnuť, a skočil mu do reči.


  „Pali Schlesinger, jasne, neuposlúchol výzvu a pokúšal sa dostať k východu, tak proti nemu použili hmaty a chvaty sebaobrany, ale určite nie je na kašu, sami sme ho vzali domov a uložili do postele…“ pre istotu nerobil prestávky ani Moly, aby nedal šéfovi šancu znova sa rozkričať. „… lebo bol aj po dvoch hodinách spitý do nemoty, nedalo sa s ním komunikovať a mysleli sme si, že je lepšie ho zobrať domov, ako ho oficiálne zadržať a nechať ho na noc v policajnej cele alebo na záchytke.“


  „Tak,“ dodal Miki sucho.


  „Aha. No to trochu mení situáciu,“ prikývol šéf a zdvihol telefón.


  Nakoniec si to šli vysvetliť ku krajskému.


  „Ja vám verím, pán redaktor,“ povedal Miki, keď im Schlesinger dotknuto a veľmi dôrazne vysvetlil, že si objednal jeden bavorák, ktorý ani nestihol dopiť. „Vy si fakt vôbec nepamätáte, že tuto poručík Molnár s vami dve hodiny sedel na ulici ani že sme vás viezli domov a ukladali do postele? Lebo potom to dáva zmysel.“


  „Nie, nepamätám si vôbec nič.“


  „A mali ste sa tam stretnúť s nejakým zdrojom, ktorý nepoznáte, ale chcel vám dať nejaké informácie o rohypnolovom gangu, tak?“


  „Áno.“


  „Hm, toto som tam včera zabavil nejakému decku,“ siahol Miki do bočného vrecka a vytiahol mosadzný boxer. „Prisahal mi, že to nie je jeho a nevie, kde sa to uňho vzalo. Chlapec to mal v bunde. Neveril som mu, ale nechcelo sa mi to riešiť, tak som ho len… poučil a pustil domov. Teraz mu už verím.“


  V tom okamihu to došlo aj Schlesingerovi.


  „Dali mi do toho bavoráka rohypnol, kým som bol na vécku,“ skonštatoval.


  „Podľa mňa vás tam cielene vylákali, pán redaktor. Keby sme tam nevtrhli, neprebrali by ste sa ráno vo svojej posteli, ale v parku pri stanici a nemali by ste rozbitý nos od päste v koženej rukavici, ale celú tvár od mosadzného boxera.“


  „No kurva,“ vyhŕklo z krajského riaditeľa.


  „Ale o čo im išlo?“ nechápal Schlesinger.


  „Ta určite ne o vaše lóve,“ uškrnul sa Miki. „Buď sa jej nepáčilo, čo ste o nej písali, alebo chcela, aby sa o nej písalo viac.“


  „Jej?“


  „No, ehm, to je zatiaľ otvorené vyšetrovanie, pán redaktor,“ zazrel krajský na Mikiho.


  „Ale mohli by sme sa dohodnúť, že keď to objasníme, dáme vám to exkluzívne a na celé toto nedorozumenie zabudneme,“ pridal sa do debaty hovorca. Schlesinger ho neznášal, šťúply chlapík s riedkymi vlasmi mal v prejave niečo, čo mu pripomínalo krysu, ktorá sa práve preplazila kanálovou rúrou plnou hustého slizu. Tentoraz však nenamietal. Vlastne mohol byť policajtom vďačný, že si zmysleli urobiť výmet v správnom čase na správnom mieste.


  Miki s Molym z toho vlastne nevyšli úplne zle, lebo zrazu to vyzeralo, že dostali správny tip, ale ani úplne dobre, lebo zvolili nesprávnu taktiku. Mali si sadnúť k baru a nenápadne sledovať, čo sa deje, ako im nezabudol vysvetliť krajský. Čo by určite urobili, keby naozaj išli po tomto prípade.


  „Počúvaj, Moly, máš na toho novinára číslo?“ opýtal sa Miki, keď už sedeli vo vlastnej kancelárii. Mal vyložené nohy na stole, fajčil jednu od druhej a poslednú polhodinu zamyslene pozeral von oknom. Ísť do terénu už nemalo zmysel a na kancelársku robotu nikdy nebol. Moly sa chvíľu prehrabával v spisoch a potom vymenil vyschnutú pásku v písacom strojí, aby mal pocit, že robí niečo užitočné. Keby napríklad chceli spísať nejaký operatívny záznam, aspoň by už mali na čom.


  „Mám, aj do redakcie, aj domov. Prečo?“


  „Čo keby si mu zavolal, že by sme ho zajtra vzali na dajaké pivá a pálenku do Patkaňa?“


  Patkaň bola Mikiho kmeňová krčma. Na prvý pohľad veľmi podobná Žanetinej kaviarni, ale bola to normálna, tradičná, sídlisková piváreň, do ktorej chodili ľudia už minimálne dvadsať rokov. Naposledy v nej upratovali po stavebných robotníkoch, bola večne plná, zadymená a smradľavá, ako keby v nej spaľovali konské mršiny, a čapovali v nej Cassovar. Moly sa ju učil mať rád a dúfal, že kým odíde do dôchodku, uspeje.


  „Čo s ním chceš?“


  „Neviem. Nič. Tá rohypnolová čaja s ním dačo chcela a serie ma, že neviem čo. A neni chlapec glupy, zapálilo mu rýchle. Videl si, jak všetci čumeli jak puci, keď som vytiahol ten boxer? Iba jemu hneď zakapčalo.“


  „Chceš z neho zrobiť volavku?“


  „Ne, to by už nefungovalo. Keby si bol na jej mieste, čo by si si myslel po včerajšku?“


  „Že nás zavolal on? To by asi nedostal po hube, nie?“


  „Prečo ne? Bol tam chaos, nevedel, čo robí, išiel proti kukláčom. Normálna nehoda.“


  „No tak a načo nám potom bude?“


  „Mohol by napísať dačo lepšie jak tie bludariny o rohypnolovom gangu. Mohli by sme mu pustiť nejaké infošky. Akože bolestné od nás.“


  „Miki, o čo ti ide?“


  „Som iba tak špekuloval a napadlo ma, že dakedy by mohlo byť fasa, keby si živáni prečítali v novinách, čo my chceme, ne?“


  


  Za večeru v Rokoku zaplatil Miki viac, ako bežne minul na jedlo za celý mesiac. Do výplaty bude musieť slopať namiesto fínskej vodky konzumnú a menej, ale bol si istý, že doktorku nemôže zobrať na prvé rande do Patkaňa. Decentne so Simonou popíjal červené víno, zabával ju historkami z podsvetia a pri tretej fľaši si uvedomil, že s ním dievča drží krok a stále vyzerá triezvo.


  „Chcete ma opiť, pán policajt?“ opýtala sa ho vyzývavo, keď dopili aj štvrtú. „Lebo v tomto podniku by to bola strašná hanba, keby sa dáma ožrala.“


  Skončili u Patkaňa, trvala na tom.


  „Ukáž mi, kde slopeš, a ja ti poviem, čo si za chlapa,“ presviedčala ho. „Keď ma chceš zbaliť, na nič sa nehraj.“


  „Kto povedal, že ťa chcem zbaliť?“


  „Keby si ma nebalil, bol by si ma zobral rovno do tej krčmy, ktorú máš doma.“


  Mikimu sa videlo, že je to z jej strany trochu lacná finta. Auto nechal zaparkované pred jej bytovkou, bývala asi päť minút peši od reštaurácie. Vybral ju práve preto, že bola blízko. V duchu rátal s tým, že keď bude mať záujem, pozve ho k sebe. Zobrať ju do Patkaňa by mohla byť sranda, ale budú na opačnom konci mesta, takže až skončia, pôjde pekne domov a nechá ho tam.


  „Môžete nám zavolať taxík?“ opýtala sa Simona vrchného, keď Miki platil.


  „Načo? Mám tu auto,“ prerušil ju.


  „Pil si.“


  „Som v pohode.“


  „Ale nafúkal by si.“


  „Na to by som si počkal, že kto by si dovolil dať mi fúkať.“


  „Miki, ja si k tebe do auta nesadnem, keď si pil. Alebo si zavoláme taxík a ráno sa vrátime po tvoje auto, alebo do toho auta nastúpiš sám.“


  Miki neznášal, keď sedel za volantom niekto iný. Dokázal objektívne zhodnotiť svoje šoférske schopnosti a jednoducho vedel, že aj so štyrmi promile v krvi dokáže odšoférovať bezpečnejšie ako ktokoľvek z jeho kolegov za triezva, o taxikároch už pomlčiac. Bol však naučený počúvať, čo mu ľudia hovoria: Ráno sa vrátia po jeho auto. Spolu. Ráno.


  „Ty teda vieš, ako zlomiť chlapa. Zavolajte nám ten taxík,“ obrátil sa Miki k vrchnému.


  Po treťom rume s kolou u Patkaňa mu to však nedalo a vrátil sa k téme. Nutne jej potreboval vysvetliť, že keď sedí za volantom Miki Miko, nemá sa čoho báť.


  „Ja sa nebojím. Jednoducho neznášam, keď ľudia pijú a šoférujú.“


  Prekvapilo ho, že má práve takýto predsudok. V sídliskovom pajzli, kde narátal minimálne osem ťažkých recidivistov a rovnaký počet lacných šľapiek, okamžite zapadla, ako keby tam bola starý štamgast. So smiechom sa ho opýtala, že čo si myslí, koľko a čo tak asi slopú medici? A v akých podnikoch? Pôsobila naňho ako primerane zlé dievča, ktoré si nebude robiť vrásky akurát pre dopravné priestupky.


  „Mala som brata. Keď mal osem, zrazil ho synáčik papaláša, ktorý ani nemal vodičák. Udrbal tatkovi kľúče od služobnej šesťstotrinástky a šiel sa voziť s kamarátmi. Bol ožratý, šiel ako blázon, nezvládol to a vyletel na chodník. Môj brat bol na mieste mŕtvy. Otec je advokát, všetci ho poznali, vyšetrovateľ, prokurátor, sudca, komplet všetci. Ten hajzel z toho aj tak vyšiel s podmienkou, lebo mal fotra na krajskom výbore komunistickej strany. Starý zmrd je dnes v hnutí a vo veľkom privatizuje.“


  „A mladý?“


  „Vozí sa na bavoráku, akurát už nie ožratý, ale nafúkaný.“


  „Kto to je? Ako sa volá?“


  „Ser na to. Už je to za nami. Brata mi nevráti nikto a otca to úplne zlomilo, nenapraviteľne. Vykašlal sa na advokáciu a robí notára. Keď som si vypísala prihlášku na právo, dostal amok, roztrhal ju na franforce a presvedčil ma, aby som šla na medicínu. Že keď chcem vyrovnať účet za brata, mám vraj radšej zachrániť nejakých ľudí. Právo je podľa neho dobré iba na to, aby chránilo gaunerov pred spravodlivosťou.“


  „Tvoj otec je múdry muž,“ pokýval hlavou Miko.


  „Hej, je. Nepáčil by si sa mu.“


  „Ale tebe sa páčim, nie?“


  Napoludnie, keď sa vedľa nej prebral vo svojej posteli, vyzerala presne tak dobre, ako si predstavoval. Prispelo k tomu aj to, že už bola umytá, učesaná, oblečená, chrbtom sa opierala o stenu a čítala rok starý bulvár, ktorý našla v kuchyni.


  Miki nenápadne nakukol pod paplón, ktorým bol do pása prikrytý. Bol pod ním nahý. Pokúšal sa spomenúť si, ako sa dostal do postele a čo sa v nej dialo. Jeho spomienky siahali zhruba po siedmy rum.


  „Dobré ráno,“ hlas mal, ako keby mu niekto prebehol hrdlo rašpľou. Potom mu ju zrejme vrazil do hlavy, inak by ho takto nebolela.


  „Už je obed,“ odtrhla pohľad od knihy a usmiala sa na Mikiho.


  „My sme, včera… teda, v noci…“


  „Pili sme, hej.“ Nijako mu nepomáhala.


  „A potom? Veď vieš… čo myslím?“


  „Ak mi povieš, že si to nepamätáš, fakt sa urazím.“


  Miki ešte nikdy nemal okno. Pripadalo mu absolútne nefér, že ho má akurát teraz.


  „No, vieš… zážitkov veľa, spomienok málo,“ ošíval sa.


  „Pamätáš si aspoň, ako si robil u Patkaňa striptíz na stole a strieľal do stropu?“


  „Čo?“ Miki ešte viac zbledol. Toto naozaj smrdelo prúserom.


  Simona sa nahlas rozosmiala.


  „Neboj sa, všetko v pohode. Asi po desiatom rume sme išli k tebe. Nesprával si sa ako džentlmen, lebo som ti povedala, že by ma to naštvalo. Ani ja som sa nesprávala ako dáma, lebo žena, ktorá sa tak správa v posteli, nie je dáma, ale obyčajná krava. Na to, v akom si dnes stave, ti išlo to nedžentlmenské správanie dosť dobre.“


  „Daj mi dvadsať minút, dám si kávu a sprchu a môžeme si to zopakovať. Nie, desať minút,“ dodal rýchlo, keď začala krútiť hlavou.


  „Prepáč, Miki, ale musíme ísť. Mám nedeľný obed s rodičmi. Sú celkom tolerantní, môžem si robiť, čo chcem, ale nedeľný obed je posvätný. Máš desať minút, už meškám. Alebo si môžeš prísť po auto, keď ti bude lepšie.“


  „Odprevadím ťa. Aj zajtra je deň.“


  Šaty mal pohádzané na zemi. Zrazu si uvedomil, že nevie, kde má zbrane.


  „Tam,“ ukázala Simona na dvere do kuchyne, ako keby mu čítala myšlienky. „Sú v dreze. Dala som ich do horúcej vody s jarou, spolu s riňavým riadom, ktorý si tu za tých desať rokov nazbieral. Boli celé od oleja, tak som ich dala odmočiť. Kým sa osprchuješ, umyjem ti ich, len som nechcela buntošiť, kým si spal.“


  Miki na ňu vydesene zízal. Nemal odvahu ísť sa pozrieť na tú pohromu.


  „Čože si?“


  Simona sa znova nahlas zasmiala.


  „Kľud, nie som úplne sprostá. Váľali sa po zemi, o tú veľkú som zakopla, tak som ich odložila na kuchynskú linku.“


  „Toto mi už nerob. Som skoro chytil infarkt.“


  Miki sa umyl, natiahol na seba čisté tričko aj džínsy, v kuchyni si skontroloval zbrane a obliekol sa. Nôž bol vo vrecku bundy ako vždy, nenašiel iba mosadzný boxer, ktorý zabavil na albánskej diskotéke, ale teraz nebol čas hľadať ho.


  Zavolal taxík a vzal Simonu domov.


  


  Keď v pondelok dorazil Miki do práce, mladý už sedel za stolom a pred ním sa váľala hŕba spisov. Neboli zvlášť objemné, ale bola ich naozaj veľká kopa.


  „To čo je, bazmeg?“ zľakol sa Miki.


  „Nechal som si poslať všetky spisy k roháčovej čaji.“


  „Načo?“


  „Neviem. Dačo sme možno prehliadli. Vadilo by ti, keby som dnes zostal v kancli a prešiel si to znova?“


  „Moly, bazmeg, sme operatívci. Robíme v teréne. Čo chceš vykukať z papierov? Nechaj ich vyšetrovateľom.“


  „V tom je možno problém. Riešili to rôzne oddelenia. Čo prípad, to iný vyšetrovateľ. Chápeš, nikto sa na to nekukol ako na jednu vec.“


  „Si zasa pozeral nejakú americkú kriminálku.“


  „Učili nás to v škole, Miki.“


  „No dobre, keď chceš hniť v kancli, ta tvoja vec. Ja idem vonku.“


  Keď sa Miki po piatej vrátil, zelenáč stále sedel nad spismi a niečo si čmáral na papier. Zostal v kancelárii aj na druhý a tretí deň. Už toho začínal mať plné zuby a chystal sa s Molym urobiť vážny pohovor nad pálenkou u Patkaňa, ale keď v stredu napoludnie dorazil do kancelárie, aby ho vytiahol na obed, mladý už mal spisy poukladané do úhľadného komína, nohy mal vystreté pod stolom a tváril sa dôležito.


  „Možno som na niečo prišiel,“ oznámil Mikimu.


  „Na čo? Že hrabať sa v papieroch je na chuj?“


  „Nie. Páchateľka si neberie len hotovosť, akurát to nikomu neprišlo dôležité.“


  „A čo im ešte berie? Panictvo?“


  „V niektorých zápisniciach je uvedené, že poškodeným zmizli kľúče od auta. Ale autá im nikto neukradol, zostali tam, kde ich zaparkovali, takže to nikto neriešil. Mohli ich aj stratiť. Tak som obvolal aj ostatných, ktorých som zohnal, a hádaj čo?“


  „Čo? Nemajú autá?“


  „Miki, vážne, nerob zo mňa debila. Všetkým zmizli kľúče od auta.“


  „Hm, no, to je zaujímavé. A čo z toho vyplýva?“


  „Neviem.“


  „Ta to ti gratulujem k pokroku vo vyšetrovaní.“


  „Možno si ich berie ako suveníry. Trofeje, chápeš.“


  „Moly, tote papiere ti už udreli na mozog. Ideme k Žanete, naj ti z neho tie bludy vypláchne poľskou vodkou.“


  


  Roháčovú čaju, ako ju s Molym volali, nikdy nedostali. Po razii u Che Guevaru s tým jednoducho prestala. Šéf nebol nadšený, ale Miki mu so zvrhlou radosťou vymáchal ňufák v debilných rečiach, ktorými ich sám obšťastňoval na poradách.


  „Kukaj sem, furt nám vravíš, že polícia má pôsobiť predovšetkým preventívne, že represia je už iba následok nedostatočnej policajnej práce, bo že máme ochrániť občana ešte predtým, jak sa stane obeťou trestného činu. No ta sme zapôsobili preventívne, no. Skoro sme ju čapli, keď sme vykonali preventívno-bezpečnostnú akciu, čaja sa dosrala a teraz sedí doma a prdí do gauča. Už osem mesiacov nikoho neobrala, je od nej svätý pokoj. Keby sme ju chceli dostať, ta by sme ju museli chytiť pri čine, takže predtým by dajaký občan zase musel prísť k ujme. Možno zase dajaký papaláš z Blavy. Toto by si chcel?“


  Nikto nemá rád, keď ho mlátia po hlave jeho vlastným pendrekom, ale Miki sa nemusel báť, že ho preto šéf prestane mať rád. Mali vyrovnaný, stabilne nevraživý vzťah, odkedy nastúpil na oddelenie. Neschopní, skorumpovaní zbabelci neboli v zbore výnimoční, hlavne nie medzi funkcionármi. Čím si tento konkrétny exemplár získal hlboký dešpekt všetkých podriadených, dokonca aj neschopných, skorumpovaných zbabelcov, bol jeho nedostatok lojality k vlastným ľuďom.


  „Vieš, čo by som chcel, Miki? Nejaké výsledky by som konečne chcel. Samé chujoviny mi sem nosíte,“ šéf prebehol pohľadom aj po ostatných, aby bolo jasné, že sa to netýka len Mika s Molnárom. „V Poprade máme vojnu, už to tam vyzerá jak v Sarajeve, pomaly každý týždeň nejaká mŕtvola a vy sa tu zašívate na čórkach, ktoré má riešiť mesto.“


  Inokedy by mu Miki odsekol, že rieši každého, koho mu dovolia, ale tentoraz mu nahral na lepší smeč.


  „Dobre, berieme si s mladým tie Tatry,“ naklonil sa Miki so stoličkou dozadu a vyzývavo pozrel šéfovi do očí. „Nevedel som, že do toho chceme zasahovať, stačilo povedať,“ neodpustil si poznámku.


  „Akože si nevedel? Doboha, čo sme tu prestali riešiť už aj vraždy?“


  „Ta, civila pri tom zatiaľ nedali dole ani jedného a mŕtvy mafián, dobrý mafián, ne?“


  Za normálnych okolností by nechali ostatné zložky, aby formálne viedli vyšetrovanie, vyložili by si nohy na stôl a rátali by skóre. Lenže v Poprade začal prehrávať nesprávny tím. Miki to vedel, pretože nervozita sa rozšírila aj do Košíc. Čakal, kedy to začne znervózňovať aj niekoho v polícii.


  „Už je toho moc, sú toho plné noviny, už aj miestni politici z hnutia pindajú, ľudia v Blave z toho začínajú mať nervy. Chcem, žeby ste tam išli a ukázali trochu sily.“


  „Neni problém, ale chcem na to Zdena.“


  „Bude z vás mať určite radosť. Je váš.“


  Zdeno Horník bol jeden z mála vyšetrovateľov na kraji, ktorý mal vyštudované právo. Teoreticky mal na starosti organizovanú kriminalitu, v praxi bol zavalený hromadou otvorených spisov, ktoré nemal šancu uzavrieť. Nikoho nezaujímalo, že operatívci mu nenosili nič použiteľné, a keď už predsa, prokurátori mu rušili uznesenia a nariaďovali robiť nezmyselné a nerealizovateľné úkony. V štatistikách to vyzeralo blbo. Všetko od mafiánskych vrážd až po zapálené autá kazilo objasnenosť a niekto si to odskákať musel. Prémie nevidel už roky, buzerácia od nadriadených každej možnej úrovne bola každodenná. Mikimu sa zdalo samozrejmé, že Horník policajtov neznášal.


  „No tak to vám ďakujem veľmi pekne,“ prebodával Mikiho s Molym svojimi studenými sivými očami. Bol nápadne vysoký a chudý, s veľkým hákovitým nosom a vpadnutými očami. Stačilo, aby si prehodil kosu cez plece a mohol ísť na karneval za smrtku. „Nemám dosť svojej roboty, ešte ju budem brať gadžom z Tatier, bazmeg.“


  „Ty nemáš robotu, Zdeno, len spisy, s ktorými nemáš čo zrobiť,“ odbil ho Miki. „Toto je naozajstná robota. Máme požehnanie zhora.“


  „Zabudol im niekto zaplatiť, či čo sa deje?“


  „Vieš, jak sa Popradčani dohodli s Košičanmi, že budú robiť s Bandim?“


  „Neviem.“


  „No, došli za Maťom Fuchsom z Popradu trojpísmenkoví a mu vytmavili, že keď chce ďalej robiť biznis, ta musí uznať Bandiho, že je boss. Ale nebol to čistý výpal, bo ide o to, že s Bandim ho pustili aj do veľkého biznisu, privatizácia a tak, chápeš. Akurát, že Tatry, to neni iba Poprad, a toti šraci z hôr sú takí kus iní, takí svojskí. A sa podaktorým bars nepáči, že by im mal šéfovať dajaký cigoš z Košíc. Ta poslali Fuchsa do riti aj s Bandim a z toho je tam teraz tá vojna.“


  „Pánboh uchovaj ich dobré zvyky, nech sa len pekne zabíjajú sami, keď my nemôžeme.“


  „Problém je v tom, že Fuchs prehráva.“


  „A my mu akože máme pomôcť vyhrať? To už dočista všetkým kúruje? Odteraz už bude polícia za mafiánov aj likvidovať konkurenciu?“


  „Prečo odteraz? Každý páchateľ, ktorého ti dovolili obviniť, dačím nasral Bandiho, zato sme ho mohli zrobiť. Presne tak si to hore predstavujú. Akurát, že mne to tak nikto nepovedal. Šéf mi kázal, že tam mám ísť a ukázať trochu sily. Ale nepovedal mi, že ju nesmiem ukazovať každému, ne?“


  „No dobre,“ zamyslel sa vyšetrovateľ. „Aký si predstavuješ postup?“


  „Pôjdeme tuna s mladým a zbalíme dajakú záujmovú osobu z totej druhej partie. Nebude vypovedať, bo nebude bonzovať fízlom ani na Fuchsovcov. Ale nevadí, podržíme ho dva dni v klietke a potom tu s mladým zrobíme operatívny záznam, do ktorého si dáme, čo my potrebujeme. Akože pre obavy o svoj život svedok nevypovedal, ale inak sa s nami normálne bavil. Potom tam pár razy pôjdeme, posedíme dakde v Poprade na kaveji a popíšeme ešte dajaké operatívne záznamy, že sme tie jeho reči overili v teréne. A potom pôjdeme zrobiť veľké teátro k Fuchsovi. Zrobíme mu domovku.“


  „A čo tam chceš hľadať?“


  „Zbrane, drogy, hocičo. A ver, že nájdem. Asi ne taký arzenál, jak budeme mať napísaný v operatívnom zázname, ale čistý nebude. Nájdem nejaké pištole, keď budeme mať šťastie, ta aj škorpíka, aj dajaké drogy. Perník a možno aj marišu. Ty iba zožeň prokurátora, čo nám vybaví tie domovky, ja zoženiem všetko ostatné.“


  „Rozumiem. Niečo mu tam podstrčíš, ja ho obviním a navrhnem väzbu. Tak?“


  „Hej, tak. Viem, na ktorom byte majú nejakú marišu, aj v ktorej garáži má jeden šrac pár kvérov na biznis. Vykopneme dvere a dáme mu na výber, či to chce poriešiť ľudsky abo podľa zákona. Môže dostať pár po papuli a zhabeme mu tovar, alebo ho môžeme zadržať a pôjde na pár rokov dnu. Chlapec mal nejaké čezety, aj jedného škorpíka, ale neviem, či ho už nepredal.“


  „A si myslíš, že ti to prejde, hej?“


  „Si už videl dakoho, kto by radšej išiel do ťurmy? Ešte nám bude ďakovať.“


  „Myslím s Fuchsom.“


  „Jaj, jasne, že ne. Nepôjde dnu, ale jak ho podržíme aspoň pár mesiacov vo väzbe, ta kým vyjde von, môže byť vonku všetko ináč, chápeš.“


  „Akože to tam po ňom vezme tá druhá partia?“


  „Taký je plán.“


  „A Bandi sa na to bude len tak kukať?“


  „Bandi tam neni doma. Bez Fuchsa nemá šancu.“


  „A čo tým získame? Len vymeníme jedného grázla za druhého.“


  „No, toten druhý grázel má takú malú výhodu, že nerobí pre siskárov. Živáň so zásadami. Bude sa ľahšie kontrolovať. Rozumný chlap.“


  „Jak vieš?“


  „Som s ním pred dvoma týždňami pomiešal jednu kávu.“


  „Miki, toto je somarina. Poďme to urobiť poriadne.“


  „A čo je na tom neporiadne?“


  „Nikdy sa to ani nedostane pred sudcu, každý prokurátor ma s tým nakope do riti. Ľavý prokurátor, lebo mu okamžite dôjde, akú hru hráme, a čistý, lebo mu okamžite dôjde, že celý spis je čistý blud.“


  „Však ty vieš, jak máš zrobiť papiere, žeby dobre bolo.“


  „Viem, a preto ti hovorím, že cez túto stanicu vlak nejde. Dá sa to urobiť, ale musíme inak. Aj Al Capone išiel sedieť za dane.“


  „Zdeno, minule som sám sebe dal slovo, že jak mi ešte raz dakto povie totu fasovinu s Caponem, ta mu už jednu pritankujem. Ale teba si vážim a zlomil by si sa, kde si najhrubší, ta to nechajme tak, len mi už toto nikdy nehovor, pekne ťa prosím.“


  „Počúvaj ma dobre, ty pňak. Mám prokurátora, mladý chlapec, šikovný, dve vysoké školy. Najprv si urobil ekonómiu a potom aj právo. Baví ho to, vyzná sa a nudí sa jak sviňa, lebo rieši samých fakturantov, väčšinou iba biele kone a občas nejaký poistný podvod. Dohodnem to s ním. Urobíme prehliadku vo Fuchsovom hoteli, v Kriváni. Prehliadka firmy nám prejde ľahšie. A nájdeme tam normálne, reálne veci, ktoré budú na papieri a budú sa ľahšie dokazovať. Na rozdiel od tvojho balíčka trávy budú na tých papieroch Fuchsove podpisy, takže ťažko bude môcť tvrdiť, že ich v živote nevidel a že sme mu ich podhodili.“


  „A jak vieš, že tam dačo nájdeme?“


  „Bol som aj ja na káve, s takou mladou kolegyňou z ekonomickej. Milá, aj celkom pohľadná, ale tupá jak bedňa gitu. Jej otec je u nás šéf malého obvodného oddelenia kdesi na rusnákoch, matka je mestská poslankyňa hnutia v Bardejove. Čajka vyštudovala v Prešove na pajdáku telesnú s brannou a potom nevedeli, čo s ňou, tak jej vybavili flek na vyšetrovačke, rovno na kraji. Ani tu nevedeli, čo s ňou, tak ju dali na ekonomiku. Menej stresu a nedá sa zbabrať nič dôležité. Lenže ona to dokázala. Minule mi plakala na pleci, že ju strašne domrdal šéf, lebo prijala od nejakého pomýleného bankára trestné oznámenie na Fuchsa, pre úverový podvod. Že vraj na ňu do telefónu vrieskal krajský osobne, že čo si to dovoľuje, riešiť také veci bez súhlasu nadriadeného. Spis jej, samozrejme, vzali, ale viem, ako sa volá oznamovateľ, aj z ktorej je banky. Tam začneme. Operatívne preverovanie. Napíšete operatívne zistenie z prostredia, že naňho išla objednávka vraždy, tým pádom je to naše. Chlap je civil, riaditeľ miestnej pobočky, nikto nebude chcieť riskovať, že ho naozaj dajú dole.“


  „Stačí, keď sa spýtajú Fuchsa,“ zvraštil Miki obočie. „Im rovno povie, že blud, ne?“


  „Nebudú mu veriť. Bandi sa im začína vymykať spod kontroly, kašle na pravidlá aj na dohody, je úplne nevypočítateľný. A Fuchs teraz robí pre Bandiho. Môže mu prepnúť tiež.“


  


  Drobný mužíček s veľkými odstávajúcimi ušami a silným predhryzom, ktorý sa márne pokúšal prekryť riedkymi fúzmi, Mikimu pripomínal drobného hlodavca, a nielen výzorom. Odolal pokušeniu zatlačiť mu chrup do správnej polohy päsťou a položil mu kľúčovú otázku.


  „A prečo ste teda ten úver Fuchsovi vôbec poskytli, pán riaditeľ?“


  „Veď viete, ako to chodí,“ odpovedal bankár.


  „Nevieme. Vysvetlite nám to,“ zavrčal Miki výhražne. Moly sa na vystrašeného úradníka zamračil, položil si lakte na jeho písací stôl, zaťal päste a naklonil sa k nemu čo najbližšie. Boli dohodnutí, že zlého policajta bude hrať Miki. Moly hral brutálneho.


  „Musel som,“ zatriasol sa bankárovi hlas aj ruka s cigaretou. Ďalší kus popola mu padol na stôl.


  „Niekto vám kázal?“


  Potkaní človiečik pomaly pohol hlavou, ako keby chcel prikývnuť, no potom ňou zdesene pokrútil, ako keby nechcel poprieť len Mikiho otázku, ale aj ten náznak prikývnutia.


  „Napadlo vám, že by sme to mohli brať z vašej strany aj ako spolupáchateľstvo pri úverovom podvode?“


  Vystrašený riaditeľ vytrvalo krútil hlavou, ale zdalo sa, že už ani sám nevie, čo vlastne popiera. Asi len chcel byť niekde inde. Bolo im jasné, že chudáka niekto veľmi tvrdo pritlačil, aby dal úver najznámejšiemu zločincovi v okrese. Očividne to nebol samotný Fuchs, lebo na toho im nabonzoval všetko, čo vedel. Mal strach z niekoho iného.


  „Zavolali si ma do centrály na koberec, že keď to nedám do poriadku, vymenia ma,“ sťažoval sa im so slzami na krajíčku, keď mal ešte pocit, že sú jeho kamoši a prišli ho zachrániť. „Som tu od roku 1972, odkedy som dokončil vysokú školu. Začínal som dole, na prepážke. Čo budem robiť, keď ma vyhodia?“


  Zjavne ani netušil, čo je jeho naozajstný problém, bál sa iba o prácu.


  „Keď pôjdete proti Fuchsovi, dá vás dole,“ vecne ho informoval Miki.


  „To je hlúposť, Fuchs ma nemôže nechať vyhodiť, keby mal v banke také kontakty, nenaháňali by ma pre ten jeho úver.“


  „Vás dá Fuchs zabiť,“ preložil mu Moly Mikiho varovanie.


  Chlap sa potom už nebál len vlastných šéfov, ale aj Fuchsa, no stále sa niekoho bál ešte viac. Miki mal pocit, že by mu pomohlo, keby vedel koho, ale nakoniec rezignoval. Chlap bol poškodený, nie páchateľ, biť ho nemohli a to najdôležitejšie sa od neho dozvedeli.


  Fuchs si vzal úver na rekonštrukciu hotela, ktorú nikdy neurobil. Načo by mu bola? Hotel bol práčka, mal slušné tržby aj bez hostí, tí by v ňom len zavadzali. Firmám, ktoré pozakladal na biele kone, povyplácal fiktívne faktúry za práce, ktoré nikdy nikto neurobil. Kone boli do jedného nezvestné, zrejme zakopané niekde v Tatrách.


  Vyšetrovateľ im síce trpezlivým hlasom vysvetlil, ako keby murárskym učňom prednášal astrofyziku, že kládli úplne nesprávne otázky, keďže im ani nenapadlo opýtať sa, aké peniaze Fuchs perie a kam ich prelieva, ale Mikimu neušlo, že sa na okamih usmial. Bol to síce zlomyseľný, škodoradostný úškrn, pri ktorom mu chýbala naozaj už len tá kosa na pleci, no nepochyboval, že Zdenove mimické svaly práve prišli o panenstvo.


  „Máme tu pekné, dôvodné podozrenie z páchania násilnej a organizovanej trestnej činnosti, čiže nikto nemôže spochybniť, že sme príslušní vo veci konať,“ skonštatoval, keď dočítal operatívny záznam. Chvíľu si listoval v notese, pritiahol si bližšie telefón a vytočil číslo.


  „Rovno si dohodnem stretnutie s prokurátorom, potom vám zavolám. Kľudne choďte slopať alebo čo to vlastne normálne v robote robíte,“ mávol na nich rukou, nech vypadnú.


  Miki nevedel a rozhodne ani netúžil vedieť, ako dokázal Zdeno uhrať veci na papieri tak, aby nikomu zo šéfov neudrelo do očí, čo robia a po kom vlastne idú, alebo že policajti z násilnej zrazu riešia ekonomiku. Stačilo mu, že o týždeň mu strčil do ruky sudcom podpísaný príkaz na prehliadku iných priestorov s adresou Fuchsovho hotela.


  „Uniformy s vami pôjdu z Košíc, lebo keby sme zavolali Popradčanov, tak kým by ste tam prišli, nenašli by ste na svojom mieste ani ten hotel,“ inštruoval ich vyšetrovateľ. „Pozbierajte tam všetko, pňaci, lebo nemáte šajnu, čo je dôležité. Každý šanón, každý papier, všetko, na čom sú písmená alebo čísla, aj keby vám nedávali nijaký zmysel. To, čomu nebudete rozumieť vôbec, bude najdôležitejšie. Keď tam nájdete zasoplenú papierovú vreckovku, na ktorej bude niečo načmárané ceruzkou, tak aj tú mi prinesiete, jasné?“


  Zdeno sa mýlil. Najdôležitejší papier našli vo Fuchsovom trezore a bol napísaný tak, aby mu porozumel aj úplný debil. Celkom zámerne. Jediná záhada bola, prečo si ho popradský boss odložil. Miki tipoval, že zo sentimentálnych dôvodov, sám pre seba, keby raz náhodou zapochyboval o vlastnej dôležitosti. Nie každý mal v trezore osobný list predsedu hnutia, podpísaný vlastnou rukou.


  V hoteli bola len prevádzkarka, mohla mať tak dvadsať rokov, miery 90 — 60 — 90, IQ okolo 80. Nechali ju, aby zavolala šéfovi. Asi po polhodine horúčkovitého vyvolávania na všetky možné obvyklé miesta ho nakoniec zohnala v kaviarni, ktorá bola cez ulicu. O tri minúty vtrhla do kancelárie zadychčaná anabolická príšera s nápadne malou, vyholenou hlavou. Všetci brojleri vyzerali takto, hlavy im od steroidov nerástli. Uniformovaným policajtom sa Fuchs obratne vyhol a nakráčal rovno k Mikimu. Vodcovia svoriek sa vždy navzájom spoznajú na prvý pohľad.


  „Ti zomrel život, more! To čo si si dovolil?!“ zareval na Mikiho a natlačil sa naňho, ich tváre boli od seba tak na šírku dlane.


  Miki zostal stáť na mieste, tváril sa nezúčastnene, len hlavou a trupom sa pomaly odtiahol od zúriaceho mafiána, kam mu až dovolila stena, ktorú mal za chrbtom. Na okamih zostal zaklonený, trochu pokrčil nosom, ako keby mu prekážal Fuchsov dych, a potom sa pre ostatných na zlomok sekundy zmenil na rozmazanú šmuhu. Čelom vrazil brojlerovi do nosa, zároveň mu dupol nohou na členok a lakeť zaryl do solaru. Ako sa hora synteticky nafúknutého mäsa skladala na zem, zhruba na polceste sa jej brada stretla s Mikiho kolenom a zhora ju oň pribili dve zaťaté päste. Demolácia šéfa tatranskej mafie zabrala približne sekundu a väčšina prítomných by ju dodatočne vôbec nedokázala opísať.


  Fuchs ležal tvárou k zemi a nehýbal sa, len tíško kňučal. Miki si k nemu čupol a holú hlavu trochu nadvihol za uši.


  „Nadporučík Miko, kriminálna polícia. Máme príkaz na prehliadku, pán Fuchs,“ informoval ho vecne. „Trochu predýchajte, potom nám podpíšete, že ste sa oboznámili so súdnym príkazom a boli ste poučený o svojich právach. Na ten útok na verejného činiteľa tentoraz zabudneme, ale druhýkrát to už neskúšajte. Porozumeli ste poučeniu, pán Fuchs?“


  Boss pootvoril ústa, aby odpovedal, ale vyšli z nich len vývratky. Miki ho zručne prehľadal a odobral mu zbraň. Vedel, že deväťmilimetrový Walther nosí legálne, ale vzal si aj Fuchsove doklady a overil si to. Nakoniec mu z vrecka na šušťákoch vytiahol zväzok kľúčov. Jeden z nich, masívny, plochý kus kovu, hladko odomkol trezor postavený v rohu kancelárie. Starý model zo sedemdesiatych rokov, mafián ho očividne kúpil spolu s hotelom.


  Miki si v duchu zagratuloval, že sa nakoniec neobťažoval so zháňaním dôkazov, ktoré mu chcel podhodiť. Zhruba milión v hotovosti Fuchs určite nejako vysvetlí. Nejakých dvadsať deka kokaínu si mohol reálne schovávať pre osobnú potrebu alebo na nejaký väčší žúr, no z pohľadu zákona to bolo úplne jedno. Povolenie mal iba na Walther PPK, ktorý nosil. Dve lacné policajné čezety 7,65 a luxusný Sig Sauer .357 Magnum prihlásené nemal.


  Moly si natiahol rukavice a najprv pozbieral zbrane. Ak budú mať šťastie, možno niekedy v minulosti vytiahli z nejakých mŕtvol guľky, ktoré vystrelila niektorá z nich. Zaistil aj koks a hotovosť, až potom sa pustil do papierov. Nebolo ich veľa, pár kúpnych zmlúv na rôzne autá a nehnuteľnosti. Opýtajú sa pôvodných majiteľov, či predávali dobrovoľne a či im reálne zaplatili, ale bol si vopred istý, že nikto z nich nebude vypovedať.


  Navrchu kôpky dokumentov ležal nejaký list. Miki si ho vzal, aby zabil čas, kým uniformy prevrátia hore nohami zvyšok kancelárie. Vedel, že nič senzačné nenájdu, ale nech nemajú pocit, že sa sem trepali z Košíc pre nič za nič. Sadol si na písací stôl, za ktorý uniformy dočasne posadili spútaného Fuchsa. Na šušťákoch mal vývratky a krv zo zlomeného nosa, ale inak bol v poriadku. Keď videl, čo Miki drží v ruke, viditeľne zbledol.


  List bol písaný neosobným úradníckym tónom, nebol adresovaný žiadnej konkrétnej osobe. Vyzýval predstaviteľov štátnych orgánov a finančných inštitúcií, aby rešpektovali, že prioritou vlády mladého demokratického štátu je vytvorenie novej kapitálotvornej vrstvy, a žiadal, aby prejavili voči pánovi Martinovi Fuchsovi maximálnu možnú ústretovosť pri rozvoji jeho podnikania. Miki nevedel, ako vyzerá podpis predsedu hnutia, ale meno a jeho ústavná funkcia boli na liste podpísané aj písacím strojom.


  „No, pán Fuchs, možnože vám bude u nás lepšie, lebo za toto sa vám nepoďakujú, že ste to držali v jednom trezore s drogami a zbraňami.“


  „Si čo o sebe myslíš, ty pes, ty pôjdeš dole, more,“ vyštartoval znova Fuchs, ale keď sa Miki začal dvíhať zo stola, rýchle sklapol a už len zazeral. Miki sa k nemu nahol, Fuchs sebou prudko trhol, skoro sa prevrátil aj s kreslom, ale policajt ho iba potľapkal po pleci.


  „Nebojte sa, pán Fuchs. Spútaných páchateľov nebijem. Ani sa im nevyhrážam. Lebo ani ja nemám rád, keď sa mi vyhrážajú. Ale keby ste ma o pár rokov, keď vás pustia, stretli niekde na ulici, radšej choďte na druhú stranu. To nie je vyhrážka, iba rada, chápete? Teraz vám dáme dolu putá, podpíšete nám papiere a vezmeme vás do Košíc.“


  „Chcem si zavolať. Mám právo na telefonát,“ ozval sa Fuchs tónom, ktorý znel skoro ako zdvorilá prosba.


  „Pozeráte veľa amerických filmov, pán Fuchs. Keď budete chcieť obhajcu, zavoláte si od vyšetrovateľa. Ideme rovno k nemu, už vás čaká. A všetkým ostatným už určite vyvolávajú vaši ľudia.“


  Fuchsa viezli uniformy v označenom aute so zapnutým majákom, Miki s Molym šli v policajnej kolóne hneď za nimi, v neoznačenom golfe.


  „To musí byť falzifikát,“ rozmýšľal nahlas Moly na sedadle spolujazdca. „Nemôže byť taký debil, žeby podpísal taký papier a dal ho nejakému mafošovi. Neverím tomu.“


  „Čo by nemohol? Je to lepšie, jak vyvolávať každému šašovi extra. A môže hocikedy povedať, že on to nepodpísal, chápeš. Aj nemusel vôbec vedieť, čo podpisuje a pre koho. Si to Fuchs na tuti nevybavoval sám.“


  „Uvidíme, jaký z toho bude cirkus. Však to by ho mal Zdeno predvolať jak svedka, nie?“


  Vyšetrovateľ ich už čakal v kancelárii. Nebol sám. Za jeho stolom sedel šéf krajskej vyšetrovačky, Zdeno stál pri okne, fajčil a zazeral na dvoch chlapov, ktorí sedeli na rozheganých drevených stoličkách oproti. Miki ich okamžite spoznal, aj od chrbta. Nečakal, že budú takí rýchli.


  „No kurva,“ pozdravil sa, keď vošiel do kancelárie. Fuchsa nechali sedieť na chodbe pripútaného o radiátor.


  „Počkáme, kým skončíte,“ povedal Moly, ktorý zostal stáť na prahu.


  „Okamžite dnu a priveďte aj zadržaného,“ vyštekol naňho šéf vyšetrovačky. Zdeno si potiahol z cigarety a venoval svojmu šéfovi pohľad, ktorý mal normálne vyhradený pre pedofilných vrahov. Moly sa vrátil po Fuchsa, Miki sa oprel o zárubňu a s kamennou tvárou sa díval na Zdena. Vytiahol z vrecka cigarety, jednu si zapálil, hlboko si potiahol a vyfúkol dym nosom.


  „Otvor oblok, Zdeno, máš tu strašný kentus,“ ukázal cigaretou na chlapov na stoličkách.


  Jeden bol chudý, v zelenom flaušovom saku a sivých tesilových nohaviciach. Marián Mešter, zvaný Kábel. Miki vedel, že má pod sakom tak pol kilometra káblov, mikrofóny a nahrávacie zariadenie. Nahrával si každého a všetko, bol tým povestný. Druhý bol územčistý, s vyholenou hlavou, oblečený v typickej uniforme policajta v civile — džínsy, bunda do pása, tenisky a ľadvinka. Volal sa Seman, bývalý policajt. Primitívny, násilnícky sociopat, ktorý si obliekol uniformu len preto, aby mohol ľuďom ubližovať beztrestne. Priateľov v zbore nemal, ani kým v ňom pracoval. A odkedy prešiel do SIS, získal si v ňom dosť nepriateľov.


  Semanovi po Mikiho poznámke okamžite spurpurovela celá hlava a so zavrčaním sa začal dvíhať zo stoličky, ale Kábel ho chytil za rameno.


  „Kľud, Mižu. Keď sa chceš nechať od Mika vyprovokovať a rozkopať na kašu, tak mimo služby, prosím.“


  Dvere sa otvorili a Moly nimi tlačil Fuchsa. Ten, keď zbadal Kábla so Semanom, primrzol k zemi, takže ho musel nastrkať do kancelárie silou.


  „Som rád, že vás nemusím predstavovať,“ ozval sa šéf vyšetrovačky, ktorý sa počas incidentu zjavne nevedel rozhodnúť, na ktorú stranu by sa mal vlastne postaviť. „Páni zo Slovenskej informačnej služby si prevezmú zadržaného aj veci zaistené pri prehliadke jeho priestorov. Všetky,“ zdôraznil.


  „Čo?“ Moly nechápavo zízal na siskárov. „To ako? Siska nemá…“


  „Držte hubu, Molnár, a robte, čo vám kážem, kým vám to hovorím pekne,“ skočil mu šéf vyšetrovačky do reči. „Zatiaľ som ochotný zabudnúť na všetko, čo sa stalo, ale keď ma naseriete, budete musieť niektoré veci vysvetľovať inšpekcii.“


  „Čo budeme vysvetľovať inšpekcii? Že sme zatkli mafiána?“


  „Trim pič, Moly,“ ozval sa Miki. „Zlož mu putá a choď preložiť veci z nášho auta k hentým patkaňom.“


  „Dobrý chlapec,“ uškrnul sa Seman zlomyseľne na Mikiho a postavil sa zo svojej stoličky. „Štátny záujem, chlapče,“ potľapkal Molyho blahosklonne po pleci. Počkali s Káblom, kým odomkol putá, a šli s ním k autu, ktoré parkovalo na dvore policajného riaditeľstva.


  Keď sa Moly vrátil, boli už Miki so Zdenom v kancelárii sami. Vlastne im trochu pomáhalo, že museli tlmiť Molyho amok, odvádzalo to ich pozornosť od vlastnej zúrivosti.


  „Som toto čakal, už jak som našiel ten list,“ mávol rukou Miki. „Len som nečakal, že budú takí rýchli, bazmeg. Nestihli sme si zrobiť ani kópiu.“


  „Veď preto boli takí rýchli,“ skonštatoval Zdeno rezignovane.


  „Budeme sa sťažovať, toto si od tých hajzlov nemôžeme len tak nechať,“ hádzal sa o Moly o zem ako päťročné decko v hračkárstve.


  „A kde sa chceš sťažovať, Einstein?“ Zdenovi s ním už trochu dochádzala trpezlivosť. „Zavoláš ministrovi alebo rovno premiérovi?“


  „Tak zavoláme Schlesingerovi!“


  „To je ten váš novinár?“ opýtal sa Zdeno a bolo na ňom vidieť, že sa naozaj zľakol.


  „Neni náš, ale dá sa s ním debatovať,“ prikývol Miki.


  „Si už dočista osprostel? Chceš, aby ho dali dole, ty fas?“


  „Jak dakde stretnem tie dva geňá siskárske, ta prisahám, že ich rozkušem jak žuvačky, bazmeg.“


  „Ich necháš tak, Moly,“ povedal mu Miki dôrazne. „Ti vážne hovorím. Bo keď dačo posereš, ta si to zlízneme všetci. Ten hajzel Seman sa raz aj tak vyrieši sám. Šraci majú kontrolovať Bandiho, takže sú na veľmi tenkom ľade. Kábel po ňom šľape opatrne, ale Seman je glupy, on si na ňom dáva kazačok. Raz dačo dodzigá a dajú ho dole, si s ním nemusíme špiniť ruky my.“


  „Nikto nedá dole siskára alebo policajta, taký debil ani Bandi neni,“ škriepil sa Moly.


  „Čistého ne. Ale jak sa s nimi dakto zapľance a dačo dodzigá, ta ide dole, jak každý druhý.“


  Miki ešte hodiny hučal do Molyho u Patkaňa, až do záverečnej. Potom ho odviezol domov.


  „To nemôžeme nechať len tak, Miki. Z nás zrobili čistých chujov, zmrdi,“ bľabotal, keď vystupoval z auta, ale už sa mu plietol jazyk aj nohy.


  Miki sa ešte zastavil v nonstope, kúpil si fľašu a doma si zbabraný deň vypláchol z hlavy.


  


  Adrenalín Mikimu prečistil zmysly, ale začína ho bolieť hlava. Blikajúce majáky mu rozhodne nepomáhajú. Priblíži sa k sanitke, no Molyho v nej nevidí. Šofér je rozvalený za volantom a čumí do blba, ako keby ho blikajúce svetlá zhypnotizovali. Vzadu sedí doktor a niečo si čmára do papierov.


  Miki sa otočí k nabúranému autu. Bavorák vyzerá, ako keby sa o strom len oprel, na prvý pohľad na ňom nevidno žiadne väčšie škody. Až potom si Miki všimne telo prikryté plachtou. Leží vedľa auta, čiastočne ho kryjú policajti, ktorí okolo neho postávajú. Ten fas niekoho zrazil, dôjde Mikimu. Toto sa upratať nedá. Mladý skončí v base, s kopou hajzlov, ktorých tam predtým poslal. Vykročí k hlúčiku pri tele, vidí len siluety, oslepujú ho svetlá policajných áut. Jedna postava sa oddelí a vykročí mu oproti. Spozná kolegu, ktorý má nočnú.


  „Nechoď tam,“ natiahne oproti Mikimu ruku so vztýčenou dlaňou.


  „Kde je mladý? Roztrhnem ho jak žabu,“ zavrčí Miki a pokúša sa pretlačiť okolo kolegu. Ten ho chytí za rameno a nasilu ho ťahá preč.


  „Nechoď tam, Miki. Poď so mnou,“ vlečie ho späť smerom k sanitke.


  „Pusť ma, bazmeg, ti kúruje?“ Miki sa mu pokúša vytrhnúť. „Kde je ten fas?!“


  Kolega ho pevne chytí aj druhou rukou za bundu a otočí ho k sebe.


  „Je tam, Miki.“


  „Kde?“


  „Tam. Pri aute.“


  „Čo?“


  „Skúšali ho oživiť. Nezvládol to.“


  „Čo nezvládol?“


  „Zabil sa. Moly je mŕtvy.“


  Z toho, čo nasleduje, si Miki neskôr veľa nepamätá. Drží ho šesť ľudí. Kolega z nočnej mu v poslednej chvíli zabráni v streľbe na čierne pajero s hrubokrkými. Stojí ho to vykĺbené zápästie, ale kúpi tým ostatným dosť času, aby na Mikiho naskákali a nasadili mu putá. Pajero s pískajúcimi gumami a kvíliacim motorom zmizne. Doktor zo sanitky sa opatrne priblíži a vrazí Mikimu do krku ihlu. Mikiho svet sa pomaly rozpustí do zmesi farebných škvŕn a nezrozumiteľných zvukov.


  „Zložte mu putá a dajte ho do stabilizovanej polohy,“ povie lekár. „Neviem, koľko má v krvi alkoholu, ale v kombinácii s tým, čo som mu dal, už zaručene nebude vyvádzať. A nabetón sa vám došabľuje.“


  


  Miki si uvedomí, že tentoraz to musel u Patkaňa fest prehnať. Bojí sa otvoriť oči. Ráno mu svieti slnko do okien. Keď mu zasvieti do očí, otyčkuje si posteľ. Alebo skôr podlahu. Leží na niečom tvrdom. Musel zaspať na dlážke. Nie, také tvrdé to zasa nie je. Pokúša sa rukou nahmatať okolie. Nejaká deka. Divný pach, ale to môže byť on sám. Odhodlá sa a rozlepí viečko na ľavom oku. V šere slabej žiarovky rozozná cementovú podlahu a pozinkované vedro. Pokúsi sa zdvihnúť hlavu a okamžite ocení, že kýbel je v dosahu.


  Keď sa mu konečne podarí posadiť, stále ho napína, ale už z neho nemá čo vyjsť. Je na oddelení. V cele predbežného zadržania. Dvere klietky sú pootvorené. Pomaly mu do hlavy prenikajú útržkovité spomienky z noci. Bol opitý. Strašne sa nasral. Pobil sa. Chcel po niekom strieľať. Siahne si pod bundu, potom aj dozadu, na pás. Beretta aj služobná čezeta sú preč. Zdvihne nohu, aby sa nemusel zohnúť, a chytí si členok. Záložnú šesť-tridsaťpäťku mu nenašli. Amatéri. Poľovať na slony by s ňou nešiel, ale na človeka stačí. Moly si večne robí prču, že keby ju niekomu hodil do hlavy, mala by väčší účinok, ale mladý o tom vie hovno.


  Moly.


  Spomienky sa mu vrátia naraz.


  „Chápem, že je to šok,“ hovorí mu šéf vo svojej kancelárii a vyzerá pri tom skoro ako naozajstný človek. „Na,“ postaví pred Mikiho horčičiak s turkom, ktorého vlastnoručne zalial. „Daj si,“ ponúkne mu ukrajinské marlborky v mäkkom balení.


  Miki si vezme cigaretu a zapáli si ju.


  „Čo sa stalo?“ opýta sa šéfa.


  „Narazil do stromu a zabil sa.“


  „Jak? Však to je kokocina jak voda v koši.“


  „Ešte nevieme.“


  „Tak tu neseďme! Poďme to zistiť.“


  „Nie, Miki, ty nič zisťovať nebudeš! Bol to tvoj parťák, si z kola von. Aj celé oddelenie.“


  „Kurva, čo mám povedať jeho rodičom?“


  „Bol som za nimi, ešte v noci.“


  „Ale čo im ja poviem, bazmeg? Čo?“


  „Vieš čo, Miki? Dačo poviem ja tebe teraz. Na ten incident na mieste nehody zabudneme. Hodinu som v noci fajčil ciciny dvom buzerantom z inšpekcie, ktorí boli na mieste, aby sa to neobjavilo v žiadnom zázname. A ty teraz pekne pôjdeš domov, dáš sa dokopy a do konca budúceho týždňa sa tu neukážeš. Lebo keď ťa tu zbadám, ta ťa prisámbohu vyzlečiem z uniformy.“


  „To si vážne myslíš, že budem sedieť doma a…“


  „Nemáš začo,“ skočí mu šéf do reči. „A teraz ťahaj do psej matere, kým som dobrý!“


  Miki zúrivo zahasí nedofajčenú cigaretu a zdvihne sa.


  „Kde mám zbrane?“


  „U mňa. V trezore. O týždeň ich dostaneš späť. A teraz padaj!“


  Keď sa za Mikim zatvoria dvere, šéfovi sa uľaví. Trochu. Vie, že tento problém nevyriešil, iba odsunul. Videl auto aj telo, medzi prvými. Chlapca niekto dobil na smrť. Začal zaisťovať miesto činu a stopy. Potom prišiel krajský a oznámil mu, že to bola nehoda. Celkom sa mu uľavilo.


  Nebol debil, rýchlo si zrátal, s čím tá vražda súvisí. Bola nevyriešiteľná. Siskári síce vytiahli popradského bossa z klietky, ale Fuchs pustil do gatí a rovno zmizol za hranice. Nečudoval sa mu. Úplne to však rozvráti pomery v Tatrách a Bandi tam stratí pozíciu. Miestni sa už aj tak búrili, že im nijaký morgoš z Košíc rozkazovať nebude. Bandi chytil amok, že mu to nejakí fízli celé posrali, a dal mladého dole. Toto bol jasný odkaz.


  Molnár s Mikom si za to mohli sami, kreténi. Dopravná nehoda bola po každej stránke lepšia ako vražda policajta, ktorú by nemohol ani vyšetriť, ani nechať tak. Museli by nájsť nejakých debilov, ktorým by ju prišili, a to vôbec nie je také jednoduché, ako si predstavujú civili.


  Taký páchateľ nesmie mať dobré alibi, musí sa vymyslieť nejaký uveriteľný motív, treba vyrobiť použiteľné stopy a nájsť aspoň dvoch-troch nímandov, ktorí nikomu nebudú chýbať. Bezdomovci boli ideálni na objasnenie nejakej čórky alebo vlámačky, lenže sú to trosky, nikto by neuveril, že si dokázali poradiť s Molnárom. Mohli by pozbierať nejakých romákov z Luníka IX, ale to tiež nebolo ideálne riešenie. Keď sedeli za to, čo urobili, brali to športovo, basa bola pre nich normálna súčasť života, ako povinná školská dochádzka a vojenská služba. Keby ich však zavreli za zabitie policajta, s ktorým nemali nič spoločné, prišli by sa pomstiť. Aj po pätnástich rokoch, hneď, ako by ich pustili. Potom by si s bohorovným pokojom odsedeli vraždu policajta, ktorú naozaj urobili, a dnu by boli králi.


  Nehoda, ešte na príkaz a s krytím zhora, bola ideálna. Miki Miko sa, našťastie, hneď v noci vyriešil sám. Neoprávnené použitie zbrane a útok na kolegu s ťažkým ublížením rovno pred inšpekciou, to musel byť boží zásah. Mal preňho férovú ponuku — sám si napíše žiadosť do civilu, odíde so všetkými náležitosťami a nebudú ho stíhať. Všetci to pochopia, nikto sa v tom nebude vŕtať. Dal nachystať papiere, aby až sa Miko preberie, už len stačilo podpísať. Potom si dal prepojiť krajského, aby ho informoval, že všetko má pod kontrolou.


  „Si zošalel? Nemôžeš poslať Mika do civilu. Neexistuje!“ osopil sa naňho riaditeľ do telefónu.


  „Jakže nemôžem? Prečo?“


  „Lebo aj jeho musíš mať pod kontrolou. To je tvoja robota, aby si riadil svojich ľudí.“


  „Ale zakiaľ tu bude Miko, ta toto tu bude furt. On sa nedá riadiť. A s tou verziou, že sa Molnár zabil v aute, sa nezmieri. Nikdaj šoha. Zabudni! Bude robiť problémy.“


  „A čo sebe myslíš, ty durak, že čo bude robiť v civilu? Predávať v trafike? Rovno prejde na druhú stranu a bude robiť dusno aj nám, aj Bandimu, aj všetkým našim ľuďom. Ho poznám, odkedy je v zbore. Je nebezpečnejší jak všetci živáni dokopy. Keby nebol u nás, ta on by tu bol boss, ne Bandi. A nedostával by si od neho každý mesiac na kavej, ale na piču. Ta sa spamätaj a rob sebe svoju robotu. Keď sa na to necítiš, ta len povedz a dáme tam dakoho iného.“


  „Ja som to tak nemyslel, keď chceš, tak ho tu nechám. Ale on je jak časovaná bomba, aj keď je v kľude, a teraz nebude v kľude.“


  „No ta sa ho zbav, ale ne tak, že ho pošleš do civilu.“


  „Jak?“


  „Neviem. Nájdi dačo, za čo dostane vojenského prokurátora a pôjde dnu, ale na dlho. Vydumaj sebe dačo. Molnára doriešim ja, Miko je tvoj problém.“


  Bude niečo musieť vydumať. Až sa Miko dostane zo šoku a z toho svinstva, čo mu v noci pichol doktor, začne rozmýšľať. To mu zaberie tak dve-tri minúty. Potom sa začne pýtať. Bude dostávať odpovede, lebo Miko vie, ako sa pýtať. A potom začne riešiť. Nechce, aby ho Miko vyriešil.


  


  Miki zo seba doma pozhadzuje páchnuce šaty, rýchlo sa osprchuje, dlho si drhne zuby kefkou, s holením sa neobťažuje. Prejde do kuchyne a prehrabáva sa v linke, kým nenájde Brufen. Nechala ho tu ktorási z jeho bývalých alebo náhodných, už netuší, ktorá. Vloží si do úst dve ružové tabletky a zapije ich vodkou rovno z fľaše. Chvíľu čaká, čo na to povie žalúdok. Keď ucíti príjemné teplo, osmelí sa a poriadne sa napije. Brufen možno ani nemusel.


  Zaleje si kávu, zapáli si, pozerá z okna na susedný panelák a pokúša sa vyloviť z pamäti, ako vyzeralo miesto nehody. Nech sa akokoľvek namáha, na fatálne zdemolovaný vrak bavoráka si nespomína. Molyho auto bolo opreté o strom, nevylučuje, že mohlo mať dokonca aj prasknutý reflektor. Miki ich už rozbil toľko, že sa tak trochu považuje za experta. Jazdiť bezpečne dokáže každý dôchodca. Frajerina je vedieť sa bezpečne vybúrať, aby sa nikomu nič nestalo. Relatívne bezpečne a relatívne nič.


  Molyho auto bolo staré, ale výborne udržiavané. Určite nemal zapnutý pás, profesionálna deformácia. Dosť to zdržiava, keď treba rýchlo vyskočiť z auta. Keby preletel čelným sklom a niečo trafil hlavou, nemal by, samozrejme, šancu. No čelné sklo vyzeralo neporušené a telo ležalo vedľa auta, nie pred ním. Zjavne ho vytiahli spoza volantu.


  „Kokocina,“ zamrmle sám pre seba, zatne päste a chvíľu si nimi šúcha čelo. Ovládne nával hnevu, zadusí cigaretu v popolníku a ide pohľadať nejaké čisté šaty. Džínsy a tričko pohodené za posteľou prejdú čuchovou skúškou, v zásuvke dokonca nájde úplne čisté ponožky. Oblečie sa a spoza zimných svetrov v šatníku vytiahne záložnú čezetu. Na rozdiel od služobnej je to deviatka. Nie je taká dobrá ako Beretta, ale do živáňa narobí presne také isté diery. Na kuchynskom stole ju rozoberie a skontroluje. Keď ju znova zloží, nabije ju na komoru, vytiahne zásobník, napáskuje doň ešte jeden náboj a znova ho zasunie. Pištoľ nechá odistenú a zasunie ju do podpažného puzdra. Keď niekto naozaj urobil Molyho, môže byť na rade on.


  Služobný golf musel nechať v robote. Zavolá si taxík a nechá sa odviezť do nemocnice. Taxikár je pupkatý foter po päťdesiatke, ledva sa vojde za volant. Má pustené Rock FM, z ktorého sa Mikimu bolestivo zavrtáva do mozgu MC Erik s Barbarou. Stojí ho všetku sebadisciplínu, aby nerozstrieľal rádio a nevykopal šoféra spoza volantu. No môže byť aj horšie. Keď ich míňa označené policajné auto, pupkáč okamžite začne pindať.


  „Slušných ľudí buzerujú, hajzli, a sami jazdia jak hovädá. Aj včera v noci sa jeden zabil, na rovnej ceste, jediný strom na celej ulici a nabral ho, musel byť spitý jak Rus, debil. Nevadí, o fízla menej, ale furt je ich dosť, čo budú buzerovať.“


  Miki zatne päste, ale ovládne sa. Má teraz dôležitejšie veci, ako vychovávať taxikárov. Natiahne ruku a na rádiu pridá zvuk na doraz. Upotený chlap s drobnými očkami, ktoré sa strácajú vo vrstvách tuku, naňho zazrie a chystá sa ozvať. Otvorí ústa, ale v poslednom zlomku sekundy sa zarazí. Miki má kamennú tvár, len mu ešte trochu viac stuhnú svaly okolo sánky. Zrejme to má v očiach. Niečo, čo dokáže vyburcovať k životnému výkonu aj taxikárov nízkokapacitný mozog a vypnúť mu centrum reči na zvyšok cesty. Pred nemocnicou mu Miki bez slova hodí pendu a nečaká na výdavok. Niežeby si zaslúžil prepitné, ale teraz, keď sa auto nehýbe, len ťažko hľadá dôvody, prečo šoférovi aspoň párkrát neoplieskať hlavu o volant. Radšej rýchlo vypadne.


  Pred výťahmi stoja davy, ako obvykle. Miki tých pár poschodí vybehne peši a zazvoní na oddelenie. Trpezlivo čaká asi desať sekúnd, a keď sa nič nedeje, priloží prst na zvonček a drží. Spoza dverí vystrčí hlavu rozzúrená babizňa v sesterskej uniforme, ktorá je o poznanie odolnejšia ako taxikár. Jačí ako zmyslov zbavená, čosi o nemocnici, pokoji, pacientoch a návštevných hodinách. Miki vrazí nohu do dverí a bez slova jej drží pred ksichtom policajnú placku, kým nesklapne. Chvíľu z nej ešte vychádza zvuk, ale stále tichšie a pomalšie, až úplne zmĺkne. Podľa intonácie to bolo kdesi uprostred vety, Miki si nie je istý, vnímaním obsahu sa neobťažuje, jednotlivé slová nerozoznáva.


  „Doktorku Šolcovú,“ zavrčí na sestru, ostentatívne sa jej otočí chrbtom a prejde k oknu. Pod ním je postavená lavica so zvyškami bordového koženkového čalúnenia, z ktorého vylieza špinavý žltý molitan. Vedľa stojí plastový kôš s návlekmi na topánky pre návštevy. Sestra zmizne, ale dvere nechá otvorené.


  „Miki?“ Simonin hlas sa ozve už po chvíli. Pomaly sa k nej otočí.


  „Preboha, čo sa stalo?“


  Empatické dievča, pomyslí si Miki.


  „Moly.“


  „Zasa ho niekde zriadili?“


  Miki pokrúti hlavou. Nedokáže to vysloviť.


  „Ježiši, to bol on? Tá nehoda v noci?“


  „Potrebujem s tebou hovoriť,“ povie Miki.


  „Poď,“ Simona ho vedie na lekársku izbu. Delí sa o ňu s ďalšími tromi kolegami, ale stačí im jediný pohľad na Mikiho a okamžite sa všetci vyparia.


  „Keby si niečo potrebovala, budem vedľa, vo vyšetrovni,“ povie jej vysoký, širokoplecí štyridsiatnik ustarosteným hlasom a zavrie za sebou dvere.


  „Nechceš sa napiť? Máme tu nejaké zásoby od pacošov,“ opýta sa Simona.


  Miki prikývne. Simona otvorí jednu zo skríň. Na spodnej polici, pod lekárskymi časopismi, sú naukladané fľaše.


  „Pliska, Napoleon, Karpatské brandy, Becherovka, Stoličnaja. Čo si dáš?“


  „Deci. Abo radšej dva.“


  Simona vezme z police dva duritové poháre, do jedného symbolicky cvrkne trochu vodky, druhý naleje doplna a podá ho Mikimu. Miki si bez štrngania a iných zbytočných ceremónií odpije dobrú polovicu a sadne si na rozheganý gauč s prehodenou kockovanou dekou. Simona natiahne ruku s vodkou, že mu doleje.


  „Nie, diki. Musím zostať triezvy,“ odmietne Miki a prevráti do seba zvyšok alkoholu.


  „Čo sa stalo?“


  „Neviem. Preto idem za tebou.“


  Simona naňho spýtavo pozrie.


  „Šéf mi ráno povedal, že to bola nehoda.“


  „Tak to hovorili aj v rádiu. Bolo to v správach, ale iba, že nejaký policajt.“


  „Chujovina. Zožerem kefu zo staničných hajzlov, keď sa zabil sám.“


  Simona nakloní hlavu a zvraští obočie.


  „Miki, nechceš mi povedať, čo sa vlastne stalo?“


  „Fakt neviem. Robili sme nejakú robotu, dosť sa to posralo. Moly bol vytočený nenormálne, tak som ho zobral do Patkaňa, nalial som doňho toľko pálenky, aby nevládal zrobiť nejaký prúser, a vysadil som ho pred domom. Kúpil som si pár fliaš a ožral som sa do nirvány. V noci ma zobudili, že mladý mal nehodu. Keď som tam došiel, Molyho auto bolo opreté o strom a on bol mŕtvy. Dakus mi preplo, robil som trochu bordel, tak ma kolegovia spacifikovali a doktor zo záchranky mi pichol nejaký humus, po ktorom som sa prebral až ráno, u nás v robote. Šéf mi oznámil, že to bola nehoda, zhabal mi všetky zbrane, o ktorých vedel, a poslal ma do pondelka na nútené voľno.“


  „Takže nabúral do stromu?“


  „Možno. Neviem. Ale viem, že na to nezomrel. Videl som auto. Bol to ťukes. To neni ani na lepšiu modrinu.“


  „Keď tam niečo nesedí, tak to na súdnom aj tak okamžite zistia. Stačí si počkať na výsledok pitvy.“


  „Hej. Preto som došiel. Nemáš tam náhodou nejakého kamaráta?“


  „Možno. Ale veď ty ich tam musíš poznať všetkých a lepšie.“


  „Poznám. Ale nie sú to moji kamaráti. Máš tam dakoho?“


  „Mal by tam byť jeden chalan z nášho ročníka, ale nevideli sme sa tak dva roky.“


  „A neskočila by so mnou za ním?“


  „Mám tu pacientov.“


  „Však po robote. Či slúžiš?“


  „Nie, neslúžim. Môžem mu skúsiť zavolať, či by nás nepočkal, ale on ho určite nemal. Toto nedajú robiť nejakému mladému.“


  „Veď práve. Keď to nerobil, tak ho možno nikto nebol strašiť ani školiť. Takže keď náhodou niečo vie, mohol by nám to povedať.“


  „Neohrozíme ho nejak?“


  Miki pokrčí plecami.


  Simona si vzdychne a zavolá na súdne. Chvíľu ju prepájajú hore-dole, nakoniec zdvihne jej bývalý spolužiak. Bude v robote do večera, musí podorábať papiere, môžu prísť hocikedy.


  „Čím neskôr, tým lepšie,“ povie Miki. „Prídem po teba, keď ti padne, dáme si niekde kávu a okolo šiestej sa tam môžeme zastaviť, keď tam už nebude nikto.“


  „Netreba. Choď domov, prídem k tebe.“


  Miki si nevie predstaviť, že by mal sedieť doma a čakať. Pred nemocnicou vojde do telefónnej búdky a zavolá Schlesingerovi do roboty. Má smolu, redaktor je v teréne. Nechá mu odkaz, aby mu ráno zavolal, a nadiktuje svoje domáce číslo. Spomenie si na taxikára, ktorý ho viezol do nemocnice, a radšej sa domov prejde. Aspoň zabije čas. Nejde rovno k sebe, najprv zazvoní u suseda. Má šťastie, chlap je po nočnej, práve vstal.


  „Sevas, Miki, poď dnuka, zrobím kavej,“ ťahá ho do bytu šľachovitý tridsiatnik v trenírkach a tielku. Keby bol pes, nadšene by vrtel chvostom a oblizoval by mu tvár. Asi pred rokom mu Albánci ukradli škodovku. Zosypaný chlap, keď pochopil, že favorit, do ktorého dal všetky úspory a ešte si napožičiaval od rodiny, nikto hľadať nebude, sa osmelil a zaklopal na jeho dvere. Dovtedy sa poznali len z videnia, ale Miki si povedal, že dobré susedské vzťahy by sa raz mohli na niečo hodiť. Vybavil dva telefonáty a škodovka bola ráno zaparkovaná na mieste, z ktorého zmizla. Vyumývaná, naleštená, s novým prehrávačom Pioneer a basou piva v kufri.


  „Sadaj, Miki, vytrim, dačo aj nalejem,“ otváral skrinku v obývačkovej stene.


  „Nie, ďakujem, dám si len kávu.“


  „Však iba jeden, symbolicky. Mám tu fajnú domácu od švagra, päťdesiatdvojku.“


  „Vážne nie. Ale mám na teba veľkú prosbu.“


  „Pre teba všetko, však vieš.“


  „Potreboval by som si na pár dní požičať tvoje auto.“


  Sused trochu stuhne, ale kŕčovito udržuje úsmev.


  „Jasne,“ odpovie, ale neznie to ako nadšené áno.


  „Budem ho chrániť ako vlastnú frajerku.“


  „Ty máš frajerku?“ opýta sa sused, ale ihneď sa zháči. „Som to nemyslel tak… viem, že budeš dávať pozor.“


  „Nechám ti nejaké prachy na taxík, aby si mohol v pohode chodiť do roboty.“


  „Nie, to fakt nie,“ ohradí sa. „To je v pohode, pôjdem električkou. Toto je najmenej, čo môžem pre teba zrobiť. Nebyť teba, už by som nemal auto vôbec.“


  Miki mu nakoniec vnúti pár stoviek, pre vlastný dobrý pocit.


  „Však keď ti zvýši, vrátiš,“ potľapká ho po pleci a vezme si od neho kľúče a techničák.


  Doma si Miki zaleje ďalšieho turka. Netrvá to ani päť cigariet a dorazí Simona.


  „Čo si dnes jedol okrem kávy a pálenky?“ opýta sa ho a začne z igelitky vybaľovať rožky, maslo, syr, šunku a zeleninu. „Variť ti nebudem, ale stavila som sa po ceste v potravinách a urobím ti aspoň rohlík.“


  Miki nemá ani najmenšiu chuť do jedla, ale nasilu pretlačí krkom dva rožky a nahlas uzná, že mu vlastne neuškodili. Medzi jednotlivými hltmi si poťahuje zo zapálenej sparty. Simona si jednu vytiahne z balíčka a odpáli si od Mikiho cigarety položenej na popolníku.


  „Strašne veľa fajčíš,“ napomenie ho svojím najlepším doktorským hlasom.


  „Hej.“


  „Nechceš to trochu obmedziť?“


  „Ne.“


  „Ale takto dlho nevydržíš.“


  „Raz tam musíme všetci.“


  „To je pravda, ale nikto sa tam neponáhľa tak ako ty.“


  „Sa neponáhľam. Toto je moje normálne tempo.“


  „Zhoršuje to erekciu.“


  „To má byť sťažnosť?“


  „Nie, iba motivácia. Menej cigariet, viac Simony.“


  „Sa k tomu vrátime, keď poriešim toto svinstvo s Molym. Cigarety nemusia dostať šancu, že by ma dostali.“


  „Ani ja,“ skonštatuje Simona.


  „Ani ty,“ prikývne Miki vážne.


  Cestou na patológiu Miki zápasí s požičaným autom.


  „Kľud,“ ozve sa Simona. „Šrac na nás počká, nemusíš sa hnať.“


  „Iba skúšam, jak sa s tou šunkou dá ísť.“


  Motor má 58 koní, málo aj pre motorku. Vie si predstaviť, že by bežného šoféra s lepším vozom odsledoval, ale vôbec si nechce predstavovať, ako by s favoritom utekal. Mafiáni mávajú bavoráky alebo medvede, občas pajero. V meste až tak nezáleží na rýchlosti, treba poznať ulice a vedieť ovládať auto. Škodovka je ovládateľná ako konský povoz, do ktorého zapriahli psy. Keby ho prenasledovali, bude musieť vyskočiť z auta a zdrhať peši.


  Súdne lekárstvo má vyčlenenú starú budovu na okraji centra. Niekto vo vedení nemocnice musel mať zmysel pre drámu a rozhodol, že pitevňa bude vyzerať tak, ako si ju ľudia predstavujú. Aspoň zvonku. Vo vnútri pseudobarokovej budovy s kovaným železným plotom a veľkou dvojkrídlovou bránou to už vyzerá ako v ktoromkoľvek úrade. Zelená olejová farba na stenách, špinavá kameninová dlažba osvetlená neónmi, v kanceláriách popraskané linoleum a nábytok z drevotriesky olepenej bukovou dyhou.


  Simonin spolužiak je vysoký, chudý, dlhé čierne vlasy mu padajú na golier bieleho plášťa zafúľaného popolom z cigariet a kávovými škvrnami. Pod ním má čierne džínsy so špicatými kovbojskými čižmami a čierne tričko so štylizovaným nápisom Black Sabbath. Dojem drsného metalistu kazia veľké hnedé oči za okuliarmi s tenkým drôteným rámom. Usadí ich do dvoch malých kresiel s poprepaľovaným zeleným čalúnením v rohu miestnosti.


  „Dáte si niečo? Kávu alebo niečo tvrdšie? Máme vodku a rum. Naši pacienti nám toho veľa nenosia,“ usmeje sa na Simonu.


  „Nie, vďaka. Tuto Miki by sa len chcel na niečo popýtať,“ odmietne Simona.


  „Tuto Miki si dá jednu vodku,“ ozve sa Miki. „Ale iba takú šoférsku, malú.“


  Patológ vytiahne z kovovej registračky dve nádobky, ktoré evidentne vyrobili na laboratórne účely, a načatú fľašu.


  „Koľko je malá šoférska? Nula dvojka?“


  „Poldeci,“ upresní Miki.


  „Tak ako vám môžem pomôcť?“ opýta sa patológ, keď si pripijú.


  „Miki je policajt, hovorila som ti,“ začne Simona. „Včera v noci mu zomrel partner, pri dopravnej nehode, máte ho vy.“


  „Áno, ale ja som to nerobil. Vzal si ho šéf. Chcete ho vidieť?“ pozrie patológ na Mikiho. „Rozlúčiť sa?“ Z tónu je jasné, že to nepovažuje za dobrý nápad.


  „Nie,“ pokrúti hlavou Miki. „Chcem vedieť, ako zomrel.“


  „Utrpel zranenia nezlučiteľné so životom… ale to asi viete.“


  „Aké zranenia?“


  „Chcete vidieť správu,“ povzdychne si lekár.


  „Aj vysvetliť, čo znamená. Máte ju?“


  „Nie, ale viem, kde je.“


  „Vieme sa k nej dostať?“


  „Asi hej,“ zdvihne sa doktor, znova otvorí registračku a vytiahne z nej litrovku tuzemáku. „Vrátnik je alkáč, bývalý vojak, politruk. Za fľašu vám sem kľudne pustí partu nekrofilov na orgie. Počkajte tu.“


  Keď sa po pätnástich minútach vráti, má v ruke tenký spis v obale z tvrdého papiera, vyzerá ako klasická zdravotná karta. Sadne si za písací stôl, zapáli si marsku a chvíľu ho študuje.


  „Ak odhliadneme od nejakých bezvýznamných drobností, ktoré utrpel pri náraze, tak sa mu stalo osudným, že nemal pás a narazil hrudníkom o volant.“


  „Nechápem,“ zamračí sa Miki.


  „Vozidlo bolo staršie BMW, s dreveným volantom, ktorý sa pri tom roztrieštil. A… hm… napichol sa. No… tak to tu šéf píše.“


  „A to vám dáva zmysel, doktor?“


  „No, už som tu videl všeličo, a to tu nie som dlho.“


  „A nechcete si kuknúť aj toto? Na vlastné oči.“


  Patológ chvíľu uprene hľadí na Simonu. Vyzerá zasnene, ako keby na niečo spomínal. Trochu sa usmeje a napokon prikývne.


  „Dobre. Počkajte tu, nevychádzajte na chodbu. Toto bude trvať trochu dlhšie.“


  Miki si zapaľuje ešte len tretiu cigaretu, keď sa patológ vráti. Chytí fľašu s vodkou, naleje si dobré tri šoférske dávky naraz a vypije ich na ex. Doleje si, sadne si za stôl a vytiahne z balíčka ďalšiu marsku. Keď si ju zapaľuje, viditeľne sa mu trasú ruky.


  „Čo je, doktor?“ Miki sa postaví, podíde k stolu a oprie sa oň rukami. „Na čo ste prišli?“


  „Že toto tu je zbierka pičovín,“ chytí spis a hodí ho nabok.


  „To som vedel aj predtým. Inak by som tu nebol. Ale na čo ste prišli?“


  „Sedí, že utrpel zranenia nezlučiteľné so životom. Inak vôbec nič. Keď to bola dopravná nehoda, musel ho zrámovať buldozér. Aspoň trikrát, z troch rôznych strán. Takto, na prvý pohľad, by som povedal, že bezprostrednou príčinou smrti bolo prerušenie miechy, v oblasti krku. Zlomený väz. Ale utrpel mnohopočetné zlomeniny a poranenia, skoro určite aj s nejakým vnútorným krvácaním, možno aj do mozgu. Asi by zomrel aj tak, len pomalšie. Ale bez pitvy vám to presne nepoviem.“


  „A nemôžete ju nejak zopakovať? Aspoň čiastočne.“


  „Nemôžem, okamžite by na to prišli.“


  „Ako? Veď ho asi nemusíte znova rezať, nie?“


  „Znova? Žiadna pitva nebola. Vyzliekli ho, umyli a strčili do chladničky. Celá správa je kompletne vymyslená.“


  Simona vyzerá, ako keby jej rodičia práve oznámili, že darčeky nenosí Ježiško. Očividne je v rovnakom šoku ako patológ. Miki nepôsobí ani len prekvapene, len jeho večne kamenná tvár stuhne ešte viac.


  „Ďakujem, doktor. Vráťte ten spis, skúste si dať pozor, aby ste ho dali na rovnaké miesto aj aby ležal úplne rovnako, ako keď ste ho vzali. Zabudnite, že sme tu boli. Nehovorte o tom s nikým. Nikoho sa nič nevypytujte, neprerieknite sa pred nikým, hlavne nie pred svojím šéfom.“


  Patológ nervózne potiahne z cigarety a odpije si z vodky.


  „Rozumeli ste mi, doktor?“


  Prikývne.


  „Tak mi to zopakujte.“


  „Vrátim spis, dám bacha, aby vyzeral tak isto, ako keď som ho bral. Nikdy som vás nevidel, na všetko zabudnem.“


  „Dobre. Nechcem, aby ste skončili vo vlastnej chladničke.“


  Miki vysadí Simonu pred domom jej rodičov a počká, kým za sebou zamkne vchod. Je na seba naštvaný, že ju do toho zatiahol. Začína si uvedomovať, že zúrivosť mu zatemňuje úsudok. Musí ju aspoň čiastočne vyventilovať, inak sa nedožije ani víkendu. Zastaví sa doma, zbalí si veci a odvezie sa do Shieldu. Ešte v pohode stihne večerný tréning.


  


  V šatni Shield klubu to páchne zatuchnutým potom a dezinfekciou. Miki je v nej sám, tréning sa už začal. K obľúbenej posilňovni podsvetia patrí aj špičkovo vybavená kickboxerská telocvičňa s dvoma ringmi. Keď do nej Miki vstúpi, Šura práve ukončuje rozcvičku.


  „Dobrý večer vospolok,“ pozdraví sa Miki nahlas. Všetci sa po ňom obzrú. Niektorí stuhnú, iní aj trochu zblednú. Len Šura sa široko usmeje, podíde k Mikimu, podá mu ruku a srdečne ho potľapká po pleci.


  „Vitaj, Miki, som ťa sto rokov nevidel.“ Šura má skoro úplne čistú slovenčinu so silným ruským prízvukom. „Prišiel si sa odreagovať?“


  Šura je veterán sovietskej vojenskej rozviedky. Je skôr nízky, zavalitý, niečo po päťdesiatke, ale stále v špičkovej forme. O svojej armádnej minulosti zásadne nehovorí, Mikimu sa podarilo zistiť len toľko, že do civilu odchádzal ako seržant specnazu. Po rozpade sojuzu prišiel do Košíc a vo vznikajúcom ekosystéme miestneho podsvetia si našiel vlastnú niku, v ktorej nikomu nevadil. Oficiálne je tréner kickboxu, ale vyučuje aj zmes techník, ktoré sa dajú použiť v reálnom pouličnom boji. Je striktne neutrálny a všetci rešpektujú, že aj jeho telocvičňa je neutrálnou pôdou. Chodia k nemu hlavne mafiáni, ale nie výhradne. Zákaz majú len kukláči z OPA, inštruktori nechcú, aby podsvetie poznalo ich slabé stránky. Mikiho má Šura rád a občas s ním po tréningu zájde aj na pár vodiek a pivo.


  „Privet,“ odzdraví mu Miki. „Hej, zabúchal by som si s dakým.“


  „Ktorého chceš?“


  „Všetkých,“ uškrnie sa Miki škaredo a obzerá sa po známych tvárach. Dobré dve tretiny sú Bandiho ľudia. „Skoro všetkých.“


  „Jedného si vyber.“


  Miki sa chvíľu obzerá a nakoniec kývne hlavou smerom k vysokému brojlerovi, ktorý musí mať dobrých 120 kíl.


  „Daj mi Maca.“


  „On nie je súper pre teba. Pomalý je.“


  „Nevadí, dám mu šancu. Pustím mu prvé tri rany.“


  „Ranu má dobrú, len pomalú. Ale ako chceš. Hej, Maco, choď sa nachystať,“ zakričí Šura na Braňa Medviďa, obávaného Bandiho pobočníka, v podsvetí známeho pod prezývkou Maco. Obrovský chlap po celý čas nevraživo gáni Mikiho smerom. „Ja vidím, že Miki sa tebe nepáči. Môžeš mu dať nakladačku, keď chceš. A ty sa bež rozcvičiť,“ postrčí Mikiho.


  Miki dodrží slovo. Macovým kopom sa obratne vyhne, ale nechá si zasadiť tri rany gigantickými päsťami v rukaviciach. Všetky do hlavy. Sú dobré, ako mu Šura sľuboval. Pomalé, ale silné. Miki ich potrebuje. Jeho vražedná, žeravá zúrivosť sa po poslednom údere konečne zmení na niečo ľadové, skoro hmotné, čo mu vyplní celé telo aj hlavu a úplne ho to ovládne, no zároveň je to chladné, vypočítavé, zákerné a kruté. Trochu sa otrasie a pustí sa do zábavy. Je opatrný a metodický, nechce, aby mu veľký debil odpadol skôr, než ho dôkladne rozmláti na kašu.


  Keď konečne zostane ležať a Šura ho odráta, Maco má dobrý tucet menších zranení, z ktorých sa každé jedno bude hojiť niekoľko dní až týždňov a po celý čas ho budú nepríjemne obmedzovať. Najdlhšie by mu mali vydržať popraskané rebrá, ktoré bolia úplne rovnako ako zlomené. Bude ich zo sedem.


  „Máš techniku jak Čukča, keď sa bije s medveďom. Ja som ťa nič nenaučil,“ hundre Šura.


  Maca prebrali a rýchlo odviezli z klubu, ale v šatni je aj tak dusno. Miki cíti, ako naňho ostatní zazerajú, ale priamemu očnému kontaktu sa vyhýbajú. Práve zmlátil Bandiho najobávanejšiu gorilu, urobil na nich dojem. Vedel, že urobí. Neprišiel len tak, z dlhej chvíle. Trochu zariskoval. Nie je práve v špičkovej forme, a keby to dopadlo naopak, poslal by do podsvetia ten najhorší možný odkaz. Toto majú bojové športy a jeho robota spoločné — kto sa iba zúčastní a nevyhrá, ten ide dole.


  


  Lolita je pre verejnosť zatvorená. Uzavretá spoločnosť. Pri chrómovanej tyči sa na striedačku zmietajú dievčatá. Veľmi im to nejde, ale neplatia ich za tanec. Ide len o to, aby si zákazník dobre pozrel vystavený tovar. Aj tak do toho dávajú všetko, v nádeji, že si z nich Ernest Šípoš predsa len vyberie. Má tu skvelú povesť. Nechce žiadne prasaciny. Necháva kráľovský tringelt, ako sa na najbohatšieho muža v meste patrí. A je to tak trochu aj honor, obslúžiť ministra.


  Vysoký, aj po päťdesiatke pohľadný chlap v na mieru šitom obleku sa uvoľnene rozvaľuje na červenom plyšovom gauči. Dievčatá si dnes večer vôbec nevšíma. Otvoril účet na bare, môžu si naňho dávať, čo chcú a koľko chcú, ale začína byť zrejmé, že na izbu dnes nepôjde.


  „Pozri, Bandi, nie je to nič zložité, ale ty sa s tým vôbec nemusíš zaťažovať,“ vysvetľuje ich šéfovi majiteľ fabriky, ktorá nepriamo zamestnáva polovicu mesta a živí ho celé. „Proste ide o veľa peňazí a s tým blbcom sa nedá rozumne dohodnúť.“


  Mafiánsky boss má na sebe šušťáky a tenisky, ktoré stáli skoro toľko ako ministrov oblek. Nechal si ich priviezť rovno z Ameriky. Bandi popíja len kolu. Keď má obchodné rokovanie, nikdy nepije alkohol ani nefetuje.


  „Ma to nezaťažuje. Potrebujem tomu chápať, žeby som vedel, do čoho idem, šéfe,“ zatne sa Bandi.


  „Dobre,“ povzdychne si Šípoš. Bude jednoduchšie vysvetliť mu problém, ako sa s ním naťahovať, či to potrebuje. Naozaj to nie je nič zložité. „Vo fabrike otáčame miliardy ročne. Vieš, koľko je vlastne miliarda?“


  „Tisíc melká,“ povie Bandi dotknuto. Nemá rád, keď ho považujú za idiota. Peniaze rátať vie.


  Bandiho nízke čelo, mohutná predsunutá brada a blízko posadené malé oči v tmavej tvári hovoria Šípošovi opak, ale trpezlivo vysvetľuje ďalej.


  „Dobre. Z fabriky sa dajú vytiahnuť desiatky miliónov mesačne a ani to v nej moc nechýba. Ale nemôžeš ich len tak vybrať z kasy.“


  „Jasné.“


  „Založili sme firmu, ktorá pre nás bude kupovať suroviny. Kúpili sme aj nejaké sprivatizované bane na Ukrajine, takže ich nakúpime sami od seba za výrobné ceny. Ale fabrike ich budeme predávať drahšie, ako je bežná trhová cena. O dosť drahšie. A založili sme druhú firmu, ktorá od nás bude kupovať hotový produkt za výrobné ceny a bude ho ďalej predávať za trhové. Obidve firmy sú v daňových rajoch a sú čisto naše. Stále rozumieš?“


  „Jasné. Fabrika nezarobí nič, zarábate vy.“


  „Presne tak. Vo fabrike máme kontrolný balík akcií, ale nie majoritný. Keby zarobila fabrika, tak by sme museli štátu platiť dane a akcionárom dividendy.“


  „A vám by zostal holý kokot.“


  „Nie úplne, ale určite oveľa menej. Keby som ešte zaplatil, čo ide hnutiu a Starému, zostalo by mi pár miliónov ročne.“


  „Však vravím, holý kokot.“


  „Problém je v tom, že ešte starý manažment fabriky uzatvoril dlhodobé zmluvy s obchodníkom, ktorý nám dodával suroviny. Ešte predtým, ako nám dal Starý sprivatizovať ten kontrolný balík akcií. Je to ich kôň. A teraz sa nám ten koník vyhráža, že keď nedodržíme kontrakt, bude nás žalovať.“


  „No a čo? Však aj súd je váš, nie?“


  „Problém je, že aj tá ich firma je zaregistrovaná v zahraničí. Bude sa s nami súdiť v zahraničí a vyhrá to.“


  „Aha. Už chápem. Treba mu dohovoriť.“ Bandi sa nepýta, konštatuje.


  „Nie, Bandi, nechcem, aby si mu dohováral. Je to kretén a má kopec prachov. Keď ho vystrašíš, zbalí rodinu, vypadne niekam za hranice a bude robiť problémy.“


  „Aha. Ho treba vyriešiť.“


  „Áno.“


  „Iba jeho či celú rodinu?“


  „Len jeho.“


  „Jeho žena nebude robiť intrigy?“


  „Nebude. Je veľmi mladá, veľmi pekná a úplne tupá. Dáme jej nejaké peniaze, aby mala z čoho žiť, a dá pokoj.“


  „A toho jej geňa máme nechať vonku, abo chcete, žeby zmizol?“


  „Nech zmizne. Nechcem okolo toho cirkus a články v novinách.“


  „Dajaké meno a adresu máme?“


  „Zajtra ti prinesú informácie, ktoré potrebuješ. Moji ľudia už urobili kompletný monitoring, adresy, autá, trasy, fotky, všetko. Už nemusíš nič, len ho odprac.“


  „Dievča nechcete? Aspoň na rýchlovku,“ zmení Bandi tému.


  „Nie, ďakujem, musím ísť domov, zajtra mám dôležité rokovanie v Bratislave.“


  „Škoda, čaje budú smutné.“


  Šípoš siahne do saka, vytiahne peňaženku, vyberie z nej pár tisíckorunových bankoviek a položí ich na stôl.


  „Rozdeľ to medzi kočky, nech tu dnes nesedia zadarmo,“ povie Bandimu a rozlúči sa. Mafiánsky boss si strčí peniaze do vrecka a prikývne. Keď vyprevadí Šípoša, vráti sa k pultu a konečne si naleje vodku.


  „Kurvám dávať lóve zadarmo, ta iste,“ šomre si. „Ešte by si zvykli.“


  Vezme z pultu svoj eurotel a spamäti na ňom vyťuká číslo. Adrián Šípoš mu zdvihne takmer okamžite.


  „Čau, Junior, čistý vzduch, foter už vypadol. Dojdeš?“


  „Do Lolity?“ uistí sa ministrov syn.


  „Hej. Nikto tu neni, čaje sa nudia. Dojdi.“


  „Za pol hodiny som u teba.“


  Bandi položí eurotel späť na pult a naleje si ďalšiu vodku. Zamyslene pozerá na telefón. Ešte stále sú všade po meste plagáty, že „EuroTel za facku“. Iba za 39-tisíc korún namiesto 51 600. Zobral so sebou aj Maca s Ďoďom a kúpil rovno tri. Mohol šracom hocikedy zavolať, nemusel ich zháňať ani sa nemohli vyhovárať. Aj sa mohol vykašlať na to, či im fízli odpočúvajú telefóny. No keď vyťahoval z vrecka dvadsaťštyri štefánikov, aj tak sa nasral. Stodvadsaťtisíc za tri eurotely bola podľa neho čistá zlodejina, a to ešte nevedel, koľko bude platiť aj za to, keď niekto zavolá jemu. Jasné, preto bola frajerina mať eurotel. Bolo fasa mať niečo, čo si nemohol dovoliť hocijaký gadžo. Páčilo sa mu, jak ľudia čumeli, keď ho vytiahol na ulici a telefonoval. No aj tak sa neudržal. Maco s Ďoďom mu vytiahli vedúceho z kancla a za každý eurotel, ktorý si kúpili, dostal jednu facku. Ale normálne mu dali aj lóve. Tri nové eurotely za deň šrac v živote nepredal a Bandi mu nechal tie tri baby z poslednej päťtisícky ako tringelt, tak im pri odchode ešte pekne podržal dvere a poďakoval za nákup. Geňo.


  Keď dorazí Aďo Šípoš, Bandi pije už štvrtú vodku.


  „Nemáš niečo lepšie?“ ministrov syn znechutene pozerá na fľašu stoličnej na pulte, ako keby to bola okena.


  „Vezmi si ballantínku alebo na čo máš chuť,“ ukáže Bandi na regál za barom.


  Junior vyzerá ako ministrova kópia. Presnejšie, ako jeho napodobenina. Nie veľmi vydarená. Podoba je neprehliadnuteľná, ale Aďo je od otca tak o pol hlavy nižší. Starý Šípoš je štíhly, ale šľachovitý a húževnatý. Mladý je chudý, no akoby opuchnutý a mäkký. Tam, kde z otca sála autorita a rozhodnosť, ide z mladého len arogancia a detinský vzdor. Obíde pult, otvorí fľašu whisky a napije sa rovno z nej. Trochu ho strasie.


  „A niečo ešte lepšie?“ opýta sa Junior.


  Bandi vytiahne z bundy zvyšky svojich zásob, akurát z nich ešte vydá na dve lajny. Junior vytiahne z vrecka štefánika, zroluje ho a dajú si.


  „Čo chcel foter?“ opýta sa Junior.


  „Nič, somariny. Biznis. Nuda.“


  „Aký biznis? Som predseda predstavenstva, tak by som asi mal vedieť, keď je to biznis, nie?“


  Keď urobili zo starého Šípoša ministra, musel odísť z výkonných orgánov fabriky. Nikomu neveril, tak všetko prepísal na svojho syna. A on v seba uveril, blbec. Normálne si myslel, že riadi fabriku a o niečom v nej rozhoduje. Vyhádzal z predstavenstva starých zlodejov, ktorí kradli pre jeho fotra, a dotiahol tam svojich spolužiakov a kamarátov. Starému to bolo jedno, kým robili, čo im kázal, a nosili mu toľko kešu, koľko bolo treba. Bandimu by to bolo tiež jedno, keby nemusel celému kindermanažmentu pravidelne robiť pestúnku.


  „Spýtaj sa otca,“ odbije Juniora. „Si prišiel pracovať alebo sa zabaviť, bazmeg?“


  „Máš pravdu. Ktorú mal foter?“ začne si Junior prezerať dievčatá.


  „Žiadnu. Len sme pomiešali kávu a išiel domov.“


  „Škoda,“ povedal Junior sklamane. „Bola by sranda mať nejakú hneď po ňom. Nevadí. Vezmem si tú ryšavú a jednu brunetku. Aj jednu blondínku,“ ukazuje prstom.


  „V pohode. Ale daj si gumu, nie jak minule.“


  „Čo z toho potom tie čaje majú, však to je jak lízať med cez sklo,“ pozrie ublížene na Bandiho.


  „Vážne to myslím. Náhodou mi tu zase dačo chytíš a tvoj foter ma zderie z kože.“


  V skutočnosti to bolo naopak. Junior mu sem zavliekol kvapavku. Kým sa to prejavilo, nakazil mu dve tretiny dievčat. Musel zavrieť podnik, kým sa všetky nepreliečili. Všetci sa tvárili, že sa nakazil Junior od nich a že žiadna epidémia kvapavky v Lolite vlastne nikdy nebola. Junior tomu nakoniec možno aj uveril. Ako odškodné dostal od Bandiho doživotnú permanentku zdarma a cítil sa ako paša v háreme.


  Keď mladý Šípoš zmizol s čajami na izbe, Bandi vzal eurotel a vytočil číslo dílera, ktorý mu nosil koks. Vedel, že Junior sa ho bude o chvíľu dožadovať.


  „Dones mi za päťdesiat baby. Zajtra tu majú futbalisti uzavretú spoločnosť, naj nemusíš chodiť znova.“


  


  Miki so zatvorenými očami párkrát tresne po budíku, ale otravné zvonenie neprestáva. Telefón. Stále so zatvorenými očami nahmatá slúchadlo a priloží si ho k uchu.


  „Čo je, bazmeg?“ ozve sa podráždene.


  „Ahoj, Miki. Tu je Pali. Pali Schlesinger.“


  „Ti kúruje? Vieš, koľko je hodín?“


  „Desať.“


  „Čo desať?“


  „Je desať hodín.“


  „No bazmeg! Počkaj minútku.“


  Miki rozlepí oči, slnečné svetlo ho oslepí. Pomaly sa posadí na posteli, jednou rukou vyloví z balíčka cigaretu a zapáli si.


  „Počúvam ťa,“ ozve sa znova.


  „Nechal si mi v redakcii odkaz, aby som ti ráno zavolal domov.“


  „Hej. Môžeš teraz prísť do Žanety? Potrebujem jednu pálenku. Asi aj kávu.“


  „Miki, čo sa stalo predvčerom? Nehoda? Naozaj?“


  „Dojdi do Žanety a dáme debatu.“


  „Moly bol aj môj kamarát. A niečo mám. Podľa mňa to nebola obyčajná nehoda. Včera som sa ťa pokúšal celý deň zohnať.“


  „Keby som chcel, žeby si ma zohnal, ta by som si ťa zohnal. Prestaň pindať a iď do Žanety. Za pol hodiny som tam aj ja. Môžeš mi rovno zobrať veľkú vodku a turka.“


  Keď Miki dorazí, redaktor už sedí za stolom, podozrievavo pozerá na horčičiak so zalievanou kávou a opatrne ju mieša, ako keby to bol nitroglycerín. Na sivom umakarte je už nachystaná aj Mikiho káva a dve deci vodky. Prevráti do seba alkohol a opatrne si chlipne z turka. Už je studený. Dá si poriadny hlt. Pod zubami mu zaškrípu nahrubo pomleté zrniečka. Potrebuje ich niečím spláchnuť.


  „Žaneta, dones ešte jednu veľkú,“ otočí sa ku krčmárke.


  „Nebola to normálna nehoda,“ ide Schlesinger rovno k veci. „Podľa mňa ho naháňali, a preto sa zabil.“


  „Fakt?“ Na Mikiho kamennej tvári sa zdvihne iba pravé obočie, ako keby malo svoj vlastný život.


  „Bol som sa tam pozrieť. Nemohol sa na tom mieste len tak vybúrať, to je blbosť. Rovná cesta, bolo sucho. Jediný strom široko-ďaleko. Museli ho vytlačiť z cesty.“


  „A na toto si došiel sám? Dobrý si,“ Miki sa nepokúša zakryť iróniu. „A videl si jeho auto, ako po tej nehode vyzeralo?“


  „Nie, už ho odviezli. Ale je jasné, že musel ísť veľmi rýchle, keď sa zabil. Preto si myslím, že ho naháňali a vytlačili do toho stromu.“


  „No, tak to museli byť fakt dobrí. Bo Moly bol druhý najlepší šofér, jakého som poznal.“


  „Takže podľa teba to bola nehoda?“


  „Nie, ale toto, čo potíš, sú čisté chujoviny.“


  „Hej? A čo toto? Moly bol v noci v Lolite a mal tam nejaký konflikt s mafošmi.“


  „Čo do piči?!“


  Schlesinger mal zrazu Mikiho plnú pozornosť. Stále mal ten istý kamenný výraz, ale odrazu sa vystrel a sústredene sa pozeral novinárovi do očí.


  „Prišiel do Lolity, bol ožratý a agresívny. A potom ho našli kúsok odtiaľ vybúraného. Nemusíš byť génius, aby si si zrátal dve a dve.“


  „Ta nemusíš byť génius, ale aj tak to asi bolo kus inak. Skade to máš, to s tou Lolitou?“


  „Od susedy.“


  „Počúvaj, Šlezi, ťa mám rád, ale na chujoviny teraz fakt nemám náladu. Teta suseda to má skade? Od poštára? Abo počula na trhu?“


  „Nie je to žiadna teta. Oproti mne bývajú na priváte tri mladé čaje. Jedna je sestrička v novej nemocnici a dve robia v Lolite. A jedna z tých dvoch… sa trochu kamarátime. Dá si u mňa občas kávu a cigu.“


  „Kávu a cigu?“


  „Hej.“


  „Dáva ti aj susedskú zľavu?“


  „To nie je tak, ako si myslíš,“ Schlesingerovi očervenejú uši a pozerá do svojho turka.


  „Ako si to podľa teba myslím?“


  „Pozri, ja som vo večerníku, začíname skoro ráno, uzávierka je o deviatej, noviny vychádzajú na obed. Slávka robí v noci a chodí domov, keď ja vstávam. Tak mi zvykne zazvoniť, zobudí ma, dáme kávu a cigu, ja potom idem do roboty a ona spať. Pri tej robote nikoho nemá, tak sa občas iba chce s niekým normálne porozprávať.“


  „To jej to nestačí v robote?“


  „O čom sa tam porozpráva? Zákazníkom nehovorí ani svoje pravé meno. Pre nich je Lea.“


  „To druhé som myslel.“


  „Čo druhé? A čo je ťa do toho?“


  „Šlezi, ja som policajt. Ma neojebú ani ľudia, ktorí vedia klamať. A ty nevieš. A vôbec ma nezaujíma, či si sa buchol do prostitútky, to je tvoja vec. Sa s ňou kľudne ožeň, zrob jej deti, žite šťastne, kým nepomriete. Ale keď čaja začne rozprávať, že Moly bol u nej v bordeli predtým, jak zomrel, ta chcem vedieť, čo je za tým. Možno iba chce byť pred tebou zaujímavá.“


  „Včera ráno mi zazvonila. Neprišla rovno z roboty, už mala na sebe pyžamo. Bola celá vyklepaná, že nevedela zaspať, ale ma nechcela v noci budiť. Že v noci k nim prišiel do podniku ožratý policajt a robil strašný bordel. Vykrikoval, že on je poručík Molnár a že všetkým mafiánom ukáže a že všetky sú špinavé kurvy, čo šukajú mafiánov, a všetky ich dá pozatvárať. Barmanka mu, samozrejme, odmietla naliať, tak začal rozbíjať bar. Keď prišiel biletár, tak naňho vraj vytiahol placku aj zbraň. Poslali ich na izby, ale že potom prišiel Bandi s Ďoďom a Macom a potom dievčatám zavolali taxíky a poslali ich domov. Tak som jej povedal, že toho policajta poznám, že inak je to fasa šrac a že mu poviem, že je fas a že toto sa nerobí. Normálne som ju upokojil a poslal spať. Až keď som prišiel do roboty, som sa dozvedel, čo sa v noci stalo.“


  „Takže ona nevedela, že je mŕtvy?“


  „Nie.“


  „Si si istý?“


  „Jasné, že som si istý. Ona sa bála toho, že príde znova.“


  „Mohla to na teba hrať.“


  „A prečo by to robila? Sme… chodí ku mne na kávu už skoro rok. Poznám ju, fakt. Je to dobré dievča, nie je ani blbá. Je z takej vidly pri Snine, jej foter je alkáč bez roboty, matku už nemá, začala chodiť v Košiciach na výšku, ale nestíhala s prachmi. Len sa pokúša prežiť. O čo ti vlastne ide?“


  „Moly sa nezabil v tom aute. Dakto ho dobil na smrť.“


  „Čo?“


  „Zabili ho. Keď tá tvoja Lea hovorí pravdu…“


  „Slávka.“


  „To je jedno. Bude so mnou debatovať?“


  „Neviem. Dnes ráno u mňa nebola. Stáva sa to aj inokedy. Niekedy zostanú dlhšie, keď je nejaký dobrý zákazník alebo veľká partia, takže sa minieme. Skúšal som u nich zvoniť, ale nikto neotváral.“


  „Ani tá sestrička nebola doma?“


  „Mohla mať nočnú.“


  „Mohla. Ale potom už asi bude doma. Poďme k tebe.“


  Miki nechá redaktora, aby zaplatil, a ženie ho k autu: „Keď tej tvojej Lei došlo, čo ti vykotkodákala, možno už balí kufre.“


  Schlesinger najprv odomkne dvere od svojho bytu. Sú dvojkrídlové, so sklenenou výplňou a jednoduchou zámkou. Zavedie Mikiho do obývačky a usadí ho do obrovského čalúneného kresla, ktoré pamätá posledného cisára pána. Celý byt je zariadený nábytkom kedysi zámožnej židovskej rodiny, ktorý, na rozdiel od väčšiny jej členov, prežil holokaust, antisemitizmus sovietskych osloboditeľov aj triedny boj komunistického režimu.


  „Počkaj tu. Skúsim sa dozvoniť a prehovoriť ju, aby sa s tebou bavila. Ale keď nebude chcieť, ja ju nútiť nebudem, chápeš?“


  Miki mlčky prikývne a zapáli si cigaretu. Schlesinger mu prinesie z kuchyne masívny krištáľový popolník, v ktorom zhasínal svoje cigary jeho pradedo, a bez slova otvorí balkónové dvere.


  Miki nedofajčí svoju spartu ani do polovice, keď sa novinár vráti. Na tvári má výraz depresívneho baseta po ľahšej mŕtvici, v rukách preložený list papiera vytrhnutý zo školského zošita.


  „Je preč,“ oznámi tónom, ako keby ohlasoval koniec sveta. „Nechala mi odkaz.“


  „Kedy sa vráti?“


  „Nikdy,“ podáva Schlesinger Mikimu papier.


  Miki otvorí list, chvíľu mu trvá, kým rozlúšti písmo. Zjavne ho načmárali v chvate.


  


  Ahoj Pali,


  toho tvojho kamaráta zabili ale to už asi aj tak vieš. Asi som ti nemala nič povedať ale asi bi som ti to aj tak povedala. Poznám ťa a viem že sa v tom budeš hrabať. Lenže keď sa v tom budeš hrabať môžu zistiť že som ti to povedala a potom zabijú aj mňa. Mám kamarátku ktorá predtým tiež robila v Lolite ale odišla preč a teraz robí to isté ale v čechách tak som jej zavolala a majú tam robotu aj pre mňa. Idem ku nej lebo tam je aj Bandy malý pán a dá my tam pokoj. Ale keď tu nebudem možno ani nikdy nezistí že sa poznáme a že som ti mohla niečo povedať. Dávaj na seba pozor lebo oni sa neserú a keď zabili toho fízla tak kľudne zabijú aj teba. Si dobrí chlapec a budeš mi chýbať.


  Slávka


  


  Pod podpisom je ešte nakreslené srdiečko a odtlačok narúžovaných pier. Pozrie na Schlesingera, chlapec vyzerá ako socha zúfalstva.


  „Odišla,“ skonštatuje zjavné a preskočí mu hlas. „Navždy.“


  Miki nemá empatickú náladu.


  „Hej, Šlezi, vyzerá to tak, že chvíľu si budeš miešať kávu vlastnoručne. Abo môžeš dakedy skočiť do Lolity, takých jak ona tam majú hocikoľko. Si dobrý chlapec, Pali, všetky zlé dievčatá ťa tam budú ľúbiť, uvidíš. Len si nezabudni zobrať peňaženku.“


  Redaktorova tvár sa zmení zo zúfalej na ublíženú a očividne sa chystá niečo odseknúť, ale Miki ho nepustí k slovu.


  „Aspoň vieme, že ti čaja neklamala. Molyho dali dole tí hajzli, asi rovno v Lolite. Potom nabúrali jeho autom do stromu, ale tak, žeby sa im nič nestalo, lebo nevedia, jak sa to robí, mantáci, a potom ho posadili za volant a nechali ho tam.“


  „Ale veď na to sa musí prísť pri pitve, nie?“


  „Nijaká pitva nebola.“


  „Ako nebola? Nemôžu to predsa uzavrieť bez pitvy.“


  „Však pitevnú správu majú. Podľa nej sa jasne zabil v aute.“


  „To ich všetci kryjú alebo čo?“


  „Ne všetci, len tí, ktorých treba, žeby to kryli.“


  „Čo budeme robiť?“


  „My? My nič. Ty na všetko zabudneš, teraz hneď a budeš robiť svoju robotu. Určite máš dnes dajakú robotu, ktorú máš zrobiť, dajaký článok abo dačo. A ja mám do budúceho pondelka voľno,“ dvíha sa Miki z kresla.


  „Ty to chceš nechať tak?“


  „Vieš, jak sa hovorí, že pomsta najviac chutí vychladená? No, ta to je čistá chujovina. Bo ti garantujem, že mne by veľmi chutilo, keby som teraz mohol Bandiho za horúca vykuchať jak rybu. Ale jak špekulujem, tak špekulujem, furt mi to len tak vychádza, že si asi dakus počkám. Bo chcem zabiť tie svine, ne seba.“

  MIKI


  Skôr než sa vydáš na cestu pomsty, vykop dva hroby.


  


  Konfucius


  


  


  Chujovina, dva sú málo.


  


  Šalený Valent


  


  


  Po diaľnici by to Kábel bol stihol z Košíc do Prešova za pol hodiny, lenže si vzal služobné Daewoo Tico. Drobnú hranatú plechovku by síce dokázalo aj jej 41 koní rozbehnúť na 130 za hodinu, možno aj na 140, ale skúšal by to iba samovrah. Má pocit, ako keby sedel s holým zadkom na skateboarde, auto sa v zákrutách nebezpečne nakláňa a vydáva zvuky ako hrdzavý bicykel. Kórejská rakva na kolesách má jedinú výhodu — nikto nie je natoľko šialený alebo paranoický, aby si myslel, že ho na ticu sleduje siska. Teraz však Kábel nikoho nesleduje, ponáhľa sa na stretnutie, ktoré bude dosť nepríjemné aj bez toho, aby druhú stranu podráždil meškaním.


  Večer sú už ulice prázdne a väčšina semaforov je povypínaná, takže napokon dorazí s drobnou rezervou. Bránu mäsokombinátu nestráži obligátny dôchodca, ale dvaja adolescenti s vyholenými hlavami v uniformách Bandiho súkromnej bezpečnostnej služby. Kábla tu všetci poznajú, bez otázok mu zdvihnú rampu a pustia ho do areálu. Zaparkuje vedľa ich felície s logom Securiton na kapote.


  Bandiho esbéesku zakladali práve tu, v administratívnej budove. Kábel bol pri tom. On ju vymyslel. Bola to jedna z jeho úspešnejších operácií a dostal za ňu nejedno potľapkanie po pleci.


  


  „Mohol by si mať vlastnú bezpečnostnú službu,“ rozmýšľal nahlas Kábel v zafajčenej kancelárii generálneho riaditeľa.


  „Načo?“ opýtal sa otrávene Bandi a potiahol si z obrovskej cigary. Vyzerala impozantne, ale smrdela, ako keby pálil staré vlnené ponožky. Výborne sa hodila k Napoleonu, ktorý Bandi slopal z duritového pohára na kávu.


  „A načo ti je mäsokombinát?“


  „Na peniaze.“


  Firma v skutočnosti nebola napísaná na Bandiho, oficiálne ju sprivatizovali Káblovi šéfovia z Bratislavy, konateľom bol legalizant služby. Firma bola prakticky v krachu, ale vždy, keď bolo treba Bandimu zaplatiť za nejakú prácu, dostala úver od niektorej zo štátnych bánk. Slovenská informačná služba nebola Štátna bezpečnosť. V rozpore so všeobecne rozšírenou predstavou siskári nesmeli ľudí unášať, mučiť ani likvidovať. Museli si to objednávať u externých dodávateľov. Oficiálny rozpočet na to, samozrejme, nemali. Nemohli Bandimu len tak priniesť igelitku s peniazmi. Mali však skryté peniaze v rozpočtoch iných rezortov.


  „Mohol by si v esbéeske zamestnať svojich chlapcov.“


  „Načo? Žeby museli platiť dane? Čistá chujovina.“


  „Oficiálne by si im platil len minimálku.“


  „Ale načo?“


  „Mohli by byť legálne ozbrojení. Vedel by som zohnať čezety, deviatky, za veľmi dobré ceny, keby to bola oficiálna firma s licenciou.“


  „S licenciou?“


  „Hej, je to licencované podnikanie, ale to nie je problém. Máš tu toho nového chlapca, toho bývalého policajta, nie? Čo ho odišli za úplatky.“


  „Slizo? Hej, robí pre mňa teraz.“


  „Ondro Petruščák.“


  „Hej, Slizo. Čo s ním?“


  „No, bol policajt. Nechali ho odísť potichu, nestíhali ho. Oficiálne je bezúhonný, takže môže dostať licenciu.“


  Petruščák bol špičkový karatista so solídnym technickým vzdelaním, nadpriemerným intelektom a nulovými zábranami, bisexuál a učebnicový psychopat. Pracoval pre SIS už predtým, ako sa stal policajtom. Zverbovali ho ešte kontráši v armáde, keď si odkrúcal povinnú vojenskú službu. Do civilu odchádzal počas revolučného chaosu a stratili ho z dohľadu, ale keď sa osamostatnila republika, spomenul si naňho starý profík, ktorý prešiel do sisky. Na chvíľu ho strčili do polície, nech si vybuduje kontakty v podsvetí, a potom ho sami udali inšpekcii, že predáva citlivé informácie farkašovcom.


  Uzavrel obvyklú dohodu, že sám požiada o ukončenie služobného pomeru, keď ho z ničoho neobvinia. Potom oznámil Bandimu, že musí mať vo vnútri krtka, ktorý ho natrel. Tým zasial do organizácie trochu zdravej paranoje a otvoril priestor na fyzickú likvidáciu šéfa Bandiho ochranky, ktorého plánoval nahradiť. O pár týždňov priniesol podvrhnutý operatívny spis z inšpekcie, v ktorom ho menovali ako informátora, a Bandi mu ho ešte v ten deň priviezol ako darček, v kufri svojho auta, zviazaného lepiacou páskou.


  Petruščák ho metodicky a s rozvahou dobil na smrť. Holými rukami, pred bossom a jeho najbližšími ľuďmi. Nebol jediný, koho sa službe podarilo nasadiť do podsvetia, no od toho okamihu mal Petruščák v gangu dôveru a rešpekt, o akých nijaký iný agent nemohol ani snívať.


  Bol to obrovský úspech, ktorý Káblovi spektakulárne vybuchol pod zadkom. Nedomyslel nenápadný, ale dôležitý detail. Drobná paranoja, ktorú Petruščák zasial a poctivo hnojil, nenápadne vyrástla do krásy. Bandimu postupne došlo, že keď mal v partii jedného špicľa, pokojne tam mohol mať aj dvoch alebo troch, takže Slizo, okrem toho, že sa stal konateľom Securitonu, dostal na starosť aj kontrašpionáž.


  Spočiatku to bolo dokonalé. Keď sa niekto z gangu utrhol z reťaze a začal byť pre službu problematický, stačilo naňho ukázať prstom a okamžite šiel dole. Jeden trebárs dospel k hlbokému, priam fanatickému presvedčeniu, že Albáncov treba vyhnať z mesta, iný začal vykrikovať, že neexistujúci trh s drogami je trestuhodným nevyužitím obchodnej príležitosti. Slizo im nedal príležitosť, aby o svojich nápadoch presvedčili šéfa. Ako však pribúdali mŕtvi bonzáci, Bandiho prešla trpezlivosť a dostal nápad, ktorý bol vo svojej jednoduchosti geniálny.


  „Toto je tvoje,“ strčil Káblovi do ruky hrubú obálku na vianočnom večierku v Lolite.


  „To naozaj nemôžem prijať,“ pokúšal sa brániť siskár.


  „Len ber, idú Vianoce, z toho svojho platu nekúpiš rodine ani hovno.“


  „Ďakujem, Bandi, ale to naozaj ne…“


  „Strč si tých dvesto baby do vrecka a prestaň ma srať,“ zavrčal Bandi výhražne.


  Kábel vedel, kedy je to vážne, takže sa slušne poďakoval a strčil si obálku do vrecka.


  „Ďakujem.“


  „Neďakuj, nie je to zadarmo. Prinesieš mi zoznam všetkých fízlov a siskárov, ktorých ste mi nasadili do partie.“


  „Čo? Hádam si nemyslíš..?“


  „Prestaň zo mňa robiť kokota, bo sa nezdržím. Si myslíš, že som úplný chuj a neviem, že tu mám bonzákov?“


  „Bandi, ale ja fakt neviem o tom, že by ti tu naši niekoho nastrčili. Však spolu robíme biznis, nie?“


  „Však práve.“


  „Bandi, aj keby to urobili, mne by to nepovedali. Takto to funguje. U nás ti povedia len to, čo musíš vedieť. Vedia, že sme kamaráti, keby ti tu aj niekoho dali, čo si fakt nemyslím, tak ja by som o tom nevedel, chápeš?“


  „To je tvoj problém. Vzal si si prachy, prinesieš mi zoznam.“


  Petruščák pri tom rozhovore našťastie stál za Bandiho chrbtom, takže boss si nemohol všimnúť jeho výraz tváre. Slizovi trvalo pár sekúnd, kým sa ovládol. Boss mu o svojom nápade nepovedal a teraz už bolo neskoro pokúsiť sa mu ho pod nejakou zámienkou vyhovoriť.


  


  Kábel vystúpi z tica a vojde do administratívnej budovy. Na vrátnici sedí ďalšia hlavohruď, pred sebou má rozobratú pištoľ a sústredene ju čistí. Petruščák zaviedol pre pešiakov uprataných v esbéeske polovojenský dril, pravidelne ich kontroluje a buzeruje. Boja sa ho skoro tak ako Bandiho. Keď má s niekým z nich problém, vezme si ho na tréningu osobne na starosť, a keď má dotyčný šťastie, vyviazne len s jednou zlomenou končatinou.


  Kábel vyjde po schodoch na prvé poschodie, prejde chodbou so špinavým modrým kobercom a otvorí bordovou koženkou čalúnené dvere na sekretariát. Písací stôl je otočený čelom k nemu a chrbtom ku kancelárii generálneho riaditeľa. Je na ňom porcelánový hrnček s portrétom premiéra, červený telefón s tlačidlami, eurotel a Macove nohy v zablatených teniskách.


  „Bandi?“ opýta sa siskár namiesto pozdravu a kývne hlavou k dvojkrídlovým čalúneným dverám do vnútornej svätyne.


  „Čaká ťa vo výrobe, majú tam dajakú robotu s Ďodim a so Slizom,“ odpovie Maco, postaví sa a strčí si eurotel do vrecka. „Poď, mám ťa vziať za nimi.“


  Kábel sa s námahou ovládne a nedá najavo strach ani nervozitu. Teória hovorí, že sa nemá tváriť ako obeť, ak sa ňou netúži stať. Poskladá tvár do grimasy, ktorú považuje za sebavedomý, no ľahostajný výraz profesionálneho hráča pokeru.


  „Čo ti je, more, bolia ťa zuby?“ zarazí sa Maco a ustarostene si ho prezerá.


  „Poďme,“ precedí Kábel cez kŕčovito zovreté pery a vyjde zo sekretariátu ako prvý. Maco mykne plecami a ide za ním.


  Z administratívnej budovy vyjdú zadným vchodom, prejdú zle osvetleným dvorom a vojdú do továrenskej haly. V noci je výroba odstavená, ale silné stropné neóny sú rozsvietené. Ďoďo s ďalším chlapom v teplákoch práve skladajú nejakého chlapa z háku, na ktorom by normálne visela polovica prasaťa. Je zavesený za ruky, bielu košeľu má zasvinenú krvou z rozbitých úst, na nej fialové flaušové sako. Čierne nohavice od obleku, na pravej nohe hnedá mokasína, druhú kdesi stratil, na ľavej má len predratú bielu ponožku, z ktorej mu vytŕča palec. Bandi s Ondrom Petruščákom stoja vedľa a nezaujato sa prizerajú.


  „Dobre, že už ideš, skoro si zmeškal divadlo,“ privíta Bandi Kábla.


  „Kto je to?“ opýta sa Kábel. Dobitá tvár je mu povedomá, ale nevie si ju zaradiť.


  „Neni to nikto. Bol to problém, ale za chvíľu už nebude. Tuna Ondro mu dohovorí,“ chytí boss okolo pliec Petruščáka. Káblovi neunikne, že ani on si ho nedovolí volať Slizo priamo do tváre.


  Chlap vo fialovom saku už stojí na zemi a Ďoďo mu rozväzuje ruky. Bandi vedie Sliza k nemu.


  „Tuna pán Petruščák má pre vás odkaz od pána Šípoša,“ osloví muža, ktorý vyzerá zmätene.


  „To on si vás najal? Šípoš?“ zhrbený štyridsiatnik zjavne naberá odvahu a začína zvyšovať hlas. „Viete čo? Ma nezaujíma, čo mi ten hajzel odkazuje! Vy mu odkážte, že toto prehnal, ale fest to prehnal a toto mu už len tak neprejde! Čo si myslíte, hajzli zasraní, že ma týmto vystrašíte?!“


  Slizo k nemu prikročí, ruky má zdvihnuté pred sebou, otvorené dlane otočené k zúriacemu chlapovi a krúti hlavou, akoby mu chcel naznačiť, že nemá dôvod robiť takýto cirkus. Ten postupne stíchne, čím skôr nechá Sliza, aby mu povedal, čo chce, tým skôr bude môcť odtiaľto vypadnúť. Slizo sa v tom okamihu bleskurýchle zvrtne, plynulý pohyb vychádza zboku a skončí sa nárazom zaťatej päste na koreň chlapovho nosa. Ten sa bez slova skláti na zem a zostane ležať na chrbte. Slizo sa zohne a priloží mu dva prsty na krk.


  „Stále to neni ono, bazmeg,“ zašomre, vystrie sa a prudko dupne pätou na mužov nechránený krk. Telom na zemi to párkrát mykne a definitívne znehybnie. Kábla zaleje studený pot, ale ovládne sa a potlačí nevoľnosť.


  „To ste ho nemohli normálne zastreliť?“ neodpustí si poznámku.


  „Mohli, ale bola by to škoda. Kde inde si natrénuješ smrtiace techniky?“ odpovie mu Slizo vecným tónom, ako keby sa ho pýtal, či má zmysel mäso na tatarák škrabať nožom, alebo ho stačí poriadne pomlieť.


  „No dobre, šraci, vyzlečte ho, nech sa ho môžeme zbaviť a vypadnúť domov,“ obráti sa Slizo k Ďoďovi.


  Kábla nikto nežiada, aby pomáhal, ale musí sa pozerať, ako telo spracujú na použiteľne veľké kusy a nechajú ich zmiznúť v priemyselnom mlynčeku, ktorý používajú pri výrobe párkov.


  „No a teraz ty, Kábel,“ prejde Bandi k veci. „Daj mi ten zoznam, čo si mi doniesol.“


  Káblovi sa prudko zovrú vnútornosti. „Ešte ho nemám,“ vysúka zo seba a pokúsi sa o krok ustúpiť, ale mafiánsky boss ho chytí za sako a prudko mu vrazí päsť do žalúdka.


  „Si si zobral moje lóve, gadžo, a teraz zo mňa robíš chuja,“ zaručí Bandi a vrazí mu päsťou do tváre. Káblovi sa podlomia nohy, ale Bandi ho pevne drží ľavou rukou za sako a pravačkou ho systematicky mláti. „O čo ti ide, more? Čo?“ Vrazí mu koleno do rozkroku. „Chceš ísť aj ty do mlynčeka, kokot?“ Dvakrát po sebe mu vrazí päsť do solaru a vyrazí mu dych. „Si čo myslíš o sebe, čo? Že keď si zo sisky, ta nemôžeš zmiznúť, či čo?“ Po poslednej rane do tváre Kábla pustí, a keď spadne na zem, párkrát ho ešte tvrdo kopne do rebier.


  „Naložte ho do jeho auta, naj ho nevidím, bo za seba neručím už,“ zavelí Bandi Slizovi, zvrtne sa na podpätku a odkráča.


  Až keď sedí za volantom, ucíti Kábel pach a uvedomí si, že sedí v niečom vlhkom a teplom. Inak je funkčný a skoro celý, nanajvýš môže mať nejaké zlomené rebro a jazykom nahmatá dva uvoľnené zuby. Mohlo to dopadnúť oveľa horšie.


  „Kľudne choďte, šraci, ja ešte debilovi vysvetlím, kde je sever,“ začuje Sliza, ktorý si vzápätí sadne na sedadlo spolujazdca. Zapáli dve cigarety a jednu podá Káblovi.


  „Marian, musíme dať dokopy nejaký zoznam, inak ťa nabudúce naozaj zabije,“ prihovorí sa Petruščák kolegovi menom. „Chcel ťa dať dole už dnes, ale presvedčil som ho, že by to bola škoda, že keď na teba kvalifikovane zatlačíme, poserieš sa a dáš mu ten zoznam.“


  Kábel si roztrasenou rukou priloží cigaretu k perám, hlboko si z nej potiahne, vyfúkne dym nosom a pozrie na Sliza.


  „Čo by si bol robil, keby ma naozaj šiel zabiť?“


  „Čo by som tak asi mohol robiť? Všetkých by som postrieľal a zrušil operáciu, na ktorej robíme roky?“


  „Normálne by si ma pomáhal krájať a hádzať do mlynčeka?“


  „Jeb na to,“ pokrčí Slizo plecami. „Žiješ, nie?“


  „Kto bol ten chudák, ktorého si dal dole? Čo to malo znamenať?“


  „Iba nejaký šašo, ktorý robil problémy starému Šípošovi. Priama zákazka od pána ministra. Nejaký obchodný spor. Nerieš, nie je to náš problém. Náš problém je ten zoznam. Musíme vyrobiť taký, ktorý nám Bandi zožerie. Ja ti dám mená dvoch ľudí, ktorí sa na sto percent chodia vyrozprávať policajtom. Jeden z nich je obyčajný bonzák, ale ten druhý je originál policajný agent. Dáme ich do placu. Sral ich pes, aspoň budú fízli odstrihnutí, to nám iba pomôže. Ale musíme vymyslieť ešte aspoň jedného, ktorý by mohol byť akože náš.“


  „Čo ten vyhadzovač v Lolite?“


  „Čo ti kúruje? Ten JE náš.“


  „Paráda. Fakt. To je nenormálne fasa, že riadim operáciu, o ktorej ani neviem, akých agentov v nej mám.“


  „Marian, však už buď normálny. Túto operáciu riadi niekto celkom iný, ty iba robíš Bandimu pestúnku. Lolita je o niečom celkom inom a má to na starosti priamo Blava.“


  „Mimochodom, s tým policajtom, ktorého ste v Lolite zabili, tak to ste tiež kompletne dodzigali. To bol čo za nápad, posadiť ho do auta? Ste ho nevedeli zhodiť z nejakej strechy, alebo ho položiť na koľajnice? Žeby ste aspoň zakryli, jaký bol dobitý.“


  „Čo čakáš od debilov? Ja som tam nebol. “


  „Aha. Myslel som si, že hej. Malo to taký tvoj rukopis.“


  „Nemalo. Ja by som ho nikdy neurobil takto. To Bandimu originál rupli nervy. Odo mňa by dostal maximálne dve-tri rany a po prvej by už o sebe nevedel. Ja viem, že toto dnes vyzeralo škaredo, ale ten človek nič necítil. Ja viem, čo robím, ja som profík.“


  „Ta tak ti poviem, že Mikimu Mikovi by to asi bolo jedno. Zabili mu parťáka a teraz ho majú na krku. A to neni dobré. Ja by som ho nechcel mať na krku.“


  „A čo má byť? Ani Miko nie je nesmrteľný. Ja sa z neho neposeriem. A raz, keď bude treba upratať Bandiho, sa ešte môže aj hodiť. Keď sa dovtedy dožije, čo si fakt nemyslím. Ale späť k veci, lebo už tu s tebou sedím dosť dlho a začne to byť nápadné. Je tu vo firme taký ekonóm, starý boľševický zmrd. Furt sa pýta na veci, do ktorých ho nič nie je, večne má s niečím problém. Ja si myslím, že by sme mohli dať do placu jeho. To má logiku, že sme niekoho posadili na flek, z ktorého vidí do čísiel.“


  „Počkaj, počkaj, to je normálny civil, nie?“


  „Hej, normálny foter, čo tu robí na účtovnom.“


  „A to ho chceš dať zabiť len tak, lebo ti lezie na nervy? Však ho môžeš vyhodiť, nie?“


  „Po prvé, nielenže mi lezie nervy, ale nie je hlúpy, rozumie číslam a jedného dňa mu dôjde, že o čo tu ide. Po druhé, mohol by som ho aj vyhodiť, ale hodí sa nám, Bandi nám to zožerie. A po tretie, môžeš si vybrať — on alebo ty? Ja by som povedal, že radšej on, ale keď ho chceš zachrániť, nech sa páči. Ja poviem Bandimu, že podľa mňa nijaký zoznam nebude, lebo sa k nemu nevieš dostať. Dajú ťa dole a pôjdeš do párkov. Párky znesú všetko, keď sa to správne nariedi.“


  „Máš ešte cigu?“ opýta sa Kábel po chvíli mlčania. Zapáli si od ohorku a vzdychne si. „Dobre, povedz mi tie mená, prinesiem mu ten zasraný zoznam.“


  „Zvládneš odšoférovať?“


  „Hej, zvládnem. Pôjdem pomaly, po starej ceste.“


  


  Ďusi vyjde pred vchod a zapáli si na čerstvom vzduchu. V Lolite mu to vždy páchne zažratým cigaretovým dymom, alkoholom, potom a semenom. Vie, že je to blbosť, Bandi udržuje izby v relatívnej čistote a na barovom pulte stále dymí pár vonných tyčiniek, ale nosu nerozkážeš. Ďusimu jeho robota nevonia. Ani trochu.


  Z armády odišiel, keď sa po rozdelení republiky ocitol na Slovensku. Ani predtým to v nej nebola veľká sláva, ale to, čo z nej zostalo po osamostatnení, nebolo dobré ani ako zlý vtip. Po roku nezamestnanosti v civile pochopil, že so svojimi schopnosťami má len dve možnosti — buď sa pridá k mafii, alebo k tým, ktorí proti nej bojujú. Ako hrdý absolvent vojenského učilišťa o prvej možnosti ani neuvažoval. Kariéru policajta vylúčil, znamenalo by to pracovať pre mafiu, akurát za mizerný policajný plat. Napísal si žiadosť o prijatie do SIS a vzali ho. Dokonca ho aj pustili k práci, o ktorú mal záujem. Nasadili ho do Bandiho bordelu ako vyhadzovača. Chvíľu si zasa pripadal užitočný. Nasadený v prvej línii. Ďusi rozhodne nebol materiál na analytika. Trvalo mu dlho, kým pochopil, že služba nechce mať Bandiho pod kontrolou preto, aby ho mohla zničiť, ale aby si chránila investíciu.


  Ešte fajčí, keď dorazí mladý Šípoš s elegantným tridsiatnikom v obleku a s extravagantne oblečeným hercom. Nie je to úplne najväčšia hviezda, ale pozná ho z telky. Na miestne pomery to z neho robí slávnu osobnosť. Vyhadzovač zašliapne nedofajčenú marlborku a odprevadí ich dnu. Vo vnútri je mŕtvo, po večierku s futbalistami si kopa dievčat vzala voľno a je bežný týždeň. Juniorova spoločnosť má celý klub pre seba.


  Chlap v obleku je Damir Vrdoljak, Ďusi ho tu už párkrát videl, vždy s Juniorom. Väčšinou dosť vypije, ale dievčatá ho nezaujímajú. Je to jugoš, marí sa mu, že z Chorvátska, ale kto si má tie ich štáty pamätať? Má ľahký akcent, no inak fakt peknú slovenčinu. Lepšiu ako ktokoľvek, koho Ďusi bežne stretáva. Ešte nikdy ho nevidel oblečeného v niečom inom ako v drahom obleku. Asi niečo oslavuje, lebo nevyužívajú Juniorov otvorený účet, za všetko platí jugoš.


  „Prvá importná aj Prvá exportná, a. s., majú voľnú cestu,“ nadšene vysvetľuje Junior hercovi svoj najnovší podnikateľský úspech. „Tuto Damir nám bude dodávať suroviny aj odoberať kompletne celú produkciu. Fabrika vyrobí, ale celý zisk zrealizujeme v Damirových firmách.“


  „Čiže v tvojich firmách,“ usmeje sa Damir skromne.


  „V luxemburských akciovkách vlastnených firmami na Kajmanoch a v Delaware,“ dodá Junior. Žiari z neho spokojnosť a sebavedomie. „Nebudeme sa už deliť s ministerstvom financií, stačí, že sa musíme deliť s predsedom.“


  „Tak ale to je asi normálne, že prispejete strane, ktorá vám otvorila dvere do biznisu,“ poznamená blahosklonne herec.


  „To je jasné, o tri roky sú ďalšie voľby a bez peňazí sa vyhrať nedajú, ale nehovorím o tom,“ zvážnie Junior. „Otec dáva dvadsať percent predsedovi. Jemu osobne.“


  „Normálne mu nosí igelitky ako ostatní?“


  „Nie, však štábna kultúra. Predsedova dcéra chodí za mnou. Posedíme v hoteli, v salóniku, dáme obed alebo kávu. Dostane kľúče od izby, aj keď nikdy neprespáva. Na izbe si nájde tašku, prepočíta si prachy a ťahá nazad do Blavy.“


  „Ona ich počíta?“ Herec sa tvári neveriacky.


  „Ta, zdedila fotrov ksicht, nie rozum.“


  „A asi aj jeho stihomam.“


  „Asi. Čo ja viem. Ser na ňu. Nehovorme o nej, lebo sa mi dnes už nepostaví a to by bola škoda,“ mávne rukou Junior a začne si prezerať dievčatá, ktoré sú v podniku. Nemusia sa mu predvádzať pri tyči, každú pozná. Intímne. Vyzerá ako gurmán v dobrej reštaurácii, ktorý sa už stokrát prejedol celým jedálnym lístkom a vie, že všetko na ňom je dobré, ale ochutnal by niečo nové. „Počúvaj, mám taký nápad. Čo keby sme si ich vzali všetky naraz?“


  „Akože my dvaja spolu?“ uistí sa herec.


  „Čo, si hanblivý?“


  „Vôbec nie. Len aby sa ti nejaká ušla, keď tam budem aj ja.“


  „Aspoň uvidíme, čo je viac, prachy alebo sláva?“


  „Keď sa chcete pretekať, nezabudnite na doping,“ vytiahne Damir z vrecka pár papierových skladačiek a položí ich na stôl. „Ale opatrne, nie je od dílera, ale priamo z dodávky od Talianov, úplne čistý.“


  „A ty sa fakt nepridáš?“ strčí si Junior skladačky do vrecka.


  „Nie, ja som hanblivý,“ usmeje sa Damir.


  Možno mal Junior o koňak viac, ako je zdravé, možno to urobil neriedený koks a možno fakt tie blbé reči o predsedovej ohyzdnej dcére. Vystriedalo sa pri ňom všetkých sedem dievčat, jednotlivo aj v skupinkách, vyskúšali všetko. Nemôže to vzdať, nie akurát teraz, keď je tu ten papagáj s kladou ako Rocco Siffredi. Vlastne mu trochu pomohlo, keď sa naňho díval, ako dával zabrať tej drobnej chudej blondínke, Ria, alebo Lia? Ale nemôže naňho celý čas čumieť ako nejaký homoš. Zatne päste, zavrie oči a pokúša sa sústrediť na to, čo mu ostatné robia.


  Herec sa náhle odtiahne a prekvapené dievča kľačiace na štyroch plesne po zadku. „Vypadni!“ plesne aj jeho školený hlas, náhle a ostro, ako spotené bedrá narážajúce o zadok. „Všetky vypadnite!“


  Junior cíti, ako sa od neho váhavo odťahujú jazyky a pery a prsty a dlane a iné časti tiel, ktoré nedokáže identifikovať po hmate. „No, poďme, poďme, šup, šup, obliekať sa môžete aj vonku,“ počuje, ako herec vyháňa prostitútky. V miestnosti sa ozýva chaotický šuchot a podráždené mumlanie, vrznú otvárané dvere. Pevne si prekryje oči predlaktím, prevalí sa na bok a schúli sa do klbka. Počuje cvaknúť zámku a vzápätí aj vypínač. Šuchot na posteli. Teplo rozhorúčeného tela za chrbtom.


  „Aďo, neblbni. Veď je to normálne, vitaj medzi dospelými,“ začuje šepot, sotva na centimeter od svojho ucha. „Zvykaj si, už nie si pubertiak, nebude ti stáť nonstop od rána do rána a za každých okolností. Však žiješ v takom strese, že by to položilo aj koňa.“ Ucíti dotyk prstov na šiji. „Ani si nechcem predstaviť tú zodpovednosť, ktorú máš,“ hercov dych ho šteklí v uchu, jeho prsty sa mu hrabú vo vlasoch a pomaly sa vracajú na krk. „Máš na starosti miliardy korún a tisíce ľudí, všetci od teba niečo chcú, nemáš ani deň voľna, otravujú ťa cez ten debilný eurotel všade.“ Prsty mu prechádzajú po chrbte a nižšie. „Najhroznejšie je, že nemôžeš veriť nikomu. Mocní muži sú vždy osamelí, lebo nemajú priateľov, len vazalov.“ Druhá ruka ho pevne ovinie okolo pása a pritiahne si ho bližšie. „Ale ja od teba nič nechcem. Bol by som tvoj priateľ, aj keby si v tej vašej fabrike makal lopatou. Si inteligentný a vtipný. A krásny.“ Junior si uvedomí, že je vzrušený. Vyľaká ho to. Nie je predsa žiadna buzna. Všetkým čajám v Bandiho bordeli vyšukal mozog z hlavy, stokrát. Tisíckrát. Asi preto ho už nebavia. To ony sú na vine, kurvy riňavé. „Nechcem tvoje peniaze, nepotrebujem tvoju pomoc. Nechcem nič. Chcem len teba,“ zašepká herec a pobozká ho na krk. „A aj ty chceš mňa,“ pevne ho zovrie dlaňou.


  Junior sa prestane brániť svojim pocitom, nechá veciam voľný priebeh. Trochu sa bojí. Nejde to hladko, ale na konci to stojí za každú sekundu prekonanej bolesti. Ešte nikdy nezažil niečo také intenzívne. Myslel si, že už vyskúšal všetko, ale čokoľvek, čo robil doteraz, bola len nudná masturbácia pomocou cudzieho tela.


  Keď otvorí oči, v izbe je úplná tma. Myseľ sa mu začína vyjasňovať. Prudko sa odtiahne od herca, sadne si, chrbtom sa oprie o stenu, kolená si pritiahne k brade. Premkne ho hrôza.


  „Nikto sa to nesmie dozvedieť,“ zasyčí.


  „Ako by sa to mohol niekto dozvedieť?“ hlas z tmy znie chlácholivo a pobavene zároveň. „Chystáš sa to niekomu povedať?“ Ucíti letmý dotyk prstov na členku. „Lebo ja budem hovoriť, že ti nesadol koňak, hodinu som ti držal hlavu nad misou, pomohol som ti dať sa dokopy a potom sme išli domov.“ Mäkká dlaň mu jemne, chlácholivo hladí predkolenie. „Viem, že neveríš nikomu, ale mne môžeš. Nikdy by som ti neublížil. Mám ťa rád. Obdivujem ťa. Milujem ťa, odkedy som ťa prvýkrát uvidel. Vedel som, že aj ty ma raz budeš milovať, aj keď si o tom ešte sám nevedel. Cítil som to.“


  „Nie som nijaký buzerant,“ zavrčí Junior a odtiahne nohu.


  „Isteže nie si. Si veľký človek, Aďo, a veľkí ľudia nie sú viazaní prízemnou malomeštiackou morálkou a predsudkami tupých primitívov. Veľkí ľudia si berú od života, čo sa im páči. Čo chcú. Čo potrebujú. Heterosexuál, homosexuál, bisexuál… to sú nálepky pre spodinu. Morálka je bič, ktorý drží spodinu na uzde. Plebsu musíš jasne povedať, čo je správne a čo je nesprávne, aby si ho mohol držať v lajne. Ale ty si predsa niekde celkom inde. To ty určuješ pravidlá. Pre teba je správne to, čo je pre teba dobré. Si Cézar. Si Adonis. Nikto ťa nemôže súdiť. Môžu ťa milovať alebo ťa môžu nenávidieť, ale nemôžu sa ťa dotknúť. Si ich boh.“ Herec si kľakne pred neho, pevne mu chytí hlavu do dlaní, pritiahne si ho a pobozká ho na pery. Junior si aj v šere všimne, že je už zasa pripravený. „Môžeme povedať, že si grcal dve hodiny, môj Adonis,“ usmeje sa a prevalí Juniora na chrbát.


  Keď sa vrátia k stolu, Damir má načatú ďalšiu fľašu, ale vyzerá rovnako triezvo ako pred tromi hodinami. Junior si opatrne sadne a gestom odmietne, keď mu chce Chorvát naliať.


  „Diki, nesadlo mi.“


  „Dve hodiny šabľoval, nevládal stáť na nohách. Mali by sme ísť domov,“ skonštatuje herec, ale nechá si naliať. „Ako tomu u vás hovoríte? Kapurková?“


  „Hej, kapurková,“ prikývne Junior. „Rýchlo lignite a poďme, fakt mám dosť,“ vrtí sa nervózne.


  Damir zaplatí účet hrsťou tisícoviek a zopár ich prihodí, ako prepitné pre dievčatá. Herec si sadne na sedadlo spolujazdca, Damir vlezie dozadu. Junior je netrpezlivý, rúti sa zle osvetlenými ulicami osemdesiatkou. Jemne mrholí, pouličné osvetlenie už zase nesvieti. Na Kováčskej svietia aspoň otvorené nočné podniky. Pred jedným z barov postáva hlúčik deciek s pohármi v rukách. Tmavú postavu na priechode si Junior všimne až v okamihu, keď mu letí cez kapotu. Tvrdo dopadne na cestu a zostane ležať. Junior skočí na brzdu a v panike skrúti volant. Sedmičkový bavorák vybehne na obrubník a narazí do steny, len pár metrov od popíjajúceho hlúčika pred barom.


  Telo na ceste vyzerá ako pohodená kôpka handier, nehýbe sa. Dvaja chlapci sa k nemu rozbehnú, nejaká dievčina čosi kričí a vbehne do podniku, zrejme zavolať pomoc. Junior sa trasie za volantom a nehýbe sa.


  „Kurva,“ ozve sa Damir zo zadného sedadla. „Teraz čo?“


  „Mu… mu… musíme zavolať sanitku,“ zakokce Junior a z dverí auta loví svoj eurotel.


  „V prvom rade všetci vystúpime,“ ozve sa pokojný, školený hlas z miesta spolujazdca. „Nikto si nebude pamätať, kto sedel za volantom, ale musíme rýchle vypadnúť z auta. Potom zavoláš otcovi. Po ňom okamžite zavoláš šéfovi polície, zdvihne aj v noci, na to ste mu ten jeho eurotel kúpili. Potom zavoláš vášmu právnikovi. Ja pôjdem do toho podniku a zavolám policajtom, aby nikto nemohol povedať, že sme nezavolali pomoc.“


  „Ale čo povieme, že kto šoféroval?“ opýta sa Junior.


  „Ty nemôžeš, okamžite by z toho urobili politiku,“ povie vecným tónom herec. „Ja tiež nemôžem, novinári by to zbytočne ešte viac nafúkli. Vezme to na seba Damir,“ oznámi.


  „Ja? Prečo…“


  „Na toto fakt nemáme čas. Šípošovci ti veria tak, že ti zverili svoje prachy, tak aj ty by si mohol veriť im. Nič sa ti nestane. Dostaneš podmienku, vezmú ti vodičák, chvíľu ťa bude voziť šofér. Ty nebudeš nikoho zaujímať, bude trochu škandál, ale do mesiaca sa na všetko zabudne. Nebude sa na tebe odbavovať opozícia ani novinári. Bež sa pozrieť, kto to je a či prežil. Daj mu prvú pomoc. Dúfajme, že to nie je niektoré z tých deciek. Padaj! A ty konečne začni telefonovať,“ obráti sa k Juniorovi.


  Policajný šéf dorazí na miesto nehody zároveň s hliadkou, asi dvadsať minút po záchranároch a päť minút pred advokátom, ktorý sa beztak nezdrží. Krajský to kompetentne zvládne aj bez neho. Damir nebude fúkať, pôjde na odber krvi. Krajský na to dohliadne osobne. Dá si záležať na tom, aby mal chorvátsky obchodník pri odchode z nemocnice sako v ruke, rukáv bielej košele vyhrnutý a na predlaktí náplasť s krvavým tampónom. On si dal doma po večeri pár pív a doktor začal službu pohárikom vodky, ale sestra bola, našťastie, úplne triezva. Dosť si vytrpela, lekár zjavne nebol zvyknutý pichať.


  Vonku už čaká redaktor miestneho bulváru s fotografkou, sám im dal echo zo svojho eurotelu. Toto sa úplne ututlať nedá, bolo tam priveľa svedkov, ale ich výpovede si odporujú, každý videl niečo iné a nikto nebol úplne triezvy. Rozumnejšie je ukázať novinárom vlastnú verziu. Takú, ktorej s radosťou uveria. Stále je to tučný škandál na titulku, ale nenapácha žiadne naozajstné škody. Kývne uniformám, aby pustili novinára k Damirovi.


  „Je mi to veľmi ľúto, vôbec nechápem, ako sa to stalo,“ recituje Damir na diktafón naučené vyhlásenie. „Viezol som na pohotovosť kamaráta, ktorému náhle prišlo zle, preto som sa ponáhľal. Tá ulica je zle osvetlená a pani mala na sebe tmavé oblečenie, všimol som si ju v poslednej chvíli. Veľmi ma to mrzí. Je to strašné. Stále som v šoku aj ja.“


  „Je pravda, že bol s vami v aute Adrián Šípoš?“


  „Áno, bolo to jeho auto. Boli sme na spoločenskej akcii a náhle mu prišlo nevoľno.“


  „Pili ste?“


  „Nie, práve mi vzali krv. Môžete si počkať na výsledok, ale nepil som.“


  „Je pravda, že s vami bol aj známy herec z Bratislavy?“


  „Môžem vám povedať len toľko, že som viezol pána Šípoša na pohotovosť. Nehodu som spôsobil ja a nikoho z mojich spolujazdcov sa to netýka.“


  „Stačilo, páni,“ ukončí rozhovor policajný šéf. „Máme pred sebou množstvo úkonov, došlo k usmrteniu osoby. Ďalšie informácie vám poskytne hovorca krajského riaditeľstva, keď pokročíme s vyšetrovaním.“


  Majú obrovské šťastie. Junior zabil dôchodkyňu. Vdova, zostali po nej dvaja synovia. Už dospelí, obaja pracujú vo fabrike. Roboši. Starý Šípoš im osobne vyjadrí sústrasť, povýši ich do manažérskych funkcií s adekvátnym platom, fabrika im za symbolickú cenu odpredá po jednom podnikovom byte, uhradí náklady na pohreb a vyplatia im štedrú finančnú kompenzáciu. Na oplátku sa nebudú baviť s novinármi a neprídu na súd s Damirom Vrdoljakom. Alternatívnou ponukou je prepustenie z práce, aktivácia drobných písmen na ich úverových zmluvách a okamžitá splatnosť pôžičiek, ktoré si vzali, keď sa oženili, plus láskavý dohľad Bandiho ľudí nad ich manželkami a deťmi. Nebude to ťažké rozhodovanie.


  Juniora dovezú policajti rovno k rodičom. Ernest Šípoš čaká v hale, v bordovom hodvábnom župane prešívanom zlatou niťou a bordových papučiach s identickým vzorom. Spod županu vytŕča modré hodvábne pyžamo. Syna privíta fackou, po ktorej ho zastaví mramorom obložená stena.


  „Ďakujem vám, mladý muž,“ obráti sa minister k synovmu spoločníkovi. „Veľmi si vážim, že ste zachovali rozvahu a zabránili škodám.“ Na chvíľu sa zarazí. „My sme sa už niekde videli, že?“


  „Áno, v telke,“ usmeje sa sympatický blondiak s polodlhými vlasmi v drahých džínsoch, značkových teniskách a polokošeli s krokodílom. „Videl som vás v telke a vy ste ma už asi tiež videli v telke.“


  „Prepáčte… samozrejme, poznám vás,“ chytí sa minister oboma rukami za hlavu. „Viete, bol to trochu šok, nemyslí mi to úplne normálne. Poďte ďalej, dáme si pohárik a porozprávate mi, čo sa stalo.“


  Junior si chrbtom dlane utiera krv, ktorá mu pomaly steká z nosa, hrbí sa pri stene a pohľadom sa úzkostlivo vyhýba otcovi.


  „Ty ťahaj do kúpeľne a daj sa dokopy, ty prasa sfetované,“ osopí sa minister na syna. „Potom môžeš prísť za nami.“


  Ministrova obývačka je biela, bordová a zlatá. Čo je zlaté, je evidentne z pravého zlata. Každý kus nábytku musel stáť viac ako byt v paneláku. Miestnosti dominuje obrovský krištáľový luster, ktorý by sa nádherne vynímal v zrkadlovej sále Bratislavského hradu. Vyzerá, ako keby si ho tu niekto na chvíľu odložil a už sa poň nevrátil. Obývačka je naozaj veľká, ale nie dosť, aby utiahla Šípošovu megalomániu.


  „Naozaj oceňujem vašu duchaprítomnosť, zabránili ste skutočnej pohrome,“ zopakuje minister nad pohárikom koňaku, ktorého cena by vykryla mesačný nákup potravín štvorčlennej rodiny.


  „To nestojí za reč. Divadlo vás naučí improvizovať a nestrácať hlavu.“


  „Máme šťastie, že ste boli práve s ním. Poznáte sa už dlho?“


  „Asi rok. Zoznámili sme sa na afterke po misske. Je to skvelý chalan, len je pod hrozným tlakom a nemá sa kedy uvoľniť.“


  „Je to nezodpovedný debil. Nechápem, ako sa nám mohol takto nevydariť. Robil som, čo som mohol, aby som z neho vychoval poriadneho chlapa, ale z hovna bič neupletiete.“


  „Nebuďte naňho taký prísny. Nebola to jeho vina. Pouličné lampy nefungujú, pršalo, bola mizerná viditeľnosť a tá sprostá babizňa sa šmatlala cez prechod celá v čiernom, pýtala si to. Každý by ju zrazil.“


  Minister si ho chvíľku mlčky premeriava, chlipne si koňaku a mliaskne.


  „Bulvár si na tom zgustne. Hlavne na vás,“ ozve sa napokon. „Viete to, však?“


  „No a čo? Je to ich biznis. Sám im ráno zavolám. Aj zlá reklama je reklama. A za toto nemôžeme, ani Aďo, ani ja. Je to chyba pána Vrdoljka a určite za ňu bude spravodlivo potrestaný. My sme len obete okolností.“


  „Páči sa mi, že stojíte pri ňom, aj keď vás zatiahol do maléru.“ Minister opäť stíchne a premýšľa. „Počujte, asi aj vy máte takú prácu, že ste večne v jednom kolotoči. Zrejme toho máte veľa. Ale keby ste sa vedeli trochu uvoľniť a tráviť s Adriánom viac času, určite by sme vedeli vymyslieť nejakú adekvátnu kompenzáciu.“


  „Bol to preňho šok. Môžem s ním pár dní zostať, kým sa nedostane aspoň z najhoršieho. Viem, že nemá veľa priateľov, však v jeho postavení… má to ťažké. Nevie, komu môže veriť. Nemám teraz žiadne predstavenia, mám akurát nejaké kšefty v telke a v reklame, ale skúsim si to poposúvať.“


  „Robíte v reklame?“


  „Iba v nej hrávam.“


  „Ale niečo o nej určite viete.“


  „Tak zaujímam sa, ale nie som expert.“


  „Nebuďte zbytočne skromný. Mohli by ste si založiť reklamnú agentúru. Robili by ste pre mňa. Teda pre fabriku. Dali by sme vám exkluzívnu zmluvu. Trochu by ste pri tom na Adriána dohliadli. Keby mal nejaké problémy, zavoláte mi a vyriešime ich.“


  Starý Šípoš je zvyknutý, že ľudia robia, čo od nich chce, nebolo by múdre dráždiť ho. Chvíľku sa ošíva, hrá to na skromného, ale nepreháňa to a po chvíli si podajú ruky. Bude nakladať kapitána vlajkovej lode ekonomiky ako nejakú buzničku zo staničných hajzlov a jeho mačistický foter, minister a magnát novej kapitálotvornej vrstvy, mu za to ešte bude platiť. Kam sa hrabe Puk zo Sna noci svätojánskej?


  


  Pred Che Guevara sa tlačí hlúčik deciek, ktoré sa snažia dostať na diskotéku. Bandi škaredo zagáni na biletára, ktorý mu neuhne dosť rýchle. Aj by mu vysvetlil, komu sa stavia do cesty, ale nemá na zábavky čas. Dav vo vnútri sa pred ním rozostupuje ako demonštranti s kľúčmi pred sanitkou, ani nemusí bľačať, aby vytvorili koridor. Ľudia sa už naučili, že si v Skenderovom podniku musia dávať bacha a mať oči aj na chrbte.


  V čegevare bolo jednoduchšie dostať pár kopancov do držky ako drink pri preplnenom bare, ale aj tak je to najlepšia diskotéka v meste. Chodia sem najlepšie dievčatá, lebo majú voľný vstup a jeden kokteil zdarma. Stačí splniť tri podmienky — mladá, pekná, single. Preto sem chodia aj najlepší zákazníci. Takí, čo majú prachy a radi ich rozhadzujú, aby urobili na ženy dojem.


  Bandi mávne na barmana, aby mu poslal na jeho stôl to, čo vždy. Skĺzne pohľadom po šestnástke v priesvitnom tielku bez podprsenky a legínsoch bez nohavičiek. Obliekaním sa vlastne nemusela obťažovať vôbec, ale radšej sa mala. Okrem bradaviek a veľkých pyskov vystavuje aj faldy tuku. Je tu s kamarátkou. Na hlave výbuch fialových a zelených vlasov, neforemné čierne šaty ju kryjú od krku po členky, na nohách čierne baganče. S tou by bola zábava. Má ešte detskú tvár a pod tým čiernym vrecom asi aj detskú postavu, ale v jej očiach vidí vzdor, ktorý sa určite neláme po prvej facke. Rovno by si ju vzal do salónika, ale teraz fakt nestíha.


  Maco a Ďoďo už čakajú pri ich stole. Bandi sa zvalí do svojho koženého kresla, na mramorový stôl vyloží kľúče od bavoráka a eurotel, rozopne si bundu a napraví podpažné puzdro s pištoľou tak, aby ju bolo dobre vidno. Znechutene si premeriava Maca. Zlomený nos má zafixovaný náplasťami, ksicht ako vojenské maskáče, v rôznych odtieňoch žltej, zelenej, fialovej a tmavomodrej až čiernej. Divne sa hrbí a skoro určite ešte neprestal krívať.


  „Jak máme mať rešpekt, keď si toto necháš zrobiť od dajakého fízla, čo?“ krúti hlavou.


  „Už vieme, kde býva, aj jaké má teraz auto,“ ozve sa Ďoďo.


  „A zohnali ste geret?“


  „Ta, hej, ale šrac nemal elektrické rozbušky.“


  „Jak to chcete odpáliť bez rozbušky, mantáci?“


  „Normálne, tam dal takú tú rozbušku so zápalnou šnúrou, jak v totych starých kovbojkách. Nám to dal nachystané už.“


  „Jak Tom a Jerry, bazmeg,“ krúti Bandi hlavou. „Čistá kovbojka bude toto, bazmeg.“


  „Ta ešte môžem zohnať od jugošov granát.“


  „Čo ti kúruje, bazmeg? Žeby nás potom natreli alebo zrobili na nás dajakú intrigu?“


  „A čom mu to nemôžeme normálne podpáliť jak druhým, more?“ zapojí sa do taktickej porady Maco. „Však toten Danubit stojí viacej jak toten jeho črep.“


  „Mu ideme odovzdať pozdrav, ne?“ predkloní sa Bandi a sústredene sa díva do Macovej dúhovej tváre. „Zapáliť auto dokáže každé geňo. Ale jak ti dá dakto bombu, to je už vážna vec, chápeš? Bo to už začneš špekulovať, že ti druhý raz môže jebnúť aj pod vajcami, jak naštartuješ, jasné?“


  „Však dobre, more, som sa len spýtal, ne?“


  „Sa prestaň pýtať chujoviny, dopite a padajte poriešiť, čo si dodzigal, bazmeg. A za toten Danubit zaplatíš ty, bo ty si sa nechal zmárovať, pako.“


  Bandi ich odprevadí po bar a poobzerá sa po dievčati v čiernom vreci. Už tam má nejakého chlapca, starší od nej, ale tiež ešte decko. Nemusí ho ani biť, šrac okamžite vycúva a zmizne. Čaja sa bráni, ale práve o to mu ide. Poslušných, ochotných kurvičiek má plnú Lolitu. Bandimu sa páči, keď treba čaju dobiť. Zdrapne ju zozadu za krk a vezme ju do Skenderovho salónika, aby jej ukázal, čo je život.


  Kým Bandi zabíja čas a sebaúctu gymnazistky, Maco s Ďoďom dorazia na parkovisko pred panelákom. O tomto čase je už sídlisko vymreté. Spoza nejakého okna presvitá jas televízora, v ďalšom niekto ešte svieti, ale na ulici je tma, pouličné lampy sú zapnuté len pri hlavných cestách. Ďoďo prepne reflektory pajera na parkovačky, aby neboli nápadní, ale videli na robotu.


  „Favorit, bazmeg! Však to ne motor, to bicygľa,“ hundre Maco, v jednej ruke pol tehly, v druhej balíček s dlhou zápalnou šnúrou.


  Ďoďo loví z vrecka zapaľovač.


  „Daj sem,“ vezme Macovi bombu z ruky. „Koľko to bude horieť?“


  „Že vraj asi dve minúty. Aha, tam je,“ pohne sa Maco k zaparkovanému autu.


  Ďoďo opatrne zapáli koniec šnúry a vykročí za ním. Už je skoro pri ňom, keď sa zarazí.


  „More, jaký favorit to je?“ opýta sa Maca.


  „Zelený, však vidíš, ne?“


  „Hej, ale jakú má ešpézetku?“


  „Čo ja znam? Však si ju kukni, ne? Načo ti je ešpézetka, bazmeg?“ obzrie sa Maco.


  „A neni to tamten?“ Ďoďo ukazuje voľnou rukou na zelený favorit, odstavený na opačnej strane parkoviska, asi o tri autá ďalej.


  „No bazmeg!“


  „Ta ktorý?“


  „A čo ja znam? Som nekukal značku.“


  „No ta to dakde daj,“ vrazí Ďoďo bombu do ruky Macovi.


  „A čom ja? Však ty si chcel ohňostroj,“ pokúša sa mu ju vrátiť. Zo šnúry zostáva tak polovica.


  „Ne, ne, ne, toto je tvoj problém,“ zdvihne Ďoďo ruky dlaňami otočenými k Macovi a cúvne o dva kroky. „Dzigni to tam ty.“


  „Ale kde?“ Maco sa vydesene díva na horiacu šnúru, ktorá mu mizne pred očami, nezostáva z nej už ani tretina. Uvedomí si, že nemá čas. Mykne plecami, prehodí tehlu oknom spolujazdca na aute, pri ktorom stojí, a hodí za ňou aj bombu. Dopadne na sedadlo, zošuchne sa a zmizne pod ním. Maco sa otočí a uteká za Ďoďom, ktorý je už skoro pri pajere. Prudko vyrazia, Ďoďo drží plyn na podlahe. Nie sú ani tristo metrov od parkoviska, keď začujú explóziu. Kým dorazia hasiči a policajti, sú dávno späť v centre mesta.


  


  Mikiho reflexy sú rýchlejšie ako hlava, kým sa úplne zobudí, už stojí pri posteli, nahý, len s pištoľou v ruke. Rozsvieti sa svetlo, na posteli sedí zmätená Simona.


  „Čo to bolo?“ ozve sa vystrašene.


  „Asi jeblo nejaké auto,“ povie Miki nevzrušene a ide k oknu.


  „Aké auto?“


  „Asi moje. To požičané,“ odpovie Miki, odhrnie záves a pozrie na ulicu osvetlenú plameňmi. „Aha, tak nie. Debili, úplní debili,“ skonštatuje. „Kľudne spi ďalej, ja sa idem pozrieť.“ Rýchlo sa nasúka do džínsov, natiahne si tričko a obuje si tenisky. Vezme kľúče od susedovho auta a zbehne po schodoch.


  Na ulici je zmätok, niekto sa pokúša uhasiť požiar hasiacim prístrojom, ktorý musel vziať z bytovky. Je to márne, plamene sa už rozšírili aj na staršiu ladu a úplne novú felíciu, ktoré boli zaparkované vedľa vybuchnutého favorita. Obe majú vymlátené okná a určite sú na nich aj ďalšie škody. Miki zdrapí amatérskeho hasiča za predlaktie a vlečie ho preč.


  „Vypadnite stade, tým vedľa ešte môže buchnúť nádrž!“ hučí na päťdesiatnika v pruhovanej, flanelovej pyžame a korkových drevákoch.


  „Ale to je moje nové auto,“ snaží sa mu chlap vytrhnúť. „Vzal som si naň pôžičku. To je moje nové auto. Je úplne nové.“ Hlas sa mu zlomí a zároveň sa mu podlomia aj kolená. Miki ho posadí na obrubník, dúfa, že je len hysterický a práve nedostal infarkt alebo porážku.


  „Už počuť sirény, o minútu sú tu hasiči,“ chlácholí ho. Nepozná ho, musí byť z iného vchodu. Na ulici sa pomaly zbiehajú ledabolo oblečení susedia, ostatní sa dívajú z okna. Blíži sa k nim päťdesiatnička v teplákoch, s pánskou vetrovkou v ruke. Zjavne manželka. Miki potľapká chlapa po pleci, zamrmle niečo, že to bude dobré, a ide k svojmu požičanému autu. Sused už stojí pri ňom, na tvári úľava a nemiestna spokojnosť.


  „Chvalabohu, Miki, keď som sa pozrel z okna, bol som si istý, že to bolo moje.“


  „Asi aj malo byť. Prepáč,“ povie Miki kyslo a vracia mu kľúče. „Sorry, toto nebol dobrý nápad.“


  „Myslíš, že sa vrátia?“ opýta sa vydesene.


  „Nie, neboj sa, odkaz doručili. Vedia, že viem. Je im jedno, komu pri tom zhorí auto.“


  Simona je príliš vystrašená a rozrušená, do rána už nezaspí. Díva sa na Mikiho, ako sa nepokojne prevaľuje a strháva zo sna. Rozmýšľa, ako by z neho dostala viac informácií. Keď oňho nechce prísť, musí mu nejako pomôcť. A keď mu má pomôcť, musí zistiť, aká hru hrá, s kým ju hrá a aké sú jej pravidlá. Nadránom sa potichu oblečie a po špičkách sa vyparí do práce.


  Miki ju sleduje jedným okom, ale nedá najavo, že ju registruje. Vie, že by mala otázky, a vie, že jej nebude odpovedať. Už ju beztak prihlboko zatiahol do svojich problémov. Nestráca kontakt s realitou, vie, že sú veci, pred ktorými by ju nedokázal ochrániť ani on.


  Keď Simona prechádza okolo vyhorených vrakov, ruka jej podvedome zablúdi do kabelky. Preberie prstami kľúče, rúž, tampón, peňaženku a nakoniec v nich nahmatá známy tvar. Vie, že je to hlúpe, ale mosadzný boxer jej dodáva pocit istoty.


  


  V čiernom kostýme a lodičkách vyzerá Simona staršie. Solídnejšie. Ako naozajstná doktorka. Miki sa v tmavom obleku s čiernou kravatou cíti ako cirkusový medveď na skútri. Keď si policajti a mafiáni oblečú montérky papalášov, vytŕčajú z davu spoľahlivejšie, než keby mali na sebe uniformy a šušťáky. Len od seba navzájom sa nedajú rozoznať. Našťastie, pretože Molyho rodičia naozaj nepotrebujú vedieť, že dvaja orangutani v ancúgoch s veľkým vencom a čiernou stuhou so zlatým Posledné zbohom! nie sú kolegovia, ale Bandiho gorily.


  V obradnej sieni krematória je to úplne jedno, ale Miki si aj tak uvedomuje, že prší. Marí sa mu, že vlastne ešte nikdy nebol na pohrebe, na ktorom by nepršalo. Padá odporný dážď, mikroskopické kvapky, ale nahusto. Aerosól, pri ktorom človek nezmokne, ale prevlhne, do poslednej nitky, až na kožu.


  Obrad je cirkevný. Moly zaručene nebol veriaci, ale jeho rodičia zrejme sú. Miki im závidí, bolo by príjemné veriť, že chalan je teraz na nejakom lepšom mieste. Že sa bude kdesi zhora dívať, ako zaňho Miki vyrovná účet. Možno by mu potom mohol aj odpustiť, že ho v ten posledný večer nedostal bezpečne domov, ako mu sľúbil. Farára radšej nepočúva, mohol by sa zabudnúť a zapojiť sa do debaty. Už napáchal dosť škôd, nemusí zruinovať aj pohreb.


  Pohreb je súkromný. Ani táto prognóza Mikimu nevyšla, oficiálne sa Moly ožratý zahlušil za volantom. Nedostal štátny pohreb ani vyznamenanie in memoriam, nijakí funkcionári nerečnia nad jeho truhlou. Platí len to, že po pohrebe to pôjdu zapiť s tými, čo ho zabili.


  Miki si nevie predstaviť, že by mal kondolovať Molyho rodičom. Nevie sa im pozrieť do očí.


  „Oni to predsa nevedia, myslia si, že to bola nehoda, nič ti nevyčítajú,“ pokúšala sa ho presvedčiť Simona, keď mu doma viazala narýchlo kúpenú čiernu kravatu. Veľmi tomu nepomohla.


  „Tým je to horšie, nie?“


  „Nemôžeš si to vyčítať, nie je to tvoja vina. Neposlal si ho tam. Poslal si ho domov.“


  „Poznal som ho. Mal som vedieť, čo urobí. Mal som zostať s ním. Nestalo by sa to.“


  Miki nenávidí okamih, keď sa skončí obrad a truhla začne klesať. Zmizne kdesi v útrobách krematória a priklopia sa za ňou padacie vráta. S primeraným hudobným sprievodom, samozrejme. Musel to vymyslieť talentovaný sadista.


  Zloží prísahu. Nevysloví ju nahlas, nemusí, skladá ju sám pred sebou. Prisahá, že takto sa bude dívať, ako sa zatvoria vráta za každým, kto mal s Molyho smrťou niečo spoločné. Nemusia to byť tieto vráta. Je realista. Môže to byť brána väzenia, na doživotie, alebo aspoň na 25 rokov. Ak však bude na výber, budú to brány pekla.


  Simona sa doňho zakvačí, ako keby potrebovala oporu, a nekompromisne ho vlečie k Molyho rodičom.


  „Pôjdeš im vyjadriť sústrasť, lebo si to zaslúžia a ty nie si zbabelec,“ oznámila mu, keď vystupovali z auta. Z jej tónu bolo jasné, že to nie je výzva do diskusie.


  Nebráni sa, postaví sa do radu. Beztak nevnímajú, kto im práve podáva ruku a čo za nezmysly im hovorí. Sú úplne zrútení. Díva sa do očí, ktoré ho nevidia, a hanbí sa ešte viac.


  Na parkovisku si zapáli a sleduje Bandiho opičiakov, ako nastupujú do tmavomodrého golfa s čiernymi fóliami. Zapamätá si značku aj ksichty. Šiel by za nimi, keby nemal so sebou Simonu. Nevadí, presne vie, ako zistiť, kde budú oslavovať.


  „Odveziem ťa domov a pôjdem ešte do roboty poriešiť jednu vec.“


  „Mohol by si zostať so mnou, nikto asi nečaká, že budeš dnes pracovať, nie?“


  „Práve preto je ideálny čas, aby som to poriešil,“ povie. Má bezfarebný tichý hlas a úplne bezvýraznú tvár. Simona vie, kedy mu môže rozkazovať a kedy nemá zmysel odporovať. Nastúpi do bieleho policajného golfa a nechá sa vyložiť pred svojím bytom.


  „Rob, čo musíš, ale nezabi sa pri tom v aute.“ Pobozká ho a dúfa, že na nej nevidí, ako veľmi sa bojí.


  


  Miki naozaj ide do práce. Už má späť svoje zbrane, auto aj prípady, len nového partnera mu ešte nepridelili. Odhaduje, že tento požehnaný stav chvíľu vydrží. Nevie si predstaviť, koho by mohli šéfovia tak veľmi nenávidieť, aby mu ho teraz hodili na krk.


  Uvoľní si kravatu, strčí ju do vrecka na saku a rozopne si vrchný gombík na košeli. Obzerá sa po kancelárii, akoby ju videl prvýkrát.


  Molyho skriňa na spisy je už odpečatená a vyprataná, ale jeho rukou čmáraných poznámok a papierov pohodených na stole sa nikto nechytal. Chvíľu sa v nich bezcieľne hrabe. Väčšina sa týka „roháčovej čaje“, bol ňou trochu posadnutý. Zhrabne papiere a strčí ich do svojej zásuvky. Osobné tu po Molym nezostalo nič, len otlčený hrnček, do ktorého si robieval kávu, s hliníkovou lyžičkou šlohnutou z bufetu. Na dne je tenká vrstva usadeniny s vysoko vykvitnutou plesňou. Miki ju dôkladne vydrhne v umývadle a postaví ju na svoj stôl.


  Po ceste z budovy sa zastaví za operačným.


  „Nevieš, kde zoženiem šéfa?“


  „Mne len hutoril, že po pohrebe še nevraci. Molnárovci volali na kar šicke, ta asi je tam. Ty čom nešol?“


  Jasné, oznam visí na nástenke. Ako keby sa Molnárovci rozhodli, že investujú do poriadnej rozlúčky všetko, čo našetrili synovi na svadbu. Uvedomí si, že ostatní asi nemajú jeho zábrany, zrejme šli všetci. A možno aj majú pravdu. Rodičia by mohli mať pocit, že policajti neprišli, lebo ich syn zneuctil zbor.


  Vezme si auto a vyrazí smerom ku Kozičke. Je to podnik na okraji mesta, piváreň, ale solídna, s veľmi dobrou kuchyňou. Nie najlacnejšia, ale žiadna snobáreň. Nechodia tam mafiáni ani podnikatelia. Ideálne miesto na menšiu svadbu alebo väčší kar. Miki pomaly prejde okolo podniku, overí si, že šéfovo auto je na parkovisku. O pár stoviek metrov ďalej, už za hranicou mesta, kde sa začína stará cesta na Spiš, sa otočí, znova prejde okolo pivárne a zaparkuje pred jedným z rodinných domov. Nečaká dlho, vlastne to akurát stihol.


  Zavesí sa na šéfovo auto, ale nie priveľmi tesne. Našťastie sa začína poobedňajšia špička, takže sa medzi nich rýchle dostanú dve ďalšie autá. Nebojí sa, že by ho stratil, zhruba tuší, kam by mohol ísť. Jeho prvý tip sú Františkáni, kde o tomto čase Bandi obvykle mieša kávu so svojím gangom. Okolo mafiánskej kaviarne prejde, ale nezastaví pri nej, pokračuje ďalej do centra. Takže to bude druhý tip — Che Guevara. Nie je to bohviečo, je tam neustály pohyb a okrem Bandiho ľudí si to tam strážia aj Albánci. Šéf zaparkuje na zákaze zastavenia, Miki prejde ďalej a odstaví auto v paralelnej uličke. Vystúpi a prejde sa okolo albánskej diskotéky. Ešte je skoro, otvárajú o dve hodiny, ale Miki nájde, v čo dúfal. Na ulici parkuje aj modrý golf spred krematória. Bandi bude oslavovať smrť fízla a rozdávať odmeny.


  Miki vie, že má čas. Vráti sa po auto a odvezie sa domov. Zbaví sa obleku, prezlečie sa do pracovného a strčí si do vrecka pár streleckých rukavíc. Vyvesí telefón. Keby mu volali, nech to vyzerá, že je doma, slope, líže si rany a nemá záujem o spoločnosť. Auto nechá zaparkované pred domom. Kúpi si lístok v automate, v električke chvíľu zmätkuje, kým sa mu ho podarí štiknúť. Vystúpi pred Slovanom a o desať minút je znova pri čegevare. Vojde do zapľuvanej vinárne oproti a objedná si pol litra kyslého sudového vína.


  Lacná nalieváreň má honosný názov U majstra zámočníka, ale všetci to tu volajú Šperhák. Podnik je tmavý aj za bieleho dňa, sú v ňom akoby náhodne porozhadzované stoly z drevotriesky pozbierané z nejakej zlikvidovanej závodnej jedálne. Staré drevené stoličky držia pokope nahrubo zatlčené klince, klbká oceľového drôtu a miestami len izolepa. Čo bolo akurát poruke, keď sa pod niekým rozpadli. Posedávajú na nich štamgasti, ktorí ešte nepadli tak hlboko, aby slopali čučo v parku, ale na lepšie ako Šperhák už nemajú.


  Je to tu bezpečné, sem si chodia mafoši iba po výpalné. Aj to s nechuťou.


  Schádza sa tu skrachovaný zločin starej éry. Odkvitnuté, kedysi luxusné prostitútky, ktoré mávala pod kontrolou štátna bezpečnosť. Dve z nich sa pokúsili využiť slobodu podnikania a otvoriť si masážny salón. Ich prvými zákazníkmi boli Bandiho ľudia a tá, čo to prežila, Nela, zostala pre svoje kolegyne živým varovaním. Sedávala celé dni v Šperháku, pri tom istom stole, barly opreté o stenu, jazvy na tvári vystupujúce spod hrubej vrstvy krikľavého mejkapu. Mala tu otvorený účet, ktorý si majiteľ odpisoval z výpalného. Keď mal Bandi s niektorou šľapkou problém, ktorý nevyriešila ani bitka, vždy jej dal ešte jednu šancu a vzal ju za Nelou na dve deci červeného.


  Legendárni kasári starej éry, džentlmeni zločinu, neuveriteľne zruční a principiálne nenásilní. Dnes ich nikto nepotrebuje, jediným podpisom na správnom papieri sa dá ukradnúť viac ako vyvŕtaním trezoru v národnej banke, a celkom beztrestne.


  Starí veksláci, ktorých revolučná zmena pripravila o tuzexové bony a nelegálny obchod s valutami. Mladší sa rýchlo prispôsobili a prešli na iné výhodné komodity ako pašované zlato, striebro a drogy alebo si našli biele kone a ako fakturanti bohatli na predaji čohokoľvek, za čo dodávateľom nikdy nezaplatili. Ich niekdajším mentorom a šéfom zostali invalidné dôchodky, ktoré si svojho času vybavili iba preto, aby ich komunisti nezavreli za trestný čin príživníctva. V najhoršom sne im nenapadlo, že raz z nich naozaj budú žiť.


  Priekupníci kradnutého a pašovaného tovaru, ktorí vždy fungovali aj ako špicli pre verejnú bezpečnosť. Aj oni mali svoj kódex. Udržiavali rovnováhu a čistili trh. Keď sa objavili nové partie, ktoré nectili pravidlá, operovali na obsadenom území, pútali nežiaducu pozornosť, vykrádali byty nesprávnych ľudí, trebárs straníckych papalášov, alebo to preháňali s násilím, priekupník ich naservíroval fízlom.


  V policajnom štáte organizovala zločin polícia, v demokracii organizuje zločin políciu, pomyslí si Miki. Pocíti štipku nostalgie za starým režimom. V tých časoch by naňho štamgasti v Šperháku nezazerali, zďaleka by ho zdravili — česť práci, súdruh príslušník — a zaplatili by jeho účet.


  Miki si sadne za stôl pri okne, z ktorého vidno na vchod diskotéky. Čašník pred neho postaví džbán s otlčeným okrajom, umastený pohár a účtenku. Po novom sa tu platí vopred. V popolníku na stole je len pár ohorkov, keď chce, aby mu ho vysypali, bude ho musieť zaplniť. Do zotmenia to skoro stihne, popolník nie je veľmi veľký. Víno nechá nedopité, to čo chýba z džbánu, sa väčšinou povylievalo, keď sa zabudol a oprel sa lakťom o rozheganý stôl s jednou kratšou nohou. O zvyšok sa vďačne postarajú štamgasti, až Miki konečne vypadne. Vie, že sú z neho nesvoji, policajta v civile stále vycítia aj cez dvojmetrový múr. Na rozdiel od bežného občana ho aj spoľahlivo dokážu odlíšiť od mafiána. Fízel je otravný, ale neškodný. Kvôli takému sa nepoberú von, do odporného, vlhkého počasia. Sedia, čušia, gánia a netrpezlivo čakajú, kedy už odtiahne, smrad zelený.


  Miki si pri odchode kúpi od čašníka fľašu najlacnejšej borovičky, so sebou. Vyjde na tmavú ulicu. Stále mrholí. To je dobre. Ulica je paralelná s Hlavnou, plná krčiem, normálne by bola plná pripitých deciek, ktoré by sa cicmali alebo húlili trávu pod bránami. Miki prejde k modrému golfu a uistí sa, že je na ulici sám. Vytiahne z vrecka súpravu nástrojov, ktoré zabavil adolescentnému autičkárovi. Chlapec sa vždy len povozil, a keď spálil nádrž až na dno, nechal auto niekde zaparkované a zamknuté. Polícia ho nikdy naozaj nehľadala. Miki si ho vystriehol, len tak, zo športu, v rámci osobného voľna. Nechal ho ísť, výmenou za know-how a výbavu. Nedá sa povedať, že je z neho profík, ale so zámkou od volkswagenu by si mal poradiť. Dúfa, že auto nemá alarm, ale zasa, načo by už mafián investoval do alarmu? Nikto nie je taký debil, aby ukradol auto z Bandiho vozového parku.


  Trvá mu to dlhšie, ako dúfal, ale má šťastie, ulica je stále vymretá. Vlezie dozadu, auto znova zamkne a ľahne si na zadné sedadlo. Dúfa, že hajzli si neprivedú dámsku spoločnosť, ale prinajhoršom bude improvizovať.


  Trochu ho sklame, keď o dve hodiny neskôr nastúpi do auta len jeden brojler. Počká, kým vyjde z centra, až potom sa posadí a oprie mu zozadu Berettu o hlavu.


  „Choď ďalej a nerob chujoviny. Budem ti hovoriť ako.“


  Šofér na sekundu stuhne a skoro stratí kontrolu nad riadením, ale rýchlo sa spamätá.


  „More, geňo, tebe dočista zajebalo.“ Orangutan za volantom sa nepýta, prekvapene konštatuje. „Ty si čo myslíš, more, že do koho ty skáčeš, čo?“ začne sa štartovať.


  „Keruj, more,“ udrie ho Miki nevzrušene hlavňou cez ucho a ukončí nezmyselnú debatu v zárodku. Naviguje mafiána okolo Kozičky, von z mesta, na opustené parkovisko v rekreačnej zóne s detským ihriskom a ohniskami na opekanie. Keď chlap vypne motor, Miki vykĺzne zadnými dverami a potom ho nechá vystúpiť spoza volantu. Oprie si ho o auto a dôkladne ho prehľadá. Ešte stále má na sebe čierny oblek, v ktorom bol na pohrebe. Okrem deväťmilimetrovej čezety v podpažnom puzdre má aj vystreľovací nôž vo vnútornom vrecku saka. Miki si obe zbrane odloží, ešte sa môžu hodiť. Potom vytiahne z auta sedmičku borovičky a podáva ju rozzúrenému mafošovi.


  „Na, vypi!“


  „Šťanky nepijem,“ pokrúti brojler vyholenou hlavou a bojovne vysunie bradu. Miki ho po nej tresne fľašou, ale s citom, aby sa nerozbila. Nevie, kde by narýchlo zohnal druhú.


  „Takto, more, môžeš to vypiť alebo ti môžem nasadiť putá, stiahnem ti gate, nalejem ti tú pálenku do riti a potom ťa zaštupľujem tou fľašou. Bude to fungovať tak isto. Povedz si, jak to chceš.“


  Do chlapa to tečie pomaly ako smola, ale nakoniec zvládne celú fľašu. Na konci už sedí na zemi, opiera sa o auto a nezmyselne čosi bľaboce. Miki tomu ešte dá chvíľu, aby sa alkohol poriadne dostal do krvi, a naloží mafoša do kufra. Naštartuje a pustí sa autom do prudkého stúpania plného serpentín. Golf je rovnaký ako jeho služobný WR6, ale má upravený podvozok a športový výfuk. Jazdu si vyslovene užije. Na vrchole zastaví, zapne si pás, otočí sa a prudko vyrazí späť k mestu. Tesne pred úpätím kopca upraví rýchlosť a oprie auto o vhodný strom. Fortieľne, ako len on vie. V správnej rýchlosti, pod správnym uhlom, správnym spôsobom. Miki vystúpi z vraku a vytiahne brojlera z kufra. Je dogrcaný a asi aj došťatý, síce pri vedomí, ale úplne zmätený. Nevie, kde je, ani čo sa s ním deje.


  V akčných filmoch to robia jedným pohybom, akoby mimochodom, ale zlomiť väzy dospelému chlapovi nie je také jednoduché. Mikimu sa to podarí na tretí raz, a to vie, čo robí. Pravú ruku má klzkú od krvavých hlienov, ale nakoniec sa mu podarí napchať telo za volant.


  Domov to má asi desať kilometrov, ľahkým klusom mu to zaberie sotva hodinu.


  


  Bandi nie je zvyknutý, aby ho ráno otravovali.


  „Vstávaj,“ trasie ním jeho žena.


  „Daj pokoj,“ zamumle mafiánsky boss a pokúša sa prevrátiť na druhý bok.


  „Bandi, vstávaj, je tu Maco s Ďodim…“


  „Nechaj ma!“ zaručí Bandi, ale pomaly mu začína prenikať do hlavy, čo mu žena hovorí. „Čo chcú, bazmeg? Čo vám všetkým kúruje?“


  „Neviem, Bandi. Došli, že sa stalo dačo vážne a nevedia sa ti dovolať na eurotel. Ale že s tebou musia hovoriť, že teraz hneď.“


  „Dobre, zrob nám kavej aj raňajky a povedz im, že hneď som u nich.“


  Pomaly sa preberie, natiahne si na holé telo tepláky a tričko, v kúpeľni si opláchne tvár a vráti sa do spálne. Eurotel má na nočnom stolíku. Nechápe, že sa nezobudil na zvonenie. Vezme ho do ruky a zistí, že je úplne vybitý. Pripojí ho na nabíjačku a zíde po schodoch do kuchyne.


  Jeho žena práve rozbíja vajcia na praženicu, káva je už zaliata. Maco si do nej nakladá pár lyžičiek cukru a potom ju sústredene mieša. Ďoďo pozerá do stola a vyzerá, že mu vlastne nie je veľmi do reči.


  „No čo je, mantáci,“ prisadne si Bandi za stôl. „Čo ste zase dodzigali?“


  „Tykoki je mŕtvy,“ oznámi Ďoďo a ďalej sa vyhýba Bandiho pohľadu.


  „Čo? Kto je mŕtvy?“


  „Tykoki. Maňo Koky,“ upresní Maco.


  „Čo vám dzigá? Však včera bol šrac v čegevare a hovoril, že ide rovno domov, za svojou čajou.“


  „Ta asi nešiel,“ pokrčí Ďoďo plecami.


  „Čo sa stalo, kurva?“


  „Sa zabil v aute. Na Jahodnej.“


  „Čo robil na Jahodnej, bazmeg?“


  „Nemám šajnu. Vraj bol najebaný jak Rus. Rozjebal golfa na totálku a zajebal sa, chuj,“ vysvetľuje Ďoďo.


  „Karma. Za toho fízla,“ prežehná sa Maco a strasie ho.


  „Si sa posral a ti hovno udrelo na mozog? Bazmeg,“ zamračí sa Bandi na Maca. „Vezmi eurotel a zavolaj Slizovi, ja ho mám vybitý. Naj dojde tu, ale okamžite.“


  Bandiho dom stojí na polceste medzi Košicami a Prešovom. Šéf jeho esbéesky je už v robote, cesta mu nezaberie ani dvadsať minút. Macove ľudové predstavy o budhistickom cykle života, smrti a reinkarnácie neberie o nič vážnejšie než Bandi, ale inak s ním súhlasí.


  „Neverím na boha, na diabla ani na karmu, ale neverím ani na náhody,“ odtuší Slizo.


  „Sa v mojom dome nerúhaj, do piči,“ umravní ho Bandi a úkosom pozrie na olejomaľbu Panny Márie zavesenú vedľa rustikálneho bieleho kredenca z masívneho dreva.


  „Prepáč, nemyslel som to tak. Ale toto určite nebola žiadna náhoda. Podľa mňa to bola pomsta za toho fízla.“


  „To auto bolo úplne na totálku, že vraj nemal šancu,“ pokúša sa oponovať Ďoďo.


  „Hej,“ prikývne Slizo. „A ja poznám človeka, ktorý dokáže rozbiť auto na totálku a vystúpiť z neho bez škrabanca. Občas si tak privyrába, keď niekto potrebuje zinkasovať poistku.“


  „Kto?“ opýta sa Bandi temným hlasom. Zaprie sa dlaňami do stola a trochu sa dvihne, ako keby chcel rovno vyraziť a vybaviť si to s ním.


  „Parťák toho mŕtveho fízla. Miki Miko.“


  Bandi sa zosunie späť na stoličku. Maco viditeľne zbledne a trochu sa skrčí, ako keby čakal ranu. Ďoďo len škaredo zahreší a tresne päsťou po stole.


  „Nie je to žiadna náhoda. Je to vyhlásenie vojny,“ vysvetlí Slizo.


  „No ta potom ide dole aj on,“ vyhlási rázne Bandi.


  Slizo si o tom myslí svoje, ale nechá si to pre seba.


  „Keď ho chceme urobiť, mali by sme zavolať niekoho zvonku,“ povie.


  „Dáme ho zrobiť Inžinierovi. Normálne, za lóve,“ súhlasí Bandi.


  Existujú aj lepší, ale Inžinier je solídna voľba. Na voľnej nohe, celkom kompetentný, občas pracuje aj pre SIS a mafiám už vyfakturoval menší cintorín. Na vraždu policajta bude každopádne lepší externista. Keby nič iné, všetci zainteresovaní si môžu zabezpečiť naozaj nepriestrelné alibi. Urobiť Mika nie je ako mlieť podnikateľov do párkov. Stačí drobná chyba a môže sa to nepekne zvrtnúť. Keby to vrah zbabral, radšej nech ide do márnice ako do cely. Inžinier nemá prečo byť lojálny. Nepôjde si za Bandiho odsedieť pätnásť rokov, keď mu fízli ponúknu lepšiu dohodu.


  No aj keď sa podarí dať Mika dole, bude z toho problém. Molnára dokázali ututlať, lebo ho ostatní fízli neznášali, a aj tak to nešlo hladko. Krajský musel povyťahovať kýble špiny, ktoré si škrečkoval na podriadených, aby ich spacifikoval. Vražda policajta bola jediný zločin, ktorý policajti, z pochopiteľných dôvodov, netolerovali. Keď ho chceli zlikvidovať, mali ho najprv vyzliecť z uniformy. Slizo si však nechá svoje kritické úvahy pre seba. Nie je tu na to, aby sa s bossom hádal, ale aby ho kontroloval.


  


  Mať za šéfa idiota je v tejto branži slušná výhoda. Niežeby by bol riaditeľ debil v klinickom zmysle slova. Vlastne je celkom inteligentný. Je to ten typ blbca, ktorý sa rozmýšľaním jednoducho neobťažuje. Profesionálny syn, ktorý má strážiť rodinné záujmy. Nerieši nudné detaily. Zadelí úlohy od tatka a overí si, že ich všetci splnili. Jasné, užíva si aj svoju dôležitosť — limuzínu so šoférom, ochranku, lezenie do zadku aj pocit moci, v skutočnosti však vôbec netuší, akú moc má vlastne v rukách. Najvplyvnejší muž v tajnej službe to považuje za požehnaný stav. Direktor si berie peniaze a honor, moc zostáva jemu.


  S Farkašom sa stretne na polceste z Bratislavy do Košíc, v obvyklom motoreste. Nikto si ich tu nevšíma. Mafiánsky boss nie je typ, na ktorý by si niekto dovolil zízať, jeho zasa nikto nepozná. Starnúci úradník v sivom obleku, nik mu nevenuje ani pohľad.


  „To nemyslíš vážne, Bandi, že ma sem ťaháš kvôli takejto sprostosti,“ povie ľadovým tónom, keď si vypočuje, o čo ide. „Naozaj si nevieš poradiť s jedným policajtom vo svojom vlastnom meste?“


  „Neni problém ho dať dole. Každého sa dá dať dole. Problém sú tote intrigy kolo toho.“


  „Aké intrigy?“


  „Ta čo majú žandári medzi sebou.“


  „Nerozumiem.“


  „Som bol pomiešať kávu s krajským náčelníkom. A mi hovoril, že teraz nemôžeme dať dole ešte jedného fízla, bo že už má aj tak problémy s vlastnými, za toho druhého, jak sme ho zrobili v Lolite.“


  „To bola, mimochodom, kapitálna sprostosť, ale aj tak nerozumiem. Kto koho platí? Policajti teba alebo ty policajtov?“


  „Ta ja policajtov.“


  „Prečo sa ich potom chodíš pýtať, čo môžeš robiť?“


  „Ta, furt sú to žandári, ne? Môžu robiť problémy. Intrigovať.“


  „A čo chceš odo mňa?“


  „Iba že by ste povedal Inžinierovi, že má zobrať robotu. Zaplatím, koľko povie. Lóve nie sú problém. Len naj ho zrobí.“


  „To vieš dohodnúť aj sám, nie?“


  „Však hej, Slizo dohodol debatu.“


  „Kto?“


  „Ta Ondro Petruščák. Šéf našej esbéesky. Išli sme na totu debatu spolu, ale nás Inžinier poslal do riti, že on fízloch nerobí. No a Slizo… Petruščák povedal, že treba pomiešať kávu s vami. Že keď vám pomáhame, že možno by ste teraz pomohol aj vy nám. Že vraj vy môžete Inžinierovi rozkázať.“


  „Kde vzal takú blbosť? Porozprávam sa s ním, ale ja mu nerozkazujem.“


  Mafiánsky boss odíde ako prvý, úradník si objedná ešte jednu kávu. Je prekvapujúco dobrá, silná, čierna a hustá, skoro olejovitá. Vychutnáva si horkastú chuť zmiernenú kvapkou smotany a zapáli si ďalšiu cigaretu. Dá Bandimu polhodinový náskok a potom aj on vyrazí na východ. Rozohráva sa tam zápas, ktorý ho začína zaujímať.


  Pohodlné, ale nenápadné espero, na ktoré si nechal nahodiť košické značky, odparkuje pred obyčajným panelákom v Prešove. Nikdy nechodí do hotelov, využije jeden z konšpiračných bytov. Vo vnútri to vyzerá ako v robotníckej ubytovni, ale na jednu noc mu stačí čistá kúpeľňa, kuchyňa, v ktorej sa dá uvariť čaj, a posteľ bez ploštíc. Použije zabezpečenú pevnú linku v byte, aby zavolal svojmu agentovi, že ho čaká. Vybaví si pár ďalších hovorov, listuje si noviny, ktoré kúpil na pumpe, a rozmýšľa, ako zo zamotanej situácie vyťažiť maximum.


  Petruščák dorazí neskoro v noci, rovno z porady, ktorú zvolal Bandi do Lolity.


  „Myslíte si, že to Miko naozaj urobil?“ prejde jeho šéf rovno k veci.


  „Podľa mňa áno. Urobil to dobre, ale nie dokonale. Zranenia úplne nezodpovedajú nehode a v kufri sa našli biologické stopy. Pokiaľ Koky bežne nešťal a negrcal do kufra svojho auta, tak ho v ňom najskôr odviezol Miko.“


  „Prečo si myslíte, že práve on?“


  „Okrem toho, že mal motív, tak nepoznám nikoho iného, kto dokáže takto rozbiť auto a odísť z neho po svojich. Je to jeho špecialita. Všetci to vedia. Mohol Kokyho kľudne zastreliť jeho vlastnou pištoľou, ktorá mimochodom zmizla, ale podľa mňa chcel všetkým poslať odkaz.“


  „To bola jedna z tých pištolí?“


  „Áno.“


  „A čože nám to vlastne ten Miko odkázal?“


  „Že aj on vie hrať mimo pravidiel, akurát to vie lepšie.“


  „Vie?“


  „Si píšte.“


  „Tak to by sme ho možno mali radšej dostať na našu stranu.“


  „Teraz je už neskoro. Trochu ho poznám, on má taký svojský zmysel pre česť. Nikdy nám neodpustí, že sme zakryli Molnárovu vraždu. Podľa mňa ho treba vyriešiť a rýchle, kým to nevygraduje. Keď nedohovoríte Inžinierovi, aby vzal tú robotu a vybavil ho, podľa mňa urobí Farkaš nejakú sprostosť. On normálne pustil z Mika do gatí. Bojí sa, že si príde aj poňho.“


  „A príde?“


  „Nemyslím si. Miko je magor, ale nie je debil. Dal dole bezvýznamného vojaka a dal ho dole tak, aby bolo každému jasné, za čo to bolo. Koky nikomu chýbať nebude a Miko bude pre väčšinu fízlov hrdina, nikto sa nepretrhne, aby to vyšetril. Možnože Molnára neznášali, ale zabíjanie policajtov znášajú ešte menej. Ale Miko vie, že keby dal dole Bandiho, poštve na seba celú mafiu, nás, Šípošovcov aj vlastných šéfov. To sa nedá prežiť a on je niečo ako Apač na bojovom chodníku, nie kamikadze.“


  „A napriek tomu ste to vyhodnotili tak, že ho treba eliminovať?“


  „Ja nie. Farkaš. Ja si na jednej strane myslím, že je to zbytočná komplikácia a riziko, na druhej je jasné, že teraz to už boss musí urobiť, inak bude vyzerať ako slaboch.“


  „Nesmie vyzerať ako geňo… tak tomu u vás hovoríte, že?“ usmeje sa úradník.


  „Tak. Okrem toho to, že Miko Farkaša nezabije, ešte neznamená, že nám nebude sústavne robiť iné problémy. Farkaš je primitív, ale tiež nie je hlupák. Nenecháva za sebou nevyriešené problémy, ktoré ho môžu ohroziť. A ja s ním v tomto súhlasím. Keď teraz Mika odstránime, presne vieme, aké problémy nás čakajú aj čo máme urobiť, aby sme ich ustáli. Policajti budú zúriť, ale neurobia s tým nič, nemajú na to. Noviny budú vypisovať somariny, ale každý zázrak trvá tri dni. Porozdávame trochu viac peňazí, ako sme plánovali, a časom sa všetci upokoja a všetko sa vráti do normálu. Ale keď necháme Mika tak, on si počká a pridrbe nám vtedy, keď to budeme najmenej čakať. Ja som za to, aby sme prevzali iniciatívu.“


  „No dobre, pán Petruščák, presvedčili ste ma. Pôjdem dohovoriť Inžinierovi. Vy sa postarajte o to, aby mali všetci farkašovci, ale do nohy, nepriestrelné alibi. Také, aby sa naozaj nedalo nijak spochybniť, ani hypoteticky. Pre mňa za mňa ich zoberte do národného na operu, tam ich nikto neprehliadne.“


  Ďusi Tamáš dorazí do konšpiračného bytu až ráno, keď sa mu skončí šichta vyhadzovača v Lolite. V byte rozvoniava káva, zbiehajú sa mu sliny, ale hostiteľ mu žiadnu neponúkne.


  „Viete mi láskavo vysvetliť, čo sa v tom vašom nevestinci stalo?“ Neznie to ako zdvorilý záujem, ale ako začiatok výsluchu. Ďusimu je zrazu úzko.


  „Myslíte toho mŕtveho policajta?“


  „Nie, myslel som tú epidémiu kvapavky.“


  „Ta to bolo tak, že mladý Šípoš to nechcel s gumou…“


  „Tamáš, vy ste retardovaný?“ skočí mu šéf do reči. „Ako sa vám mohlo stať, že vám pred očami dobili policajta na smrť? Ako ste to mohli nechať zájsť tak ďaleko?“


  „Ta čo som mal robiť?“


  „Skúšali ste sa napríklad ozvať?“


  „By som akurát dostal aj ja.“


  „Prečo ste tam tých debilov vôbec zavolali?“


  „Ta robil ten fízel bordel, strašný, sa nedal zastaviť nijako, ta čo som mal robiť? Som ho nemohol nechať tak.“


  „Prečo ste nezavolali policajtov?“


  „Nesmieme volať policajtov, nikdy. Keď je problém, treba volať Bandiho. Alebo Maca, alebo Ďodiho.“


  „No dobre. Dajme tomu, že ste tomu naozaj nedokázali zabrániť. Ale prečo ste ich nechali urobiť tú sprostosť s nafingovaním dopravnej nehody?“


  „Ta ja som im vravel, žeby sme ho radšej dakde zakopali abo žeby sme ho zobrali do Prešova na mlynček, ale ma nepočúvali. Bandi hovoril, že on má na saláme, že čo sebe budú ľudia myslieť. Že on nepôjde nikde s mŕtvym fízlom v kufri, že keď sa dačo stane, že nás s ním chytia, ta že to bude prúser, že ho posadíme do auta a on zavolá krajskému, žeby to vybavil a že ja sa nemám starať. Ta čo som mal robiť?“


  „Teraz je to už jedno. Už to budú riešiť iní, vy ste už svoju šancu premárnili. Neviem, na čo nám vlastne ste, Tamáš, keď nedokážete použiť hlavu a vyvinúť aspoň minimálnu iniciatívu.“


  „Som doniesol posledné kazety z Lolity,“ povie Ďusi ublížene a uprene pozerá do stola. „Kuknite šestku. Je to bomba,“ zdvihne zrak a pozrie na šéfa. Tvári sa ako pes, ktorý nevie, za čo dostal výprask. Otvorí plátennú športovú tašku, ktorú má položenú na zemi, vyberá z nej videokazety a opatrne ich po jednej kladie na stôl, ako keby sa bál, že ich rozbije. Sú to štandardné VHS-ky, na ktoré kopíruje všetko, čo v salóne nahráva pre Bandiho. Skryté kamery a mikrofóny sú všade, kde má prístup verejnosť, na izbách dokážu snímať aj v úplnej tme. Záznamové zariadenie je v technickej miestnosti za zamknutými dverami s tabuľkou Private. Keď tam Bandi nie je, obsluhuje ho Ďusi. Nenahráva všetko, len keď príde niekto zaujímavý. Biletár možno nie je génius, dokonale si však pamätá tváre a pozná každého, kto sa v meste ráta.


  Muž v sivom obleku zapne televízor a videoprehrávač v obývačke. Vyberie z obalu kazetu označenú šestkou a zasunie ju do prehrávača. Stroj chvíľu vydáva chrčivé zvuky, pomaly vtiahne kazetu a začne vrčať ako pokazený trabant. Ďusi sa na chvíľu zľakne, že zožuje pásku, ale mašina ju napokon pretočí na začiatok a začne prehrávať. V zábere sa objaví mladý Šípoš s treťotriednym hercom z druhotriednych televíznych inscenácií a húfom prostitútok. Šéf ich naráta sedem. Prvýkrát v živote vidí herca na obrazovke podať solídny výkon. Mladý Šípoš nestojí za nič.


  „Čo je na tom bomba, Tamáš? Že Adriánovi Šípošovi nestojí cicina? Alebo dôkaz, že vôbec nejakú cicinu má? Koho to má zaujímať? A prečo sa na to mám dívať?“


  „Moment, šéfe,“ vyhŕkne Ďusi, prejde k prehrávaču a stlačí tlačidlo s dvojitou šípkou. Dej na obrazovke sa zrýchli a konečne začne byť aspoň zábavný. Herec si v zrýchlenom tempe dáva už druhé dievča a Šípoš sa stále nezmohol na použiteľnú erekciu. Potom sa začnú prostitútky čudne hmýriť a o pár sekúnd zmiznú vo dverách. Záber sa náhle zmení, herec stojí pri dverách, zhasne, kamera sa automaticky prepne do nočného režimu. Tamáš rýchle stlačí play a záznam sa vráti do normálu. Farby zmiznú, ale inak je každý detail úplne jasný. Herec sa zozadu pritúli ku kapitánovi vlajkovej lode ekonomiky, chvíľu mu čosi šepká do uška, chytí ho jednou rukou za bok, tlačí sa naňho stále tesnejšie…


  „Vypnite to, Tamáš,“ ozve sa šéfov znechutený hlas. „Máte pravdu, je to bomba, ale fakt to nemusím vidieť až po happy end. Farkaš to, samozrejme, má tiež, však?“


  „Hej, Bandi si dáva všetky kazety so Šípošovcami do trezoru. Aj s kurvami, aj tam, kde s ním debatujú o biznise.“


  „Nevadí. Kým máme kópie a vieme o všetkom, môže si budovať videotéku.“


  Šéf opäť pretočí kazetu na začiatok, vyberie ju z prehrávača a spolu s ostatnými si ju uloží do kufríka.


  „Dobre, Tamáš, môžete ísť. A nabudúce skúste použiť mozog. Vojna našich ľudí s policajtmi naozaj nie je to, čo tu potrebujeme. Iniciatíva, Tamáš! Agent v teréne musí byť iniciatívny a musí sa vedieť rozhodnúť, inak mi nie je na nič.“


  


  Nepekný zhluk budov na konci vytlčenej cesty druhej triedy tvorí dostatočne vysoký podiel krčiem a kostolov, aby sa kvalifikoval ako mesto. Dokonca to bývalo naozajstné mesto. V 16. storočí. Slobodné kráľovské mesto. Má slávnu minulosť a žiadnu budúcnosť.


  Miestni tu od cudzích bočia. Inžinier to neberie osobne, práve naopak, dokáže ich postoj oceniť. Nestojí o spoločnosť. Dom na konci spustnutej ulice dokonale zapadá do miestneho urbanistického konceptu: zrúcanina uprostred kúska zanedbanej džungle. Chalupu naposledy omietli, keď ju stavali, určite nie neskôr ako v 19. storočí. Plot z vlnitého plechu je novšieho dáta, pôvodne mohol byť zelený. Alebo modrý. Možno sivý. Teraz je hrdzavo červený. Nie je dôležitý, súkromie zabezpečuje poloha. Na tomto konci ulice je to jediná obývaná budova. Jedna z mála, ktoré sú vôbec obývateľné. Hranicu pozemku, na ktorom stojí, tvorí o poznanie pestovanejší les. V katastri je písaný na koňa uloženého pod hustou burinou v rohu záhrady.


  Inžinier si dom, sám pre seba, pomenoval Vila Inverzia. Vo vnútri je pohodlný, dokonale vybavený, podľa jeho kritérií vyslovene luxusný. Strecha je vymenená, aj keď si dal záležať, aby to zvonku nebilo do očí. Múry sú zdravé, podlahy nové, kúpeľňa aj kuchyňa prešli úplnou rekonštrukciou, nábytok je jednoduchý, ale moderný, dovezený priamo zo Švédska. V pivnici je dielňa, ktorej vybavenie stálo viac ako celý dom s pozemkom a rekonštrukciou. V profesionálne zariadenej garáži postavenej z nevzhľadných betónových panelov má odstavený Jeep Wrangler, dvojdverovú Toyotu Celicu a motorku Suzuki GSX.


  Inžinier nepotrebuje ľudí, kým má svoje stroje. Stroj, na rozdiel od ľudí, nikdy nezradí. Tiež môže zlyhať, ale iba keď mu človek nedá, čo potrebuje. Pri koreni každej poruchy je ľudské šlendriánstvo. Autá i zbrane potrebujú starostlivosť. Lásku. Spoľahlivo ju vrátia vo chvíľach, keď je to najdôležitejšie. Keď ide o život. Keď ho treba ukončiť.


  Poutiera si zamastené ruky do bavlnenej handry a otrávene sa pustí hore schodmi do obývačky, kde necháva svoj eurotel. Vyzváňa už od rána, stále vytrvalejšie, nemal by ho ďalej ignorovať. Číslo má len pár ľudí a ani jeden z nich nevoláva, aby sa ho opýtal, či mu slúži zdravie. Zdvihne telefón, no nepovie ani slovo.


  „Zajtra?“ ozve sa známy hlas.


  „Štvrtok,“ odpovie Inžinier po krátkom zaváhaní. Niežeby mal niečo neodkladné, ale zákazník nemusí mať pocit, že okamžite pribehne na každé písknutie. Nehorí. Všetci vedia, že pracuje dôkladne, nie rýchle.


  „Štvrtok,“ potvrdí hlas v telefóne a zloží.


  Miesto a čas si dohodli pri poslednom stretnutí, ako vždy. Je síce nepravdepodobné, že by volajúci nechával odpočúvať a nahrávať aj svoje vlastné hovory, ale vždy ho mohli podraziť vlastní. Inžinier už urobil pár ľudí, čo si uňho objednali tí, ktorým verili najviac. Zradiť ťa môže len niekto, komu veríš. Na ostatných si dávaš bacha.


  Vráti sa do dielne, dokončí údržbu samopalu a prejde do garáže, aby pripravil toyotu na výlet.


  Vo štvrtok napokon vyjde počasie, ktoré si pýta motorku. Obloha je čistá, svieti slnko, je teplo, ale nie horúco. Trochu sa povozí po okreskách a uistí sa, že za sebou neťahá chvosty. Postupne prechádza na horšie cesty a stúpa vyššie. Keď zaparkuje pred malým salašom, zákazníkovo auto tam už stojí. Cez týždeň je reštaurácia úplne vymretá, len na terase sedí maďarská rodina s dvoma deťmi. Vo vnútri je prázdno, budú sami.


  Objednajú si halušky a fľaškový Prazdroj. Kým im prinesú jedlo, dajú si aj po slivovici. Pokojne sa najedia, zapália si, vypijú kávu, zaplatia a vyberú sa na prechádzku.


  „Mám pre teba robotu,“ povie zákazník, keď sú už bezpečne v lese, spoľahlivo mimo možnosti sledovania a odposluchu.


  „Nehovorte. Myslel som, že ste iba dostal chuť na halušky.“


  „Také hnusné halušky ako tu nerobia ani v Bratislave na hlavnej stanici,“ otrasie sa chudý muž s hustými sivými vlasmi. V sivom obleku a čiernych poltopánkach pôsobí v lese nepatrične, ako keby zablúdil. „Bez tej slivky by som sa z nich asi dovracal.“


  „Nikdy ste nebol hladný.“


  „Ty si bol?“


  „Ja som bol. Keď boli dobré dni, dostal som od matky chleba so šmalcom. Keď boli normálne dni, dostal som k nemu aj po pysku. A jak boli zlé dni, že vôbec nemala čo vypiť, dostal som násadou od metly, bez chleba a bez šmalcu.“


  „Hm, ťažké detstvo. Väzenský cvokár by mal z teba normálne radosť.“


  „Iba kým som nešiel do školy. Škola bola dobrá. Dali mi nažrať, bolo tam teplo a nikto ma nebil. A naučili ma čítať a počítať. Keď viete čítať a počítať, tak sa dokážete naučiť všetko, čo chcete. Na všetko existuje kniha. Nemusíte zostať debil len za to, že nemáte školy. Mám iba učňovku, ale debil som nezostal. Takže vidím, že iba naťahujete čas. O čo ide?“


  „Lajo,“ osloví ho muž v obleku menom a chytí ho oboma rukami za plecia. „Tá vec, ktorú si u teba objednal Bandi Farkaš…“ uprene sa díva Inžinierovi do očí, ako keby sa mu chcel pozrieť do hlavy a listovať si v nej ako v encyklopédii.


  „Fakt som neni debil. Poslal som ho do riti,“ uistí ho Inžinier.


  „Treba to urobiť.“


  „Čo?“


  „Chcem, aby si tú zákazku vzal.“


  „Ale to je žandár. Žandárov nerobím.“


  „Deti nerobíš. Inak robíš všetko.“


  „Nie, žandári sú dačo iné. Keď dakto urobí žandára, skončil. Nakoniec ho dostanú. Vždy.“


  „Lajo, Lajo, Lajo…,“ krúti zákazník sivou hlavou. „Policajti dostanú, koho im my dovolíme dostať. Tento si zmyslel, že si môže dovoľovať sám, a priveľa si dovolil. Všetci sú z neho nervózni a nervozita škodí biznisu. Vyriešiš ho, vezmeš si Bandiho peniaze a ja sa postarám o všetko ostatné. Som rád, že si múdry chlapec, že si tú zákazku nevzal od Bandiho, to bolo správne, ale nebuď tvrdohlavý chlapec. Teraz ti dávam tú zákazku ja, akurát ti za ňu zaplatí Bandi.“


  Inžinier naozaj nie je debil, vie, ktoré kšefty sa neodmietajú.


  


  Ďusi trochu riskuje, no zďaleka nie toľko, ako keby znova vytočil svojho skutočného šéfa. Mohli mu rovno povedať, že má preberať iniciatívu, určite by bol niečo vymyslel, ale rozkaz bol pozorovať, hlásiť, nezasahovať a kopírovať Bandiho kazety z Lolity. Spočiatku sa bál, že sa k nim nedostane, ale nakoniec to nebolo nič zložité. Mafiánsky boss dokázal rozhádzať kopy peňazí za veci, ktoré mal rád, a vedel byť štedrý k vlastným ľuďom, ale inak bol nepredstaviteľne lakomý. Trval na tom, že každá kazeta sa musí celkom zaplniť, až potom si ich odkladal do trezora. Stačilo prepojiť dva záznamy káblom a priebežne kopírovať všetko, čo bolo zaujímavé.


  Toto je ešte jednoduchšie. Bandi netuší, že Ďusi nahráva, takže sa stačilo na minútku vypariť a strčiť do stroja jednu z vlastných kaziet. Teraz už len počká, kým Bandi s Ďoďom a Slizom domiešajú kávu a vypadnú. Sedí na rohu barového pultu, aby bol čo najbližšie k vchodu, a sem-tam si upije zo svojej vodky s tonikom. Dve z báb sedia tiež pri pulte, podnik je prázdny. Jedna lúšti krížovku, druhá si listuje v nejakom časopise. Pijú čistú sódovku, práca v eroťáku vyžaduje čistú hlavu. Od zákazníkov si nechávajú platiť miešané drinky, ktoré vyzerajú presvedčivo, ale sú tiež kompletne nealkoholické. Bandi im dáva podiel zo zisku a stáva sa, že na nápojoch zarobia viac ako na izbe. Nápoje sú extrémne predražené. Jednak to pekne sype, ale hlavne nikto nechce, aby sem chodili zákazníci slopať.


  „Idem sa na chvíľu natiahnuť na päťku, keby dakto prišiel, zavoláš ma?“ zdvihne sa dievča s krížovkou.


  Ďusi len mlčky prikývne a díva sa za ňou. Má dlhé štíhle nohy a pekne tvarovaný zadok. Keby bola trochu vyššia, mohla by byť modelka. Zapáli si a na chvíľu popustí uzdu fantázii, ale s dievčatami v Lolite si nikdy nezačína. Bolo by to neprofesionálne. Maco s Ďoďom si ich dávajú ako chľast z baru, kedykoľvek dostanú chuť. Nikdy im nezaplatia ani cent a správajú sa k nim ako k plemennému dobytku. Len Bandi si od svojich zamestnankýň udržiava odstup, zato s každou urobí vstupný pohovor. Vraj je to taký test, či čaja zvládne čokoľvek, čo by mohli zákazníci chcieť. Pravda je taká, že nijaký bežný kunčaft si nesmie dovoliť, čo šéf pri prijímaní. Na každom stole je oficiálne menu so službami, ktoré sú v ponuke. Individuálne dohody sú, samozrejme, možné a sú hlavne otázkou príplatku, ktorý ide priamo dievčaťu, no keď nemá záujem, nik ho nemôže nútiť. Ďusi sa k nim správa ako ku kolegyniam, kamarátsky, ale s rešpektom, a ony ho za to majú rady. Vie, že keby bolo treba, podržia ho a to preňho znamená viac, ako keby mu podržali.


  Bandi so Slizom sa zdvihnú a odídu, Ďoďo si sám naleje veľký rum do pohára na whisky a dá si ho na ex.


  „Na koľkatku išla?“ opýta sa.


  Ďusi mu bez slova ukáže päť prstov a ovládne sa, aby mu nepovedal niečo sprosté.


  „Ta idem vyčvachtať lachtana,“ oznámi Ďoďo a zmizne.


  „Bandi by tým hovädám mohol povedať, aby nám dávali aspoň náš podiel, to by ich fakt nezabilo,“ zamrmle si dievča nad časopisom, ale je jasné, že samo nemyslí vážne, čo hovorí.


  „Postrážiš mi to tu na päť minút? Potrebujem si dačo vybaviť v kancli,“ poprosí ju Ďusi a ide vypnúť záznam. Kazetu si odloží do tašky a vráti sa k baru. Je pomaly desať, prvé podniky v meste začnú zatvárať, o chvíľu sa do Lolity začnú trúsiť prví nadržanci.


  Ďoďo sa vráti do dvadsiatich minút, exne ešte jeden rum a tiež vypadne. Vo dverách sa skoro zrazí so štyrmi zákazníkmi, vyzerajú ako stredný manažment z fabriky. Konfekčné obleky, za Lolitou zaparkovaná Honda Accord, tvária sa, ako keby práve vyhrali majstrovstvá sveta v dôležitosti, z vyčaptaných topánok im trčí slama.


  Keď Ďusi o pol šiestej ráno zapne alarm a zamkne zadný vchod, je zrelý na sprchu a posteľ, ale doma ide rovno do obývačky, zapne televízor, strčí kazetu do videorekordéra a vypočuje si, o čom sa Bandi bavil so svojimi ľuďmi. Vie, že to bude dôležité. Slizo do Lolity bežne nechodí a teraz sa tam ukázal dva dni po sebe.


  Keď sa nahrávka skončí, Ďusimu je jasné, čo musí urobiť. Pretočí pásku na začiatok, položí svoj kazeťák k telke, pridá na nej hlasitosť, vloží do magnetofónu novú kazetu, zapne nahrávanie a znova pustí videorekordér. Poutiera z magnetofónovej kazety odtlačky, vloží ju do obalu, označí ho fixkou a potom ho tiež dôkladne poutiera.


  Umyje sa, prezlečie a znova vyrazí z domu. Pred fízlicou zaparkuje krátko pred ôsmou. Vyhrnie si golier na bunde, založí si veľké zrkadlové okuliare, šiltovku si stiahne čo najhlbšie do tváre. Auto nechá stáť s pusteným motorom, na blikačkách, rovno pred vchodom. Nezdrží sa ani pol minúty. Vbehne do budovy krajského riaditeľstva, bez vysvetľovania položí pred vrátnika magnetofónovú kazetu s červenou nezmazateľnou fixkou načmáraným Mikymu Mikovy a zmizne skôr, než by niekto stihol začať s blbými otázkami.


  


  Miki zamyslene obracia čiernu, šesťdesiatminútovú emgetonku v rukách. Je mu jasné, že na nej nebude Michael Jackson ani Madonna. Nie je to prvý anonym, ktorý mu sem doručili, ale ešte nikdy ho nedostal na kazete. Nemá to logiku, poznať niekoho po hlase je vždy jednoduchšie ako podľa písma.


  Chvíľu sa prehrabáva v spodnej zásuvke, kým z nej vyloví otlčený walkman. Oranžové penové krúžky na slúchadlách sa už rozpadajú, ale keď ho mal naposledy zapnutý, bol plne funkčný. Skúsi ho zapnúť, ale baterky sú už úplne vyšťavené. Vlastne má šťastie, že ešte nevytiekli a nezničili kontakty. Walkman strčí do jedného vrecka, slúchadlá zbalí do druhého a prejde sa peši do Kmartu. Kúpi si tužkové baterky aj noviny a ide si dať kávu do Carpana. Hlavná ulica je ako po kobercovom bombardovaní, primátor na nej práve kladie dlažbu a stavia na nej umelý potok.


  Podarí sa mu doraziť do kaviarne bez toho, aby si zlomil nohu, sadne si k rohovému stolu, chrbtom k stene a s výhľadom na vchod. Vytiahne čierny Sony, založí nové baterky a strčí doň kazetu. Pripojí slúchadlá, počká, kým príde čašník, objedná si viedenskú kávu, až potom si ich dá na uši a spustí prehrávanie. Záznam nie je veľmi čistý a Miki nemá istotu, komu patria jednotlivé hlasy, ale o čom hovoria, je úplne jasné.


  „… mal pravdu, že trebalo ísť za Sivým. Inžinier to vzal, ho zrobí.“


  „Zrobí Mika?“


  „Hej. Vypýtal sebe dvakrát také love, že vraj rizikový príplatok, ale zrobí ho. Miko ide dole.“


  „Kedy? Musíme nám vyrobiť alibi, všetkým.“


  „Nepovedal. Že sebe musí zrobiť prípravu. Zavolá mi na eurotel, keď bude vedieť.“


  Mikimu opäť stuhne sánka. Dopije, zaplatí a vráti sa do roboty. Chvíľu váha, či nejsť za šéfom, ale nakoniec mávne rukou. Spoznáva dva hlasy na kazete, tretí je mu povedomý, ale zaradiť ho nevie. Nevadí. Vie, kto je Inžinier, a vie, koho volajú Sivý. Mafoši to majú požehnané z najvyšších miest, ak sa to pokúsi riešiť oficiálne, dosiahne len toľko, že to vymyslia inak a lepšie. Potom už nebude mať šancu.


  Vyberie notes, pohľadá číslo a vytočí ho z priamej linky. Po nekonečnom vyzváňaní to ktosi konečne zdvihne.


  „Čo?“


  Hlas je úplne cudzí.


  „Daj mi Maxa,“ požiada Miki.


  „Neni tu.“


  „A kedy príde?“


  „Neznam. Kto volá?“


  „Povedz mu, žeby zavolal svojmu holubovi.“


  „Čo?“


  „Len mu to povedz, hej?“


  Miki sa nervózne prechádza po kancelárii. Vie, že ešte má čas, ale nevie koľko. Môže to byť týždeň alebo aj dva dni. Keby mohol veriť kolegom, dal by im postrážiť Bandiho, a keby sa zdekoval z mesta, vedel by, že je čas. Lenže keby mal veriť svojim kolegom, môže si rovno strčiť do úst vlastnú pištoľ a potiahnuť spúšť. Zaleje si kávu, fajčí a čaká. Telefón zazvoní krátko po jednej.


  „Hľadal si ma?“ ozve sa známy hlas zo slúchadla.


  „Potrebujem s tebou hovoriť.“


  „Kedy?“


  „Včera.“


  „O hodinu u Taliana.“


  „Budem tam.“


  Miki zavesí a rýchlo ide k svojmu autu. Hodina je na cestu do Michaloviec tak akurát, aj s nejakou rezervou, pokiaľ Dargov nebude plný kamiónov.


  


  Do zafajčenej reštaurácie vkročí na minútu presne. Maxo už sedí vzadu, chrbtom k stene, takže Miki bude musieť vydržať bez výhľadu na vchod. Okamžite ho začne svrbieť medzi lopatkami. Maxo sa postaví a podá mu ruku.


  „Sadaj, Miki, čo si dáš?“


  Ťažká otázka. Talian, ktorý si otvoril v Michalovciach pizzeriu, sa narodil v Čečehove. Aj jeho pizza je ako z Čečehova. Asi niekedy videl pizzu na obrázku. Možno na čiernobielej fotke v novinách, s veľkým rastrom. Zatiaľ ju rozhodne nedokáže napodobniť ani vizuálne. Pokiaľ ide o chuť, ničím nepripomína talianske jedlo. Ani žiadne ľudské jedlo. Kávu robí iba tureckú, čiže zalieva pomleté zrnká horúcou vodou. Keď má čas, tak aj vriacou. Sleduje však nové trendy, a pokiaľ niekto trvá na viedenskej káve, kydne mu do turka kopček šľahačky. Miki by sa uspokojil so zlým pivom, lenže u Taliana nemajú ani zlé pivo. Čapujú Šíravar. Cassovar, ktorý točia u Patkaňa, to je zlé pivo. Šíravar je celkom iná liga. Miki verí, že ho čerpajú priamo zo Šíravy. Hovnocucom, takže po ceste naberie v nádrži trochu farby aj náznak peny.


  „Pálenku,“ rozhodne sa Miki po chvíľke váhania.


  „Akú?“


  „Veľkú.“


  „Dve veľké vodky. Dvojité,“ objedná Maxo. „A dones aj nejakú brzdu.“


  „Pivo alebo malinovka?“ opýta sa čašník.


  „Kde by si ty vzal pivo? Dones limču.“


  „Žltú abo červenú?“


  „Žltú.“


  Mlčky čakajú, kým sa čašník vráti a postaví pred nich po dve deci vodky a krikľavožltú sýtenú cukrovú vodu v typických sklenených fľašiach. Miki si stále nie je úplne istý, či bol dobrý nápad prísť za Maxom. Nevie, nakoľko mu ešte môže veriť, ale určite vie, že nikomu inému veriť nemôže.


  Maxo, alebo kapitán Max vo výslužbe, bol preňho tým, čím mal byť Miki pre Molyho. Maxo na rozdiel od neho nezlyhal, každý večer ho bezpečne doviezol domov. Naučil ho všetko, čo vedel. Bol to najlepší policajt, akého Miki poznal. Práve preto to jedného dňa zabalil a prešiel na druhú stranu.


  Maxo bral svoje povolanie smrteľne vážne. Na zákony kašlal, písali ich papaláši. Na spravodlivosť neveril. Bol realista. Snažil sa chrániť obyčajných ľudí pred tým, aby im niekto silnejší ubližoval. V tom videl jediný zmysel policajnej práce. Nepovažoval sa za idealistu, ale veril, že silnejší majú chrániť slabších, a uniforma dávala človeku veľkú silu.


  Už za starého režimu Maxo ťažko znášal, že existovali vyvolení, ktorých sa ani policajt nesmel dotknúť, lenže to boli komunistickí papaláši, ktorých najväčším hriechom bývalo rozkrádanie majetku v socialistickom vlastníctve. To nikoho nebolelo. Keď sa stali nedotknuteľnými násilnícki tupci, ktorí slobodne vydierali, lúpili, znásilňovali, mrzačili a vraždili, lebo nový režim im odovzdal ulice ako feudálne léno, Maxo nevydržal. Keď odchádzal do civilu, nemal v úmysle pracovať pre mafiu. Lenže musel živiť rodinu a rýchle zistil, že na nič iné sa nehodí.


  Stal sa pravou rukou Veľkého Sašu. Miestny boss sa viezol vo všetkom, čo nosilo peniaze — prostitúcia, hazard, výpalné, pašovanie, časom pribudlo prevádzanie. Potom prišiel Maxo a lokálny zločin dokonale zorganizoval. Sústredil sa na zlatú žilu, ktorú predstavoval deväťdesiatkilometrový úsek zelenej hranice s Ukrajinou, a postupne úplne odišiel od „protipožiarnej ochrany“. Predávať krčmárom cigarety a alkohol z Ukrajiny bol oveľa lepší biznis, než ich vypaľovať. Nosilo to násobne viac peňazí a nevyrábalo to zbytočných nepriateľov. No najlepšie sypalo prevádzanie migrantov, v porovnaní s tým bolo všetko ostatné len na kávu. Región prosperoval, sivá ekonomika dobiehala Švajčiarsko a kto pašoval, prevádzal alebo z toho všetkého bral úplatky, žil ako kráľ. Civili boli, samozrejme, rovnako chudobní ako zvyšok východu, no aspoň treli biedu pri dostupne lacnej pálenke a cigaretách. Každý bol spokojný.


  Miki si nerobí ilúzie, že je to tu nejaká idylická slobodná mafiánska republika. Deväťdesiat kilometrov hranice nie je tak veľa, aby sa o ňu pravidelne nebojovalo. Stále si niekto zmyslí, že aj on by chcel taký dom a auto, ako má Saša. Ak si nedá povedať po dobrom a po návrate z nemocnice to skúsi znova, jedného dňa odíde do roboty, do lesov na zelenej hranici, a už sa nevráti. Sašovi ľudia tam postrieľajú viac ľudí ako pytliaci zveri, ale civilom dávajú pokoj. Mafián Maxo dokázal urobiť pre obyčajných ľudí oveľa viac, než si kapitán Max z kriminálky trúfal snívať.


  Pre Mikiho je v tomto okamihu najdôležitejšie, že Sašova partia nerobí pre trojpísmenkových. Z princípu. Maxo siskárov nenávidí, preňho sú horší, ako boli eštebáci. Tí povýšili záujmy štátu a strany nad záujmy ľudí, no siskári povýšili svoje súkromné kšefty nad záujmy štátu. Maxo im neverí a pohŕda nimi. Odvádza im výpalné z každého Sašovho biznisu, aby mu dali pokoj, ale nepracuje pre nich a nikdy ich nežiada o láskavosti.


  Miki svoju vodku vypije na ex a zapije ju žltou žbrndou rovno z fľaše. Maxo si opatrne chlipne a zamyslene krúti svojím horčičiakom, akoby v ňom mal naliaty francúzsky koňak.


  „Počul som, že sa ti zabil parťák,“ prejde Maxo k veci.


  „No, s tým sa to začalo.“


  „Má to pokračovanie?“


  „Hej. Potom sa aj Bandimu zabil jeden šrac na aute.“


  „Aj to som počul. Vraj mal ešte na sebe čierny ancúg, v ktorom bol na Molnárovom pohrebe.“


  „Hej, mal.“


  „Pekná robota. Akurát neviem, načo to bolo dobré. Bol pri tom?“


  Miki pokrčí plecami.


  „Tak prečo?“ opýta sa Maxo a uprene sa díva Mikimu do očí.


  „Osud. Bol v zlom čase na zlom mieste. So zlými ľuďmi. Jak Moly. Chápeš.“


  „Nechápem. Prečo si hneď neprišiel za mnou?“


  „A čo by si zrobil?“


  „Neviem. Asi by som ťa zamkol v Sašovom sklade cigariet a nepustil by som ťa, kým by si neprišiel k rozumu.“


  „No ta zato som nechodil.“


  „Miki, vážne. Nemôžeš ísť sám proti mafii, polícii aj trojpísmenkovým naraz. Toto nie je americký film a ty nie si Bruce Willis. Normálne ťa zastrelia, ako besného psa.“


  „Hej. Preto som tu.“


  „Idú po tebe?“


  Miki vytiahne z vrecka walkman a bez slova ho podá Maxovi. Jeho bývalý partner si nasadí slúchadlá a stlačí prehrávanie. Pozorne si vypočuje záznam, stopne prehrávanie a pravou rukou trochu nadvihne jedno slúchadlo.


  „Kto ti to dal?“ opýta sa Mikiho.


  „Niekto to nechal u vrátnika. Šušťáky, kožená bunda, šiltovka, okuliare, vysoký, hlavohruď. Môže to byť hocikto.“


  Maxo pretočí pásku o kúsok späť a ešte raz si ju prehrá.


  „Bandi a Ďodi a Ondrej Petruščák,“ skonštatuje.


  „Ten bývalý policajt, čo šéfuje tej ich esbéeske?“


  „Hej, ten.“


  „Vieš čo, Maxo, nič v zlom, ale dakedy si myslím, že keby neboli takí jak vy, čo ste prešli na druhú stranu, že by sme to mali s totymi hajzlami ľahšie.“


  „Nechci ma uraziť. Petruščák nie je ako ja. Je to sadistický zmrd, ktorý lezie siskárom do riti a zabíja pre zábavu.“


  „Nemyslel som to tak. Viem, že je hajzel, a viem, že ty nie si. To by som za tebou asi nechodil, ne? Lenže ani on neni glupy. Bez neho by ten tupý fas Bandi robil viac chýb a bolo by sa čoho chytiť.“


  „A čo by si robil? Zatkol by si ho? Jak Maťa Fuchsa? Sa zobuď už konečne. Bandi Farkaš je nikto. Nula. Riňavý degeš, čo by dávno sedel v Leopoldove za nejakú treťotriednu čórku, keby ho nepásli Šípošovci a trojpísmenkoví. Daj ho dnu alebo ho kľudne daj dole, a zajtra tam bude nejaký iný Bandi. To som ťa nič nenaučil?“


  Miki sa natiahne, vezme si Maxov pohár a prevráti ho do seba.


  „Si ma učil, že problém, ktorý sa nevyrieši aj sám od seba, nie je dosť dôležitý, žeby sa ho vyplatilo riešiť. Ale toto sa nevyrieši, Maxo. Abo sa možno aj vyrieši, ale predtým oni vyriešia kopec ľudí. Takých, čo nikomu nič nezrobili a za nič nemôžu. A nehovor, že ne. Preto si od toho zdrhol, do riti! Si sa na to nemohol dívať, ta si sa zdekoval. Ja tomu chápem, jak si chlap, a ne sračka, ta sa na toto nemôžeš dívať. Ani ja sa na to nemôžem dívať, ale aspoň som skúsil dačo zrobiť, kurva!“


  „No, a teraz idú urobiť aj teba. Dobrá robota, Miki.“


  „Hej. Zato som tu. Potrebujem pomoc, ne, žeby si mi tu mudroval, že jaký som chuj.“


  „To mi je jasné. Upracem ťa niekam, kým to nevychladne, a potom sa s nimi nejako dohodneme.“


  „Ne, Maxo. Neprišiel som, žeby som stiahol chvost a zaliezol do búdy.“


  „A načo si potom prišiel? Môžem ťa ochrániť, Sašovi sa to nebude páčiť, ale spraví to pre mňa, keď mu zagarantujem, že z toho nebude vojna s Košičanmi. Ale keď si si myslel, že my tu teraz poskáčeme do áut a pôjdeme do Košíc vystrieľať farkašovcov, tak si musel dočista zošalieť. Nemáme sa s nimi radi, nerobíme s nimi biznis, ale nepôjdeme proti nim, lebo kto ide proti farkašovcom, ten ide proti štátu. A proti štátu sa vyhrať nedá.“


  „Neni som debil. Som sa iba došiel spýtať, či nevieš, jak by sa dal nájsť toten Inžinier? Skôr jak nájde on mňa.“


  „Aha. No to je ľahké. Inžinier možno nie je najlepší v branži, ale je fakticky dosť dobrý. Profík. Jeho problém je, že všetko strašne komplikuje. Plánuje každý detail. A čím komplikovanejší plán, tým skôr sa v ňom dačo poserie. Ja by som si ťa počkal na parkovisku pred domom, natiahol by som si kuklu, nasypal by som do teba plný zásobník zo škorpíka a zmizol by som skôr, jak by susedia stihli vytočiť 158. Inžinier ťa bude sledovať, bude chcieť o tebe vedieť čo najviac a pokúsi sa ťa dostať tak, aby to bolo na istotu a bez svedkov. Takže klasika — sleduj, kto ťa sleduje.“


  „Ty ho poznáš?“


  „Raz niečo robil pre Sašu.“


  „Čo?“


  „Čo ťa do toho?“


  „Nič. Normálna zvedavosť. Nevieš náhodou, kde žije?“


  „Neviem. A neviem, či niekto vie. Inžiniera nepodceňuj, on fakt nie je blbec. Nie je naozajstný inžinier, neviem, či má vôbec maturitu, ale hovorí sa, že strašne veľa číta. Asi preto všetko tak komplikuje, lenže zatiaľ mu to aj stále všetko vychádza. Keby si nedostal tú kazetu, nemal by si podľa mňa šancu.“


  „No dobre, ta zrobím tak. Spravím si kontrasledku a vyriešim ho skôr, jak on vyrieši mňa.“


  „Vieš, jak vyzerá? Aby si náhodou nedal dole nejakého nevinného siskára alebo kolegu z inšpekcie.“


  „Ty vieš?“


  „Hej,“ nasadí Maxo svoj vychýrený zlovestný úsmev. „Inžinier je ultraľahká váha, taký džokejský typ. Asi meter šesťdesiatpäť, do päťdesiat kíl, samá šľacha. Má len zo tridsať rokov, ale je už kompletne šedivý, že vraj už dávno. Nie sivé, ale úplne biele vlasy, keď som ho stretol ja, mal ich krátke, ale nie ako brojleri. Taký ten vojenský strih. Sivé oči, ostré črty. Keby nebol taký krpec, asi by naňho čaje dosť brali. Ale zase to, že je taký džumigar, mu asi aj kus pomáha pri robote. Vyzerá neškodne, nič by si od neho nečakal. Ale bacha naňho, je obratný, rýchly, nemá žiadne zábrany. Zákerný a dosť flexibilný. Len čo ja viem, tak už zabíjal aj pištoľou, aj nožom, aj puškou, aj výbušninou. Akurát jedy asi nepoužíva. A ešte jedna dôležitá vec: aj jeho pasie niekto od trojpísmenkových.“


  „Jak vieš?“


  „Hovorí sa. A asi sa hovorí správne. Keď robil pre nás, nevzal zákazku okamžite. Zobral si čas na rozmyslenie. Podľa mňa si overil, že môže.“


  „Si mohol overovať aj u vašej konkurencie, ne?“


  „Prečo by to robil? On nerobí pre nikoho z mafie, to sú preňho zákazníci iba, jeden ako druhý. A tá zákazka nebola na Slováka. Nikoho u nás nezaujímal, nikto si nič nevšimol. A keď si všimol, tak sa potešil asi. Nikto tu nechce Čečenov.“


  „Aha.“


  „Pozri, nemôžeš mu len tak vykrútiť krk a posadiť ho do auta. Pošlú ďalšieho a lepšieho a bez varovania. Alebo ťa urobí inšpekcia a skončíš v Leopoldove s pacientmi, ktorých si tam sám poslal. Neprežiješ tam ani mesiac. Ani nevieme, kto ti poslal tú kazetu,“ poklepe Maxo ukazovákom po walkmane. „To je dosť problém, smrdí to intrigou. Možno chce niekto zabiť dve muchy jednou ranou.“


  „Ta čo mám zrobiť? Mám si rovno vystreliť mozog z hlavy?“


  „Začni ho radšej používať, pňaku.“


  


  Knižnica z orechového masívu pokrýva dve steny v obývačke, od podlahy až po strop. Inžinierova zbierka detektívok a špionážnych románov je impozantná — Forsyth, Chandler, Trevanian, Hammett, Gardner, le Carré, Ludlum… no väčšinu jeho kníh tvorí technická literatúra. Chémia, metalurgia, strojárstvo, motory, technické normy, strojárske ročenky od 70. rokov a dokonca aj pár kníh o počítačoch a programovaní.


  Na písacom stole stojí jeho štyriosemšestka. Nemá rád elektroniku, neverí jej. Neverí ničomu, čo sa nedá rozobrať, pochopiť voľným okom a opraviť rukami, ale je mu jasné, že budúcnosť patrí počítačom a eurotelom. Zatiaľ sú to však iba hračky. Naučil sa písať v T602 a chvíľku si pre zábavu písal do počítača denník a poznámky, ale praktický zmysel to nemalo, takže s tým zasa rýchle prestal. Má na disketách slušnú zbierku hier, Doom, UFO Enemy Unknown, dokonca aj nový Star Wars TIE Fighter, ale najradšej hráva starý dobrý Space Invaders. Už zasa sa pri ňom zabudol, je najvyšší čas zbaliť sa.


  Postaví sa z obrovského koženého kresla na kolieskach, prejde k jednej z políc, zatlačí dlaňou na Tajemství špionáže od Václava Borovičku a otvorí skryté dvere, ktoré tvorí kus knižnice s detektívkami. Na tento detail je obzvlášť pyšný. Vie, že profesionál alebo policajt by trezor za falošnou stenou našiel, ale je to krásna hračka, ktorú si vyrobil vlastnoručne a bežní čorkári by si s ňou nikdy neporadili. Otvorí sejf a vyberie z neho súpravu dokladov na meno Jozef Hudák. Občiansky, vodičák aj pas sú pravé, len fotografia je vymenená. Jožov Hudákov je plný telefónny zoznam a aj tento konkrétny, ročník narodenia 1964, trvalo bytom v Banskej Bystrici, existuje, len netuší, že pred časom stratil doklady a polícia mu vydala nové. Polícia to síce eviduje, ale žiadna hliadka ich pri rutinnej kontrole nebude podrobne lustrovať a nepríde na žiadne nezrovnalosti.


  Doklady vloží do otlčeného koženkového kufríka a zíde schodmi do dielne. Odomkne veľký trezor a zamyslene si prezerá svoje pracovné nástroje. Vylúči všetko, čo je veľké a hlučné. Má rád nože, sú tiché a nedajú sa vystopovať, ale jeho cieľ je profesionál, práve predviedol, ako dokáže stokilovému trénovanému chlapovi zlomiť väz. Moment prekvapenia bude na strane útočníka, ale všetko ostatné hrá proti nemu. Na fyzický kontakt určite nepôjde. Najprv vezme do ruky deväťmilimetrový rakúsky Glock, má k nemu vyrobený špičkový tlmič. Keby vedel s istotou, že bude mať na prácu pokoj, bol by ideálny. Nakoniec ho odloží a vyberie si dvadsaťdvojku, Berettu. Vraj zbraň zabijakov z Mosadu. Malá, ľahká, spoľahlivá, dobre sa ukrýva. Do prestrelky by bola absolútne nevhodná, ale na precíznu chirurgickú robotu je optimálna.


  Inžinier vyberie škatuľu s nábojmi a sadne si za pracovný stôl, aby si vyrobil podzvukové strelivo. Niekoľko nábojov rozoberie a vysype z nich prach. Na laboratórnej váhe presne odváži potrebné množstvo a znova ich naplní. Projektil malého kalibru poletí zníženou rýchlosťou, takže bude počuť nanajvýš cvaknutie záveru a náraz guľky do tela. Pokojne môže strieľať za bieleho dňa na ulici alebo uprostred noci v paneláku, nikto si nič nevšimne. Z plechovej skrine vyberie banskobystrické ešpézetky a vráti sa nahor.


  Osprchuje sa, oholí sa a zafarbí si vlasy. Vyberie si nevýraznú hnedú farbu, ani veľmi tmavú, ani svetlú. Fúzy, ktoré si nalepí, sú o sotva badateľný odtieň svetlejšie, ale zo skúsenosti vie, že si to nik nevšimne. Nasadí si okuliare s čiernym plastovým rámom a nulovými dioptriami. Z obrovského šatníka si vyberie obnosené hnedé tesiláky s vytlačenými kolenami, spranú bielu košeľu so zažltnutým golierom a manžetami, fialové flaušové sako, biele ponožky, červené trenírky a sivé mokasíny. Keď sa oblečie, nasadí si okuliare, vezme do ruky kufrík a správne sa nahrbí, z veľkého zrkadla na dverách šatníka sa naňho díva zúfalý, životom dobitý díler Amway. V kufríku má pár vzoriek univerzálneho zázraku, ktorým môžete zmývať podlahy, čistiť striebro, umývať riad, prať bielizeň a pokojne ho aj popíjať, aby zákazníci videli, že nie je len účinný, ale aj bezpečný.


  Ešte raz si pozorne pozrie Mikovu fotografiu z policajnej kartotéky. Spáli ju v kuchynskom dreze, popol dôkladne spláchne, vezme si kľúče od džípu a vyrazí.


  Do Lučenca dorazí podľa plánu, okolo polnoci. Odparkuje medzi staršími tehlovými bytovkami a peši sa prejde na miestne panelákové sídlisko. Chvíľu sa prechádza, kým si vyhliadne staručkú žltú ladu v dobrom stave. Majiteľ sa o ňu očividne s láskou stará, no aj keby sa na nej niečo pokazilo, Inžinier to so zárukou dokáže opraviť nástrojmi, ktoré má pri sebe. Odomknúť a naštartovať žigu dokáže rýchlejšie než jej právoplatný majiteľ kľúčom. O pár minút je už na hlavnej ceste do Košíc. Pri odbočke na Poltár na chvíľu zastaví a vymení značky. Aj keby sa z nejakého nepredvídateľného dôvodu policajti rozhodli ukradnuté auto hľadať, po Inžinierovi sa dvakrát neobzrú.


  Do Košíc dorazí ešte pred úsvitom a ubytuje sa v lacnom hoteli pri blšáku. Čo kedysi bývalo skutočným blším trhom, so starinami i občasnými starožitnosťami, zberateľskými kuriozitami aj príležitostným kontrabandom ako džínsy alebo zakázané platne z Maďarska a Poľska či rok staré Bravo z Nemecka, je dnes rušným trhoviskom s handrami a lacnou elektronikou z Turecka a Vietnamu. Kapitalistický luxus pre bývalých vládcov diktatúry proletariátu — päťpruhové tepláky Adidas, zlaté rollexky za dvesto korún, kožené bundy, pre ktoré netrpelo žiadne zviera, HiFi veže Sany i Soni aj ukrajinské cigarety. Na hotel prerobená robotnícka ubytovňa obsluhuje práve tento svet a je prispôsobená jeho štandardom. Je krikľavo nevkusná, špinavá a spoľahlivo anonymná. Inžinier si oblečený ľahne na posteľ, aby si aspoň na pár hodín zdriemol. Má neodbytný pocit, že z nej cíti pach predchádzajúcich hostí.


  


  Cestu medzi Michalovcami a Košicami pozná naspamäť, každú zákrutu, každý výtlk. Diery sa absolútne spoľahlivo objavujú na rovnakých miestach už pár mesiacov po tom, čo ich cestári zaplátajú. Sú fixným prvkom cesty a Miki vôbec nevylučuje, že boli súčasťou projektu už pred začiatkom stavby. Mohol by tu šoférovať aj so zatvorenými očami, nebyť dedinských cyklistov. Rozmýšľa, či všetky tie odrazky a svetlá z bicyklov končia na tom istom záhadnom mieste ako perá a ponožky. Obehne dymiaci wartburg, všimne si klobúk za jeho volantom a v poslednej sekunde sa vyhne oproti idúcej Ukrajine, na ktorej tlačí do pedálov babka v čiernych šatách a s čiernou šatkou na hlave. Možno sa vracia z cintorína. Škoda námahy, pomyslí si cynicky.


  Miki si odkrútil svoje aj na sledke, takže vie, ako si overiť, či nemá chvost. Robí to rutinne, skoro podvedome, aj keď v tomto okamihu ešte žiaden neočakáva. Nájomný vrah ho bude musieť zachytiť niekde, kde sa určite musí ukázať. Buď doma, alebo pri práci. Vzhľadom na to, že pracuje na mieste s najvyššou koncentráciou policajtov v kraji, bude to skôr parkovisko medzi panelákmi. Veľa áut, veľký pohyb, nikto si nikoho nevšíma, jedna príjazdová cesta. Ideálne. Možno tam Inžinier trčí už teraz, možno sa objaví až ráno, ale kým Miki nepríde domov, stále má súkromie.


  V Košiciach zastaví pred stanicou, vojde do budovy a z automatu zavolá Simone. Má šťastie, je doma.


  „Potreboval by som krátku konzultáciu, pani doktorka.“


  „Bolí vás srdiečko alebo ide o tú vašu erektilnú dysfunkciu, pán policajt?“


  „Nie, je to z oblasti toxikológie.“


  „Popili sme?“


  „Trochu, ale o to nejde. Vážne sa potrebujem o niečom poradiť. Môžem sa po teba zastaviť?“


  Kým dorazí, Simona ho už čaká pred vchodom. Je to jedna z vecí, ktoré na nej obdivuje — dokáže sa vychystať rýchlejšie ako väčšina chlapov. Asi sa maľuje, ale tak, že to vlastne nevidno, na účes jej stačí pár ťahov hrebeňa a väčšinou má na sebe džínsy, tričko a tenisky.


  „Teraz nemôžeme ísť ku mne, ale nechcem to preberať ani na verejnosti, ukážem ti, kde pracujem,“ oznámi Miki a vyrazí.


  „To ťa budem vyšetrovať na polícii? Sexy! Máš aj putá? A oblečieš si uniformu?“ V Simoninom hlase je viac nervozity ako irónie. „Nepôjdeme radšej ku mne? Môžem sa obliecť ako sestrička.“


  „Simi, vážne s tebou potrebujem o niečom hovoriť.“


  Miki ju nechce vystrašiť, stále nevie, koľko jej toho vlastne má prezradiť. Obíde budovu riaditeľstva, ale nič podozrivé si nevšimne. Zaparkuje na dvore a vedie Simonu bludiskom schodíšť a chodieb do svojej kancelárie.


  „Kávu?“


  „Nie, ďakujem, už som ich dnes mala asi desať. O čo ide, Miki?“


  „Potrebujem vyriešiť jednu vec… niečo, čo súvisí s robotou, ale je to vlastne dosť osobné. Úplne osobné. Bol som dnes na jednej debate a spomenul som si, ako sme s Molym riešili tú roháčovú čaju. Dievča, ktoré dávalo chlapom do chľastu rohypnol, obralo ich o prachy a ešte im rozbilo ciferník boxerom. Boli po tom roháči úplne bezmocní, nechali sa odviesť ako barani na porážku a nič si potom nepamätali. Už s tým prestala, po jednej zbabranej akcii, keď sme ju chceli chytiť, bola to tesnotka, asi sa zľakla, ale Moly ňou bol úplne posadnutý. Podľa mňa sa do nej normálne buchol.“


  Miki neprítomne pozerá na Molyho šálku a rozmýšľa, koľko toho povedať a ako svoj plán čo najviac zahmliť, aby ju čo najmenej vydesil. Simona sedí, mimovoľne zatína päste, je celá stuhnutá a bledá.


  „Šikovná vecička, ten rohypnol, ale nedá sa len tak kúpiť v lekárni,“ blíži sa Miki k horúcej kaši. „No a napadlo mi, že ty by si asi vedela taký rohypnol v pohode zohnať, v špitáli, tak, aby na to nikto neprišiel, nie?“ pozrie konečne na ňu.


  Simona zatína ruky do opierok kancelárskej stoličky, nohy má stiahnuté pod sebou, chrbtom sa tlačí do operadla, ako keby chcela byť čo najďalej od neho, hlavu má sklonenú.


  „Vedela som, že raz na to prídeš. Vedela som to,“ vzlykne, zdvihne hlavu a pozrie naňho. Po lícach jej tečú slzy. „Teraz ma zatkneš?“


  Mikimu spadne sánka, na chvíľu sa mu zasekne mozog a potom sa rozbehne rýchlosťou, na akú nie je zvyknutý. Fakt to mal celý čas pred nosom. Moly to trafil úplne presne a Simona mu povedala všetko, čo potreboval vedieť.


  „Poškodeným zmizli aj kľúče od auta. Ale autá im nikto neukradol.“


  „Neznášam, keď ľudia pijú a šoférujú. Bol ožratý, šiel ako blázon… brat bol na mieste mŕtvy.“


  „Všetkým zmizli kľúče od auta. Možno si ich berie ako suveníry. Trofeje, chápeš.“


  „Otca to úplne zlomilo, navždy. Keď chcem vyrovnať účet za brata, mám vraj radšej zachrániť nejakých ľudí. Právo je dobré iba na to, aby chránilo gaunerov pred spravodlivosťou.“


  „Doktorka Šolcová, v mene zákona, nepriznávajte sa!“ zahučí Miki svojím najlepším policajným tónom a nahlas sa rozrehoce. „My by sme vám to… najprv museli dokázať… a to je podľa… môjho názoru… dočista… nemožné,“ snaží sa zo seba dostať cez kŕčovitý smiech. „Ja, neverím… fakt… toto je vtip storočia… frajerka nadporučíka Mika je roháčová čaja… Sima Roháčová…“


  Miki sa drží za brucho, bolí ho bránica a ledva sa drží na stoličke. Simona naňho ublížene pozerá, ako keby jej bol ten smiech nepríjemnejší než zatknutie.


  „Ty si to nevedel…“ nepýta sa, konštatuje. „Bože, ja som taká krava. Ale teraz už musím. Musím ti povedať, ako to bolo. Nechcem, aby si si myslel, že som nejaká zlodejka,“ povie tichým, ale pevným hlasom. Pocíti úľavu. Čoho sa najviac bála, sa práve stalo.


  „Lúpežníčka. Ozbrojená. Za to je vyššia sadzba,“ neodpustí si Miki. Postaví sa, chytí Simonu za ruky, nasilu ju zdvihne zo stoličky a pevne ju objíme. Stále je v kŕči, tlačí sa mu tvárou o krk, ako keby sa chcela schovať, ale Miki cíti, ako z nej vyprcháva napätie.


  Keď si o desať minút neskôr obaja neobratne naťahujú nohavice, má Miki na krku modrinu, v ktorej sa dajú zrátať Simonine zuby. Sadne si na stôl, zapáli dve cigarety a jednu jej podá.


  „Stále ti potrebujem vysvetliť, ako to bolo,“ povie Simona, kým si pod tričkom napráva podprsenku. „Nešlo mi o peniaze.“


  „Nepokaz mi radosť,“ zdvihne Miki ruku. „Nechaj ma vyriešiť prípad. Skúsim to vydedukovať ako Sherlock Holmes. Vyberala si si takých, ktorí slopali a mali na bare vyložené kľúče od auta, aby všetky čajky v podniku videli, že sú dobrá partia. Ty si videla akurát to, že chceli šoférovať pod vplyvom. Nasypala si im do pálenky rohypnol, vzala si ich niekam do kríčkov, dala si im nakladačku, za brata, zobrala si im kľúče od auta a peniaze si im brala, aby to vyzeralo ako normálna lúpežka.“


  „Áno. Nie. Nebolo to za brata. Teda áno, bolo, ale nie ako pomsta. Každý z tých kreténov mohol po ceste niekoho zabiť. Tak som im v tom zabránila a dala som im príučku.“


  „No, mojko, to je šľachetné, ale vieš, problém je v tom, že keď kretén nevie, za čo dostal máres, tak ho to moc nepoučí. Zahojí sa mu papuľa a zase bude slopať a šoférovať, lebo je to normálne a robia to tak všetci.“


  „Áno, aj ty to robíš, ale normálne to nie je!“


  „Máš pravdu,“ prikývne Miki a zvážnie. „A ja ti sľubujem, že to už nikdy nespravím. Aj s tromi promile šoférujem lepšie jak väčšina nasucho, ale keď je to pre teba také dôležité, tak kvôli tebe nebudem. Máš moje slovo.“


  Simona sa postaví a pobozká ho.


  „Ale jedno furt nechápem,“ povie Miki zamyslene, keď sa od neho znova odtiahne. „Čo si chcela s tým nešťastníkom Schlesingerom? Však ten nemá ani vodičák.“


  „Keď som čítala jeho drbnuté články plné sprostostí o rohypnolovom gangu, tak mi došlo, čo si hovoril, že som to nedomyslela. Že mi nestačí, keď si všetci myslia, že je to o tých prachoch. Tak som napísala na počítači taký list, v ktorom som to vysvetlila, a vytlačila som ho. Vylákala som ho na stretnutie a chcela som ho sfetovať, zobrať do parku, popísať mu ksicht centrofixou a nechať mu ten list vo vrecku.“


  „To mu ho nestačilo poslať do redakcie?“


  „Do novín vypisujú všelijakí blázni, nikdy by tomu neuveril. Chcela som, aby mal istotu, že je pravý.“


  „A ako je možné, že som ťa ten večer v čegevare nevidel?“


  „Keď sa žena namaľuje a ohákne, vyzerá úplne inak,“ mávne rukou. „Keď ste vtrhli do podniku, strčila som boxer do nejakej bundy zavesenej cez stoličku. Vy ste sa s Molym chvíľu točili okolo Schlesingera a mňa zatiaľ vybavil nejaký tvoj kolega v uniforme. Bola som elegantná, milá, usmiata, neškodná a mám v občianke zapísaný titul. Prišla som za ním, že som sa len zastavila na kávu a ponáhľam sa domov, lebo skoro ráno idem do služby. Ani si ma nezapísal, len mi zasalutoval a pustil ma.“


  „Kokot.“


  „Aj ty by si to na jeho mieste urobil.“


  „Hej, ale najprv by som si vypýtal telefónne číslo,“ uškrnie sa Miki.


  „Počúvaj, Miki, o čom to dnes vlastne bolo, keď si nevedel?“


  „Iba potrebujem zohnať rohypnol.“


  „Načo? Keď máš nejaký problém… rohypnol je svinstvo, existujú celkom iné lieky, vhodnejšie a účinnejšie.“


  „Na ten problém, ktorý mám ja, je najlepší rohypnol.“


  „Ak dovolíš, to by som asi dokázala lepšie posúdiť ja alebo nejaký kolega z… psychiatrie. Je normálne, že sa nevieš vyrovnať… s tým, čo sa stalo, nie je to žiadna hanba…“


  „To nie je zdravotný problém,“ skočí jej Miki do reči.


  „Tak by si možno konečne mohol aj ty mne povedať všetko.“


  „No moment! Ty si mi nič nepovedala, si si myslela, že som ti na to prišiel, to je iné ako priznať sa. A to si so mnou bola hneď po tom výmete v čegevare,“ zachmúri sa Miki.


  „V tú prvú noc som s tebou nič nemala. Bola som zvedavá, čo si zač, že kto si myslí, že je taký frajer, že ma dokáže chytiť. Vzrušovala ma tá situácia, nie ty. Najprv. A chcela som späť svoj boxer. Dostal si rohypnolček a bol si slušný chlapec. Ale ťahalo ma to potom späť. Už iba kvôli tebe. A potom bolo všetko inak. Neprestala som s tým, lebo som sa zľakla. Bála som sa, že mi na to prídeš a potom ma necháš.“


  „Mal by som. Si kriminálne závadová osoba.“


  Simona opäť stuhne, cíti, že teraz nežartuje.


  „Vieš čo? Ešte pred mesiacom by som ťa naozaj nechal. Možno. Asi. Nikdy by sme ti to nedokázali, nechcel by som ani. Ale asi by som nezostal s tebou. Ale teraz… všetko je inak. Tvoj otec mal pravdu, zákon je dobrý iba na to, žeby chránil hajzlov pred spravodlivosťou.“


  „Miki, povieš mi konečne, na čo potrebuješ ten rohypnol?“


  Miki si oprie lakte o stôl a chvíľu si trie spánky zaťatými päsťami. Prudko vydýchne a rozhodne sa.


  „Poviem. Niekto po mne ide. Najali na mňa vraha, farkašovci. Profíka, celkom obstojného.“


  „Čo?“ Simona zaspätkuje a sťažka dosadne na stoličku. „Ježišikriste, prečo?“


  „Sa zabil jeden Farkašov človek na aute. Hneď po pohrebe, jeden z tých dvoch hajzlov, čo doniesli veniec od mafie. Spitý jak cecok to večer oprel na Jahodnej o strom. Auto na totálku a šrac si zlomil väz.“


  „No a? Dobre mu tak. Čo ty s tým máš?“


  „No… Bandi si myslí, že som mohol byť pri tom, keď sa mu to stalo.“


  „To je predsa úplná sprostosť.“


  „Však Bandi Farkaš neni nijaký génius.“


  „Ale to je úplná blbosť. Veď sa s ním stretni a vysvetli mu to. Na nejakom bezpečnom mieste. Si ho zavolaj sem alebo čo ja viem, niekde na verejnom mieste, kde je veľa ľudí. Ako ten človek vôbec prišiel na taký debilný nápad?“


  „No tak zasa nemusíš byť génius, žeby ťa napadlo, že keď zabiješ parťáka jedinému žandárovi v meste, ktorý si kedysi privyrábal poistnými udalosťami, že rozbíjal ľuďom autá na totálku za dvadsať percent z poistky, a sa ti zabije chlap v aute na mieste, kde nemal načo chodiť, že by to mohlo byť aj tak, že sa ti ten žandár pomstil, chápeš.“


  Simone sa rozšíria oči hrôzou.


  „Miki, povedz, že si to neurobil. Všakže si to neurobil? Ja viem, že si to neurobil. Povedz mi to.“


  „Dobre. Neurobil som to.“


  „Naozaj?“


  „Ty mi neveríš?“


  „Neviem. Áno. Chcem ti veriť, ale nepomáhaš mi.“


  „No vidíš. Prečo by mi veril Bandi?“


  „Seriem na nejakého Bandiho. Ja potrebujem vedieť pravdu.“


  „Pozri, nechcel by som sa ti tu teraz doznávať k trestnému činu úkladnej vraždy, ale poviem ti to takto: človek, ktorý ma naučil byť policajtom, ma učil, že zákon má málokedy dačo spoločné so spravodlivosťou a dobrý policajt tu nie je pre zákon, ale pre ľudí. Pre takých, ako bol tvoj brat.“


  Simona sa strhne, ako keby jej vylepil facku.


  „To bolo pod pás,“ zazrie naňho.


  „Prečo? Aký je rozdiel medzi papalášskym synáčikom, ktorého chráni strana, a mafiánom, ktorého chráni štát?“


  Simona naňho bezmocne civie a nevie, čo by povedala.


  „Pomôžeš mi?“ opýta sa Miki a prstami jej zotrie slzy.


  


  Inžinier si počká na fízla ráno na parkovisku. Odchádza do roboty s druhou vlnou, ktorá berie deti do školy a ide do práce na ôsmu. Tesne pred piatou sa vyrojili prví psičkári, roboši z fabriky sa začali trúsiť na zmenu krátko po nich, väčšinou peši, na najbližšiu zastávku autobusu. Pred siedmou sa už vracali tí, ktorí skončili nočnú. Potom otvorili obchod, dôchodcovia a mamičky si začali chodiť po čerstvé pečivo a mlieko. Je tu permanentný ruch, neexistuje, aby si ho niekto všimol, no strieľať na Mika ráno pred domom je úplne mimo reality.


  Nechá ho odísť a vôbec sa ho nepokúša sledovať. Fízel síce vyzerá, že je ponorený do svojich myšlienok a vôbec si nevšíma okolie, nezbadal by ho, ani keby za ním šiel na ružovom slonovi, no nemá to zmysel. Pri policajnom riaditeľstve sa nedá normálne parkovať, je tam pár vyhradených miest pre služobné autá a všade okolo zákaz zastavenia. A beztak tam nemôže celý deň posedávať v aute, policajti bývajú všímaví a zvedaví.


  Vystúpi z auta, prejde sa do neďalekých lahôdok, kúpi si pätnásť deka tresky s dvoma rožkami a malinovkou, postaví sa k umakartovému pultíku a zje si ich na stojáka. Vyjde na ulicu, zapáli si cigaretu a vráti sa k Mikovmu paneláku. Vchod nie je zamknutý, zo zvončekov s menovkami trčia drôty a sú zjavne nefunkčné. Vo výťahu sa dozvie, že Monika je kurva. Oznamovateľ informácie zrejme počúva Slayer a Napalm Death. Niekto s výrazne krajším rukopisom dáva všetkým na známosť, že Didi je buzerant. Inžinier sa zamyslí, či nie práve Didi je výťahový žurnalista so záľubou v metale a či Monika naozaj dala každému okrem neho. Nečudoval by sa. Ktorá by dala metalistovi? Inžinier neznáša metal, má rád normálnu hudbu pre ľudí, pesničky, ktoré si môže spievať v aute. Má všetky kazety od Senzusu a nahráva si Repete. Metal je pre vlasatých homošov v obtiahnutých gatiach.


  Vystúpi na siedmom a postupuje schodiskom nadol. Na každom poschodí si pozrie menovky. Niektoré chýbajú, ale to bude riešiť, keď nenájde tú správnu. Na štvrtom okamžite zbadá hrubou fixkou priamo na dvere načmárané nadporučík Mikuláš Miko. Neveriacky pokrúti hlavou. Ten chlap si naozaj musí myslieť, že je nesmrteľný, keď to takto uľahčuje každému, kto by mohol mať záujem. Zámka je obyčajná fabka, ktorá sa dá odomknúť aj sponkou do vlasov. Inžinier má profesionálne nástroje. Započúva sa, ale v susedných bytoch je hrobové ticho. Vytiahne z vrecka planžetu, odomkne si a vojde. Ničoho sa nedotýka, len sa potichu prejde, aby zistil, akú má byt dispozíciu a kde sú v ňom prípadné prekážky.


  V kuchyni je pôvodná linka, jedálenský stôl s gumeným obrusom a tromi kovovými stoličkami s plastovými sedákmi a operadlami. V dreze je kopa špinavého riadu, na linke sa kopia prázdne fľaše od alkoholu, na stole plný popolník s logom Marlboro. V rohu stojí malá chladnička, chrčí, ako keby mlela z posledného, a v nepravidelných intervaloch vydáva zvuk, ktorý znie Inžinierovi ako volanie o pomoc.


  Prejde do izby s rozváľanou posteľou, nočným stolíkom, veľkým šatníkom, dvomi malými kreslami, konferenčným stolíkom a skrinkou, ktorá slúži ako podstavec pod starý televízor. Na nočnom stolíku je telefón s klasickým číselníkom a ďalším popolníkom, z ktorého kypia ohorky. Logo nemá, ale vyzerá, že ho tiež šlohli v krčme. Podľa stavu schodeného hnedého koberca s perzským vzorom Inžinier usúdi, že policajt nevlastní vysávač a možno ani metlu. V byte nie je ani jedna kniha. Ani len časopis, len staré noviny na konferenčnom stolíku. Bulvár. Ukončiť túto mizernú existenciu bude aktom milosrdenstva.


  V kúpeľni nájde neprerobené umakartové jadro, vaňu s odratým smaltom a gumeným závesom, na stene nad umývadlom visí plastová skrinka so zrkadlom a zabudovaným svetlom. Medzi stenou a umývadlom je vklinená stará tatramatka. Na umývadle stojí plastový pohár. Trčia z neho dve zubné kefky. To ho nepoteší. Pokojne vybaví aj dámsku návštevu, ak to bude nevyhnutné, ale je dobré, že o nej vie. Keby bol párik v noci hore, niekto z nich by mohol narobiť hluk alebo urobiť niečo nepredvídateľné. Zamrzí ho, že si nezabalil aj deviatku s tlmičom, na túto robotu by sa nakoniec hodila viac.


  Dôvod na radikálne zmeny plánu to však nie je. Je jasné, že dáma tu prespáva len príležitostne, okrem zubnej kefky tu po nej niet ani stopy. Otázkou zostáva, či má aj kľúče a môže sa sem dostať bez Mika, tak, že ju Inžinier neuvidí. Prekvapenia neznáša, preto sa vždy starostlivo pripravuje. Teraz, keď o nej vie, ju stačí zahrnúť do plánu. Keď Miko nebude sám, zastrelí ho ako prvého a s dámou si už poradí. Bude to síce škoda, len tak zastreliť ženu, ale je profesionál, urobí, čo bude treba.


  Pri odchode za sebou zamkne a nájde si telefónnu búdku. Číslo vytočí spamäti.


  „Dnes,“ povie do slúchadla a okamžite zavesí.


  Nemá zmysel naťahovať to. Urobí ho v byte, v noci, v spánku. Bude to jednoduché a potrvá minimálne 48 hodín, kým bude niekomu chýbať natoľko, aby vyrazil dvere a našiel telo. Alebo telá. To už bude Inžinier dávno doma a stihne aj zabudnúť, že nejaký fízel Miko existoval. Nič lepšie nevymyslí a čím skôr to vybaví, tým menšia je šanca, že si ho obeť všimne.


  


  Miki by Inžiniera nezbadal, keby s ním vopred nerátal. Od úsvitu bol nalepený na okne, ale aj tak ho vlastne prehliadol. Fúzatý mužík s garderóbou predsedu JRD a šarmom rakúskeho pornoherca, ktorý zaparkoval svoju žltú žigu o pár vchodov ďalej, vyzerá ako poisťovák, ktorý dorazil priskoro a čaká na vhodnejšiu hodinu, keď bude môcť začať vyzváňať ľuďom na dvere a núkať im pokojný spánok, blahobytnú starobu alebo rýchlu a bezprácnu účasť v klube milionárov. Po ceste do práce Mikiho nesleduje, takže ho definitívne pustí z hlavy.


  Pretrpí poradu, zastaví sa v kancelárii, s odporom stlačí dole krkom päť veľkých tabliet živočíšneho uhlia, vybaví pár telefonátov, zastaví sa u Žanety, dá si kávu bez pálenky, vypýta si pohár vody a zhltne ešte päť čiernych tabliet. Vo vrecku má nenačaté balenie a doma ho čakajú ďalšie. Už len pri tom pomyslení ho strasie. Aspoň Žanete nebude čudné, že neslope, musí jej byť na prvý pohľad jasné, že je chorý.


  Dopije, poďakuje sa a odskočí si za potenciálnym svedkom ozbrojenej lúpeže, ktorý býva na opačnom konci mesta. Vyberie si najdlhšiu a najzložitejšiu trasu, keby ho niekto sledoval, vedel by o ňom. Ani kontrasledka, ani výsluch neprinesú nič. Nezamestnaný štyridsiatnik so zubami ako noty na bubon a uhrovitou tvárou s riedkymi ryšavými fúzmi nič nevidel, nič nepočul a nič si nepamätá. Miki sa vráti do kancelárie, z čírej nudy rovno spíše operatívny záznam a založí si ho do spisu. Zhltne ďalšiu porciu uhlia, skočí na obed do samoobslužnej vývarovne, dá si nejaké uhlie a na spiatočnej ceste neustále kontroluje, či ho Inžinier konečne nezachytil.


  Po obede si v kancelárii zaleje kávu, zapije ňou uhlie, zapáli si a práve rozmýšľa, či to pre dnešok nezabalí, keď mu na stole zazvoní telefón. Rozvážne ho ignoruje, kým neprestane, na tri dúšky dopije kávu a zdvihne sa, že zmizne, no telefón sa okamžite znova rozzvoní. Dá volajúcemu šancu, aby sa na to vykašlal, ale nakoniec rezignovane mávne rukou a zdvihne slúchadlo.


  „Miko,“ prihlási sa.


  „Poručík Valent, Prešov.“


  Miki si k menu nedokáže priradiť žiadnu tvár.


  „No?“


  „Počúvaj, kolega, mám tu taký jeden problém, a tak som dumal, že ty by si mi asi vedel pomôcť.“


  Miki sa zatvári kyslo.


  „Jasné, kolega. Zavolaj mi v pondelok a dohodneme sa.“


  „Toto asi nepočká do pondelka.“


  „Čo? Horí?“


  „Ta, kúštičko hej.“


  „Tak zavolaj hasičov, ja nestíham.“


  Miki fakt nemá náladu riešiť ešte aj problémy nejakých šašov z Prešovského okresu.


  „Sluchaj tu, chuju! Mám tu na chodbe pripútanú o lavice celú vašu podziganú košickú galérku, Farkaš, Sedlák, Medviď a das tucet ďalších, ešte aj toten ich esbéeskár Petruščák je tu, múdry je jak rádio. Ta buď tej lásky a dojdi sem, ale fofrom, abo sa na to vyjebem a rovno ich vyhodím na ulicu.“


  „Počkaj, počkaj minútku. Ty si zbalil farkašovcov?“


  „Ja ne. Dvaja šnehuláci z péemjéčka, žeby ich Maria skarala.“


  „Iba si to chcem vyjasniť, kolega: dvaja uniformovaní príslušníci zadržali a predviedli kompletne všetkých farkašovcov?“


  „Hej.“


  „Rob si piču z plasteliny, dobre?“


  „Ti ich mám dať k telefónu abo o čo ti ide?“


  „A za čo ich akože zbalili?“


  „Bili sa v podniku.“


  „S kým?“


  „Medzi sebou.“


  Miki sa nadýchne, aby odsekol niečo kreatívne nepekné a zložil, no v zlomku sekundy mu padne zrak na starý walkman pohodený na stole a veci do seba zapadnú. Petruščák. Tretí hlas na kazete. „Kedy? Musíme nám vyrobiť alibi, všetkým.“ Jasné, dnes.


  „Za pol hodiny som u vás. Okres, hej?“


  „Hej.“


  Zloží bez pozdravu, len klepne prstom po vidlici a okamžite vytočí číslo k Simone, na lekársku. Zdvihne to nejaký jej kolega, ide ju zháňať. Miki stratí dobrých päť minút čakaním.


  „Miki?“ ozve sa konečne Simona.


  „Dnes.“


  „Už?“


  Počuje, aká je vydesená.


  „Na tuti,“ uistí ju, aj keď vie, že práve toto uistenie počuť nechcela.


  „Uhlie berieš?“


  „Hej.“


  „Dávaj na seba pozor, áno?“


  „Budem, neboj sa.“


  Miki síce netuší, čo si ľudia predstavujú, keď ho žiadajú, aby si dával pozor, ale zistil, že sa im vždy uľaví, keď im tú sprostosť prisľúbi.


  Z vrecka vytiahne kus účtenky s číslom na eurotel a vytočí ho.


  „Áno?“ ozve sa zo slúchadla. Hlas je skreslený, ako keby prichádzal z jaskyne.


  „Prešov, Slovnaft, o dve.“


  „Oukej,“ príde odpoveď a spojenie sa preruší.


  V meste ešte nie je žiadna premávka, takže to dvakrát šmykne na červenú a na diaľnici ide s plynom na podlahe, aby dohnal meškanie. Riadenie nechá na podvedomie a reflexy, cestou sústredene premýšľa, čo bude lepšie riešenie. Ten ich Petruščák to nevymyslel zle, lepšie alibi, ako sedieť v cépezetke v susednom okrese, naozaj neexistuje. Nemohol predvídať, že niekto na okrese bude mať dosť rozumu, aby zavolal akurát Mikiho, ale beztak tým nič nepokazil. Keby Miki naozaj nevedel, o čo ide, postaral by sa o to, aby mafoši skysli v klietke aspoň na zákonom povolených 48 hodín, už len pre dobrý pocit. Teraz by síce mohol zariadiť, aby farkašovcov okamžite prepustili, a narušiť ich plán, ale čo by tým získal? Akurát by akciu odvolali a druhýkrát by už možno nedostal varovanie. Rozhodne sa, že ponechá veciam prirodzený priebeh a bude improvizovať.


  V Prešove zamáva na vrátnika preukazom a opýta sa na poručíka Valenta.


  „Za Šaleným došol dajaký vraňar,“ ohlási ho plešivý pupkáč s kozou briadkou v umastenej uniforme.


  O tri minúty si poňho príde chlap v kriminalistickej uniforme — džínsy, tričko, tenisky. Vlasy aj chlpy na tvári má zhruba rovnako dlhé, takže vyzerá trochu ako kaktus.


  „Meškáš, chuju,“ poklepe si významne po lacných digitálkach z blšáka, ale spokojne sa pri tom usmieva a otrčí Mikimu ozrutnú labu.


  „Ja som ti volal. Som Ľubo. Ľubo Valent. Ale tu ma všetci volajú Šalený.“


  „Miki.“


  Stisk má ako medveď a má aj takú postavu. V telocvični alebo posilke mohol byť posledne na policajnej akadémii a podľa toho, ako sa pohybuje, tam prišiel naposledy do styku aj s akýmkoľvek bojovým umením. Napriek tomu Miki inštinktívne vycíti, že by ho v tých labách dokázal roztrhnúť ako lístok na električku. Trvá mu viac než len chvíľu, kým si uvedomí, že Valent má vlastne úplne priemernú výšku aj váhu. Trochu mu závidí. Miki musel tvrdo pracovať, aby si vybudoval povesť, ktorá ho predchádzala, Valentovi stačí urobiť prvý dojem.


  „Smrdí to jak Ružomberok,“ vysvetľuje mu, kým ho vedie budovou. „Pobili sa v takej normálnej reštaurácii, chodia tam tety z úradov a šnehuláci z firiem na menučká. Z ničoho nič do seba skočili a sa začali márovať. Nič nerozbili, nikto cudzí nekúpil ani facku. Ale daktorí z nich bučali na personál, žeby zavolali políciu. Ta nakoniec vrchný vytočil stopäťdesiatosem. Operačný poslal péemjéčko, ale junáci sa nešli potrhať, žeby sa tam mohli miešať do dajakej hromadnej bitky. Dopili kávu, dokurili cigu a išli pekne predpisovo, bez majáku. Im to zabralo dajakých dvadsať minút možno, a keď dorazili, tí debili sa ešte furt hasili. Hostia sa už vyparili, len hentí si tam furt dávali po papuliach. No ta ich vyzvali, v mene zákona, žeby upustili od ďalšieho konania, a že okamžite vraj prestali. Ta ich vyzvali, žeby sa, v mene zákona, pokojne rozišli, a oni, že ne, že sa ešte chcú biť. No ta ich tote dva chuje zadržali a predviedli.“


  „Jak?“


  „Normálne, zavolali si posily a operačný im poslal antona. Na, tu ich máš,“ ukáže Valent rukou na chodbu pred nimi. Na laviciach znudene posedávajú hlavohrude v šušťákoch, s putami na rukách. Keď medzi nimi prechádzajú, Miki zachytí Ďoďov pohľad. Jozef Sedlák, Bandiho dvojka v gangu, naňho urobí detinskú grimasu, vyplazí jazyk a oboma palcami spútaných rúk si pomaličky prejde po hrdle. Miki, keď dorazí na jeho úroveň, mu len tak mimochodom vrazí päsť do nosa. Ani pri tom nezmení krok.


  „Hej, kolega, nemláť mi tu podozrivých!“ zakričí za ním Valent, ktorý sa zarazí namieste. Otočí sa k lavičke a vrazí päsťou Macovi, ktorý sa medzitým postavil. Trafí ho do čela, Macova hlava zaduní o stenu, ktorú má za chrbtom, a zvezie sa späť na lavicu. „A ty seď spokojne, chuju,“ zamrmle Valent zmierlivým tónom a potľapká otraseného mafiána po pleci. Bandi len flegmaticky zdvihne hlavu a usmeje sa na Mikiho chrbát.


  „No dobre, kolega, máš dajaký nápad, čo má toto divadlo znamenať?“ opýta sa Valent Mikiho, keď ho usadí vo svojej kancelárii. „Bo vidím, že to dajaká komédia, ale tak ti poviem, že neni bars smiešna.“


  „Neviem,“ odpovie Miki s kamennou tvárou.


  „Ti zabili parťáka.“


  „Sa zabil na aute.“


  „Hej, som čul aj ja. Sa ožral s Elvisom Presleym a nadzigal do stromu.“


  „Fakt neviem, o čo im ide.“


  „By som povedal, že chcú zostať v našej cele, tuna v Prešove. Jak keby sa dačoho báli. Abo dakoho.“


  „A vedel by si ich tu podržať? Stačí do rána.“


  „Som myslel, že ich budeš chcieť vonku. Som myslel, že sa boja teba.“


  Miki pokrúti hlavou.


  „Vyzerám tak, že by som dokázal sám dať dole Bandiho s celou partiou?“


  „Hej. Ale hlavne som myslel, že tam u vás ešte zostali gule aj dajakým ďalším kolegom.“


  „Skôr než sa vydáš na cestu pomsty, vykop dva hroby,“ zatvári sa Miki odmietavo.


  „Chujovina, dva sú málo.“


  „Môžeš si ich tu nechať?“


  „Kto po nich ide?“


  „Neviem.“


  „Chceš si ich nechať pre seba, hej?“


  Miki pokrčí plecami. Nevidí dôvod, prečo mu to silou-mocou vyvracať.


  „Ta dobre. Začneme ich riešiť za výtržníctvo. Nebude z toho nič, bo do toho nijaký prokurátor nepôjde, ale podržím ti ich 48 hodín.“


  Pri odchode Miki neodolá a pristaví sa pri lavici s Bandim. Ďoďo má opuchnutý nos a nabiehajú mu monokle, ale už nekrváca.


  „To je policajná brutalita,“ začne okamžite skákať Maco.


  „Neviem, o čom točíš,“ ozve sa spoza Mikiho chrbta Valent. „Ste sa pobili na verejnom mieste, je na to kopu svedkov, zato ste tu, ta teraz nefňukaj, že všetci majú ruky krvavé, len ty pysky. Dvakrát sa vyspíte a pustíme vás, neboj sa, dovtedy sa ti to zahojí.“


  „Nechám vás tuto v opatere poručíka Valenta, šraci,“ prihovorí sa Miki trojici ako deťom, ktoré necháva rodič prvý deň v škôlke. „Dá za mňa pozor, aby vám niekto neurobil zle. Ja nemôžem, musím bežať domov, príde mi jeden inžinier dačo spraviť.“


  Pár sekúnd si vychutnáva ich zháčené ksichty a ide ďalej. Pred vchodom sa rozlúči s Valentom a poďakuje sa mu.


  „Máš to u mňa, Ľubo.“


  „Už mi fakt lezú na nervy, chuje. By ich už fakt trebalo poriešiť.“


  Stále má čas, chvíľu sa ešte bezcieľne vozí po Prešove a sleduje, či ho nesledujú. Po ceste sa zastaví na pumpe a pri dvoch cigaretách a káve z automatu vybaví dohodnuté stretnutie. Ešte sa na chvíľu zastaví v kancelárii, len aby ho tam videli, a poberie sa domov. Poisťováka nikde nezbadá, ale žltá lada je na parkovisku, o pár miest ďalej ako ráno.


  Osprchuje sa a prezlečie. Keď ideš do akcie, vždy si vezmi čisté spodné prádlo, naj sa za teba nemusia príbuzní hanbiť v márnici, hovorieval mu Maxo. Bol to fór, ktorý sa naučil brať vážne. Skontroluje si všetky zbrane a vyberie sa peši do Patkaňa. Dúfa, že Inžinier pôjde za ním. Stavil na to, že je naozaj posadnutý plánovaním a kontrolou, a stavil na to veľa.


  U Patkaňa si sadne k svojmu stolu, do rohu, chrbtom k stene, čelom k vchodu, barový pult po ľavej ruke. Občas ho pozdraví niekto z ostatných štamgastov, ale Mikimu nie je do reči a všetci mu dajú pokoj. Pozerá do stola, nikoho si nevšíma, sústredene do seba leje jednu veľkú vodku za druhou a brzdí ich čapovaným Cassovarom. Svedomito sa prepíja do bezvedomia.


  Dáva si už tretiu a začína sa vyrovnávať s myšlienkou, že to kompletne zbabral, keď do Patkaňa vojde fúzatý mužíček v okuliaroch, s odratým kufríkom v ruke. Sadne si k barovému pultu a objedná si čapovanú desiatku. Chvíľu sa len tak vykeciava s barmanom. Práve otvára kufrík, vyťahuje z neho nejakú plastovú fľaštičku a nadšene čosi vysvetľuje. Miki ho vníma len periférne, dáva si pozor, aby naňho ani raz priamo nepozrel. Prevráti do seba zvyšok pálenky a mávne na čašníka, aby mu priniesol ďalšiu.


  


  Popíja kyslú, čapovanú košickú desiatku a kútikom oka sleduje Mika, ako si dáva už šieste deci vodky, odkedy dorazil.


  Keď policajt vyšiel z domu, opatrne ho sledoval. Nemohol mať istotu, že niekde nemá aj on svoju zubnú kefku. Keby sa na noc nevrátil domov, všetko by sa extrémne skomplikovalo. Farkašovci sú už zaručene v klietke, a keby musel prácu odložiť, potrebovali by vymýšľať nové alibi. Má však šťastie, policajt šiel iba do zadymeného sídliskového pajzla, možno desať minút chôdze od svojho bytu. Inžinier chvíľu čakal na ulici, nechcel doňho vraziť, keby si šiel Miko iba kúpiť cigarety alebo rýchle poldeci.


  Zapálil si a postával pri jednom z neďalekých vchodov, ako keby na niekoho čakal. Dal mu dobrú polhodinu, a keď nevychádzal, vošiel za ním. Okamžite ho zbadal, ale iba po ňom skĺzol pohľadom a šiel si sadnúť k baru.


  Okrem neho ešte pri bare slintá do poldecáka s rumom dôchodca v teplákoch a hnedých sandáloch so sivými ponožkami. Vedľa neho sedí pankáčka so špicatými cvokmi na vybíjanej koženej bunde, tričku Sex Pistols, s veľkým strieborným krúžkom v nose a fialovým čírom na hlave. Na ušiach má oranžové slúchadlá, ktoré sú zapichnuté v čiernom walkmane Sony vyloženom na pulte. Neforemnými čiernymi bagančami kope do pultu v rytme hudby, a keď si objednáva ďalšieho čerta, huláka tak, že ju musí byť počuť až na ulicu. Barman jej namieša ďalší rum s griotkou a dievča si z neho odpije, akoby to bola len malinovka. Týmto tempom bude onedlho v kóme. Inžiniera síce neskutočne rozčuľuje, no pod čiernym mejkapom rozoznáva celkom pekný ksichtík a pod vypasovanými koženými nohavicami sa rysujú dobre formované nohy. Keby nemal robotu, šiel by za ňou a odviezol by si ju domov. Chvíľu si predstavuje, čo všetko by jej mohol v dielni ukázať. Vyzerá, že je mladá a silná, mohla by mu vydržať aj týždeň. Rýchlo sa však ovládne a sústredí sa na prácu.


  Miko stále sústredene slope a nikoho si nevšíma. Inžinier ten stav dôverne pozná. Takto si aj jeho matka vyplachovala mozog z hlavy, keď si to mohla dovoliť. Robili to tak všetci zbabelci, ktorí nemali odvahu žiť sami so sebou ani so sebou slušne skoncovať. Len si potvrdí pocit, ktorý nadobudol už v bezútešnom panelákovom byte — urobí fízlovi obrovskú láskavosť, keď rýchle a bezbolestne ukončí tú mizériu, ktorá beztak nie je žiadnym životom.


  Chvíľu nadáva s barmanom na vládu, je v Košiciach, takže pindaním na hnutie nemôže nič pokaziť. Postupne stočí reč na ťažkosti podnikania a odtiaľ na zázračné produkty, ktoré má v kufríku.


  „Mohli by ste tým čistiť trúbky od pipy, je to oveľa účinnejšie ako čokoľvek, čo sa bežne používa.“


  „No jasne, otrávim si hostí chémiou.“


  „Nie, práveže je to úplne neškodné. Môžete to pokojne vypiť a nič vám nebude.“


  „No tak to by som sa pozrel, jak niekto pije to svinstvo,“ strasie barmana.


  „No tak dajte pohár a pozrite.“


  Naleje číru tekutinu z plastovej fľaše s logom Amway do polovice dvojdecového pohára a zdvihne ho.


  „Fuj, bazmeg, ti kúruje? To nemyslíš vážne,“ zahuláka pankáčka na celý podnik a vyvalí naňho zmaľované oči.


  „Rozhodne je to menej škodlivé ako to tvoje lepidlo s alkoholom,“ otočí sa k nej Inžinier podráždene.


  „Čo?“ zahuláka dievča a nadvihne si slúchadlá, z ktorých sa ozve rachot, ako keby v nich bombardovali zámočnícku dielňu v plnej prevádzke.


  „Že je to menší humus ako lepidlo, ktoré slopeš ty,“ zopakuje Inžinier.


  „Ti dzigá? To je normálny alkohol. Čo si dajaký abstinent? Načo potom lezieš do krčmy?“ drzo sa naňho osopí dievča.


  „Pijem pivo,“ ukáže pred seba, pokrúti hlavou, ako keby neveril, že môže byť taká blbá, a potlačí nutkanie vraziť päsťou do jej bojovne vystrčenej brady.


  „Pivo neni alkohol.“


  „No tak si ich daj zo desať a uvidíš.“


  „Si dám zo desať čertov,“ vyplazí naňho jazyk, nadvihne sa na barovej stoličke, natiahne ruku s pohárom cez dôchodcu, aby si s Inžinierom štrngla, zapotáca sa, pokúsi sa zachytiť pultu a rozleje všetko, čo je na ňom. Časť piva skončí na Inžinierových nohaviciach. Nemá k nim žiaden citový vzťah, ale predstava, že v nich strávi skoro celý zvyšok noci, ho rozčúli.


  Zopár hostí sa obzrie, ale scéna nie je hodná väčšej pozornosti. Miko čumí do svojho pohára a ani sa nepohne.


  Zabil by ju holými rukami, ale nechce na seba pútať ešte viac pozornosti. Bez slova položí pohár s čistiacim prostriedkom na pult a začne sa utierať. Pankáčka sa ospravedlňuje, podíde k nemu a pokúša sa ho napriek jeho protestom utierať papierovou vreckovkou, ktorú vyloví z bundy.


  „Prepáč, som nechcela. Už mám dosť asi. Ti kúpim druhé pivo, nehnevaj sa.“


  „Nehnevám sa, len už daj pokoj a zmizni,“ zavrčí na ňu. Barman podá Inžinierovi fľakatú kuchynskú utierku, aby sa poutieral. Sám drží v ruke vlhkú handru a pokúša sa dať do poriadku barový pult. Dievča sa mu snaží pomáhať, odpratáva z cesty popolníky a poháre.


  „Počúvaj, cica, máš dosť,“ oznámi jej barman. „Zaplať a vypadni.“


  Dievča vytiahne z bundy pár zhúžvaných bankoviek, vyrovná účet a zaplatí aj rozliate nápoje. Všetka jej agresivita je zrazu preč. Má zvesenú hlavu a trochu sa kolíše.


  „Prepáčte, som nechcela, fakt,“ zamumle namiesto pozdravu a vypadne.


  Dedo v teplákoch si s blaženým úsmevom objedná ďalší rum, Inžinier si vypýta iba malú desiatku. Univerzálny čistiaci prostriedok od Amway je síce neškodný, ale nechutí práve ako nápoj bohov. Bude ho chcieť zapiť. Chytí do ruky pohár s čírou tekutinou, zhlboka sa nadýchne a vypije ju na ex.


  „Vidíte? Úplne nezávadné,“ usmeje sa spokojne a odpije si z piva.


  „Ste frajer,“ pokýve barman uznanlivo hlavou. „Ale aj tak to nebudem riskovať. Neviem, čo by s vami zrobilo, keby ste to pil každý deň.“


  „Pijem,“ zaklame Inžinier a tvári sa patrične skľúčene. „Keď to chcem predať, tak musím. Doba je zlá, však viete. Kto chce prežiť, musí sa snažiť,“ mudruje.


  Odpije si ďalší hlt piva, vytiahne z náprsného vrecka pokrčený balíček dalíl a jednu si zapáli. Smrdí pekelne, ale s týmto imidžom nemôže fajčiť nič lepšie. Párkrát si potiahne a príde mu nevoľno. Znechutene zahasí cigaretu, ktorá nedohorela ani do polovice. Zatočí sa mu hlava a oboma rukami sa kŕčovito chytí pultu.


  „Kukám, že vám ten váš čistič tiež celkom nesadol,“ prenikne k nemu barmanov hlas.


  Zdvihne sa mu žalúdok. Skĺzne zo stoličky a pridržiava sa pultu. Okamžite potrebuje na vzduch, ale bojí sa pustiť, aby nespadol. Niekto ho chytí za rameno a podoprie ho. Pokúša sa naňho zaostriť zrak, ale nedarí sa mu.


  „Je vám zle?“ začuje barmanov hlas. „Nechápem, čo mu je, však nič nepil.“


  „Nechaj tak, napíš mi aj to jeho pivo na účet, vezmem ho na vzduch a zajtra to celé zaplatím,“ povie muž, ktorý ho drží. „Toto sú jeho veci? Poďte, pane, sa kus vydýchate a bude dobre.“


  Vďačne sa oprie a nechá sa viesť. Zrazu je chladnejšie. Lepšie sa dýcha, ale veľmi sa mu chce spať. Niečo mu vkĺzne do dlane. Tvrdé, ploché a studené.


  „Napite sa, to vám urobí dobre.“


  Priloží si ploskačku k ústam a poriadne sa napije. Známa vôňa. Rum ho páli v krku. Stále sa mu trochu točí hlava, ale je to príjemné. Naozaj je mu dobre. Chvíľu kráčajú a znova zastanú. Nejaké hlasy, počuje ich zreteľne, ale nechce sa mu počúvať, čo hovoria. Poteší sa, keď ho uložia, aby si mohol pospať, a zhasnú svetlo.


  


  Miki pomôže Inžinierovi na ulicu, drží ho za rameno a vedie ho okolo Patkaňa. V druhej ruke má jeho kufrík. Na chvíľu sa zastaví, postaví kufrík na zem, vytiahne z bundy fľašu a dá mu napiť. Rum je vylepšený ďalšou dávkou Dormica.


  „Je to niečo ako tekutý rohypnol,“ vysvetlila mu Simona. „Pichajú ho pacošom ako náladovku pred operáciami. Tiež benzodiazepín, s alkoholom funguje rovnako. Nachystala som ti ešte ploskáča, keby sa ti zdalo, že má málo, tak doňho ešte nalej, až ho budeš mať vonku.“


  Ten hajzel u Patkaňa skoro nič nepil. Miki veril Simone, že mu dokáže nenápadne naliať roháča do chľastu, ale vôbec sa mu nepáčila predstava, že by sa mala do akcie zapojiť priamo.


  „Ty si to nikdy nerobil,“ trvala na svojom Simona. „Ja v tom mám prax. Trochu väčšiu, ako si odhadol. O dosť väčšiu,“ dodala s previnilým výrazom. „Podľa mňa sa k vám prišiel sťažovať možno jeden z piatich. Nepamätajú sa, čo porobili, takže si asi myslia, že bude bezpečnejšie, keď sa v tom nikto nebude vŕtať, hlavne nie polícia, chápeš. Vykašlú sa na to.“


  „Nie, dačo sa tam môže zvrtnúť. Toto je môj problém, ťa doňho nebudem ťahať.“


  „Už si ma zatiahol.“


  „Iba mi zožeň ten rohypnol.“


  „Nie. Alebo ma necháš, aby som mu ho dala ja, alebo si to vymysli ináč.“


  „No tak to vymyslím ináč.“


  „Čoho sa vlastne bojíš? Ten zabijak ide len po tebe, nie? O mne ani nevie, že existujem. Nahodím sa tak, že ani ty ma nespoznáš. Nalejem mu to do pohára a vyparím sa, ostatné je na tebe.“


  Nakoniec jej ustúpil a neľutuje. Naozaj nevie, ako by sa bol k Inžinierovi nenápadne priblížil. Mohol tam sedieť a slopať vodku do záverečnej a nemusel dostať šancu. Uvedomí si, že vypil jedenásť decákov, ale cíti sa úplne triezvy. Už chápe, ako s ním Simona udržala tempo na ich prvom rande. Nikdy by mu nenapadlo, že sa stačí dôkladne naštopať živočíšnym uhlím, aby sa alkohol vôbec nedostal do krvi, ale je to trik, ktorý si bude pamätať.


  „Začni ho brať teraz hneď, keď doma žiadne nemáš, zastavíme sa v pohotovostnej lekárni a kúpime ti, nech ho máš čím skôr plný žalúdok aj črevá,“ inštruovala ho, keď dolaďovali detaily jeho zúfalého plánu.


  Z druhej strany Patkaňa je neosvetlený dvor s nakladacou rampou pre zásobovanie. Teraz pod ňou parkuje čierny sedmičkový bavorák s michalovskými značkami. Otvoria sa na ňom dvere a spoza volantu vystúpi Maxo. Obíde auto a bez slova otvorí kufor. Miki k nemu dovedie Inžiniera a pomôže mu vliezť do batožinového priestoru. Zabijak nekladie žiaden odpor, má trochu sklenený pohľad, ale inak je uvoľnený a robí, čo mu kážu. Maxo ho zručne prehľadá a vezme mu zbraň. Inžinier sa schúli na podlahe a Maxo pribuchne veko.


  „Hm, dvadsaťdvojka, Beretta, zbraň profíkov,“ obzerá si Maxo pištoľ. „Povedal by som, že ti chcel v noci vliezť do bytu, napumpovať do teba v spánku pár včeličiek a potichu zmiznúť. Našli by ťa, keby si začal smrdieť.“


  „Čo s ním urobíš?“ opýta sa Miki a vyloví z vrecka cigarety.


  „Čo ťa do toho?“ usmeje sa Maxo a vezme si od Mikiho spartu. Vytiahne z vrecka zapaľovač, najprv dá oheň Mikimu, potom si zapáli aj on.


  „Čo ja viem? Mi ho aj došlo kus ľúto, krpca.“


  „Keby ťa počul, asi by sa urazil. Nemáš predstavu, čo má ten smrad na rováši.“


  „Ta, je mafiánsky čistič, no. Vrah. Ale veľa dobrých asi nezabil.“


  „Sadistický, psychopatický hajzel to je. Profík, hej, keď musí, tak zabije rýchlo a potichu, ale nebaví ho to. Toho nášho Čečena… no, nič, kašli na to. Len skús pošpekulovať, jak ho asi trojpísmenkoví objavili a prečo ho začali pásť.“


  Keď sa Miki vráti domov, nájde vo vchode Simonu sedieť na schodoch.


  „Mala si okamžite vypadnúť domov,“ zavrčí na ňu nahnevane.


  „Nemáš za čo.“


  „Myslím to vážne. Sľúbila si mi, že sa okamžite odpraceš do bezpečia.“


  „Nemohla som. Trasú sa mi kolená a skoro som pustila do gatí od strachu,“ povie a rozplače sa.


  Miki jej pomôže na nohy a pobozká ju.


  „Obidvaja asi potrebujeme panáka, ale asi nám bude na hovno, však?“


  


  Miki sedí doma pred televízorom a je mu trochu zle.


  S Maxom sa stretli u Taliana, na štvrtý deň po Inžinierovom únose. Miki trochu meškal, musel sa zbaviť siskárskej sledky. Už dva dni v kuse boli na ňom nalepení. Vzal to veľkou okľukou, cez Prešov a Vranov, chvosty odstrihol v Prešove. Zastavil sa u Valenta a poprosil ho o pomoc, že sa za ním ťahajú podozrivé vozidlá. Obaja sa tvárili, že nevedia, čo sú to za autá.


  Prvé zastavila uniformovaná hliadka, vodičovi dali fúkať, podrobne si preštudovali jeho doklady, skontrolovali mu svetlá, smerovky a povinnú výbavu, dali mu pokutu za chýbajúce náhradné žiarovky a zhruba po dvadsiatich minútach ho nechali ísť.


  Druhé auto si vzal na starosť Valent. Zablokoval ho v úzkej jednosmerke, vytasil na osádku svoj preukaz, všetkým skontroloval doklady a detailne sa vypytoval, kto sú, kam idú a prečo. Tváril sa, že ich legende neverí, a urobil im malú prednášku o tom, že Prešov je jeho mesto a že v jeho meste si vlamači ani neškrtnú, lebo keby si škrtli, tak skončia v klietke a do tej klietky za nimi príde on, poručík Valent, a potom sa už s nimi bude inak rozprávať. Zahral im tupého, hyperiniciatívneho policajta a po polhodine ich nechal ísť.


  S posledným autom si už Miki poradil sám. Užil si šialenú jazdu po meste, na ktorú vodič zo sisky absolútne nestačil. Normálne by na nich kašlal, nech sa za ním vozia, keď sa im chce, ale k Talianovi ich dotiahnuť nemohol.


  „Máš doma video?“ opýtal sa ho Maxo a podal mu neoznačenú kazetu s logom BASF.


  „Nemám.“


  „Tak si nejaké požič. Určite to nekukaj nikde, kde by to mohol vidieť aj niekto iný.“


  „Čo je to?“


  „Tvoja životná poistka. Narob si pár kópií. A ešte toto,“ podal mu Maxo kus papiera s adresou. „Nájdeš tam Inžinierov dom. V suteréne je dielňa, za regálom s náradím je falošná stena a za ňou je jeho… volal to herňa. Nosil si do nej dievčatá, väčšinou náhodné stopárky. Telá nájdete v záhrade. Ale je to mimo tvojho kraja, takže to budeš musieť dať Bystričanom a oni to podľa mňa aj tak pozametajú pod koberec. Nikto s tým nebude chcieť mať nič spoločné a všetko, čo bolo zaujímavé, sme už odtiaľ beztak odniesli. Ale zariaď sa, ako chceš.“


  Doma Miki zaklopal susedovi. Viditeľne sa mu uľavilo, že si chcel požičať iba jeho video. Bolo jasné, že by mu s radosťou požičal aj manželku, len keď mu nemusí dať auto.


  Záznam bol zostrihaný, Maxo mu dal len to, čo považoval za užitočné.


  V prvom zábere Inžinier hovoril svoje meno, dátum narodenia a adresu domu, v ktorom žil. Za ním bola dobre osvetlená, holá betónová stena. Bol nahý, sedel na masívnej drevenej stoličke s vysokým operadlom a odtrhnutým sedadlom. Zápästia mal pribité k lakťovým opierkam dvoma hrubými klincami, členky pritlčené o nohy stoličky. Vedľa neho bol plastový záhradný stolík s obyčajnou elektrickou vŕtačkou a acetylénovým horákom.


  Záber trochu poskočil, otázky boli vystrihnuté. Na mieste, kde mával Inžinier bradavku, zostala vypálená diera. Pomedzi vzlyky hovoril meno obete a meno mafiána, ktorý si vraždu objednal. V ďalšom zábere pribudla kôpka výkalov pod stoličkou a diera v Inžinierovom kolene. Opisoval miesta, časy aj spôsoby, ktorými zákazky vybavil. V poslednom zábere sa Inžinier zjavil bez pravého oka. Do podrobností rozprával o práci, ktorú robil priamo pre Sivého. Síce nie s najlepšou artikuláciou, ale celkom zrozumiteľne vyslovoval jeho občianske meno i funkciu, spolu s menami cieľov, približnými dátumami, detailnými opismi vrážd a niekedy aj s miestami neoznačených hrobov. Dobodaný lokálny politik uzatvorený ako nevydarená lúpež, zastrelený podnikateľ, ktorý nechcel stiahnuť privatizačný projekt, do vzduchu vyhodený bratislavský mafián, ktorý sa tlačil na územie nesprávneho konkurenta, nezvestná sekretárka, ktorá si v krajskej kancelárii štátotvorného hnutia skopírovala nejaké papiere a skúšala ich predať nesprávnemu novinárovi. Len štátnych zákaziek vybavil Inžinier dobrý tucet. Priznanie bolo vynútené, ale jeho obsah je vierohodný.


  Miki potlačí nevoľnosť. Vlastne ani nevie, z čoho sa mu dvíha žalúdok, z dosratej kôpky polomŕtveho mäsa priklincovaného o stoličku alebo z toho, čo Inžinier porozprával. Alebo z Maxa? Nechápe, ako mohol byť pri tom. Ale zachránil mu život. Možno nie úplne nezištne, ale keby to neurobil, Miki by bol onedlho mŕtvy. Po tom, čo práve videl, to vie s absolútnou istotou. Pozrie sa na hodinky. Ešte stihne svoju videopožičovňu, požičiavajú v nej aj prehrávače.


  Pre istotu si vezme aj obe Smrtonosné pasce a nejaké porno, nech to vyzerá tak, že len potrebuje zabiť dlhú noc bez frajerky. Keď sa opýta, či náhodou nepredávajú aj čisté kazety, dievča za pultom naňho pozerá ako na mimozemšťana.


  „Si píšte, že nie. A keby ste náhodou nevedeli, tak pirátstvo je trestné,“ zasyčí naňho ako podráždená mačka.


  „Nie, to neni tak, jak to vyzerá, fakt,“ pokúša sa vysvetliť nevysvetliteľné.


  „Mala by som vám zrušiť členstvo a zakázať vám sem vstup.“


  Miki rezignovane siahne do vrecka a nenápadne jej ukáže policajný preukaz.


  „No a čo? Pre policajtov neplatia zákony?“


  „Potrebujem to k práci.“


  Očividne ju nepresvedčil, ale s neochvejne nepriateľským výrazom v tvári mu predsa len vydá kazety aj prehrávač.


  Doma opäť zaklope susedovi.


  „Nejaké čisté kazety náhodou nemáš? Zajtra ti kúpim nové.“


  Chvíľu sa trápi s káblami a nastaveniami, ale nakoniec sa mu podarí všetko zapojiť a vyrobiť štyri kópie.


  


  Kábel je nervózny. Siskárovi sa nepáči, že sa má s Mikom stretnúť osamote. Že miestom schôdzky je nočné parkovisko pred krematóriom, sa mu páči ešte menej. Je úplne mimo mesta, o desiatej večer tam nie je nikto okrem personálu, ktorý je hlboko v budove a nepočul by, ani keby parkovisko bombardovali. Miko je totálny magor, ktorý vyhlásil vojnu celému systému, a Kábel netúži byť jej prvým padlým hrdinom. Lenže dotiahnuť si skryté posily na Mika je nezmysel, zbadal by ich skôr ako oni jeho a neprišiel by.


  Kábel sa utešuje vcelku logickou úvahou, že keby ho chcel Miko zabiť, nevolal by mu do kancelárie zo svojej oficiálnej služobnej linky. Pozerá do tmy a čaká, kedy sa konečne objavia svetlá policajtovho auta. Vtom sa otvoria dvere spolujazdca a Miko vkĺzne do auta. Kábel sa prudko strhne, skoro si cvrkne.


  „Čo do… jak si sa sem dostal?“ vyhŕkne z neho.


  „Nohy, geňo,“ poklepe si Miko špičkou ukazováka po stehne. „Nahrávaš si?“


  „Čo?“


  „Ja len, že keby si si náhodou nenahrával, tak si ma radšej nahraj, bo ti to nebudem opakovať dva razy.“


  „Miki, o čo ti…“


  „Takže nahrávaš, dobre,“ skočí mu Miki do reči. Siahne rukou pod bundu a Káblovi v tom okamihu nahlas uniknú vetry. „Sa neposer, geňo,“ vytiahne Miki plochý predmet a položí ho na palubnú dosku. „Odovzdávam ti túto videokazetu. Odnes ju Sivému, poradil by som ti, že takoj, hneď zajtra ráno. Keď rovno teraz vyrazíš, ta ráno si v Blave. Nemusíš ju predtým kukať, ja by som ju na tvojom mieste nekukal vôbec, lebo keby si ju videl, ta Sivý by možno musel dať zabiť aj teba. Takže mu ju len daj a povedz mu, že mu Miki Miko odkazuje, že dáš pokoj, máš pokoj. A že keby sa mi dačo stalo, tak toto bude väčší hit jak Schindlerov zoznam. Nech sa za mňa ten fas radšej každý deň modlí, bo ja fakt jazdím jak čistý debil, aj jak mám štyri promile, a kebyže sa pri tom náhodou dakde zabijem, tak to video bude v každej opozičnej redakcii aj v každej opozičnej straníckej centrále, chápeš? Nevadí, keď nechápeš, iba mu pusť svoju nahrávku a potom mu daj tú moju, hej?“


  Kábel sa nekontrolovateľne trasie ešte dlho po tom, ako sa Miko stratí v tme.

  BANDI


  Trpezlivosť a čas urobia viac


  ako hnev a sila.


  


  Jean de La Fontaine


  


  


  Miki sa cíti trochu vytesnený. Netrvalo ani dva mesiace známosti, aby pochopil, prečo Ľuba Valenta volajú Šalený, no po dvoch rokoch sa mu zdala prezývka jeho neoficiálneho partnera absolútne nedostatočná. Valent mal obdivuhodné analytické myslenie, kombinované so zúrivosťou vikinského berserkra. Miki si vedel predstaviť, že Šalený by sa bez zaváhania vrhol na obrnený transportér vyzbrojený len päsťami, ale najprv by si zistil, ako ho bezpečne otvoriť, až potom by posádke holými rukami poodtrhával hlavy. Vuksan Katič ho okamžite prijal za svojho, bola to láska na prvý pohľad. Starý srbský gangster sa okolo neho krúti ako stará panna okolo nádejného ženícha, robí mu už druhú kávičku a podáva tretí koláčik.


  „Máš cukrovku,“ precedí Miki jedovato cez zuby. Už vedel, ako sa musel cítiť Moly, keď sem s ním chodil.


  „Raz tam musíme všetci,“ odpovie Šalený pokojným tónom. „Akurát ty umrieš dočista zdravý a budeš sa pri tom cítiť jak chuj.“


  Miki si náhle uvedomí, že práve v tomto okamihu majú všetci traja pomerne dobrú šancu nedožiť sa žiadnej fatálnej choroby. Cíti, ako mu tuhnú svaly na chrbte a zátylku, ako vždy, keď sedí chrbtom k miestnosti, hoci je taká prázdna ako Adria.


  Vuksanova kaviareň sa nijako nezmenila, len vyšla z módy. Dobrú kávu už robili kdekade, ale mali novší nábytok, krajšie čašníčky a púšťali lepšiu hudbu. Bol v nej našťastie úplne sám, keď do nej niekto vyprázdnil celý zásobník zo samopalu. Okrem ľahšieho šoku sa mu nestalo nič, bol práve za murovaným barom obloženým imitáciou dreva a okamžite sa hodil na zem. Zavolal policajtov, nechal ich, nech si urobia svoju robotu, povedal im, že nevie, kto by naňho mohol strieľať, nepriateľov nemá, výpalné od neho nikto nechce, s nikým nie je v spore a myslí si, že to musel byť omyl. Keď odišli, okamžite zavolal Šalenému Valentovi. Miki sa stále cíti trochu dotknutý, že nie jemu.


  „Vuksan, o čom to bolo? Kto strieľal?“ vráti sa Miki k veci.


  „Šiptari,“ odpovie Vuksan, ako keby sa ho Miki pýtal na tvar Zeme.


  „Kto?“ nechápe Valent.


  „Albánci,“ preloží mu Miki.


  „Skenderovi ľudi,“ upresní Vuksan.


  „Mal si s nimi konflikt?“ opýta sa Miki.


  „Dekorácia im sa nepáčila,“ ukázal Vuksan na olejomaľbu zavesenú za barovým pultom. Portrét akéhosi muža tam visel, odkedy otvorili podnik. Miki sa nad ním nikdy zvlášť nezamýšľal, predpokladal, že na ňom bude niekto z Vuksanovej rodiny. Najskôr otec. Teraz v ňom boli tri diery po guľkách. Zvyšné rozstrieľali vitrínu na zákusky, barový pult a police s fľašami. Kávovar nejakým zázrakom unikol.


  „Čo majú proti tvojmu otcovi?“ začuduje sa Valent.


  „To nie je môj otec,“ zasmeje sa Vuksan trpko. „To náš prezident, Slobodan Miloševič.“


  „A čo majú proti nemu?“ nechápavo krúti hlavou Miki.


  „Šiptari sú zvieratá, nenávidia celú Srbiju. Skender nie je iba bandita, on je terorista. Obchoduje heroínom, lebo zisk dáva za finansovanie ich teroristického vojska. Šiptari chcú vojnu. Predvčera tu bol jeden Skenderov šiptar. Vypýtal si kafu, dostal kafu. Potom začal do mňa skákať, že mám dať dole prezidenta. Tak mal kafu grátis, som ho vyhodil, nechcel som ani peniaze od smradľavého kozojeba,“ odpľuje si Vuksan. „Včera večer prišli a mi postrieľali podnik. Čo by sa stalo, keby tu boli ľudi?“


  „Videl si niekoho?“


  „Som sa nedíval. Odtiaľ lietali guľky,“ odsekne Vuksan podráždene. „Ale boli to šiptari. Viem, že boli to oni.“


  „Len sa pýtam,“ chlácholí ho Miki. „Dobre, pôjdeme za Skenderom na debatu. Možno o tom ani nevedel, mohli to byť dajaké horúce hlavy z jeho bandy, čo to spravili na vlastnú päsť. Dohovoríme mu.“


  „To zbytočné,“ povie Vuksan skepticky. „Šiptari sú jak vojsko, neurobili by to nikdy, keby im Skender nedovolil. A Skender je zviera, za čo s ním chceš hovoriť? To je zbytočné. Bude ti klamať, povie, že to neboli oni, a nebude s tebou o tom hovoriť ďalej.“


  „No a čo keby si šiel za Farkašom? Bandi ťa rešpektuje a on je v tomto meste boss. Môže Skenderovi vysvetliť, že toto sa nerobí.“


  „Hej, Bandi Farkaš, on je boss,“ Vuksan skrúti tvár v pohŕdavej grimase. „Je taký boss u Košiciach jak hlavný čašník v Adrii, keď tu ja nie som. Bandi možno myslí, že má so Skenderom dohodu, že Skender ho uznáva, lebo nepozná šiptarov. Budú sa usmievať naňho, zakiaľ nebudú dosť silní, aby mu podrezali krk. A budú sa usmievať, aj jak mu budú rezať krk. V dačom by Skender Bandiho počúval, ale teraz ho nebude počúvať. Skender je vojak, ale Skender je iba kapitán. Veliteľ je dakto druhý,“ povzdychne si Vuksan. „Veliteľ je Gordan Jakupi.“


  „Ten, čo je v Tatrách?“ uistí sa Šalený.


  „Ten.“


  „Však to je nikto, má nakradnuté lóve, ale nerobí nič.“


  „Si dobrý chlap, Ľuboš, ale vieš hovno,“ nakloní sa Vuksan k Šalenému cez malý stolík a potľapká ho po pleci.


  „Tak nám to vysvetli,“ zamračí sa Miki.


  „Jakupi je najväčší obchodník za heroín medzi Berlín a Istanbul. Skender pracuje pre Jakupiho a Jakupi má jeden taký Skender v každom veľkom meste.“


  „Ako to môžeš vedieť? To bude nejaká blbosť,“ pokúša sa Miki zo Srba vytiahnuť viac.


  „Ty mňa neskúšaj, Miki, keď chceš dačo vedieť, sa pýtaj normálne,“ oduje sa Vuksan.


  „Prepáč. Povedz mi všetko, čo môžeš. Prosím.“


  „Ja poznám Gordana tridsať rokov. Aj starí policajti ho poznajú. Nie takí, jak ste vy. Štátni.“


  „Eštebáci?“ ubezpečí sa Miki.


  „Hej, starí čekisti. Včera bol u mňa starý náčelník ŠtB. Teraz on pracuje za Šípoša u fabrike. Dakedy robil Gordan iné veci, robili veci aj spolu. Iné veci. Poznajú sa dobre. Chcel som, aby on s Gordanom porozprával. Od neho viem, že Gordan je teraz najväčší boss u biznisa za heroín. Preto je u Tatier a nerobí ništa. Gordan iba telefonuje a počíta peniaze.“


  „Ta pomiešajme kávu s Yetim, ne?“ pozrie Šalený na Mikiho.


  „Hej, to by šlo,“ prikývne Miki. „Odkedy sme zbalili Maťa Fuchsa a sa posral a je zalezený v Španielsku, šéfuje v Tatrách Yeti, takže je mi dlžný láskavosť. Dám s ním debatu, nech povie Jakupimu, žeby ti dal pokoj. Dáš pokoj, máš pokoj. Nemôžeš byť pre Albáncov taký dôležitý, aby im to stálo za problém s Yetim.“


  „Nebudú mať problém s Yetim nijaký. Gordanov najlepší priateľ je jeden sudca tam od nich. A on je teraz u najvrchnejšom súde. Možno budúci predseda, osobný priateľ s premiérom. On teraz môže všetko. Yeti za ním nepôjde určite. Ani môj starý čekista za ním nepôjde, lebo Šípoš by mu nedovolil nikdy. Nikto za ním nepôjde.“


  „Ja kľudne,“ zamrmle Šalený.


  „Tak čo chceš, aby sme urobili?“ opýta sa Miki so zle skrývanou frustráciou.


  „Nechcem, aby ste vy robili ništa, Miki. Chcem, aby ste vedeli, jak to je, keby mne sa dačo stalo. Nič je nie navždy, ani premiér, ani Šípoš, ani sudca. Potom urobíte, čo budete vedieť. Teraz nerobte ništa, lebo zabijú vás tiež.“


  


  Miki je zamyslený, zabúda aj prežúvať. Ešte má pred sebou na tanieri dobrú polovicu svojho vyprážaného syra, Šalený si už posledným hranolčekom vytiera z misky tatárku. Vo Veveričke je plno, ale nikto si ich nevšíma. Nevyzerajú ako ľudia, ktorých by bolo zdravé očumovať.


  „Počúvaj, Ľubo, mám taký nápad. Keby sme dobre zahrali takú jednu hru, ta by sme mohli zabiť zo štyri muchy jednou ranou. Abo možno aj celý roj, kebyže sa šťastie unaví a sadne si akurát na nás.“


  „To kto sa má nažrať z takej detskej porcie,“ zamrmle Šalený a uchmatne mu z taniera hranolček.


  „Keby sme to zrobili tak, žeby dakto od Skendera alebo od Yetiho dal dole dajakého farkašovca, ta by sa medzi nimi mohla rozbehnúť taká menšia vojna.“


  „A my by sme si vyložili nohy a počítali skóre. Neni to zlá idea, neni ani nová, len by nám to asi kus dodžubalo štatistiku a vianočné prémie. Akurát, kde vezmeš samovraha, čo by dal dole hocikoho z Bandiho partie, keď ich všetkých chránia trojpísmenkoví? Jak chceš toto vyriešiť?“


  „Fortieľne.“


  


  Miki si večer zájde vybiť frustráciu do Shieldu. Nechodí pravidelne, nechodí ani často, ale Bandiho vojakom, ktorí povinne chodia k Šurovi trénovať, je aj to priveľa. Lebo keď už Miki príde, vždy si jedného z nich vyberie a dôkladne ho tlčie, kým definitívne nepadne a tréner ho neodráta.


  Spočiatku sa viacerí nechali počuť, že po ničom netúžia viac ako po férovke s Mikom, niektorí sa mu aj dobrovoľne ponúkali, keď sa v objavil v klube. Maco na jeho hlavu vypísal špeciálnu odmenu, no predovšetkým bolo jasné, že kto konečne vymláti z fízla dušu, bude mať v partii naozajstný rešpekt. Miki im nikdy nebránil v šťastí, keď si od neho niekto slušne vypýtal, dostal. Dobrovoľníci sa však rýchle minuli a Miki si zasa vyberá, kto sa mu v daný večer akurát najviac nepáči. Postupne, po jednom, zbiť celú Bandiho partiu, pripadá Mikimu ako zábavná i užitočná kratochvíľa, no dnes večer má trochu odlišné plány.


  „Dáš mi Ďodiho?“ poprosí Šuru.


  Bandiho pravá ruka vydrží v ringu o dosť dlhšie ako pred dvomi rokmi ľavá. Ďoďo je ľahší ako Maco, ale obratnejší aj o čosi inteligentnejší, no hlavne je rovnako bezohľadný ako Miki. Je mu jedno, čo si tréner pomyslí alebo čo mu po zápase povie o jeho technike, je odhodlaný zlikvidovať súpera, akokoľvek to pôjde. Miki mu navyše nechce zlomiť žiadnu kosť, takže kým ho pošle na zem, celkom sa v ringu nadrie.


  Po zápase počká, kým súpera preberú z bezvedomia, postavia na nohy a odvedú. Tréning sa preňho skončil, a nie najlepšie. Dostať nakladačku pred vlastnými vojakmi jeho autorite určite nepomôže a strata autority môže mať v jeho biznise fatálne následky. Miki ešte prehodí pár slov so Šurom, ktorý rutinne ofrfle jeho štýl, a potom sa vyberie za Ďoďom do šatne. Pretlačí sa hlúčikom brojlerov postávajúcich okolo lavičky, na ktorej sedí ich ešte stále trochu otrasený šéf, a vystrie k nemu pravú ruku.


  „Konečne poriadny zápas, more,“ povie a díva sa mu do očí. „Si fakt dosť dobrý, skoro si ma dostal.“


  Prekvapený mafián chvíľu váha, ale nakoniec prijme podávanú dlaň a stisne ju. Očividne nevie, čo povedať. Fízel mu práve zachránil tvár.


  


  U Patkaňa je plno ľudí a dymu. Na okolí nedávno skrachovali dve krčmy, a kým ich neprevezmú nejakí noví, naivní blázni, bude mať najhoršia knajpa na sídlisku postavenie vychyteného, módneho podniku.


  „Žeby si človek začal u Patkaňa objednávať rezervačku, bazmeg,“ hromží Miki nad pivom a tequilou. „Keby ste totych krčmárov vypaľovali aspoň dakus s rozumom, ta by toto nebolo. Ale vy ste jak dzignutí, Ďodi, zarežete dojnú kravu, bo máte chuť na biftek.“


  Miki tomu dal ešte jeden tréning, na ktorom poslal jedného z mladých brojlerov za tridsať sekúnd na trojtýždňovú maródku. Len aby bolo všetkým jasné, že keď šéf prehrá ťažký súboj, nie je to to isté, ako keď nakopú riť radovému vojakovi. Vedel, že Ďoďo to ocení. Keď ho pozval po tréningu na pivo a pálenku, ani sa veľmi nezdráhal. Miki vedel, že zvedavosť nepustí.


  „Tequila môže byť?“ opýtal sa mafiána, a keď mu na to prikývol, šiel po ňu k pultu. Čašníci absolútne nestíhajú. Priniesol aj dve čapované dvanástky a rovno po dve deci pálenky.


  „Neboj sa, nejdem ťa opiť, len sa mi tam nechce behať každých desať minút,“ vysvetlí svojmu zdesenému spoločníkovi. „Ži a nechaj žiť!“ prednesie prípitok, štrngne dnom svojho pohára o vrch Ďoďovho a zhltne polovicu zlatistej tekutiny.


  Ďoďovi vybehne obočie.


  „Ži a nechaj žiť,“ zdvihne svoj pohár a opatrne si chlipne, ako keby sa bál, že ho chce Miki otráviť.


  „Vlastne máš recht,“ povie po chvíľke ticha Mikimu. „S totymi krčmami. Ja som vravel Bandimu, že by sme ich nemali inkasovať iba tak, od oka. Poznám takého šraca, čo posedí v podniku pár dní, pokuká, jak to tam beží, a ti normálne dokáže povedať, že koľko tam majiteľ zarobí aj o koľko ho tak asi odžube personál. Ale jeho to nezaujíma vôbec. Že vraj keď nevedia zarobiť, ta naj zatvoria kšeft, že príde druhý, čo to bude vedieť. Ale asi ne o tomto si chcel debatovať, ne?“


  „Ne. Kukaj, Ďodi, poznám ťa, odkedy si sa tu jak pubiš mlátil s druhými partiami po sídlisku. Vyrastal si na mojej ulici, bazmeg. Nikdy som proti tebe nič nemal. Po Molyho smrti som bol nasratý, strašne, ale už sú to dva roky. Taký je život. Môj kamarát sa opitý zabil na aute, aj tvoj kamarát sa opitý zabil na aute. Účet je vyrovnaný. Nemusíme tu baviť chujov, obidvaja vieme, jak to bolo.“


  Ďoďo trochu prižmúri oči a sústredene sleduje Mikiho.


  „More, nekukaj na mňa jak myš z múky,“ povie mu Miki a znova si odpije. „Neboj sa, nenahrávam ťa. Ani nechcem, žeby si na to dačo hovoril. Netreba. Načo? Vieme. Akurát ti chcem povedať, že na teba ani na Maca som nebol nasratý nikdy, ani vtedy. Toten geňo, čo tam robí biletára, Ďusi, či jak mu meno, zavolal Bandiho a vy ste došli s Bandim. Bandimu preplo, ta ste zrobili, čo bolo treba. Myslíš, že tomu nechápem?“


  Ďoďo mlčí, nič nehovorí, ale zrazu sa tvári previnilo.


  „Kukaj, more,“ pokračuje Miki. „Ja s tebou nechcem mať vojnu, bo to je chujovina. Ale poviem ti na rovinu, že Bandi ma serie a furt ma srať bude. Bo nemusel chlapca zabiť. Mohol zavolať svojich kamarátov od nás, na druhý deň by šraca vyzliekli z uniformy a išiel by do fabriky k lopate alebo ešte skorej na úrad práce. Abo mu mohol dať pár po hube a vykopnúť ho na ulicu. Lenže Bandi sa v tom vyžíva. Ho zabil, bo sa mu akurát chcelo. A raz aj vy s Macom tak dopadnete, ale to je váš problém. Ste dospelí, občianky máte, ta si môžete robiť, čo chcete. Len som chcel, žeby si vedel, že ja po vás dvoch nejdem a že po sebe nemusíme strieľať, jak sa dakde stretneme v tmavej uličke.“


  „Bandi neni taký zlý, jak si o ňom myslíš,“ zastáva sa šéfa Ďoďo. „On je iba akurát taká prudká povaha, no. Jak sa vytočí, ta uletí dakedy. Ale vlastným by nezrobil nič bez príčiny.“


  „Bandi neni zlý, Bandi je glupy,“ odvrkne pohŕdavo Miki. „Bo to neni len o totych krčmároch, že sebe nevie spočítať dva a dva. Ešte chápem, že tu nechá Albáncov, žeby si tu len tak zadarmo robili svoje kšefty, bo zato má iné výhody, takže to neni dočista zlý biznis. Ale ty podľa mňa ani nevieš, čo všetko robí pre Šípošovcov, a čo z toho máte? Holý kokot.“


  „To neni pravda, Miki.“


  „Čo neni pravda? Že ťaháte za Šípoša horúce zemiaky z ohňa? Ta si píš, že je, akurát vám to Bandi nehovorí, bo nemôže.“


  „Neni pravda, že z toho máme holý kokot,“ povie Ďoďo, ale do vysvetľovania sa nehrnie. Vie, že sa baví s policajtom.


  „Hej, hádžu vám najlepšie kosti od Šípošovho stola, dakedy je na nich aj falat mäsa. Akurát, že iba čo ja viem, ta Bandi zarobil abo minimálne zachránil Šípošovi milióny a dostal za to od pána akurát potľapkanie po hlave, jak dobrý pes.“


  „Ne, Miki, to je ináč.“


  „Hej, vám Bandi hovorí, že občas pomôžete Šípošovi a občas pomôže Šípoš vám, ale to je čistá chujovina, aj keď Bandi jej možno verí. Pamätáš sa, jak ste raz potrebovali jedného takého inžiniera?


  Ďoďo pokrčí plecami a čuší, toto je tenký ľad.


  „Kto vám ho vtedy vybavil? Šípoš? Hovno. Vieš dobre, za kým vtedy Bandi išiel. Nemusíme si to hovoriť, toto je tiež taká vec, čo obidvaja vieme. To je ten človek, čo rieši problémy, keď dajaké máte. Šípoš na vás sere a normálne vás ojebáva. A to je Bandiho chyba. Keby bol naozajstný boss, ta už by ho Šípoš dávno musel zobrať jak partnera. Len by Bandi musel mať teľo hochmesu, že by mu to došlo. Koľkým podnikateľom ste robili vymáhačky abo ste boli dohovoriť ich konkurencii? A kedy ste to robili zadarmo? Choď sa spýtať Petruščáka, v koľkých firmách máte podiely, keď mne neveríš. Zachrániš dakomu biznis, ta si z neho berieš percentá automaticky. Tak to chodí, všetci to vedia. V čom je Šípoš iný? Že je minister? A čo sa pôjde sťažovať dakomu, že si u Bandiho objednal, čo si objednal, a teraz má za to normálne férovo zaplatiť?“


  „Miki, toto je už bars vysoká hra, toto nech sebe riešia veľkí páni v Blave.“


  „A čo, hovorím, žeby si dačo riešil? Iba ti hovorím, jak to je. Šípoš vás normálne ojebáva jak malých chlapcov, bo nakukal Bandimu, že keď robí pre neho, ta to je, jak keby robil pre vládu. Akurát, že to sú všetko Šípošove privátne kšefty. Všetci to vedia, akurát nikto nemá gule, žeby to povedal aj Bandimu.“


  „Jakí všetci? Kto všetci?“


  „Ta všetci, čo sa aspoň kus vyznajú. Vedia a sa vám smejú. A najviac sa vám smeje Šípoš.“


  „Nechápem.“


  „No ta podumaj kúštičko. Kedy si mal naposledy problém s políciou? Ani nepamätáš, ne? A čo myslíš, že prečo? No lebo vieme, že nemáš mať problém, ani ty, ani Maco, ani nikto z Bandiho partie.“


  „No.“


  „No, a asi aj vieme, prečo nemáte mať problém. A ti garantujem, Ďodi, že pán minister Šípoš s totym nemá vôbec nič. Ešte aj toten jeho dzignutý synáčik Aďo iba zato nikdy nemá problém, že Bandi je jeho kamarát, a ne naopak. Dáme ešte dva pivá a dve pálenky?“ zmení Miki náhle tému.


  „Ja mám asi aj dosť.“


  „Jaj, more, nebuď geňo, ešte po jednej do druhej nohy a pôjdeme spať, však aj ja zajtra robím.“


  Keď sa Miki vráti s pohármi, už sa k téme nevráti. Do záverečnej sa rozprávajú o technikách, ktoré vyučuje Šura, a o tom, čo naozaj funguje na ulici. Keď sa Miki ukladá do postele, má pocit, že si vlastne už veľmi dávno s nikým takto dobre nepokecal.


  


  Hnedé kancelárske kreslo z jemnej talianskej kože je absolútne pohodlné, no Bandi Farkaš sa v ňom vrtí, ako keby bolo železné, so špicatými hrotmi na sedadle a kýblom žeravého uhlia pod ním. V obleku a košeli sa cíti nesvoj, nepáči sa mu, že jeho zlatú reťaz s medailónom Panny Márie takmer celkom prekrýva kravata. Nechcel si brať kravatu, ale Ďoďo ho nahovoril, nech papaláš vidí, že Bandi je taký istý podnikateľ ako on. V kancelárii predsedu dozornej rady fabriky je miesta, že by sa v nej dala zorganizovať diskotéka, ale Bandi sa v nej aj tak cíti stiesnene, hlavne potom, čo ministrova ochranka zdvorilo, ale neoblomne trvala na tom, aby odovzdal svoju zbraň. Nie šašovia z vládnej ochranky, ale súkromná ochranka, ktorú si platila rodina. S tou sa hádať nemohol ani on. Mali tú drzosť, že mu prehľadali aj kufrík, ktorý dal Macovi kúpiť špeciálne na túto príležitosť. Pekný čierny, lesklý, s drobnou vzorkou, ako z krokodíla, nech nechodí za ministrom s igelitkou, jak dedinčan s klobáskami.


  „Bandi, urobil som výnimku, aby si si nemyslel, že k tebe nemám rešpekt,“ z tónu Ernesta Šípoša je jasné, že nemá. Ani štipku. „Ale toto je prvý a poslednýkrát, čo si za mnou prišiel sem. Keď niečo potrebuješ, zavolaj, ako obvykle, môjmu asistentovi a prídem za tebou.“


  „Čo je, sa hambíte za mňa, či čo?“ odsekne mafián podráždene.


  „Ale no tak, Bandi, však buď normálny. Všetci vedia, kto si, a ja som minister. Predstav si, čo by bolo, keby sa to dozvedeli novinári.“


  „Kto som, bazmeg? Som súkromný podnikateľ, jak vy.“


  „Si boss košického podsvetia.“


  „Hej? A to mi kto dokáže? Ešte raz to o mne napíšu a dám ich všetkých na súd!“


  „Bandi… o čo ti vlastne ide?“


  „Chcete vedieť, že o čo mne ide? No ta počúvaj ma dobre, môj krásny. Mi ide o to, že sa so mňou bavíš jak so psom, gadžo. Čo som ja, piči, dajaký degeš z Hrebendovej? Kedy sme si my dvaja potykali, more? Ti vykám jak kokot a ty mi tykáš furt, ty vidlák. Ty si čo o sebe myslíš, čo?“


  Minister sa najprv nezmôže na slovo. Nemal toho agresívneho primitíva prijať vôbec, ale potom mu napadne, že takto, s vlastnou ochrankou za dverami, je to predsa len bezpečnejšie. Podvedome nahmatá tlačidlo alarmu pod svojím stolom, ale mafián nehybne sedí so skríženými rukami a nezdá sa, že by sa chystal zaútočiť aj fyzicky.


  „Rozumiem, pán Farkaš,“ osloví ho odmeraným tónom. „Budeme si teda navzájom vykať. A teraz, keď sme si to vyjasnili, máte na mňa aj niečo iné alebo sa môžeme obaja vrátiť k svojej práci?“


  „Chcem kúpiť akcie.“


  „Chápem, chcete investovať na burze. S tým vám, samozrejme, viem pomôcť, dám vám kontakt na svojho obchodníka s cennými papiermi, ak chcete.“


  „Ne, my si asi nerozumieme. Ja idem kúpiť vaše akcie. Chcem akcie fabriky a chcem byť v dozornej rade.“


  Minister sa už druhýkrát na pár sekúnd zasekne. Ten špinavý morgoš musel úplne zošalieť. Predstaví si jeho začmudený bravčový ksicht v zasadačke dozornej rady alebo, ešte lepšie, na valnom zhromaždení…


  „Je mi ľúto, pán Farkaš, ale neviem o žiadnych akciách fabriky, ktoré by boli v tomto okamihu na predaj,“ povie a začne sa dvíhať, aby Bandiho vyprevadil z kancelárie.


  „Sadni!“ zreve naňho Bandi a namieri naňho prstom. „Neskončili sme ešte!“


  Minister vydesene dopadne späť do svojho kresla zo vzácneho tropického dreva. Vysoké operadlo je navrchu vyrezané do tvaru kráľovskej koruny, na jemnom, bordovom koženom čalúnení je zlatou niťou vyšitý monogram E. Š., opierky na ruky sú zakončené levími hlavami, nohy labami s mohutnými pazúrmi. Na okamih mu padne zrak na olejomaľbu zavesenú oproti. Je od renomovaného akademického maliara a stála viac ako celé zvyšné zariadenie kancelárie. Je to jeho vlastná podobizeň, v admirálskej uniforme, na palube plachetnice zmietanej vlnami pod temnou oblohou plnou žiarivých bleskov, ako s vytasenou šabľou vzdoruje živlom, na najvyššom sťažni sa v búrke trepoce vlajka vo farbách fabriky. Preletí mu mysľou, že niektoré veci je možno lepšie zbytočne neprivolávať.


  „Som sa nedošiel jednať,“ pokračuje Bandi vecne. „Došiel som kúpiť, desať percent akcií fabriky. A rovno zaplatím,“ zatvári sa spokojne, siahne rukou na zem a prudkým pohybom plesne na stôl svoju lakovanú dámsku aktovku, ako keby predvádzal nejaké kúzlo.


  „Pán Farkaš, neviem, či viete, aká je dnešná trhová hodnota tých akcií, aj keby boli na predaj, ale uisťujem vás, že ich cena v hotovosti by sa vám do tej aktovky nezmestila, ani keby ste ju priniesli v markách alebo v dolároch. Ak teda opomenieme, že akcie sa skutočne nedajú kúpiť v hotovosti ako auto alebo dom.“


  „Ja som dačo vravel o dajakých prachoch? My si furt nerozumieme,“ precedí Bandi pohŕdavo pomedzi vycerené zuby a otvorí kufrík.


  Je plný videokaziet.


  „Tuna dakoho navádzate na vydieranie,“ vyberie jednu z nich a položí ju pred ministra. „Tuna si objednávate vraždu, dakto ju aj zrobil, ja neviem kto, bo toho, čo si od neho objednávate, neni vidno,“ roztiahne kútiky úst okolo vycerených veľkých zubov do žraločieho úsmevu a položí pred neho ďalšiu kazetu. „Ale tota sa vám bude páčiť najviac asi. Také buzerantské porno to je, s jedným slávnym hercom. Nakladá tam do riti vášho syna. Toto sa bude všetkým ľúbiť, čo ich poznajú. A sa mi zdá, že ich poznajú na Slovensku všetci.“


  Bandi chvíľu čaká na reakciu, ale minister nehybne sedí a mlčí. Nezdá sa, že by chcel niečo povedať. Hypnotizuje kazety na stole, možno sa ich pokúša pohľadom premeniť na zlaté tehly, má pootvorené ústa a občas, keď sa nadychuje, čudne zabuble. Bandi dúfa, že ho netrafil šľak, lebo to by bolo biznise.


  „Hej, ministerský, je vám špatne?“ zvýši hlas a zamáva naňho oboma rukami.


  Minister sa strhne a zaostruje na Bandiho, ako keby dostal facku a teraz sa pomaly preberal z bezvedomia.


  „Nieže mi vás tu jebne, pán minister. Ešte vás budeme potrebovať, bo máte vy pravdu v tomto, ja viem o totych vašich akciách hovno. Taže vy len zavolajte pekne dajakým totym svojim čávom v oblekoch, naj porobia všetky papiere a ja potom pošlem svojeho právnika, žeby to po nich skontroloval a ukázal mi, že kde treba dať podpisy, hej? Tote kazety vám tu nechám teraz, si môžete zrobiť doma s rodinkou kino a pokukať si ich. Všetko prvé kópie, taže fajná kvalita. Ale jak dostanem svoje akcie a ma zvolia do dozornej rady, ta vám pošlem aj originály, bo toto je jak naozajstné umenie, chápete. Kópie môže mať hocikto, ale originály sú drahé jak sviňa.“


  


  Muž v sivom obleku a so strapatou sivou hrivou na hlave sa snaží ministrovi zmierlivo vysvetliť, že bezpečnosť má prednosť pred protokolom.


  „Verte mi, že prísť za vami na ministerstvo by ma nijako neobťažovalo, ale v mojej kancelárii vám naozaj dokážem garantovať, že z nášho rozhovoru nebude existovať žiadna nahrávka, ktorá by nás neskôr mohla prekvapiť.“


  „Chcete tým niečo naznačiť?“ zavrčí Šípoš podráždene.


  „Kdeže, pán minister, tak som to naozaj nemyslel.“


  Keď si riaditeľ služby zavolal Sivého a povedal mu, o čo ide, nedokázal sa ovládnuť a nahlas sa rozosmial. Jeho šéf sa pár sekúnd pokúšal vyžmýkať zo svojich mimických svalov niečo ako pohoršenie, ale nakoniec sa rozrehotal tiež. Niežeby nedoceňovali pohromu, ktorú mohlo spôsobiť vydieranie člena vlády notoricky známym mafiánom, ale zhodli sa, že imbecila Šípošovho formátu ešte počas svojej kariéry nestretli. Bola to zábava, aj keď vskutku svojská.


  „Nechcel som byť netaktný, pán minister, ale keď ste sa už dotkli aj tohto aspektu nášho problému, nedá mi, aby som vám nepovedal, že ste prejavili zarážajúco chybný úsudok.“


  „Čo si to…“


  „Nie, pán minister, toto si musíme vyjasniť,“ skočí mu do reči a po úslužnom tóne v jeho hlase zrazu niet ani stopy. „Tu a teraz — ak chcete, aby sme váš problém vyriešili. Viete, nezazlievam vám, že hoci sme vám okamžite ponúkli naše služby, rozhodli ste sa, že nám nebudete dôverovať. Aj to síce považujem za chybu v úsudku, pretože našou prvoradou úlohou je chrániť záujmy ľudí vo vašom postavení, no rozumiem, že ste podľahli mýtom a legendám, ktorými nás neinformovaní civili tak trochu démonizujú. Možno ste o tom len dosť nepremýšľali alebo vám v tom zabránila vrodená skromnosť, preto ste si neuvedomili svoj vlastný význam a mieru, do akej je vaša osoba spätá s hnutím, ktoré vás do tohto významného postavenia dostalo. Čo škodí vám, škodí hnutiu, čo škodí hnutiu, to škodí štátu, a keď niečo alebo niekto škodí štátu, tak je povinnosťou našej služby rýchlo a efektívne to eliminovať. Ktovie, možno práve naša povestne nekompromisná efektivita vo vás vyvolala istú obavu. Je to ľudské, u civilov napokon veľmi bežné. Takže to vám nevyčítam. Ale že ste sa namiesto nás rozhodli dôverovať obyčajnému zločincovi, ktorý sa priamo živí vydieraním, to je chyba v úsudku, ktorú by som u muža nižších kvalít, než ste vy, bez urážky, neváhal nazvať hlúposťou.“


  V ministrovom pohľade sa ako v krištáľovej guli prevaľujú zatiaľ ešte zahmlené kontúry konca Sivého kariéry, no mlčí, s kŕčovito stisnutými perami. Sivému sa marí, že občas počuje tiché škrípanie zubov, ale zdá sa, že Šípoš ho počúva. Má silnú motiváciu.


  „Nedívajte sa tak na mňa, pán minister, mojím úmyslom nie je vás poučovať či nedajbože ponížiť, len potrebujem, aby ste naozaj pochopili situáciu v celej jej šírke a hĺbke, do najmenších detailov. Muž, ktorému ste sa rozhodli veriť, Ondrej Farkaš, bol celkom tuctový a priemerný drobný recidivista, opakovane, už ako mladistvý, trestaný pre drobné krádeže, ublíženie na zdraví a výtržníctvo. Vynikal však predovšetkým v surovosti a agresivite. Bol podozrivý z lúpeže, pri ktorej dobodal obeť na smrť bez akéhokoľvek zjavného dôvodu. Bol to nejaký dôchodca, pod vplyvom alkoholu, ohroziť ho určite nemohol, jedine, že by ho spoznal. No chýbali dôkazy, systém ho pustil a my sme si ho podchytili. Investovali sme veľké množstvo prostriedkov, a nielen finančných, aby z neho vyrástol boss podsvetia, ktorý je schopný plniť špeciálne úlohy a byť užitočný pri presadzovaní našich záujmov. Teraz budeme musieť pre váš chybný úsudok celú investíciu odpísať a zlikvidovať ju, čo bude mať množstvo zložitých a ťažko predvídateľných následkov. Samozrejme, urobíme to aj napriek nákladom, vaša ochrana je pre nás prioritou, ale dôrazne by som vám odporúčal, že v budúcnosti, ak vás náš pán riaditeľ požiada o nejakú láskavosť, či už služobnú, alebo aj súkromnú, buďte k nemu ústretový. Veľmi ústretový. Každopádne, túto lapáliu považujte za vybavenú a pokojne sa vráťte k svojim ministerským povinnostiam, nestrácajte tu so mnou čas, Slovensko vás potrebuje,“ postaví sa Sivý zo svojej stoličky a vedie Šípoša k dverám bez toho, aby ho vôbec pustil k slovu.


  Minister je taký ohromený, že sa vôbec nepokúša protestovať.


  „Mimochodom, pán minister,“ osloví ho Sivý s rukou na kľučke. „Keby vám náhodou napadlo, že by ste si chceli vybaviť účty s milencom vášho syna, tak to by som vám naozaj dôrazne neodporúčal. Finančné služby, ktoré pôvodne robil pre vás, už poskytuje viacerým významným členom hnutia, ktorých by to mohlo vážne poškodiť. Nemajte mu to za zlé, učil sa od vás a pracoval pre vás, čo je v istých kruhoch tou najlepšou možnou referenciou, záujem je enormný.“


  „Ako… odkiaľ viete… jak ste…“ Šípoš sa nedokáže vykoktať. O nahrávke s Juniorom nehovoril nikomu. Že dal zlikvidovať pár problémových ľudí, všetci na tejto úrovni beztak vedeli alebo aspoň tušili. Ale že vo vlastnom dome vychoval buznu, to sa nesmie dozvedieť nikto.


  „Že spáva s vaším synom?“ pomôže mu úradník. „Pán minister, erotický salón pána Farkaša je vybavený kamerami a mikrofónmi lepšie než profesionálne televízne štúdio. On si síce myslí, že mu technické vybavenie inštaloval nezávislý dodávateľ, ktorého mu odporúčal jeden z jeho vlastných bezpečnostných expertov, ale Mäspo rozhodne nie je jediná firma, ktorú nepriamo prevádzkujeme my. Zo všetkého, čo pán Farkaš zaznamenal, máme kópiu. Nemusíte si ale robiť starosti, je to všetko prísne tajné a zoznam osôb, ktoré sa môžu s týmito poznatkami oboznamovať, obsahuje len tri mená. Jedno z nich je moje a, samozrejme, predtým, ako som začal riešiť váš problém, som sa s nimi detailne oboznámil. Musím predsa vedieť, čomu presne čelíme. Nemusíte si s tým vôbec robiť starosti, ja sám som viazaný mlčanlivosťou a nemám voči homosexuálom žiadne predsudky. Tu, v službe, ich dokonca vieme oceniť, obvykle sa totiž dajú získať pre spoluprácu oveľa jednoduchšie než normálni ľudia,“ otočí nôž v rane a jemne vytlačí ministra z dverí.


  


  Kábel súhlasí, nič iné mu nezostáva. Nielenže Mika potrebuje, on od neho potrebuje láskavosť. Síce takú, ktorá sa bude policajtovi zaručene páčiť, ale podstata veci sa tým nijako nemení. Vyžiada si službu, ktorá nebude zadarmo, a ak len nebude mať to šťastie, že Miko akurát teraz niečo potrebuje, bude za ňu musieť zaplatiť bianko zmenkou.


  Miki si to ani sám pred sebou neprikrášľuje, vie, že je to číry sadizmus, ale trvá na tom, že keď sa s ním chce Kábel stretnúť, bude to po zotmení, na parkovisku pred krematóriom.


  „Nemôže nás spolu vidieť nikto, ani náhodou, musím si strážiť povesť,“ trvá na svojom.


  „Dobre, budem tam,“ odpovie mu rezignovane siskár a bez pozdravu zloží.


  Tentoraz príde Miki normálne, služobným autom a priblíži sa ku Káblovej oktávii tak, aby mu nespôsobil infarkt a predčasné šediny.


  „Čo chceš?“ zavrčí na trojpísmenkového, keď sa presvedčí, že v aute ho nečakajú žiadne nepríjemné prekvapenia, a usadí sa na sedadle spolujazdca.


  „Veci sa trochu zmenili a vyzerá to tak, že máme spoločný problém. Mohli by sme si navzájom pomôcť.“


  „Ja nemám problém žiadny. Ale keby som dajaký mal, ta by som ho určite nešiel riešiť s tebou,“ odfrkne pohŕdavo a chytí kľučku.


  „Z Bandiho sa stal problém, veľký. Fakt nemáš záujem?“ pokúsi sa Kábel získať si jeho pozornosť.


  „A čo? Ja ho mám teraz pre vás dať dole, či jak to myslíš? Ti dzigá už dočista?“


  „Miki, ja nie som úplný fas. Podaktorí šéfovia sú, ale za to ja nemôžem. Nešiel by som od teba pýtať veci, ktoré si neurobil ani pre seba.“


  „No dobre, čo odo mňa chceš?“ Miki stále drží kľučku, ale neodchádza.


  „Ty vychádzaš s Yetim celkom dobre, nie?“


  „Viem s ním debatovať,“ odpovie neutrálne.


  V skutočnosti je boss tatranského podsvetia niečo ako spojenec. Stále je to mafián, ale drží sa pravidiel a musia sa ich držať aj jeho ľudia. Nevypaľuje drobné firmy, Yeti radšej zdaňuje podvodníkov a tunelárov, ktorí sa nemôžu ísť nikam sťažovať. V jeho teritóriu môže normálny človek pokojne vyjsť večer na ulicu a nemusí sa báť, že ho opitý alebo sfúkaný brojler rozkope na kašu alebo mu znásilní čaju. V Tatrách je poriadok, Yetiho ľudia majú zákaz slopať a grupovať sa viacerí ako dvaja na verejných miestach. Majú svoj bar a diskotéku, ale aj tam sa musia správať slušne. Vyčistil svoje územie od pouličného zločinu, aj keď metódami, za ktoré by nepochybne dostal doživotie, keby mu ich vedeli dokázať. Turisti boli vítaní, ale inak nemal rád cudzincov, čiže nikoho, kto nebol z Tatier. Toleroval Gordana Jakupiho, ktorý síce žil v Tatrách, ale nerobil v nich nijaký biznis a vždy, keď mohol, Yetimu pomohol. Tatranský boss však predovšetkým úprimne, z hĺbky duše, nenávidel politikov a siskárov. „Dajú ti všetko, kým ťa potrebujú, a potom ti všetko vezmú, aj život,“ vysvetľoval Mikimu, keď miešali kávu v jeho lyžiarskej chate.


  Mikimu okamžite dôjde, kam rozhovor smeruje, ale nechá Kábla, nech sa na rovinu vymačkne, o čo mu ide.


  „Úplne by stačilo, keby si sa za ním zastavil a povedal mu, že keby sa Bandimu stalo niečo zlé, ani pes po ňom neštekne.“


  „Ako to myslíš?“


  „Pozri, vieme, že Yeti má s Bandim nejaké staré nevybavené účty, ale necháva to tak, lebo nie je idiot, aby sa púšťal do vojny so štátom. Keby mu niekto povedal, že štát do žiadnej vojny nepôjde, naopak, ešte mu bude vďačný, určite by si to nenechal ujsť. On je dosť známy tým, že nezabúda a neodpúšťa.“


  „Iba si v tom chcem zrobiť jasno, bo som si neni istý, či celkom chápem — chceš, žeby som išiel povedať Yetimu, žeby dal dole Bandiho a nikto ho za to nebude naháňať.“


  „Neformuloval by som tak, že ho má zlikvidovať, iba že môže.“


  „A to je jaký rozdiel?“


  „No… vlastne asi nijaký. Ale tak každému by sa uľavilo, spoločenská škoda by nevznikla žiadna. Nehovor, že akurát tebe by to vadilo.“


  „Čo sa vlastne zmenilo, že idete dať Bandiho do placu, čo?“


  „Uletel.“


  „Jak?“


  „Veľmi.“


  „More, môžeme tu baviť chujov do rána, ale Yeti neni chuj, taže toto sa ma spýta jak prvé, bo prvé, čo mu napadne, bude, že to je dajaká vaša ďalšia intriga. Bo aj mňa to napadlo jak prvé.“


  Kábel chvíľu mlčí, zjavne si preberá v hlave všetky možnosti a riziká. Miki ho nesúri, ale tvári sa neoblomne.


  „Tak dobre, máš pravdu,“ povie váhavo Kábel. „Bandi začal vydierať starého Šípoša. Chce od neho akcie fabriky a…“ siskár sa na chvíľu zasekne, ako keby sa mu samému zdalo absurdné, čo sa chystá nahlas vysloviť. „… A ešte chce miesto v dozornej rade fabriky.“


  Miki sa nahlas zasmeje.


  „Mu už muselo dočista dzignúť, ale sa mu ani nečudujem. Ste mu roky ukazovali, že môže hocičo, že je Boh, ta tomu nakoniec uveril.“


  „Pomôžeš nám alebo nie?“ vráti sa Kábel k meritu veci.


  „Čím ho ten degeš vydiera? Bo asi za ním nedošiel s bejzbalkou a bandaskou benzínu, že mu totu jeho fabriku rozbije a vypáli.“


  „To ti naozaj nemôžem povedať.“


  Miki pokrčí plecami a začne otvárať dvere.


  „Miki, bazmeg, ja ti to neviem povedať,“ z Káblovho hlasu znie zúfalstvo. „Si myslíš, že sa mi s takými vecami zverujú? Prišiel za mnou Sivý, povedal mi, že Bandimu dočista ruplo v bedni a treba ho dať dole. Po všetkých prúseroch, čo sme mali s prezidentovým synom a s tým vybuchnutým policajtom, to už naši nemajú gule urobiť napriamo. Tak to hodili na mňa, že to mám vyriešiť, že Farkaš je od začiatku moja operácia. Keď to nevyjde, budem prvý na rane. Pritom si ho všetci riadili, ako si práve zmysleli, ja som mu akurát tak robil štetku a pestúnku a riešil som všetky prúsery, ktoré ten dement narobil.“


  „A čo ja s tým mám?“


  „Viem, že ma nenávidíš, však máš za čo. Nechcem, aby si niečo robil pre mňa. Ten hajzel ti dobil na smrť parťáka a nás prinútil, aby sme to zatušovali. Nehovor mi, že nechceš, aby ten zmrd konečne išiel dole.“


  „Moly sa nezabil na aute?“


  „Bazmeg, čo odo mňa chceš? Obidvaja vieme, ako to bolo. Každý to vie. Myslíš si, že mne to bolo jedno? Čo si myslíš, že to niekto robil s radosťou? Alebo pre zábavu? Ja som s tým mohol urobiť asi toľko ako ty. Alebo ako tvoji kolegovia, s ktorými sedíš v jednej budove. Tak čo máš akurát proti mne?“


  „Pôjdem na Štrbské pomiešať kávu,“ povie Miki s kamennou tvárou a začne sa súkať z auta. „Ale to neznamená, že teraz budeme kamaráti,“ obráti sa späť ku Káblovi.


  Keď sa vracia vymretými nočnými ulicami do mesta, ešte stále sa usmieva popod nos. Fascinuje ho, že niekomu, kto si neustále nahráva všetkých, ani nenapadne, že by mohli nahrávať aj jeho.


  


  Na pumpe je hromada ľudí, práve tu zaparkovali dva autobusy s turistami. Mikimu to vyhovuje, dav vytvára chaos, ktorý ich dokonale prikryje. Mohutný chlap v čiernych džínsoch a lososovej polokošeli, ktorý s ním popíja vlažnú, hnedú žbrndu z automatu, je ako nahrubo vytesaný zo starého duba. Yeti je skôr široký ako vysoký, ale nie je na ňom ani gram tuku. Hranatý, s pomalými, skoro ťažkopádnymi pohybmi, tvár plná hlbokých rýh. Vďaka tomu vyzerá o dobrých desať rokov staršie a kostrbatý zostrih podľa šerbľa v kombinácii s mrožími fúzmi mu dodávajú výzor vidieckeho prostáčika. Klamlivý dojem, za ktorý už nejeden hlupák zaplatil životom.


  Šalený zostal sedieť v aute, Yeti ho nepozná, o obchodoch by pred ním nehovoril. O dvere ich služobného golfa sa nedbalo opiera vysoký chlap v maskáčových nohaviciach a zelenej bunde z nemeckého armádneho výpredaja. Po chvíli z nej vytiahne v servítke zabalený sendvič, oddelí od seba zlepené plátky chleba a pozorne študuje, čo je medzi nimi — paštéta, saláma, plátkový ementál. Spokojne pokýve hlavou a začne sústredene prežúvať, ako keby to bol nejaký zenbudhistický rituál. Lepeňák je Yetiho osobný zabijak. Podľa mafiánskych mýtov a legiend už pri pochovávaní svojich obetí prehádzal toľko zeminy, že vlastne mohol sám vykopať tunel pod Braniskom. V skutočnosti však nechával ľudí, aby si svoje hroby vykopali sami.


  Miki si sadne s Yetim do jeho pajera, vytiahne svoj starý walkman s oranžovými slúchadlami a podá mu ho.


  „Kým by som vám to vysvetlil, stihnete to dva razy popočúvať. Bavím sa tam s jedným siskárom.“


  Yeti si založí slúchadlá a spustí prehrávanie.


  „Kto je to?“ opýta sa Yeti, keď sa záznam skončí.


  „Marián Mešter, alias Kábel.“


  „Veríte mu?“


  „Káblovi? Ani nos medzi očami, je to podlý zmrd. Ale myslím si, že v tomto hovorí pravdu.“


  „Prečo si to myslíte?“


  „Po prvé, Kábel je jebo, takéto divadlo by nezahral, nemá na to. Po druhé, to s tým vydieraním sa mi už donieslo skôr, priamo z Bandiho partie. Po tretie, keď poviete, že idete do toho, nechám vám kópiu tej pásky, ako záruku. Je na nej odstrihnutý koniec rozhovoru, ale to vám môže byť jedno, máte tam nahraté, ako príslušník slovenskej informačnej služby navádza policajta na spoluúčasť pri spáchaní trestného činu úkladnej vraždy.“


  


  Do tatranskej chaty sa niekto pokúsil napchať všetko, čo mu skrížilo cestu a bolo dostatočne drahé, aby to považoval za pekné. Zmes podnikateľského baroka a loveckých trofejí vypĺňa každú voľnú plochu na stenách i podlahách, takže pre ľudí tu vlastne nezostáva miesto.


  Gordan Jakupi sa usadí v jednom z drobných kresiel s oblými tvarmi a bielo-modrým pruhovaným čalúnením. Yeti si podozrievavo pozrie druhé kreslo a usúdi, že aj keby unieslo jeho váhu, roztlačil by ho, ako naposledy ženine slnečné okuliare. Radšej siahne po jednej zo stoličiek pri jedálenskom stole. Má tenučké nohy zakončené dlhými kovovými kužeľmi a vysoké operadlo tvorené nahor sa rozširujúcim dreveným rámom, v ktorom je zasadený drevený štvorec s menším kosoštvorcovým výrezom. Vyzerá krehko, ale má solídnu váhu. Otočí ju k hostiteľovi a opatrne na ňu dosadne.


  Pán domu má na sebe obyčajné modré tepláky a biele tričko s logom veľkoobchodu so stavebninami. Jednu nohu v károvanej papuči má vyloženú na divnom gaučíku z pozláteného dreva, potiahnutom bordovou látkou husto prešívanou zlatými niťami. Opiera sa o smiešne operadlo, ktoré je iba na jednom konci pohovky. Vyzerá to, ako keby niekto o dlhší taburet primontoval kus kresla. Yeti v živote nepočul slová ako art deco či biedermeier, netuší, aký je rozdiel medzi barokom, rokokom a obrokom, akurát chaise longue už niekde počul, no je si istý, že je to jedno z tých vydumaných francúzskych žrádiel pre snobov ako chateaubriand alebo prosciutto s crudom. Architektúra ho nezaujíma, nábytok má rád pohodlný a pevný, farby a tvary sú mu ukradnuté, však obývačka nie je posilka, aby záležalo na tom, ako je zariadená. Napriek tomu sa neubránil neodbytnej myšlienke, že sudca odkúpil zariadenie svojej chaty od skrachovaných filmových ateliérov na Kolibe.


  „Priatelia, mám pre vás odpovede z Bratislavy,“ prihovorí sa im sudca.


  Medzi kukučkovými hodinami, rôznym parožím, vypchatou sovou a orlom kráľovským na stene za jeho chrbtom je aj vypreparovaná hlava diviaka. Drobné, blízko posadené očká a tvrdé štetiny na hlave i rypáku preženú Yetiho hlavou ďalšiu nevhodnú myšlienku: toto by pokojne mohla byť aj sudcova busta. Musí sa začať sústrediť na to, pre čo sem prišiel.


  „Objednal som sa u pána ministra, beztak má u nás na najvyššom súde otvorený istý obchodný spor, v ktorom jeho právnici nepostupovali práve najšťastnejším spôsobom, a chcel ho so mnou prekonzultovať. Nemohol som sa ho, samozrejme, na takú citlivú záležitosť, ako je tá vaša, opýtať priamo. Povedal som mu preto, že zastupujem zatiaľ nemenovaných priateľov, ktorí majú v jeho meste určité obchodné záujmy, ktoré vzbudili pozornosť vplyvného miestneho podnikateľa, istého pána Farkaša, a či by teda nebol taký dobrý a nepomohol im sprostredkovať rozumnú dohodu, s ktorou by mohli byť obe strany spokojné. Odpoveď bola, aby radšej chvíľu počkali, vraj predpokladá, že by v Košiciach mohlo čoskoro dôjsť k zmene pomerov a nebudú sa musieť s pánom Farkašom dohadovať vôbec. Povedal by som, že to môžeme chápať ako uspokojujúcu odpoveď na vašu otázku, ktorú tým pádom vôbec nemusíme položiť.“


  „Taže je to pravda. Erni Šípoš jebol Bandiho do placu,“ uistí sa Yeti, že z krkolomného sudcovho blábolu správne vylúpol podstatu.


  „Aj tak sa to dá vyjadriť,“ prikývne sudca. „Aj keď ja sám by som to formuloval inak. Povedzme, že obdobie hájenia sa skončilo a práve vám vydali povolenku na vlka,“ zasmeje sa nahlas svojmu vtipu.


  Gordan Jakupi naznačí úsmev a Yeti sa nasilu chechce, aj keď netuší čomu.


  „Vlk, chápete… Farkaš je po maďarsky vlk,“ vysvetlí sudca pointu a smeje sa ďalej. „Poľovnícka sezóna je otvorená, vlk je voľný na odstrel. Mimochodom, Gordan, určite musíte obaja zostať na večeru,“ zmení náhle tému a obráti sa k staršiemu zo svojich hostí. „Minulý týždeň sme s kolegami z okresného súdu strelili srnca a žena práve varí guláš. Famózny guláš z diviny robí moja Alenka, určite si ho nesmiete nechať ujsť. Dáme si koňačik a cigarku, a kým skončíme, jedlo bude hotové.“


  


  Na ceste do Bratislavy šoféruje Bandi, až tesne pred mestom odbočí na odpočívadlo a vymení sa s Macom.


  „By som vyzeral jak geňo pred Blavákmi, že si sám kerujem takú štreku,“ presviedča seba samého a neochotne opúšťa miesto za volantom. Neznáša, keď jeho auto šoféruje niekto iný. Presadne si dozadu, ako sa na bossa patrí, a zavolá z mobilu, že o chvíľu bude na mieste.


  Bandi sa teší na to, ako konečne dá Yetimu vyžrať všetky problémy, ktoré mu narobil. Na rokovaní bude, samozrejme, slušný, veď sa ide akože dohodnúť, ale aj tak musí byť každému jasné, že toto je vlastne koniec toho vidláka z Tatier.


  Keď za ním spolu so Skenderom Spahijom prišiel Gordan Jakupi osobne, nebolo mu všetko jedno. Jakupi za ľuďmi nechodil, ľudia chodili za Jakupim, aj to len vyvolení. Vedel, že sa deje niečo vážne, a ako prvé mu napadlo, že mu prišli vyhlásiť vojnu. No Jakupi prišiel, aby sa prihovoril za Yetiho.


  „Pochopil, že nemôže navždy fungovať ako nejaký bandita v horách,“ predostrel Bandimu Yetiho návrh. „Teraz, pán Farkaš, keď ste sa posunuli na najvyššiu úroveň a plánujete vstup do veľkého podnikania, vás budú musieť všetci začať brať vážne. Viete, on je trochu svojský, horali sú už takí, tvrdohlaví a ješitní, ale uznal, že urobil chybu a chce sa s vami dohodnúť na nových pravidlách. Uzná vás ako svojho šéfa a bude vám odvádzať podiel zo svojich obchodov výmenou za vašu ochranu. A, samozrejme, je pripravený zaplatiť vám aj finančnú kompenzáciu za starosti, ktoré vám kedysi spôsobil.“


  Keď začal Ďoďo pred niekoľkými týždňami z ničoho nič vŕtať do Bandiho, že starý Šípoš ich má iba za svojich sluhov a že by ho mali priškripnúť, poslal ho najprv do hája. Ale potom nad tým dumal, znova to rozdebatoval s Ďoďom aj s Macom a nakoniec uznal, že zo Šípoša vlastne nič nemajú, len problémy. Nakoniec to bolo najlepšie rozhodnutie v jeho živote. Ešte ani nemal akcie fabriky vo vrecku, stále čakal, kým sa Šípošovi právnici dohádajú s jeho právnikmi o detailoch, a už mu lezie do riti samotný Gordan Jakupi aj s tým vydrbaným hajzlom Yetim. Raz ho určite dá dole, vlastnoručne, keď sa bude dať, ale najprv ho oberie o všetko, preberie jeho ľudí aj biznisy, zderie ho z kože, a až potom, keď sa bude pred ním gadžo plaziť, mu dá ranu z milosti.


  S Jakupim sa dohodli, že prvú schôdzku si dajú na neutrálnej pôde, u Blavákov, ktorým bol východ dočista ukradnutý a východom bolo pre nich všetko, čo bolo za Pezinkom. Bude tam niekto od nich, Bandi plánuje prísť s Macom a Ďoďom, Yeti odkázal, že bude sám, ako vždy. Na rokovaní bude aj Skender Spahija, ako garant, že Yeti ani Bandi neurobia tomu druhému podraz.


  Ďoďo zaparkuje na hotelovom parkovisku, Bandi znova zavolá, že dorazili. Na recepcii už čaká Skender a zavedie ich do hotelovej kaviarne. Pred vstupom do miestnosti stoja dve nasypané gorily, každá z nich je o dobrých dvadsať centimetrov vyššia a dvadsať kíl ťažšia ako Maco. Slušne sa pozdravia a zdvorilo poprosia, aby odovzdali svoje zbrane.


  „Kým ste u nás, nebudete ich potrebovať, to vám garantujem,“ uistí Bandiho ochrankár bez krku. „Keby chcel niekto robiť problémy, musel by najprv prejsť cez nás a to ešte nedal nikto.“


  Kaviareň je prázdna, vyhradená pre uzavretú spoločnosť, obsadený je len jeden stôl. Na veľkom koženom gauči sedí rozvalený štíhly chlap v modrých džínsoch a bielej košeli, s opaskom z hadej kože a zlatou packou v tvare hada. Pytón, jeden z miestnych bossov, ktorý tým opaskom vlastnoručne zaškrtil svojho predchodcu i viacerých ambicióznych záujemcov o nástupníctvo. Položí svoj pohár s jedovato vyzerajúcou žltooranžovou tekutinou, postaví sa, privíta Bandiho a srdečne ho vyobjíma. Ostatní sú už na mieste, Yeti sedí napchatý v kresielku s čalúnením z pestrofarebnej látky, ktoré je mu o tri čísla menšie. Tvári sa kyslo, ale má sklopený zrak a zvesenú hlavu. Takto sa zvykne tváriť Bandiho pes, keď ho za niečo dobre nakope.


  Ani sa nestihnú usadiť a čašník je už pri nich. Bandi si objedná len kávu.


  „Ale no tak, páni, dáme si aj niečo dobré na pitie, nech sa všetci trochu uvoľníme,“ usmeje sa Pytón a povie čašníkovi, aby všetkým priniesol sex on the beach. Bandi sa zamyslí, prečo by sa nejaký kokteil mal volať sex-niečo, že čo doňho tak asi dávajú. Rozhodne nemá chuť dávať to do úst, ale nechce uraziť hostiteľa. Pokúša sa nájsť sex na nápojovom lístku a pozrieť si, z čoho ten hnus miešajú. Medzitým Ďoďovi zazvoní mobil, zdvihne ho a chvíľu počúva.


  „Bandi, sorry, môže to byť dôležité,“ zakryje mikrofón a obráti sa k šéfovi. „Vybavím to a vrátim sa, hej?“


  Šéf naňho len netrpezlivo mávne rukou, nech si ide, kam chce. Zrazu sa cíti ako blbec, že sem vôbec ťahal tých dvoch gadžov, všetci ostatní prišli sami. Ešte bude vyzerať ako zbabelec.


  Pri východe z hotela Ďoďo skoro vrazí do nejakého vidláka v maskáčoch a vojenskej bunde, ale chlap mu na poslednú chvíľu uhne a trochu sa ukloní, ako keby sa mu ospravedlňoval. Nevšíma si ho, je zaujatý telefonátom.


  „Ďodi, nerobím si srandu, naozaj je to dôležité, poď rýchlo von,“ ozýva sa Mikov hlas zo slúchadla.


  „Kde si, bazmeg? Nevidím ťa. Čo tu vlastne robíš?“


  „Už si vonku?“


  „Hej, teraz idem cez recepciu.“


  „Jak vyjdeš z hotela, ta iď takoj doprava.“


  „Nevidím ťa furt.“


  „Prejdi asi sto metrov, sa tam nemôžem ukazovať rovno pred vchodom.“


  „Miki, bazmeg, čo sa deje? Kde si?“


  „V kancelárii.“


  „V jakej kancelárii?“


  „No ta vo svojej. V Košiciach.“


  „Miki, ti kúruje, bazmeg? Čo máš päť rokov, piči? Ja tu mám dôležitú debatu.“


  „Sa na ňu nevracaj, more.“


  „Čo? Miki, si spitý, či čo?“


  „Práve som ti zachránil život. Nemáš za čo,“ povie mu policajt a zloží.


  Ďoďo zahreší a okamžite sa rozbehne späť k hotelu, ale je mu ihneď jasné, že neskoro.


  Muž v maskáčoch a zelenej bunde práve v tom okamihu prechádza medzi dvomi gorilami pri vchode do kaviarne, ako keby bol neviditeľný. Ľavou rukou máva na pozdrav spoločnosti pri stole, pravú má voľne zvesenú pozdĺž tela. Prejde tých pár krokov a po ceste pomaly vystiera pravú ruku.


  Bandi zdvihne zrak, aby sa pozrel, kto to prišiel. Kráča k nemu nejaký muž s vystretou rukou, podvedome začne vystierať aj on svoju a dvíhať sa, aby mu ju podal, ale pohyb nedokončí. Na zlomok sekundy si uvedomí, že ten človek čosi drží v pravačke, že mu nepodáva ruku, ale nejakú vec, ktorá sa náhle zablysne. V okamihu, keď do jeho uší dorazí zvuk výstrelu, už medzi nimi nie je mozog, ktorý by ho vnímal.


  Maco zareaguje takmer okamžite, vyskočí a chce sa vrhnúť na strelca, ale Pytón mu obratne nastaví nohu, takže padne tvárou na zem. Skender ho okamžite prikľakne a Maco sa iba bezmocne zmieta na zemi, kým sa vrah otočí a nenáhlivým krokom odíde.


  „Prestaň, chlapče,“ ozve sa Yetiho hlboký hlas. „Nikto tu nemá nič proti tebe, neni to nič osobné. Zmizni, kým neprídu fízli, a vezmi cestou aj svojho kolegu. Jak sa to trochu skľudní, Skender vám zavolá a dohodnete sa, jak to bude ďalej fungovať v Košiciach. Mňa to nezaujíma, ale do Tatier mi už radšej nikdy nelezte. Ani na lyžovačku. Bo ja som vám život nedal, tak ja vám ho ani nevezmem, ale hory sú nebezpečné, furt sa tam nejakí ľudia strácajú.“


  Miki sedí v nenápadnom susedovom favorite a sleduje vchod do hotela. Prvý odkráča Lepeňák, potom dobehne Ďoďo, na chvíľu zmizne v budove, ale vzápätí znova vychádza spolu s Macom. Dve anabolické príšery ich vyprevadia pred vchod a jedna z nich im ráznym gestom ukáže na parkovisko. Zdá sa, že všetko vyšlo podľa plánu.


  Vylákať Ďoďa z podniku, keď sa Lepeňák priblíži, bol jeho vlastný nápad a s nikým sa oň nedelil. Vedel, že Yetiho zabijak je profík, pravdepodobne najlepší v republike, nemal obavy, že sa zabudne a rovno postrieľa všetkých troch farkašovcov. Nikto nemal záujem vyhladiť celú partiu a destabilizovať mesto, mala to byť len tichá, nenásilná personálna výmena na poste šéfa. Ďoďovi by sa nič nestalo, ani keby zostal dnu. Lenže niekedy je dôležitejšie, ako veci vyzerajú, než aké sú naozaj.


  Miki vybaví rýchly telefonát, naštartuje a vyrazí do Košíc. Vráti sa rovnakou trasou, akou prišiel, po cestách druhej triedy, aby ani náhodou nikoho nestretol. Bude to dlhá cesta. Otravná.

  ŠLEZI


  No ja vám hovorím: Pred súd pôjde každý,


  kto sa na svojho brata hnevá. Kto svojmu


  bratovi povie: „Hlupák,“ pôjde pred


  veľradu. A kto mu povie: „Ty bohapustý


  blázon,“ pôjde do pekelného ohňa.


  


  Matúš 5:22


  


  


  Schlesinger si opatrne odpije z tequily a strasie ho. Rýchlo ju zaleje tonikom.


  „Exni, more, toto je oslava,“ zagáni naňho Šalený Valent.


  Sedia u Patkaňa a Miki sa nepokúša ani predstierať, že nezapíjajú vraždu bossa košického podsvetia. Nemohol by sa tváriť spokojnejšie, ani keby ho odpratal na druhý svet osobne. Redaktor neochotne zdvihne svoj pohár a na tri hlty ho vypije. Tvári sa, ako keby mal infarkt.


  „Nemáte aspoň nejaké tipy, kto ho dal dole?“ opýta sa, keď predýcha odpornú mexickú pálenku.


  „Koho to zaujíma? Hlavne, že je po ňom,“ mávne rukou Šalený.


  „Tak ale nejaké vyšetrovanie asi bude, nie?“


  „Hej, bude asi dajaké, ale to je problém Blavákov, im ho dali dole,“ odpovie Miki. „Pochybujem, že sa kolegovia pretrhnú. Pekná čistá robota to bola, jediná škoda, čo vznikla, môže byť zasvinený koberec v tom hoteli. Načo by hľadali strelca? Žeby mu dali metál? Porobia úkony, ktoré zo zákona musia, a pôjde to dostratena.“


  „Vybavovanie účtov v podsvetí je verejnoprospešná činnosť, nie zločin,“ doplní Valent a ide k pultu po ďalšie kolo.


  


  „Život mafiána je krátky, ale krásny,“ prednesie Ďoďo prípitok.


  Bandiho kar by sa do Kozičky nezmestil. Starý Šípoš dal vdove k dispozícii zadarmo celú reštauráciu vo svojom hoteli, aj s kuchyňou a personálom. Všetko bolo grátis. Ďoďovi s Macom vyjadril úprimnú sústrasť, na pohreb však, pochopiteľne, prísť nemohol, ani nikto z rodiny, akokoľvek je im to všetkým ľúto.


  „Hrozná tragédia,“ odriekal tónom, ako keby to čítal z papiera. Ale že nič sa nedá robiť, niekedy sa veci takto nešťastne zvrtnú, život ide ďalej. Biznis sa predsa nekončí, partia musí fungovať aj bez bývalého šéfa a oni vraj môžu rátať s jeho podporou. Určite sa pokúsi zistiť, prečo sa táto nešťastná tragédia vôbec udiala, a rozhodne sa bude sťažovať na najvyšších miestach, že ako sa to vôbec mohlo prihodiť.


  „Sa Yeti dohodol s Albáncami aj s Blavákmi, tak sa to prihodilo,“ vypenil Maco.


  „Sami najlepšie viete, že váš šéf mal veľmi silnú ochranu a musel o ňu z nejakého dôvodu prísť, inak by si to nikdy nikto nedovolil. Pokiaľ ide o mňa, môžem vás uistiť, že sa nič nemení, ktokoľvek z vás prevezme Bandiho obchody, môže rátať s mojou plnou podporou,“ rozlúčil sa s nimi Šípoš a poslal za nimi riaditeľa hotela, aby dohodli detaily karu.


  Šraci z partie sú už pod parou, len Maco vôbec nepije. Ďoďo si dal pár pohárov vína, ale tiež to nepreháňa. Zapaľuje si jednu marlborku od druhej, čašníci mu nestíhajú vymieňať popolník. Maco vie, že ich čaká vážna debata, ale nechce sa mu do nej.


  „More, poď do salónika,“ odhodlá sa Ďoďo ako prvý.


  Vyhodia Piciho, Ďoďovho bratranca, práve tam rozoberá nejakú brigádničku, ktorá pomáha zbierať špinavé taniere. Dievča si upraví sukňu, Pici si zapne rázporok a obaja rýchle zmiznú. Ďoďo s Macom si sadnú k jednému z okrúhlych stolíkov s hnedými koženými kreslami.


  „Musíme zrobiť vendetu, za toto musí tiecť krv, bazmeg,“ začne Maco.


  „Komu?“ zakňučí Ďoďo frustrovane. „Čo chceš, vojnu so všetkými? S Albáncami, s Popradom aj s Blavou?“


  „Ale starý Šípoš má pravdu, dakto musel na Bandiho zrobiť dajakú špinavú intrigu. Podľa mňa siskári.“


  „Podľa mňa totu intrigu zrobil Šípoš,“ zdvihne Ďoďo doposiaľ zvesenú hlavu, ale stále sa vyhýba Macovmu pohľadu. „Nechcel dať Bandimu akcie fabriky, ta ho dal radšej zrobiť. A so Šípošom nemôžeme vyhrať, na toto sme slabí v cickách.“


  „Hej, aj ja sebe tak myslím. Erni Šípoš aj so siskárom, s totym Kábelom. Oni to zrobili.“


  Vedeli to vlastne okamžite, len sa to báli vysloviť nahlas. Kábel doslova pár minút po vražde vtrhol s niekoľkými chlapmi v civile do Lolity a odniesli celý Bandiho archív. Ďusi sa o atentáte dozvedel od nich, ako prvý. V meste ešte nikto o ničom nevedel. Bolo jasné, že trojpísmenkoví dostali hlásenie okamžite po tom, čo Bandiho zastrelili.


  „Lenže aj tak musíme dačo zrobiť. Musíme ukázať silu, bo inakšie budeme vyzerať jak geňá,“ pokračuje Maco.


  „Nebudeme robiť nič, dokým za nami nedôjde Skender a neporozpráva, že o čo sa tu baví.“


  Skender na pohreb prišiel, so všetkými svojimi ľuďmi, ale pozvanie na kar zdvorilo odmietol, že je ramadán.


  „Toteho kozojeba dáme dole jak prvého, bazmeg. Ma držal na zemi, kým tota sviňa zdrhala. Zomrel mu život, bazmeg, jeho dám dole ja osobne, kurva, totymi rukami ho zajebem, ho vykuchám jak rybu,“ ide Maco do vývrtky.


  „Nikto nedá dole nikoho ani nezrobí nič iné, kým ja nepoviem, že môže,“ preruší ho rázne Ďoďo.


  „Ty kým nepovieš, hej? A čo si ty, more? Nový boss si ty, hej?“


  „A kto, Maco? Ty?“


  „Ta možno by sme sa mali spýtať partie, že kto je nový boss teraz.“


  Hlasovanie prebehne rovno na kare. Ďoďo vyhrá presvedčivou väčšinou, ale hlasujú zaňho hlavne mladí. Ich hlasy sa rátajú, ale oni sami väčšinou nie.


  „Ta Macovi už dočista kúruje, keď si myslí, že môže byť boss, gadžo mantavý,“ uisťuje Pici svojho veľkého bratranca. Prezývka mu prischla práve preto, že je úplne jedno, koľko sa nadrie v posilke a ako narastie do šírky, svojich 173 centimetrov tým nevykompenzuje. Ani svoju okrúhlu, detsky pôsobiacu tvár. Ľudia ho majú radi, aj cudzí, aj šraci v partii, ale je jasné, že báť sa ho nebude nikto. Keby nebol Ďoďov bratranec, nebavil by sa s ním nikto.


  „Nechaj tak, Pici, neni to zlý šrac, len je ešte kúštičko v šoku,“ povie Ďoďo zmierlivo a hodí mu kľúče od auta. „Vezmi ma domov, malému idú zuby, v kuse reve, Kamila má z neho nervy. A Maca nerieš. Jeho to prejde. Bude teraz dakus horúco podľa mňa, on ešte bude rád, že z neho neni živý terč.“


  


  Miki príde do Adrie bez Šaleného. Valent je dobrý policajt, najlepší, akého Miki videl od Maxových čias, ale práve preto nemusí vedieť všetko.


  „Kávičku?“ opýta sa ho Vuksan Katič.


  Miki prikývne, sadne si a počká, kým mu ju prinesie.


  „Mám dobré správy,“ povie Miki a odpije si.


  Káva je ako vždy, vynikajúca, horká, silná, mierne vonia nejakým exotickým korením. Vuksan vyzerá tak o desať rokov staršie a začína páchnuť ako starci v domovoch dôchodcov. Miki vie, čo je starý srbský bandita zač, ale aj tak mu ho príde ľúto. Je síce zločinec, ale celý život ctil pravidlá a jeho slovo je spoľahlivejšie ako notársky overené zmluvy súkromných podnikateľov.


  „Pomiešal som kávu s Yetim,“ pokračuje Miki. „Potom sme išli spolu za Gordanom Jakupim. Na férovku som mu povedal, aby vám dali jeho ľudia pokoj. Vysvetlil som mu, že teraz, po Bandiho smrti, tu budú trochu zložitejšie pomery. Chvíľu asi bude chaos a bude sa mu hodiť spojenec, ktorý by dokázal dohliadnuť na jeho záujmy v meste.“


  „Zlatý si, Miki, ale čo ja môžem urobiť za Gordana?“


  „Vy? Pri všetkej úcte, nič.“


  „Ty?“ Vuksanovi vybehne obočie a Miki ho prvýkrát vidí prekvapeného.


  „Ja,“ prikývne vážne.


  „To si mi urobil takú dlžnosť, Miki, čo ja nebudem vedieť vrátiť nikdy.“


  „Nič mi nedlžíte,“ uistí ho Miki. „Nič ma to nestálo. Stačí mi, že mi sem vy, jugoši, nebudete ťahať svoju vojnu. Sa láskavo zabíjajte doma,“ usmeje sa. Keby sa pri tom videl v zrkadle, možno by sa sám prekvapil. Nie je to jeho typický úškrn kocúra, ktorý práve zožral kanárika, ale normálny milý, ľudský úsmev.


  „Ale keď som už tu, predsa len mám jednu otázku.“


  „Ja som vedel, že nič je zadarmo,“ zasmeje sa Vuksan s úľavou. Nenávidí dlhy. Ak policajt povie svoju cenu, bude spávať pokojnejšie, nech by už bola akákoľvek.


  „Potrebujem len radu. Keby ste potrebovali bombu, za kým by ste išli?“


  „Bombu za što? Každá bomba je za niečo iné.“


  „Keby ste chceli niekomu zlikvidovať auto?“


  „Auto iba? Alebo aj človeka?“


  „Vystrašiť človeka,“ povie Miki po chvíli váhania. „Ale tak kvalifikovane.“


  „Opýtam ti od kamaráta. Zavolám teba, keď budem vedieť.“


  


  Schlesinger má aj oveľa obľúbenejších spolužiakov ako Marek, a aj tak s nimi neudržiava žiadne vzťahy. Niežeby medzi nimi nikdy nemal jediného kamaráta, no Aďo Šípoš chodil do vedľajšej triedy, na čo si, samozrejme, v príhodnom čase mnohí spomenuli. A nie je možné kamarátiť sa s Aďom aj s tou hyenou z opozičného plátku, janičiarskym odrodilcom Šlezim.


  Keď mu Marek zavolal do redakcie, či by nezašli na jedno, chcel sa z toho najprv vykrútiť. Bolo mu jasné, že to bude len ďalší pokus pripomenúť mu, že Aďo bol vždy fasa šrac, na futbale stále prihrával, nikdy nebil slabších, že sa vôbec nezmenil a netreba doňho toľko vŕtať, lebo si to nezaslúži.


  Ktovie, Šlezi by možno nemal s Aďom taký mentálny problém, keby nezničil všetky noviny, v ktorých pracoval.


  Keď Šípošovci kúpili redakciu, v ktorej Schlesinger začínal, najprv sa toho vlastne veľa nezmenilo. Akurát z faxu na výrobnom sekretariáte každé ráno, obvykle hneď po policajnej zvodke, vyliezol asi kilometer dlhý pás tlačových správ z fabriky. Šéfredaktor sedel hneď pri ňom a stalo sa jeho ranným rituálom, že pod fax zaparkoval smetný kôš, počkal kým stroj dorachotil, odtrhol vrch papiera, pustil ho a posunul na spracovanie pani Váradyovej. Pani Váradyová bola redakčná upratovačka.


  Potom pozvali šéfredaktora na akýsi policajný bašável, kde doňho mestský riaditeľ so šéfom kriminálky naliali asi tak o pol litra viac, než bežne zvládal. Chcel si zavolať taxík, no nahovorili ho, aby šiel domov vlastným autom, že keby ho niekde zastavili, nech len povie, odkiaľ ide. Zastavil ho protiidúci taxík. Keď ho po štvrť roku púšťali z nemocnice, bolo v redakcii všetko inak. Zmenil sa šéfredaktor aj obsah. Schlesinger bol už preč.


  Netrvalo ani dva mesiace, kým vynadal novému vedeniu do podlých hajzlov. Žiadosť o ukončenie pracovného pomeru mu podpísali k aktuálnemu dátumu. Na schodoch ho dobehol vedúci vydania a strčil mu do ruky papier s číslom na mobil šéfredaktora priamej konkurencie.


  „Zavolajte mu, ešte dnes večer. Bude o vás vedieť. Vy musíte písať,“ potľapkal Šleziho po pleci a zaželal mu veľa šťastia.


  O týždeň už pracoval pre konkurenciu, za trojnásobný plat, v redakcii, kde existoval jediný tlak: Píšte viac a tvrdšie! Cítil sa ako ryba vo vode a príležitostne sa začal venovať aj šípošovskému impériu. Potom sa ho Junior pokúsil kúpiť a Schlesinger bol sám na seba hrdý, že sa mu to nepodarilo. Až kým si ho nekúpil v balíku, s celou redakciou.


  „Keď ma budete citovať, všetko popriem a nechám sa vyhlásiť za nepríčetného,“ prišiel im vysvetliť situáciu čerstvo bývalý majiteľ novín. „Dostali sme od pána ministra ponuku na predaj vydavateľstva, samozrejme, sme ju odmietli. Začali sme mať problémy vo všetkých ostatných našich aktivitách, v bankách, s daňovým úradom, s obchodnými partnermi, ale snažili sme sa vydržať. Potom ma navštívili páni s hrubými krkmi a ukazovali mi fotky mojej ženy a detí. Je mi to veľmi ľúto, ale toto je pre mňa aj mojich spoločníkov hranica, za ktorú nepôjdeme. Vydavateľstvo sa zajtrajším dňom stane súčasťou mediálneho portfólia Šípošovcov.“


  Kým Schlesinger zaháňal depresie nad Karpatským brandy a v náručí dvoch rôznych kolegýň, pár ľudí z redakcie sa vybralo do Bratislavy, za veľkými chlapcami z veľkých novín. Vysvetlili im, že Šípošovci si síce kúpili pár stolov a počítačov, ale že redakcia, to sú predsa oni, novinári. A že keby im niekto pomohol zohnať pár stolov a počítačov, bez problémov by dokázali vyrábať také isté noviny ako doteraz. Veľkí chlapci z veľkých novín zhodou okolností mali pár starých počítačov, ktoré práve vymenili, a ten nápad sa im nezdal len použiteľný, ale aj vyslovene zábavný.


  Na nemalé prekvapenie Šípošovcov ich novonadobudnuté noviny jedného rána nevyšli. Nemal ich kto napísať. Na mieste pôvodného tabloidu ležal v stánkoch nový titul — Kuriér. Na väčšom formáte a s obsahom, z ktorého dostali hysterický záchvat až hen v hlavnom meste, v centrále hnutia. Povrávalo sa, že predseda osobne vrieskal na svojho obľúbeného ministra, že ako to dokázal až takto zbabrať. Kuriér bol k strane a vláde násobne agresívnejší, než bývali všetky skúpené a spacifikované médiá dohromady.


  Niežeby mala mediálna stratégia novej oligarchie čokoľvek spoločné so Schlesingerom, ale bol novinár, čiže mal ego impozantných rozmerov a skupovanie svojich redakcií začal brať nanajvýš osobne. V Kuriéri požiadal, aby sa mohol venovať výhradne fabrike, Šípošovcom a ich kamarátom. Nikto nenamietal, bola to téma, ktorá spoľahlivo vydala na viacero textov denne.


  Za Schlesingerom sa vytrvalo trúsili všakovakí spolužiaci a bývalí kamaráti. Dohovárali mu, aby prestal robiť zle rodine, ktorá mu predsa nikdy neublížila, ani nikomu inému, zato už kdekomu pomohla, o svojich sa vždy veľkoryso stará a nepochybne by sa rovnako postarala aj o Šleziho, len keby si konečne uvedomil, kam naozaj patrí. Bolo jasné, že aj Marek mu príde doručiť ďalšiu pozvánku do Aďovho hrubého čreva. Povedal si, že sa k tomu postaví profesionálne. Možno sa mu podarí Mareka vyprovokovať a dostať z neho nejakú použiteľnú informáciu.


  Sedia v Schlesingerovom kmeňovom podniku. Espresso Múzeum je zhruba päť minút chôdze od jeho bytu aj z redakcie, nechodia doň žiadni mafiáni ani zlatá mládež a sedáva v ňom každý deň, odkedy ho otvorili. Marek je nesvoj, v ruke drží pohárik s kábéčkom, ale sotva v ňom omočil jazyk. Nervózne sa obzerá a snaží sa splynúť s pozadím, čo je v jeho prípade úplne beznádejný podnik. V nevzhľadnom, trochu už obdratom, ale mimoriadne pohodlnom modrom kresle na kolieskach je vo svojom čiernom bankárskom obleku vysoko kontrastný.


  „No dobre, pokojne sa do toho pusť, som zvyknutý,“ preruší Schlesinger nekonečné trápne ticho. „Alebo vieš čo? Poviem to celé za teba, dobre? Nebuď fas, Pali. Aďo je fasa šrac, nikomu nič zlé neurobil, pomohol kope ľudí, ta čo doňho toľko jebeš? Však buď normálny, vyser sa na ten plátok, akurát potrebujeme v banke hovorcu, dáme ti 30 baby mesačne, auto, mobil, laptop, asistentku a sa u nás nepretrhneš, urobíš raz za rok tlačovku k hospodárskym výsledkom, a keby náhodou došla nejaká otázka od novinárov, tak im zafaxuješ odpoveď, ktorú pripraví niekto na tlačovom vo fabrike. Toto si mi chcel, nie?“


  „Čo?“ Marek naňho nechápavo pozerá, Schlesinger čaká, či sa mu z kútika úst nepustí slinka.


  „Nie? Lebo s tým chodia všetci.“


  „Pali, som za tebou prišiel, lebo mám problém. Fakt veľký problém a neviem, za kým by som mohol ísť. Si jediný človek, ktorého poznám a dá sa mu veriť, že nie je s tými hajzlami.“


  Teraz má Schlesinger pre zmenu pocit, že nejaká tá slinka potečie po jeho brade.


  „Chápem ťa, Pali, že čo si o mne myslíš. Sa vlastne veľmi nemýliš. Chodil som s Aďom aj na základnú, aj na gympel, aj na vysokú. Nikdy som nebol jeho najlepší kamarát, ale vybavil mi nenormálny flek v banke. Žiadna naozajstná robota, akurát sem-tam podpíšeš pár papierov a každý mesiac bundža lóve, bol som plný jak smetná bedňa. Akurát, že nič nie je zadarmo. Po čase za mnou prišiel Aďo a povedal mi, že treba každý mesiac urobiť dve melká do igelitky a zaniesť ich do fabriky. A že čo si urobím navyše, to je moje. Nebol problém, robím na úveroch. Dostal som zoznam firiem, ktoré poprivatizovali naši. Poschvaľoval som úvery a oni mi vrátili dvadsať percent keš. Čím viac som rozdal, tým viac som dostal. Niekedy som s horkou biedou vyrobil, čo som musel, ale keď bol dobrý mesiac, spravil som si aj trojku, okrem toho, čo som nosil Aďovi.“


  „Si si istý, že mi chceš toto rozprávať?“ preruší ho Schlesinger. „Nezabudni, že som novinár.“


  „Pali, nebuď fas. Toto neni nič. Všetci vedia, že to takto funguje, a ty nemáš žiadne dôkazy. Zlé úvery, neschopní podnikatelia, skrachujú, úver nesplatia, firma ide do konkurzu, majetok sa vydraží, na tom sa akurát urobia ďalšie lóve. Normálka, takto funguje celý systém.“


  „Toto je podľa teba normálka, hej?“


  „Sa ti to nemusí páčiť, ale o tomto je ten tvoj kapitalizmus. Hej.“


  „Ten môj nie, ale neprišli sme sem filozofovať. Poď k veci, na toto fakt nemám čas.“


  „Bola tam jedna taká firma, ktorá mala iné podmienky. Mäspo. Oni nesplácali vôbec, ani úroky. Nikdy. Ani sa netvárili, že by mali niečo splácať. Občas prišiel taký divný pašaš, s ktorým ma zoznámil Aďo, nejaký pán Kuzmiak. Jeden z majiteľov. Sa oblieka jak taký starý foter, ale vyzerá a správa sa jak mafoš alebo možno policajt, ich neviem rozoznať nikdy. Ale Aďo mi povedal, že je náš a že keď príde, že treba firme ďalší úver, tak mu mám schváliť, koľko si vypýta, že je to v poriadku. Nikdy v živote nevrátili ani korunu a nikdy nikomu nechýbalo, ale zrazu je z toho problém. Nedávno sa tam popresúvali väčšie sumy z ich účtov a firma urobila pár čudných transakcií. Nejakí pomýlení kontrolóri v banke to poposúvali, kam nemali, dostalo sa to až do Blavy k nejakému debilovi, ktorý o ničom nič nevie a jak taký utrhnutý vagón z toho začal robiť kauzu. Kým ho stihli zastaviť, vedel o tom asi milión nesprávnych ľudí, odtiaľto až po národnú banku. Všetci od toho začali dávať ruky preč, ale ja nemôžem, všade sú moje podpisy. Tak som išiel za Aďom, že musíme dať tú firmu do konkurzu, lebo inak skončím v base, a on, že to nepripadá do úvahy, ale že nemám robiť paniku, že on to všetko vyrieši. To bolo predvčerom. Včera mi volá nejaký Poliak, že kúpil z Mäspo výrobnú linku, že už tam má montérov, čo ju rozoberajú a nakladajú na kamióny, ale že medzitým sa od nejakého svojho partnera, tuto u nás, dozvedel, že tá firma má problémy, že zabili jej majiteľa a že všetko, čo vlastní, je založené v našej banke a či nebude mať problém, keď s tým pôjde cez hranice. Je to čistá sprostosť, Kuzmiak, žiaľbohu, žije, telefonoval som s ním. Ale Poliaka som postrašil, že to by teda určite mal problém a nech sa tam ničoho nechytá, lebo všetko je tam naše. Ale som sa pre istotu trochu dnes telefonicky pýtal v Mäspe na účtovnom, že čo nové, a mi povedali, že tam väčšina ľudí končí a väčšinu vecí už poodvážali. Že každú noc odtiaľ ide jeden plne naložený kamión s poľskými ešpézetkami. No a asi hodinu nato mi volal Kuzmiak.“


  „A? Čo chcel?“


  „Mi povedal, že keď sa v tom neprestanem vŕtať, tak pôjdem do mlynčeka.“


  „Čo? Do akého mlynčeka?“


  „Pali, Mäspo je mäsokombinát. V Prešove.“


  „Akože ťa pomelú do salámy?“ Schlesinger sa nahlas rozrehoce.


  „Do párkov. Že vraj párky znesú všetko. Tak mi povedal.“


  „Nerob paniku. Keby ťa chceli zabiť, tak ti, po prvé, nepošlú žiadne varovanie, a po druhé, normálne by ťa zastrelili a ani by sa neobťažovali zakopať ťa. Ľudí strieľajú denne, ani pes by po tebe neštekol.“


  „Pali, toto neni sranda, fakt. Neviem, čo mám robiť.“


  „A čo s tým mám robiť ja?“


  „Ja neviem. Nepoznáš nejakých normálnych policajtov, za ktorými by sa dalo ísť?“


  „Poznám, ale čo s tým asi urobia? Keď im porozprávaš to, čo mne, tak ťa môžu rovno zavrieť a zahodiť kľúč.“


  „Možno by to bolo lepšie. Koľko mi môžu dať? Raz ma pustia, možno o desať rokov, ale budem žiť. A stále budem mať uliate dosť, aby som si nemusel robiť starosti, z čoho budem žiť.“


  „Ja by som sa na tvojom mieste do basy tak neponáhľal. Prestaň sa v tom vŕtať a nikto ťa nebude vraždiť. Ja sa zatiaľ skúsim kuknúť na tie kamióny, a keď je to pravda, tak sa môžeme stretnúť. Nahrám si ťa na diktafón a budeš to mať ako životnú poistku. Povieš Aďovi, že keby sa ti dačo stalo, tak o tom napíšu noviny.“


  „A čo keď zabijú aj teba?“


  „Novinára? No tak na to by som sa pozrel. Je to tu trochu jak zlý western, ale nie sme na Ukrajine. A hentí už porobili toľko prúserov, že vraždu novinára si fakt nemôžu dovoliť.“


  Marek sa trochu upokojí, ale s tikom v oku a roztrasenými rukami má k Schlesingerovej predstave úspešného bankára užívajúceho si život pomerne ďaleko. Odprevadí ho k autu. Keď otočí kľúčom v zapaľovaní eskového medveďa a motor naskočí, Marek sa prikrčí, ako keby čakal facku. Schlesinger si pomyslí, že chodiť peši je zdravšie aj príjemnejšie.


  


  Nechápe, že sa nepomočil. Schlesinger je síce celý od krvi, otrasený, dobitý a v šoku, no keď sa mu podarí vyhrabať na nohy, stále môže vyjsť medzi ľudí a zohnať si nejakú pomoc. Keby bol aj došťatý, asi by sa len potichúčky odplazil niekam do tmy a pokúsil by sa tam tíško zomrieť.


  Útok bol celkom nečakaný. Vošiel na dobre osvetlenú toaletu, dvere oboch kabínok boli dokorán. Postavil sa k pisoáru a práve si rozopol nohavice, keď sa otvorili dvere. Pre istotu sa pozrel, ale vošiel len nejaký čávo v džínsovej bunde a šiltovke, o pár čísiel nižší a o pár kíl ľahší ako on sám, a to teda nebol žiadna väzba. Krpec rozhodne nepredstavoval žiadnu hrozbu. Postavil sa k vedľajšiemu pisoáru a Schlesinger práve začal, keď mu zboku niečo tvrdo vrazilo do tváre. O zlomok sekundy mu zadunela hlava o kachličky na podlahe, vôbec si neuvedomil, ako prešiel z vertikálnej do horizontálnej polohy. Neškodný čávo ho systematicky a bez jediného slova tvrdo kopal, kam ho len dokázal zasiahnuť. Vôbec to nebolelo, len sa mu to zdalo bizarné, a keď počul, ako v ňom po ďalšom kopanci niečo prasklo, napadlo mu, že nechce, aby ho tu našli mŕtveho s cicinou visiacou z gatí. Záchody boli na konci chodby, hneď pri východe z podniku, no uvedomil si, že sotva pätnásť metrov opačným smerom, za jedinými presklenými dverami, je piváreň plná ľudí.


  „Pomoc,“ povedal. Potom mu došlo, že by mal kričať, aby ho bolo počuť, ale pripadalo mu to hrozne trápne. „Pomoc!“ Prekonal ostych a ešte raz zareval, ako vládal. „Pomóc!“


  Neškodný čávo naňho ešte dvakrát dupol, otočil sa a nenáhlivým krokom, bez jediného slova odkráčal.


  Ten jeho rev nemohol byť veľmi hlasný, lebo, našťastie, stále nikto nechodí. Zapne si nohavice, prevráti sa na bok a pomaly sa postaví. Niečo ho pichá v boku a na pravé oko toho veľa nevidí, ale chodiť dokáže. Otvorí dvere do podniku, kde sedí pri stole jeho mama, Laura — jeho spolubývajúca a spolubúvajúca z redakcie, plus strýko a tri sesternice so svojimi partnermi. Asi zruinuje ďalšiu rodinnú oslavu. Vôbec sa mu na ňu nechcelo, celú noc presedel s fotografom v aute pred tým Marekovým mäsokombinátom, úplne zbytočne, zjavná blbosť, za celú noc vyšla z objektu len jedna fábia s logom nejakej strážnej služby, obišla areál a vrátila sa dovnútra, ale aj tak čakali do rána, pre istotu, nespali ani minútu, cez deň napísal tri články, bol taký unavený, že ledva vládal sedieť, jedol s nechuťou, pil iba tonik a objednával si jednu kávu za druhou. No dlhodobo plánované posedenie takto radikálne ukončiť nechcel.


  Keď prejde dverami, celá piváreň na chvíľu stíchne, ale všetci od neho okamžite odvrátia oči a úporne nič nevidia, nič nepočujú. Okrem stola s jeho rodinou. Všetci sa zdvihnú a začnú sa prekrikovať, len jeho mama zostane sedieť, ani nezloží príbor.


  „Pobil sa, somár, nerobte cirkus,“ ozve sa jej pokojný, vyrovnaný hlas s jemným náznakom nevôle, ako keby len skonštatovala, že sa okydal omáčkou, lebo má dve ľavé ruky. „Choď sa dať do poriadku, zavolám ti z domu, keď tu skončíme.“


  Schlesinger vie, že toto je jej životný herecký výkon. Až teraz mu dobije, čo jeho mama pochopila v zlomku sekundy — ten, čo ho rozkopal na hajzli, je dávno preč, ale jeho parťáci môžu byť stále v podniku, aby si pozreli, ako dopadol. Ukázať, ako veľmi sa bojí, by bola chyba.


  „Ja s ním pôjdem a vydezinfikujem mu ksicht,“ spamätá sa aj Laura a vezme zo stoličky jeho bundu.


  „Zostaň, ja to v pohode zvládnem, nič to nie je,“ zaprotestuje Schlesinger.


  „Poďme, ideme domov,“ zavelí Laura.


  Na diskusiu nie je priestor, ale Schlesingerovi to nepripadá ako dobrý nápad. Vychytená piváreň je doslova za rohom, doma sú do dvoch minút, no jemu to pripadá ako dve hodiny smrteľnej hrôzy. Nevie, či si ho neškodný čávo nepočká, aby dokončil, čo začal.


  Laura sa roztrasie, až keď za nimi zavrie vchodové dvere a zamkne.


  „Čo to bolo, preboha? Kto to bol?“


  „Nemám šajnu,“ pokrčí plecom a rovno ide k telefónu. Nalistuje si v notese šéfovo číslo na Globtel a vytočí ho z pevnej linky. Zdvihne mu okamžite, zjavne ešte nespal.


  „Bol som na rodinnej oslave, a keď som sa šiel vyšťať, skopali ma do kocky,“ zhrnie udalosti.


  „Kde?“


  „Na hajzli.“


  „Ale kde na hajzli? Si bol na rodinnej oslave. U koho?“


  „Aha. V podniku. U Cézara.“


  „Kto?“


  „Neviem.“


  „Mal si tam s niekým konflikt?“


  „Nie. Celú noc som bol hore, mali sme ten potratený výjazd v Prešove, však vieš, vôbec som nevnímal, len som sa snažil nezaspať s hlavou v tanieri.“


  „Laura je s tebou?“


  „Hej.“


  „Daj mi ju.“


  Schlesinger podá slúchadlo frajerke a ide sa umyť. Chce si prezliecť krvavé tričko, ale keď sa snaží zdvihnúť ruky, ochromí ho bolesť v boku. Pozrie sa do zrkadla. Pod očami má fialové monokle, pravé sa stráca v navierajúcej opuchline. Lícna kosť mu pulzuje bolesťou, ale naozajstný problém je ten bok. Stále ťažšie sa mu hýbe. Pustí studenú vodu a začne zo seba oplachovať krv. Po chvíli vojde do kúpeľne Laura.


  „Máme ísť na pohotovosť, odtiaľ rovno na políciu a potom do redakcie a odtiaľ máme okamžite volať šéfovi. Vrátnik o nás bude vedieť, pustí nás. Už som volala taxík.“


  „Pomôžeš mi s tým tričkom? Nevládzem poriadne zdvihnúť ruky.“


  Začne zvoniť telefón.


  „Kašli na to, prezlečieš sa, keď sa vrátime. Máme tu taxík.“


  Schlesinger potrebuje všetku odvahu, aby znova vyšiel na ulicu. Stále nevie, či jeho krik iba dočasne neodplašil neškodného čáva. Čo keď ešte nedokončil robotu?


  Traumatológa, ktorý slúži, pozná z rozprávania kolegov, ale nikdy sa osobne nestretli. Doktor sa ksichtí presne tak, ako sa už ksichtil na predchádzajúcich desaťtisíc dobitých debilov, ktorí ho zobudili v službe.


  „Sadnite si,“ ukáže na stoličku a otrávene začne rolovať papier do písacieho stroja. „Meno?“


  „Pavol Schlesinger.“


  Chirurgovi sa zastaví ruka v polovici úderu, zdvihne zrak a prvý raz sa naňho poriadne pozrie.


  „Ale, ale, pán redaktor, kohože sme takto kvalitne nasrali?“


  „Neviem. Nepredstavil sa.“


  „To bol iba jeden?“


  „Hej, jeden.“


  „Na kamióne?“


  „Normálne ma skopal. U Cézara, na záchode.“


  „Za čo?“


  „Neviem.“


  „Pozdrav od Šípošovcov?“


  Schlesinger sa zamyslí.


  „Nie, nemyslím. Oni sú hajzli, nie debili. Neurobili by to, práve preto, lebo si všetci budú myslieť, že sú za tým oni.“


  Doktor vypíše osobné údaje a rýchle ho vyšetrí.


  „Pili ste?“ opýta sa Schlesingera.


  „Tonik a kávu.“


  „To je dobre.“


  „Prečo?“


  „Lebo nebudem musieť v tých papieroch klamať.“


  „Nechápem. A čo keby som pil? Však som sa nerozbil za volantom. Zbili ma.“


  „Ako môžete písať také články a byť taký naivný? Ešte pôjdete na röntgen, ale som si istý, že budete mať nejaké zlomené rebrá. Uvidíme, ako je na tom lícna kosť, ale to vždy vyzerá horšie, ako to naozaj je. Každopádne rátajte s péenkou minimálne na tri týždne. To znamená, že je to trestný čin. A policajtom by sa bohovsky hodilo, keby ste sa ožratý pobili v krčme, kde ste niekoho vyprovokovali a iba ste dostali, čo ste si zaslúžili, chápete?“


  Chirurgov odhad je pomerne presný. Zlomené rebrá, lícna kosť vydržala.


  „Snažte sa neprechladnúť a vyhýbajte sa vtipným ľuďom. Lebo keď najbližších šesť týždňov zakašlete, kýchnete alebo sa zasmejete, tak si od bolesti cvrknete. Polámané rebrá sú bolestivé a nedá sa s tým robiť nič, musí sa to zhojiť. Napíšem vám niečo od bolesti, aby ste sa aspoň dnes v noci vyspali, ale nepreháňajte to, nechceme z vás urobiť feťáka, jasné?“


  Doktor zavolá Schlesingerovi taxík, pri odchode mu podá ruku a popraje mu veľa šťastia „so zelenými hajzlami“. Schlesinger to ponechá bez komentára, ale sám má k policajtom, napodiv, skôr pozitívny vzťah. Vie, že keď príde na mafiu, sú absolútne bezmocní, no v konečnom dôsledku sú na jeho strane barikády.


  Znudený troglodyt v civile na obvodnom oddelení pôsobí, že mu ide len o to, aby sa Schlesingera čo najrýchlejšie zbavil. Pred budovou čakajú traja kolegovia z troch rôznych redakcií. Kým bol na pohotovosti, jeho šéf obtelefonoval pol sveta. Uniformovaný chruňo na vrátnici ich vyhodil z budovy, aj keď sa mu Laura snažila vysvetliť, že má strach a vo vnútri by sa všetci cítili bezpečnejšie.


  „Ta idzte domov, ne? My ne hotel. Chcete dať dajaké oznámenie? Nechcete. Sa vám dačo stalo? Sa vám nestalo ani hovno. No ta vypadnite, a keby sa vám dačo stalo, ta sa môžete vrátiť,“ zabuchol jej dvere pred nosom a zamkol.


  „A vy čo?“ osopí sa na Schlesingera. „Na ošetrení ste bol?“


  „Áno,“ podáva mu lekársku správu.


  „To si nechajte pre kolegu. To ste nemohol prísť ráno? Sebe myslíte, že tu nemáme v noci čo inšo robic, jak riešiť, že ste dakde fasli pár po pysku?“


  Schlesinger rozmýšľa, či ich už mohli policajti čakať a vopred dostať nejaké inštrukcie, ale uvedomuje si, že v tomto okamihu je vystrašený a paranoický. Policajt v civile nie je o nič prívetivejší.


  „To nemohlo počkať do rána?“


  Spíše s ním však trestné oznámenie, vezme si od neho lekársku správu, povie mu, že v zákonnej lehote dostane vyrozumenie poštou, a vyprevadí ho z budovy.


  Do redakcie je to kúsok, kolegovia idú s nimi. Keď okolo nich prejde modrý golf s čiernymi fóliami, všetci na okamih spanikária. Auto okolo nich pomaly prejde a zmizne v priľahlých uličkách. Schlesinger si vypýta cigaretu a roztrasenou rukou si zapáli.


  Vrátnik chvíľku mudruje, že čakal len Schlesingera s jednou kolegyňou, ale keď sa spoza rohu opäť vynorí golf s fóliami, regulárne ho prevalcujú. Starému pánovi dôjde, že postávať na ulici nie je najlepší nápad, vojde za nimi a zamkne vchod.


  Schlesinger okamžite zatelefonuje mame a upokojí ju, že je v poriadku a v bezpečí. Počuje, že ona v poriadku nie je, no nemôže ísť za ňou, musí vybaviť pár ďalších hovorov. Keď sa ohlási šéfovi, obratom mu volajú späť veľkí chlapci z veľkých novín v hlavnom meste.


  „Chcete ochranku?“ opýta sa ho šéfredaktor z materskej firmy. „Už som telefonoval s firmou, ktorej dôverujeme. Okolo obeda môžu byť u vás.“


  „Nie. Ďakujem, fakt si to vážim, ale je to… oné…“


  „Blbosť?“


  „Nechcel som tak… ale áno, je to blbosť. Viete si predstaviť, že pôjdem na stretnutie so zdrojom a budem mať za zadkom dve gorily? To môžem rovno skončiť.“


  „Áno, Pavol, máte pravdu a je to váš život, ale my za vás máme zodpovednosť. Keby ste chceli ochranu, tak ju dostanete. Chcem, aby ste to vedeli. A keby ste zbadali niečo podozrivé, čokoľvek, tak mi okamžite dáte vedieť a aspoň na nejaký čas to s tými gorilami budete musieť vydržať. Dáme vám na ten čas platené voľno.“


  Schlesinger pozrie z okna. Golf už zasa zmizol. Preglgne a rozhodne sa, že auto s fóliami bola náhoda, ktorá nie je hodná zmienky.


  „Ďakujem, ale zatiaľ určite nie.“


  „Dobre. Máte teraz niečo rozpracované? Niečo obzvlášť citlivé?“


  „Iba jednu tému, o tom, ako primátorov syn vytuneloval pár desiatok miliónov pri rekonštrukcii centra, už ju mám vlastne hotovú, len to musím napísať. Inak asi nič.“


  „To by mohol byť problém. To radšej stiahneme z výroby.“


  „Nie!“ ohradí sa Schlesinger. „Bude to vyzerať, že sme sa posrali. A keď zistia, že nám stačí dať po hube a my sa poserieme, budeme dostávať po hube každý deň. Od každého.“


  Na druhom konci linky je chvíľu ticho.


  „Dobre, Pavol. Možno máte pravdu. Možno nás naozaj len skúšajú.“


  


  Na druhý deň okolo obeda niekto zazvoní u Schlesingera. Celý stuhne v kŕči a chvíľu mu trvá, kým sa odhodlá ísť k dverám. Za tú chvíľu, kým z nich vykukne, sa mu pred očami premietnu všetky filmy, v ktorých niekoho zastrelili cez zatvorené dvere. Keď uvidí dvoch uniformovaných policajtov, odľahne mu.


  „Prišli sme kvôli tomu vášmu včerajšiemu incidentu.“


  Nevyšetrujú, zhruba hodinu ho presviedčajú, že niekoho u Cézara vyprovokoval a vykoledoval si nakladačku. Nakoniec s nimi stratí trpezlivosť a vyprevadí ich. Chirurg mal pravdu, zelení hajzli sú to, všetci do jedného. Keď mu zavolá Miki Miko, má chuť poslať ho tam, kde si spokojne plával pred narodením. No ovládne sa a zavrčí, že bude chvíľu na maródke, takže ho nájde doma.


  Miki dorazí takmer okamžite, má so sebou aj Šaleného Valenta. Usadí ich v obývačke a ponúkne im kávu. Najradšej by im do nej namiešal preháňadlo, ale hlavne potrebuje trochu času, aby sa upokojil. Vypadne do kuchyne, pomelie kávu, ručne, osobitne starostlivo ju utlačí a postaví koťogo na sporák, na najmenší možný plameň. Keď o nejakých desať minút do nádržky vybuble hustá, čierna, takmer olejovitá tekutina, rozleje ju do troch šálok a dúfa, že je dosť silná, aby z nej tých dvoch trafil šľak.


  „Pali, ta ty čistý chuj, ta my sa toto musíme dozvedieť zo zvodky?“ pustí sa doňho Šalený skôr, ako si k nim stihne prisadnúť. „Čo si nám takoj nezavolal?“


  „Bolo už dosť veľa hodín.“


  „Už bolo po večerníčku? Bo potom si dobre spravil, to som sa už vycikal, pomodlil a išiel som spať,“ pridal sa Miki k Šalenému. „Ti musí dočista kúrovať, Pali. Každý fas mi vyvoláva ráno o tretej, keď nafúka, a teba rozbijú v podniku a ideš s tým na obvodné oddelenie. Ale kukám, že si fasol po lebeni kvalitne, ta chápem, že z toho môžeš byť dakus zdebilnetý.“


  „Ale…“


  „Žiadne ale, Pali,“ zahriakne ho Šalený. „Si nás urazil. Bo to tak vyzerá, že nám neveríš.“


  „A ako vám mám veriť? Mali ste vidieť, ako sa k nám chovali na oddelení v noci, keď sme tam prišli. Kolegov ani nepustili do budovy, nechali ich čakať na ulici. A len pred chvíľou odo mňa vypadli dvaja zelení šašovia, ktorí mi taktne naznačovali, že som niekoho vyprovokoval a teraz plačem, lebo som od neho dostal, čo mi patrí.“


  „No ta keď ideš za debilmi na obvodnom, ta si zvykaj, že sa budeš musieť baviť s debilmi,“ poučuje ho Šalený.


  „Koľko razy ťa poslal dajaký policajt do riti, že s tebou nebude debatovať, lebo má s novinármi zlé skúsenosti?“ opýta sa ho Miki. „Bo teraz robíš to isté ty.“


  Schlesinger sa zahanbí. Uvedomí si, že po tej bitke fakt nie je v poriadku. A že mu vlastne vôbec nenapadlo volať Mikimu alebo Šalenému, lebo vôbec nebol schopný rozmýšľať.


  „No dobre, ale načo som vám mal volať? Čo s tým spravíte? Nemám predstavu, kto to bol.“


  „Neni dôležité, že kto, ale že prečo,“ povie Miki. „Myslíš si, že to mohol byť pozdrav od Šípošovcov?“


  „Nie, nemyslím si. Som si istý, že nie. Niežeby mi nedopriali, ale práve preto, že toto napadne každému ako prvé.“


  Nechajú si od neho trikrát opísať celý útok a ťahajú z neho detaily, o ktorých nevedel, že si ich pamätá, ale aj tak ich nie je veľa.


  „Nečumel si tam dakomu na frajerku alebo dačo také?“


  „Nezačínajte s tým aj vy. Bol som tam s Laurou, s mamou a so sesterkami a bol som po tej nočnej šichte v Prešove na smrť unavený, ani pivo som si nedal. Vôbec neviem, kto tam okrem nás bol.“


  „Po akej nočnej šichte?“ opýta sa Miki.


  „Dostal som tip, že z nejakej skrachovanej firmy, ktorá de facto patrí banke, tam po nociach vykrádajú stroje, tak sme pred ňou čakali s fotografom celú noc, ale bola to blbosť.“


  „V jakej firme?“ spozornie Šalený.


  „Mäspo, taký mäsokombinát.“


  Šalený s Mikim sa pozrú na seba. Miki prikývne a hlboko si vzdychne. Šalený teatrálne zalomí rukami.


  „Pali, ty si taký chuj, že celú noc parkuješ pred prešovským mäsopriemyslom, a nevieš, načo tam si?“


  „Som dostal od bonzáka ľavý tip, však to je normálne. Tvrdil, že je tam nejaký tunel. Asi aj je, len proste odtiaľ v noci žiadne…“


  „Pali,“ skočí mu Miki do reči. „Ten mäsokombinát je krycia firma sisky. Vyplácajú cez ňu farkašovcov za špinavú robotu. Ty buď rád, že žiješ.“


  


  Kancelária druhého najmocnejšieho muža spravodajskej služby je priestranná a svetlá, ale strohá, neosobná a lacná. Najdrahším viditeľným kusom zariadenia je počítač postavený na jednoduchom písacom stole, aj keď určite nestál toľko ako komunikačná technika, ktorú nevidno. Nevyzerá to tu ako v jednom z centier moci, skôr ako na účtovnom oddelení. Miestnosť je tým desivejšia. Človeka tu môžu podľa ľubovôle zredukovať na pár čísiel, vytlačiť ho na liste kancelárskeho papiera a strčiť do skartovačky.


  „Povedzte, Petruščák, to nie sú len vtipy? Vy ste tam na východe naozaj všetci retardovaní?“ Sivý hovorí zdvorilým, vecným tónom, ako keby skutočne zisťoval údaje o priemernej výške inteligenčného kvocientu v regióne.


  Slizo sa neustále pohybuje medzi nebezpečnými ľuďmi. Keď si to vyžadujú jeho záujmy, pokojne im prejavuje rešpekt, no nijaký k nim necíti. Nepozná veľa takých, ktorých by sa bál. Sivý je jedným z nich. Vlastne je medzi nimi prvý.


  „Ale to rozhodnutie nepadlo u nás, my sme len vykonali rozkaz,“ pokúša sa obhájiť.


  „Začalo sa to tým, že si nedokážete ukontrolovať jedného tupého úradníčka, ktorého na smrť vyľakal voľajaký dezorientovaný blbec z národnej banky. Hádam to nemuselo zájsť takto ďaleko,“ zamáva Sivý kôpkou novín na stole. Všetky majú na titulných stranách veľké články o fyzickom útoku na novinára. Televízie to vysielali už predošlý večer, rádiá o tom melú od včerajšieho rána.


  „Vlastne ho vyľakal pán Kuzmiak. Možno mu radšej mohol povedať, aby na to celé zabudol, že sa to vybaví jedným telefonátom, a nie, že pôjde do mlynčeka na mäso. Ja by som na jeho mieste tiež spanikáril a začal vyrábať zmätky.“


  Nie je to celkom pravda, šéfa špeciálnych operácií Slizo nemá na zozname svojich osobných bubákov. Stále je to však primitívny, sadistický psychopat. Vo svojej pozícii by nemusel zabíjať nikdy, presne na to si chovali zvieratá ako Farkaš, ale je verejným tajomstvom, že Kuzmiak, keď môže, rieši veci hrubou silou a podľa možnosti osobne. Slizo vedel minimálne o dvoch podnikateľoch, ktorým vymlátil mozog z hlavy bejzbalkou, aby to vyzeralo ako mafiánska vražda. Bejzbalová palica bola jeho obľúbený nástroj. Najradšej ju používal na prostitútky, samozrejme, iným spôsobom. Bola to jeho záľuba, aj keď, prirodzene, išlo vždy iba o ich intenzívne vyťažovanie v súvislosti s ich zákazníkmi. Vedeli o tom úplne všetci, ale prechádzalo mu to. Kuzmiakov foter a Sivý boli kamaráti už celé desaťročia. Za starého režimu obaja pracovali v tom istom strategickom podniku, obaja pre štátnu bezpečnosť.


  „To všetko by bolo absolútne irelevantné, keby sa vám nezačal okolo chráneného objektu motať ten novinár, ten Pišinger.“


  „Schlesinger.“


  „To je jedno, ako sa ten imbecil volá. Ako sa k nám dostal? To ma zaujíma.“


  „Nestalo by sa to, keby pán Kuzmiak nezačal po Farkašovej smrti okamžite a bez predchádzajúcej konzultácie presúvať zdroje z Mäspa. Vznikla reťaz nedorozumení a chybných rozhodnutí u tretích strán, nad ktorými nemáme žiadnu priamu kontrolu. Ten bankár je Schlesingerov bývalý spolužiak. Asi ho kontaktoval, keď ho Kuzmiak vystrašil.“


  „Nepáči sa mi, ako sa stále pokúšate zvaľovať vinu na Kuzmiaka. Vám sa to vymklo spod kontroly, on už iba reagoval na vzniknutú krízu. Viete si vôbec predstaviť, čo by sa stalo, keby ten pisálek spojil v novinách službu s farkašovcami? Ako je možné, že ten škrabák je na titulnej strane vo všetkých novinách namiesto toho, aby bol niekde v lese, zabalený v igelite a nezvestný? Prečo ste nesplnili Kuzmiakov priamy rozkaz?“


  „My sme ho splnili. Doslova mi povedal, že ho mám vyriešiť. Tak som ho riešil najlepšie, ako sa dalo. Dostal výstrahu, po ktorej by si mal dať pokoj.“


  „Toto je podľa vás riešenie?“ Sivý mu opäť zamáva novinami. „Vy ste z toho debila urobili ľudového hrdinu. Keby spáchal samovraždu, ani pes by po ňom neštekol.“


  „Je to Mikov človek a vy ste povedali, že Mikovi a jeho ľuďom sa máme vyhýbať.“


  „Čože je?“ Na Sivom vidno skutočný údiv. V istom zmysle to stojí za celú túto nepríjemnosť.


  „Pravidelne sedáva s Mikom a s Valentom na kávičkách, celé hodiny spolu rozoberajú veci. Je to ich človek, píše to, čo mu tí dvaja nadiktujú. Asi im aj robí informátora. Ľudia často povedia novinárom veci, o ktorých by sa s políciou nebavili. Po tej bitke za ním hneď včera obidvaja nabehli a sedeli uňho doma vyše dvoch hodín. Miko si ho bude chrániť. Môžeme to dokončiť, ale Miko z toho zase zbesnie, to vám garantujem.“


  Keď Sivý videl na videu, ktoré mu osobne doručil Mešter, čo Miko s jeho zabijakom urobil, okamžite pochopil, že policajtíka z kriminálky hrubo podcenil. Dodnes sa budieva zo snov, v ktorých nad ním stojí Miko s vŕtačkou a letlampou. Najhorší je však permanentný strach, že fízel raz niekoho fatálne naštve, a keď ho zabijú, vybuchne mu pod zadkom jeho kompro. Zovrie v rukách noviny, ktoré sú navrchu kopy, a zúrivo ich roztrhne na polovicu. Párkrát sa zhlboka nadýchne a ovládne sa. Pustí roztrhnutý tabloid na stôl, oprie sa v kresle a niekoľko minút je ticho.


  Miestnosť nemá ani okná, Slizo nevie, kam sa má dívať. Vidieť Sivého v slabej chvíľke môže byť nebezpečnejšie, ako ho naštvať.


  „V poriadku, zvolíme alternatívny postup,“ ozve sa a opäť má svoj obvyklý, arogantne vecný tón. „Musíte dostať Mika pod kontrolu. Urobíte si z neho spojenca.“


  „Miko ma nenávidí, preňho som odpadlík. Horší ako Farkaš.“


  „To veľmi ľahko zmeníme. Vyhľadáte ho a pripomeniete mu, že od vás dostal pred dvoma rokmi kazetu, ktorá mu zachránila život.“


  „Čo som mu dal?“ nechápe Slizo.


  Keď sa svojho času Tamáš hrdo pochválil Sivému, ako prevzal iniciatívu a zabránil vražde ďalšieho policajta, skoro toho slaboduchého úbožiaka zastrelil. To bolo prvý a posledný raz počas jeho profesionálnej kariéry, keď stratil nervy a vulgárne vrieskal. Zavolal si ho, lebo sa pokúšal zistiť, ako sa Miko dostal k Inžinierovi. Dozvedel sa to skôr, než sa začal pýtať, Tamáš sa nadúval hrdosťou a vykydol to naňho namiesto pozdravu, ako taký preplnený nočník.


  „Niekto vás nahral, keď ste sa s Farkašom rozprávali o Mikovej likvidácii. Poslal kazetu Mikovi. Anonymne, takže Miko nevie, kto ho zachránil.“


  „A vy viete?“


  „Náš agent. Zle vyhodnotil situáciu.“


  „Ježišikriste! A my že sme retardovaní?!“ Slizovi preskočí hlas. Pevne si prekríži ruky i nohy a úporne sa ovláda, aby nevyskočil zo stoličky a neurobil niečo samovražedne stupídne.


  „Aj on je z východu.“


  „Kto to bol? Ďusi Tamáš?“


  „Petruščák, prestaňte sa starať do vecí, do ktorých vás nič nie je. Pôjdete za Mikom a získate si jeho dôveru. Pomôžete mu ochrániť pisálka. Ideálne tak, že ho budete držať ďalej od našich záujmov. Skúste sa spriateliť aj s tým Hazlingerom.“


  „Schlesingerom.“


  „Židák ako židák. Nezaujíma ma, ako sa volá, už to meno nechcem nikdy v živote počuť a vaša robota je, aby som ho už nikdy v živote nepočul. Jasné?“


  


  Miki sedí u Žanety, sústredene mieša kávu, pokúša sa rozmýšľať a potláča chuť na niečo hutnejšie. Veľká vodka by mu určite povzbudila mozog, ale aj keď ho Simona pred pol rokom nechala, sľub, ktorý jej dal, stále považuje za platný. Nebola to napokon jej chyba. Nevie, kam až Inžinierov výsluch dopozerala, ale keď prišiel domov, našiel na posteli už iba rukou písaný list zaťažený videokazetou. Sám si za to môže, mal ju lepšie schovať. Simona bola preč, definitívne. Vraj iba potrebuje čas, aby spracovala zistenie, na čom sa vlastne podieľala, ale Miki vie, že sa nevráti. Nemá jej to za zlé. Ani on to nikdy celkom nespracoval. Maxovi zostane do konca života vďačný, ale bude rád, keď ho už rovnako do konca života nestretne.


  Fakt musí starnúť, sedí oproti vchodu, ale Ondreja Petruščáka zaregistruje až v okamihu, keď je na polceste k Mikiho stolu. Pomalým, ale plynulým pohybom zasunie pravú ruku pod bundu, aby mohol okamžite vytiahnuť zbraň. Slizo zdvihne ruky s otvorenými dlaňami do výšky hlavy.


  „Ahoj, kolega,“ pozdraví Mikiho. „Môžem si prisadnúť?“


  „Sadnúť sebe môžeš, ale ešte raz mi povedz kolega a odfajčím ťa jak psa.“


  „Viem, čo si o mne myslíš,“ povie Slizo a opatrne si sadne.


  „Škoda. Nebudem zbytočne drieť hubu, ale zrobilo by mi dobre, keby som ti to povedal, ty hajzel vyjebaný.“


  „Dosť som sa snažil, aby si si o mne ani náhodou nemohol myslieť niečo iné.“


  „Chceš dačo abo si mi len došiel pokaziť rannú kávu?“


  „Chcem ti zmeniť názor.“


  „No, ta to si zbytočne pálil benzín. Môžeš rovno ťahať nazad do tej riti, z ktorej si sa sem dosral.“


  „Asi pred dvomi rokmi si dostal kazetu, na ktorej som sa bavil s Bandim a s Ďodim, že ťa Inžinier príde urobiť. Rozmýšľal si niekedy nad tým, kto z nás troch ju nahral a prečo ti ju poslal?“


  Miki zvraští obočie a odpije si zo svojej kávy.


  „Miki, nemusí sa ti to páčiť, ale stále sme kolegovia. Nie každý v siske je šofér prezidentovho syna. Nie je nás tam veľa, ale robíme, čo môžeme.“


  „Hej, Moly by vedel rozprávať. Vlastne nie, nevedel. Sa zabil na aute, možno si o tom počul.“


  „Nie je nás veľa, nedokážeme mať pod kontrolou všetko. Keby som tam bol, nestalo by sa to.“


  „Ale vieš, kto tam bol.“


  „Každý to vie. Bandi, Ďodi, Maco a Ďusi Tamáš.“


  „A ty pre nich robíš.“


  „Nie, nerobím pre nich, robím na nich. Robím, čo môžem, aby som minimalizoval škody. Robím to isté čo ty, len ja som nikoho nezabil.“


  „A ja som koho zabil?“


  „S Inžinierom si si dal kávičku a prehovoril si ho, aby emigroval, jasné.“


  „Som sa ho ani nedotkol.“


  „To je jedno, neprišiel som sa hádať o minulosti. Som tu kvôli tvojmu kamošovi Schlesingerovi. Motal sa okolo Mäspo, s. r. o., pár ľudí vyľakal na smrť. Začali panikáriť a vymýšľať sprostosti. Podarilo sa mi to uhrať tak, že len dostal po papuli, a teraz, keď je z neho martýr, mu radšej dajú pokoj, ale skús ho udržať od tej firmy ďalej, nech už tých debilov nedráždi.“


  „Lebo inak čo?“


  „Lebo inak ho zabijú a nikto sa ma na to pýtať nebude. Normálne ho zmiznú a dozviem sa to spolu s tebou z novín, keď niekomu začne chýbať doma alebo v robote. Sú z neho nervózni ľudia v Blave. No… ľudia…“ spochybní Slizo svoj vlastný výrok. „Kuzmiakovci. Možno si o nich počul. Hovädá, ale také, že Bandi je pri nich iba taký nezbedný loptoš.“


  „No, ta toto mu povedz a o dve hodiny ho máš pred bránou, s fotografmi, kamerami a asi desiatimi ďalšími kolegami z druhých redakcií. Šrac možno neni bars chytrý, ale zato je parádne tvrdohlavý.“


  „Ale aj on má pud sebazáchovy.“


  „Šlezi? Ti dzigá? Dobrý chlapec, ale dočista dzignutý. Zajtra mu vyjde dvojstrana o tom, jak primátor tuneloval mestskú kasu.“


  „No zbohom. Keď ho dajú dole, bude viac podozrivých s motívom ako policajtov.“


  „Hej.“


  „Prečo to robí?“


  „Neznam. Buď má dajaký komplex, abo ho to baví. Abo ho nebaví život. Abo dačo druhé. Som sa ho nepýtal. Mne stačí, že mu môžem veriť. Je dakus jak Šalený Valent, len nevydrží slopať a nevie sa biť.“


  „Tak mu naznač, o čom je Mäspo. Skús mu vysvetliť, že raz to pôjde celé dole, aj so živáňmi, aj s ľavými ľuďmi zo služby. Sľubujem, že potom bude mať exkluzivitu, môže dostať aj nejaké papiere. Ale teraz nech tomu dá pokoj.“


  „Skúsim,“ pokrčí Miki plecami.


  Slizo sa zdvihne od stola, ale pri odchode sa ešte raz otočí k Mikimu.


  „Inak, ten Tykoki, to bola fakt špičková robota, rešpekt.“


  „Tykoki? Nepoznám… čakaj, to neni ten, čo sa po Molyho pohrebe spitý zabil v aute?“


  „Hej, ten. Som ti len chcel povedať, že mu pri tej nehode niekde vypadla pištoľ. Ale keby ju niekto náhodou našiel, tak ju vieme stotožniť, lebo my z nej máme v službe urobenú balistickú vzorku. Všetci v Securitone majú svoje pištole odo mňa. Vlastne všetci Bandiho ľudia. Len som chcel, žeby si vedel, že nie je čistá.“


  


  Maco nasáva v staničnom bufete. Chce byť niekde, kde ho nepoznajú a všetci mu dajú pokoj. Špaky dusí v prázdnom tanieri od segedínskeho guláša. Bol ešte hnusnejší ako pivo a zelená, ale je mu to jedno, dobre pasujú k jeho nálade. Nevie, či sa v bufete fajčí, lebo keď pýtal popolník, povedali mu, že nemajú, ale však keby sa im nepáčilo, asi by mu povedali. Nech mu len prídu povedať, že sa tu nefajčí. Konečne by mohol niekomu fajne oplieskať hlavu o stôl a vypustiť paru. Strašne je vytočený.


  Ďoďo práve rokuje so Skenderom a Gordanom Jakupim. Maca so sebou nevzal. Vzal so sebou iba toho geňa Piciho, že vraj jak šoféra. Že tam budú iba bossovia a že každý tam bude sám. Povedal Ďoďovi, že jak ich tam rovno všetkých nepostrieľa, ta je geňo, a tresol dverami. Zaparkoval pajero pred stanicou a šiel sa opiť, ale nejako mu nezaberá. Leje do seba tie šťanky a nič, furt sa cíti triezvy jak ľalia. Hodí na stôl celú babu, to by tu malo stačiť na celodennú tržbu, a vypadne.


  Keď schádza po schodoch k východu, uvedomí si, že nie je taký triezvy, ako sa mu zdalo, kým si opieral hlavu o lakeť na umakartovom stole. Prejde východom na čerstvý vzduch a pokúša sa spomenúť si, kde vlastne nechal auto. Pohne sa k parkovisku, keď mu zazvoní mobil. Vytiahne z vrecka Nokiu a pokúša sa zaostriť na displej. Zobrazuje sa mu nejaké číslo, 0905, Globtel, ale nemá ho v zozname.


  „Čo je?“ ozve sa do mobilu.


  „Maco?“


  „Kto volá?“


  „Maco, tu je Miki Miko. Si to ty?“


  „Hej, ja som to. Čo chceš, ty patkaň?“


  „Maco, viem, že nie sme kamaráti, ale počúvaj ma teraz dobre, hej? Si dakde autom? S totym tvojím pajerom?“


  „Čo ťa do toho, ty pes, čo?“


  Maco voľnou rukou loví kľúč od auta, je už len nejakých tridsať metrov od neho.


  „Sluchaj, Maco, mne je to jedno, ale na tvojom mieste by som nešiel k autu. Určite nie skôr, jak tam prídu pyrotechnici a kuknú ho.“


  „Čo?“ pozrie Maco zmätene smerom k pajeru, nevidí naň dobre, vo výhľade mu čiastočne bráni dodávka zaparkovaná hneď vedľa. Večer je parkovisko prázdne, všetci sa tlačia čo najbližšie k vchodu do stanice a okrem taxikárov tu nikto nezostáva dlhšie ako pár minút. Začne obchádzať dodávku, keď ho niečo zdvihne zo zeme, ako keby ho koplo sto ľudí naraz, do každého kúska tela súčasne. Rinčanie vymlátených okien a roztrhnutých plechov na aute už nepočuje.


  


  Miki cíti, ako sa hrdzavý favorit otrasie, ale okná vydržia. Zloží mobil a škaredo zahreší. Starý Katič sa musel zblázniť. Jasne mu hovoril, že vystrašiť, ale toto bola taká šupa, že bude naozajstný zázrak, ak sa pri nej nezranil nikto nevinný.


  Keď mu Vuksan zavolal, nečakal, že pred neho rovno postaví kufrík a sivú plechovú škatuľku s jedinou drobnou kovovou páčkou, aké bývali na starých nočných lampách.


  „Daj tašku do kufra auta a toto zapni, keď bude ten tvoj človek pri aute, ale nech je nie blízko celkom,“ inštruoval ho starý živáň. „Desať metre mu daj aspoň. Klince vybrali z toho, urobí to len bum a veľa vetra. Okná to vybije naisto, môže ho porezať, ale nezabije. Darček od srbských patriotov.“


  Je to aj jeho chyba, netrúfol si vložiť do odpaľovacieho zariadenia baterky skôr, ako vyšiel Maco pred stanicu. Jedna sa mu zakotúľala pod sedadlo, a kým ju s telefónom v ruke vylovil, bolo skoro neskoro. Dúfa, že srbskí vlastenci to odhadli dobre. Maca ešte bude potrebovať.


  


  Na nemocničnej posteli je Bandiho najväčšia gorila akási menšia. Maco schytal pár drobných raniek na tvári od sklenených črepín, ľahký otras mozgu a ťažký šok, ale podľa lekára je v poriadku a schopný vypovedať.


  „Keby som nevedel, že ho vyhodili do vzduchu, určite by som k nemu zavolal na konzílium psychiatra, ale vzhľadom na okolnosti by som povedal, že jeho najťažšou diagnózou je akútna posratosť,“ zhrnul traumatológ Mikimu. „Izbu nájdete ľahko, sedia pred ňou vaši uniformovaní kolegovia a za moje peniaze strážia to mafiánske hovado.“


  Hliadku poslal Miki, len aby Maco videl, že je to naozaj vážne, ale nevidel dôvod, prečo by to mal komentovať. Doktorovi sa zasa skladali na výplatu policajti a pre Maca toho vlastne neurobil oveľa viac než oni.


  „Myslíš, že Ďodi je taký magor, aby ho išiel dokončiť v špitáli?“ mudroval aj šéf, keď ho žiadal o posily a nadčasy.


  „Nemyslím,“ priznal Miki. „Ale on si určite myslí, že hej.“


  „No a? To teraz budeme sedieť živáňom pri posteli a držať ich za ruky, žeby sa nebáli hajať?“


  „Naopak. Chcem tam poslať uniformy iba zato, žeby som ich mohol odvolať, keby Medviď nechcel spolupracovať. Ešte len potom sa posere.“


  „Nebudem vypovedať, som neni bonzák,“ pokúša sa Maco tváriť drsne, ale Miki nad ním len mávne rukou.


  „Počúvaj ma sem, more,“ sadne si na stoličku, vystrie nohy a založí si ruky. „Keby som ti nezavolal, ta by si už bol mŕtvy. A keby si ma bol počúval, ta by si tu teraz neležal, blbec. Ale keď sa ti dačo nepáči, ta stačí povedať, vezmem chlapcov, čo sa tu s tebou zadzigávajú namiesto toho, žeby chytali takých, jak si ty, a pôjdeme robiť dačo, čo nás bude viacej baviť. Vypisovať papiere abo dačo také. Však nezostaneš dlho sám, keď odídeme, ta ťa tvoj kamarát Ďodi určite dojde pozrieť.“


  Miki si dá osobitne záležať, aby iróniu v slove kamarát nemohol prepočuť ani tupec Macovho kalibru po otrase mozgu.


  „Čo Ďodi… jak to myslíš, bazmeg?“ úporne sa pokúša Maco použiť svoju vnútrolebečnú muskulatúru na myslenie.


  „Ta ty si asi fakt taký glupy, jak o tebe hovoria,“ krúti Miki hlavou a tvári sa súcitne. „By si bol na tom asi lepšie, keby som ti nezavolal, už by si to aspoň mal za sebou. Toto čakanie, toto musí byť horšie jak smrť,“ zamudruje si teatrálne.


  „Ne, čakaj, Miki, to ma akože prídu dorobiť?“ Macov hlas začína vykazovať stopy hystérie, v ktorú Miki dúfa.


  „Tak sa ťa spýtam, Maco, ty by si čo zrobil na Ďodiho mieste?“


  „Čo má s tým Ďodi, bazmeg?“


  „Chápem, že máš otras mozgu, ale skús dakus podumať. Boss môže byť iba jeden, ale ty si Ďodiho neuznal, si sa mu postavil. Si dal hlasovať o tom, bazmeg, jak dakde v parlamente. Demokracia v mafii — ti musí dočista kúrovať. Keď si chcel byť boss, ta si mal dať dole Ďodiho, jak on dal dole Bandiho, bo tak sa to robí a nijak inak to fungovať nebude.“


  „To čo za kokotiny tu potíš, bazmeg? To kde si na to došiel, že Ďodi dal dole Bandiho, čo?“


  „No, ja som tak počul, že Ďodi tlačil Bandimu kaleráby do hlavy, žeby išiel za Šípošom a pýtal od neho podiel v biznise. Nemusíš byť jadrový fyzik, žeby si sebe zrátal, jak to asi pána ministra vytočí, aj že sa rád dohodne s hocikým iným, kto sa mu nebude tlačiť do fabriky. A že vraj keď zastrelili Bandiho, Ďodi tam vôbec nebol. Kde vlastne bol? Si sa ho spýtal aspoň?“


  „Telefonoval s dakým.“


  „Hej? A s kým?“


  „Neviem.“


  „Si sa ho nespýtal nikdy? Lebo ja mám takú verziu, takú teóriu iba, že si s dakým mohol povedať, že Bandi je dnuka, neozbrojený a všetko je nachystané, jak bolo dohodnuté. A potom zostal vonku, možno žeby potom nevyzeral jak geňo, že si nevedel ochrániť šéfa, alebo možno je geňo a nemal gule byť pri tom. A neni ti divné vôbec, že si vyletel do luftu akurát vtedy, keď sedel Ďodi s Albáncami a len Boh zná s kým ešte, a robil nové dohody?“


  Macovi do seba začínajú zapadať kúsky skladačky.


  „Piči tu! Som to vedel. Ale nechcel som tomu veriť, že Ďodi môže byť taký patkaň.“


  Stačilo mu podať správne kúsky.


  „Prídu ma dorobiť, však? Povedz, Miki, prídu ma dorobiť…“


  „Ta keď sa tu budeš vyvaľovať a čakať na nich, ta hej, zaručene,“ preruší Miki nedôstojné fňukanie. „Hovoril som s doktorom, nič ti neni, máš len pár škrabancov a ľahký otras mozgu. Zavolaj ľuďom, ktorým veríš, podpíš reverz a vypadni stade. Choď sa dakde zašiť, kým sa to tu skľudní. Bystričania Yetiho moc nemusia, ani Albáncov, možno ti dajú azyl. Alebo iď do Čiech na pár týždňov, dovolenka ti zrobí dobre.“


  „Dobre, zrobím tak. Ďakujem, Miki.“


  „Mne neďakuj. Mne je jedno, či ťa odfajčia, ale nechcem tu mať vojnu s vybuchujúcimi autami a prestrelkami po podnikoch, bo si to furt odnesú aj nevinní. Si to vybavte medzi sebou, jak chcete, ale jak príde k ujme jeden civil, ta máte všetci po piči, jasné?“


  


  Schlesinger už chodí na ulicu, ale ešte stále sa na nej strháva pri každom hluku. Cesta do redakcie mu trvá desať minút, no je to desať minút úzkosti s občasnými záchvatmi paniky. Kdesi na ulici strelí výfuk a jemu nechýba veľa, aby sa hodil o chodník. Miki so Šaleným ho síce uistili, že mu akútne nič nehrozí, ale jeho nervy to ešte úplne nevzali na vedomie. Nepomáhalo ani to, že svoje tvrdenie podporili len potľapkávaním po pleci a množstvom citosloviec, ktoré zrejme mali pôsobiť upokojujúco, ako keby bol nejaký splašený kôň. Kde tú istotu nabrali, mu neprezradili.


  „Vyhni sa Mäspu a pre istotu aj celému Prešovu a bude to v pohode, chuju,“ zdôraznil Valent za Mikiho prikyvovania, ale viac z nich nedostal.


  V redakcii ho najprv nechávali robiť veci od stola a jemu liezlo na nervy, že s ním zaobchádzajú ako s vojnovým hrdinom, ktorý prišiel na fronte o nohy.


  „Nie som invalid,“ hádal sa so šéfom. „Je to, ako keď spadneš z bicykla. Keď naňho okamžite nevysadneš znova, nebudeš sa už bicyklovať nikdy.“


  „Lenže toto je môj bicykel a ty si naňho nesadneš, kým nebudem mať istotu, že sa na ňom nezabiješ. Padaj dorobiť tie ceny za odvoz odpadu, malo to byť hotové už pred hodinou,“ uzatvoril šéfredaktor diskusiu.


  Pár dní smrdel v redakcii a otravoval sa so správami, na ktoré stačilo pár telefonátov a agentúrny servis. Lenže v okamihu, keď sa začalo jeho meno znova objavovať v novinách, aj keď pod druhotriednymi textmi, zosypali sa naňho všetci bonzáci sveta.


  „Bál som sa, nevedel som, komu môžem veriť,“ prišiel za ním radový člen hnutia. „Viete, ja som v to veril. Bol som hlúpy, ale však buďte férový, si spomeňte, že tomu vtedy verili skoro všetci,“ ospravedlňoval sa. „Potom tu bol predseda, na krajskom sneme, bľačal po nás, že neprivatizujeme. Sme dostali taký zoznam firiem v našom regióne a každý si musel dve povinne zaškrtnúť. Potom mi už len dali popodpisovať papiere, banka mi dala úver a firma bola moja. No, akože moja, lebo bolo treba splácať banke a trebalo odniesť dvadsať percent na hnutie, do pol roka. A čo som ja vedel, jak mám zohnať tých dvadsať percent v hotovosti? Firma mala nejaké budovy, pozemky, aj stroje, ale vyrábala sračky, ktoré nikto nechcel, peniaze nemala žiadne. Ja som fakt nemal šajnu, skade zobrať tie peniaze. No tak mi poslali takých mladých chlapcov, že konzultanti, že oni všetko porobia, iba im stačí podpísať papiere. Vyrobili keš, vzali si z neho dvadsať percent a odišli. Zvyšok akurát stačil na to, čo trebalo odniesť v igelitke do Blavy, na centrálu. Ale firma skrachovala, osemdesiat ľudí ostalo na dlažbe a nezaplatili sme nikomu inému. Akože banka neni problém, tam to nikoho nebolí, však to nie sú ich peniaze, aj fondu národného majetku je to jedno, ale zostali dajakí veritelia, čo nám dodávali suroviny, a tí sa nasrali a predali pohľadávku takým vymáhačom, čo ma teraz naháňajú.“


  Chlap síce nebol žiaden Einstein, nebol ani Halbstein, ale toľko rozumu, aby si urobil kópie zo všetkých papierov, mal aj on. Vedel síce, že to preňho môže znamenať pár rokov za mrežami, ale bál sa o život. A nebol jediný.


  V priebehu dvoch týždňov dostal Schlesinger dobrý tucet drsných káuz, o akých sa mu predtým ani nesnívalo. Sadne si za svoj stôl a rozmýšľa, ktorú dnes vytiahne z kopy. Do porady mu zostáva ešte dobrá polhodina, vezme si kávu do fajčiarne a prehrabáva sa vo svojich poznámkach.


  „Šlezi, máš návštevu,“ strčí hlavu do zadymeného kumbálu redakčná pisárka.


  Na chodbe stojí plešivý šesťdesiatnik, ktorého pozná z videnia. Chodí za kolegyňou, ktorá píše politiku. Pamätá si iba jeho krstné meno — Alfonz. Všetci mu familiárne hovoria Fonzi, aj keď mu vykajú. Trochu komický, silne premotivovaný, ale je z opozície, takže rozhodne spojenec.


  „Zdravím vás, pán Fonzi, to vy za mnou idete?“


  „Dobrý deň, pán redaktor, áno. Máte minútku?“


  „Nech sa páči, desať minútok, potom máme poradu,“ pozrie na hodinky.


  „To vybavíme za dve, pán redaktor,“ uistí ho chlap v hnedom obleku a zelenej károvanej košeli bez kravaty. „Niekto by sa s vami chcel stretnúť, ale nemôže za vami prísť do redakcie.“


  „No tak sa môžeme stretnúť v Múzeu, to je tu za rohom, taký nenápadný podnik.“


  „Poznám to, ale ani tam nemôže prísť. On sa s vami nemôže ukázať na verejnom mieste.“


  „A kde sa chce stretnúť?“


  „To vám neviem povedať, ale keď budete dnes večer o deviatej pred redakciou, pošle po vás auto.“


  „Kto to je, že je taký… opatrný,“ rozhodne sa Schlesinger pre trpezlivú zdvorilosť.


  „Ani to vám nemôžem povedať. Ale garantujem vám, že čo vám chce povedať, je závažné.“


  Nastúpiť do cudzieho auta, aby ho odviezlo nevedno kam, za bohvie kým, to je presne to, čo by urobil iba úplný idiot, aj to iba vtedy, keby chcel spáchať samovraždu a nemal by odvahu skočiť zo strechy.


  „Samozrejme, za toho pána ručím,“ prečíta si Fonzi na Schlesingerovej stále rozbitej tvári jeho zle skrývané myšlienky. „Preto poslal mňa, aby som sa zaňho zaručil.“


  Schlesinger si nie je istý, že Fonziho záruka je niečo, na čo by mal staviť svoj život, ale zvíťazí zvedavosť.


  „No dobre. O deviatej budem čakať pred redakciou.“


  Šéf nezvykne zvyšovať hlas. Vie byť ironický aj sarkastický, ale nikdy nestráca nervy.


  „Nikam nepôjdeš, ty fas jebnutý!“ Teraz ho tak trochu chytá amok. „Čo chceš, aby ťa zajebali?!“


  Nakoniec si s ním Schlesinger vydiskutuje, že o 21. je už po pracovnom čase, a pokiaľ ho nechce poviazať a zamknúť v redakcii, on teda pôjde v rámci svojho osobného voľna na stretnutie so zdrojom.


  „Môže to byť niečo fakt veľké. A keby som zmizol, tak by si predsa vedel, že to stretnutie dohadoval Fonzi. Po prvé — nechápem, prečo by ma chcel niekto z opozície zlikvidovať, po druhé — policajti by si prišli rovno poňho.“


  „Policajti? Šlezi, tebe pri tej bitke vážne poškodili mozog.“


  Šéfa nepresvedčí, ale dohodnú sa, že keď sa zo stretnutia vráti, okamžite mu zavolá, a keď sa z neho nevráti, tak má padáka.


  Čierny sedmičkový bavorák s čiernymi fóliami zaparkuje pred vchodom do redakcie na minútu presne o deviatej. Je to presne také auto, do ktorého by nijaký súdny človek nemal dobrovoľne nastúpiť. Za žiadnych okolností. Bez boja ani pod nátlakom. Spoza volantu sa vysúka anabolická príšera s vyholenou lebkou. Dobrým znamením je, že na sebe nemá šušťáky, ale oblek, v ktorom vyzerá ako preplnený tmavomodrý párok s bielym golierom. Bez slova otvorí zadné dvere a ukáže Schlesingerovi, aby nastúpil. Na chvíľu sa zamyslí, či by ho prenasledoval, keby vbehol do redakcie, ale potom si pripomenie Fonziho záruky. Veľmi mu to nepomáha. Gorila nehybne stojí, drží dvere a ticho začína byť trápne, tak radšej vlezie na zadné sedadlo.


  Keď odbočia do časti mesta, ktorá sa aj oficiálne volá mestská časť Džungľa, začne sa báť viac. Zrazu si uvedomí, že od okamihu, keď dostal u Cézara prvú ranu, sa bojí nepretržite, len s rôznou intenzitou. Vlastne si už na strach zvykol. Silnejší alebo slabší, je tu stále. Keď chce normálne fungovať, jednoducho ho musí ignorovať.


  Rozbité cesty sú neosvetlené, stoja pri nich rôzne tmavé priemyselné objekty, väčšina zrejme dôkladne vytunelovaná a opustená. Bavorák odbočí do otvorenej brány jedného z nich, nezdá sa, že by ju niekto strážil. Zastaví pred veľkým plechovým hangárom, šofér vystúpi, otvorí dvere a bez slova ukáže na oceľové dvere s obyčajnou kovovou kľučkou. Schlesinger sa neochotne vysúka z auta a podíde k dverám. Teraz si je už istý, že šéf mal pravdu, ale je mu jasné, že utekať nemá zmysel. Možno sa z toho ešte nejako vykecia. Keď ho nezabili rovno po ceste, možno dostane šancu niečo povedať. Niečo si snáď vymyslí.


  Otvorí dvere a vojde do neosvetleného priestoru. Tuší, že by to mohol byť opustený sklad, ale nič v ňom nerozoznáva, len úzke kovové schody, ktoré vedú nahor k dverám s vybitou sklenenou výplňou nahradenou kusom lepenky, spod ktorých presvitá pruh svetla. Ovládne povoľujúci zvierač a pomaly sa pustí hore schodmi. Neponáhľa sa. Dúfa, že ho nebudú mučiť. Bolo by dobré, keby sa ho pýtali na také veci, na ktoré dokáže odpovedať. Možno ho potom iba zastrelia. Opatrne zaťuká ukazovákom na dvere, potichúčky, veď nehorí, nemusí robiť poplach. Pokojne chvíľu počká.


  „Len poďte, pán redaktor,“ ozve sa na jeho sklamanie neznámy hlas už po prvom zaklopaní. „Je otvorené.“


  Stlačí kľučku, potlačí dvere a urobí krok do zle osvetlenej kancelárie. Je v nej len pár starých, sivých registračiek, ako u lekára, otlčená drevená skriňa, trojnohý konferenčný stolík podopretý nejakou drevenou debničkou, zavalený stohmi papierov a štyri žlté drevené stoličky. Zo stropu visí čierny kábel s holou žiarovkou. No Schlesinger v tom okamihu vníma len úzku tvár s veľkými ušami a riedkymi vlasmi, na ktorú dopadá žltkasté svetlo. Nikdy ho osobne nestretol, ale to ani Arnolda Schwarzeneggera, a keby tu sedel, tiež by ho okamžite spoznal. Akurát by bol menej prekvapený. Aj Elvis s fľašou whisky a partiou mimozemšťanov by bol menší šok, pretože to by bola jasná halucinácia a on by sa mohol rovno pobrať na psychiatriu, nemusel by nič riešiť.


  „Len poďte ďalej, pán redaktor, sadnite si,“ ukázal mu na jednu zo stoličiek Anton Kaňovský, jeden z dvoch majiteľov fabriky.


  Ernest Šípoš bol viditeľnejší, veľké zviera s najvyšším politickým krytím v hnutí, neomylne vždy v správnom čase v správnom rekte. Ekonomický mozog celého biznisu bol však Tonko Patkaňovský, ako ho za chrbtom volali aj najbližší spolupracovníci. Práve oni obzvlášť dôsledne. Naozaj na ňom bolo niečo hlodavčie — drobné, ale bystré oči, špicatý nos, ktorý akoby si žil vlastným životom, veľké odstávajúce uši a nervózne ruky, ktoré sa zdali o číslo menšie, než by sa patrilo na dospelého muža. Keď starý Šípoš odišiel na ministerstvo, stiahol sa z predstavenstva fabriky aj on a obaja sa zašili v dozornej rade. Na chvíľu to vyvolalo špekulácie, ale Kaňovský sa ani predtým nikdy netlačil do popredia, takže sa zrejme iba rozhodol svoj majetok v pokoji aj užívať, a nie ho iba dvadsaťštyri hodín denne, sedem dní v týždni hromadiť.


  Schlesinger cíti, ako jeho strach opadáva na normálnu úroveň. Je mu jasné, že Patkaňovský ho mučiť ani vraždiť nebude. Šok však spôsobil, že sa naďalej cíti ako vo sne. V cudzom sne niekoho, kto akútne potrebuje odbornú pomoc. Opatrne si sadne na stoličku a mechanicky prijme podávanú ruku.


  „Som rád, že ste si urobili čas,“ usmeje sa Kaňovský. „Predpokladám, že nejakí ľudia si o vás v tomto okamihu robia vážne starosti, mali by ste im zavolať,“ položí pred neho svoj mobil.


  Schlesinger pokrúti hlavou.


  „Nie, vďaka, ozvem sa im, keď skončíme.“


  „Ako myslíte, ale toto bude trochu na dlhšie,“ povie a chytí do ruky prvý papier navrchu kopy.


  „Môžem si robiť poznámky?“


  „Môžete, ale toto všetko je vaše,“ ukáže Kaňovský na hŕbu dokumentov. „A súvislosti zasa nie sú také zložité, ako vyzerajú.“


  „O čom sa vlastne chcete baviť, pán Kaňovský? A prečo práve so mnou?“


  „O tom, ako Šípošovci tunelujú fabriku. A preto s vami, lebo po tom, čo vám urobili, vám môžem dôverovať.“


  „To neurobili oni.“


  „Viem. Ale urobili to ľudia, ktorí pracujú aj pre nich.“


  „Ktorých myslíte? Mafiánov alebo siskárov?“


  „V tom je nejaký rozdiel?“


  „Neviem, vy povedzte.“


  „Podľa mňa nie je.“


  „A medzi vami a Šípošom je aký rozdiel?“


  „Z vášho pohľadu asi žiaden,“ vecne skonštatuje Kaňovský. „Z pohľadu našich zamestnancov a drobných akcionárov ten, že Erni fabriku zničí, kým ja ju plánujem zachrániť.“


  „No nevravte.“


  „Vravím. Pozrite, Pavol, môžem vás volať krstným menom, však?“ Otázka je rečnícka, Kaňovský pokračuje prakticky bez nádychu. „Keď vymyslíte spôsob privatizácie, ktorý bude spravodlivý, použijem všetky svoje osobné kontakty, aby vás navrhli na Nobelovu cenu za ekonómiu. Zatiaľ ho nikto nevymyslel a my sme sa k fabrike dostali nespravodlivo, neférovo a vlastne aj nezákonne, cez korupciu a politický klientelizmus. Tak ako všetci ostatní. S tým sa nedá urobiť nič, ale je veľký rozdiel, ako so sprivatizovaným majetkom naložíte. Môžete ho vytunelovať a zničiť, alebo zveľadiť a rozvíjať. Erni sa zbláznil a pustil do fabriky svojho syna so zberbou, ktorá nevie nič iné ako tunelovať a vlastne ani to nevedia poriadne. Ale keď fabrika padne, padne s ňou celé mesto aj celý región. Neviem, či máte predstavu, čo všetko je naviazané na našu výrobu a koľko ľudí príde o robotu, keď to domino začne padať.“


  „Ale vy to zastavíte,“ irónia v redaktorovom hlase sa nedá prepočuť, lenže Kaňovský je teflónom opancierovaný veterán obchodných a politických rokovaní.


  „Kdeže, práve naopak. Trochu to celé urýchlim. Načasovanie bude kľúčové. Podám Šípošovcom povraz, na ktorý sa v správnom čase obesia. A vám doprajem to potešenie, aby ste spod nich vykopli stoličku.“


  „Ste niečo hovorili o zachraňovaní fabriky. Asi tak pred minútou.“


  „Viem, čo som hovoril. Keď chceme zachrániť fabriku, Šípošovci musia skrachovať.“


  „Nechápem.“


  „Lebo sa na to nepozeráte zo správnej perspektívy. Erni je nedotknuteľný pre svoje politické postavenie, ale to sa čoskoro skončí. Hnutie neprežije budúce voľby.“


  „Chcel by som mať váš optimizmus,“ preruší ho novinár.


  „Neprežije, pretože ide proti dejinám. Ťahá nás späť do Sovietskeho zväzu, ktorý prestal existovať. Existuje len skrachované Rusko, ktoré by bez americkej a nemeckej pomoci nemalo čo žrať. Je tam taká anarchia, že ešte aj zločin tam majú kompletne dezorganizovaný. Ľudia nechcú ísť do Ruska, chcú ísť tam, kde sú ploty z klobás a pečené holuby padajú do huby. Na Západ. Maďari, Česi aj Poliaci sú už jednou nohou v NATO. Budeme mať novú, prozápadnú vládu, ktorá však práve preto bude nútená ctiť nedotknuteľnosť súkromného vlastníctva, takže zaručene nebude môcť začať tým, že bude znárodňovať už raz sprivatizované podniky. Preto to budeme musieť naplánovať tak, že vo chvíli, keď nastúpi k moci, Šípošovci skrachujú, štát legálne získa akcie fabriky cez jej dlhy v štátnych bankách a predá ich zahraničnému investorovi, ktorý udrží zamestnanosť.“


  Schlesinger nastupuje do sedmičkového bavoráka veľmi prekvapený, ale viac-menej presvedčený. Nesie si dve igelitky plné dokumentov, ktoré nepustia. Predstavujú novinársku zlatú baňu, ale zaviazal sa Patkaňovskému, že ich nebude používať bez toho, aby si s ním vopred vyjasnil, kedy je vhodný čas jednotlivé bomby odpáliť a čo presne môže citovať, aby neohrozil zdroj.


  


  Šalený Valent sedí v Mikiho kancelárii, nohy vyložené na stole, v ruke plechovka teplého Red Bullu.


  „Sedem — päť,“ zahlási.


  „Čo sedem päť?“ zdvihne Miki hlavu od rozčítaných novín. Číta Schlesingerov text o poslednej mafiánskej vražde. Suchého Šaňa z Macovej partie párkrát bodli nožom do brucha a potom, nešetriac námahou, mu na viackrát odrúbali hlavu rýľom. Článok je plný dezinformácií, ktorými redaktora sám nakŕmil.


  „Skóre, ne?“


  „To si do Macovho skóre zarátal aj totych dvoch šiptarov od Skendera?“


  „Hej, však Albánci hrajú s Ďodim, ne?“


  „Aha. Ta môžeš ich rátať, hocijak chceš, bo hentí sa aj tak nerátajú vôbec. Samé geňá.“


  „Nevadí. Mŕtvy mafoš je dobrý mafoš.“


  „Za chvíľu budú všetci dobrí. Život mafiána je krásny, ale krátky,“ skonštatuje Miki, upije si kávy z Molyho šálky a vráti sa k Šleziho článku.


  


  Éra stojedenásťkorunových mafiánov má aj svoje výhody. Šušťáky za kilo od Vietnamca ani desaťkorunový zostrih Schlesinger nepotrebuje, no akciový globtel za korunu mu neuveriteľne uľahčuje život. Pevným linkám sa veriť nedá, ale odkedy obidvaja mobilní operátori prešli na GSM, hovoriť do mobilu je bezpečné.


  „Ste večer voľný? Poslal by som po vás šoféra,“ ozve sa Patkaňovského hlas z jeho Sagemu. Nie je to najpopulárnejší mobil na trhu, ale má najvýkonnejšiu anténu a novinári ho majú radi. Dá sa z neho pohodlne dovolať aj na miestach, kde drahé Nokie už len zúfalo vyhľadávajú signál.


  „Super. Chcel som vám volať akurát. Agentúry píšu, že fabrika je v cross defaulte.“


  Fabrika to vehementne popierala, hovorca vypisoval pobúrené tlačové správy, že všetky záväzky si, ako vždy, plnia a plniť budú.


  „Áno, v podstate je to tak. Ešte máme pár dní, ale omeškali sme sa s toľkými splátkami, že musíme splatiť celú istinu plus úroky. A na to nemáme. Tým pádom sa stanú splatnými všetky istiny všetkých našich úverov vo všetkých bankách.“


  „Masaker.“


  Schlesinger stále nedokáže uveriť, že Aďo Šípoš bol taký sprostý, aby podpísal úverovú zmluvu na stovky miliónov korún s cross defaultom.


  „A čo s tým budete robiť?“ opýta sa Kaňovského.


  „Večer si povieme.“


  Voľajako sa premotká pracovným dňom, skompiluje agentúrne texty, osloví pár ekonómov aj právnikov, napíše suchú správu, ale nebaví ho to. Vie, že skutočné informácie dostane až od Kaňovského. Dobrých tridsať minút pred dohodnutým časom už netrpezlivo podupkáva pred redakciou a zapaľuje si jednu camelku od druhej.


  Po voľbách Kaňovský významne ubral z bezpečnostných opatrení. Šofér vezie redaktora do sídla malej, ale bohatej obchodnej firmy, v ktorej má jeho šéf väčšinový podiel a súkromnú kanceláriu. V budove sú sami, len vodič bez krku čaká kdesi na chodbe.


  „Zmluva s cross defaultom nie je pri tomto type úveru nič neštandardné, to im vyčítať nemôžete,“ vysvetľuje Kaňovský. „Kľúčový bol výber banky. Vedel som, že bezhlavo rozdávajú pochybné úvery oligarchom v postkomunistických štátoch. Chceli si omočiť zobák v privatizačnom eldoráde. Akurát tí chlapci západniarski nemajú šajnu, ako u nás veci fungujú. Alebo skôr, ako nefungujú. Neboli úplne blbí, za úver sa im zaručili dve veľké banky, v ktorých je majoritným akcionárom štát. A im sa zasa zaručili majitelia fabriky jej vlastnými akciami. Na papieri to vyzeralo dobre, ale v skutočnosti sme nikdy nemali šancu ten úver splatiť a hodnota akcií bola umelo nafúknutá, ale závratne.“


  „Ako sa dá nafúknuť cena akcií?“


  „Obchodovaním, ako inak? Je to predsa trh. A náš akciový trh je taký miniatúrny a smiešny, že stačilo, keď si štyri firmy pod našou kontrolou dookola predávali ten istý bezvýznamný balík akcií, stále za vyššiu cenu. Významne sme vtedy zdvihli celý slovenský akciový index.“


  „To naša burza nemá žiadneho regulátora?“


  „Má, ale aj on sa radšej vozí na Audi A8 ako na Octavii. Ako všetci.“


  „Rozumiem. A načo ten úver vôbec brali?“


  „Vysvetlil som im, že odvetvie sa pomaly blíži do normálnej, cyklickej krízy.“


  „To neznie ako správny čas na zadlžovanie sa, nie?“


  „Ani nie je. Všetci v branži si na to dlhodobo tvoria finančné rezervy.“


  „Nepočúvali vás?“


  „Naopak. Dali si povedať. Ja som im totiž poradil, aby nešetrili, ale diverzifikovali portfólio svojich aktivít aj do iných odvetví.“


  „Akože do hokeja? Do skrachovaných, vytunelovaných podnikov, ktoré nemajú nijaký odbyt? Za posledné dva roky nekúpili jedinú vec, ktorá by dávala zmysel.“


  „Určite to tak môže zvonku vyzerať, ale každú investíciu pre nich vyberala partia veľmi šikovných mladých chalanov z istej investičnej firmy. O nich ešte určite budete počuť. Hexagon Fund, zapamätajte si to. Až fabrika kľakne, všetko to odkúpia, akurát za rozumnú cenu. Niečo z toho sa dá zachrániť a predať so ziskom, len to treba začať dobre manažovať. Iné sa síce zachrániť nedá, ale je to na miestach, kde budú mať o pätnásť-dvadsať rokov pozemky stonásobne vyššiu cenu, ako mali pôvodne tie firmy.“


  „Vy ste to nakupovali priamo pre nich?“


  „Pamätáte sa, ako som vám hovoril, že im podáme povraz, na ktorý sa obesia?“


  „Toto je ono?“


  „Iste. A ešte som vám hovoril, že keď už budú mať slučku stiahnutú okolo krku, vy spod nich vykopnete stoličku.“


  „S radosťou, len mi povedzte ako.“


  „Dnes máme piatok, termín na zaplatenie padne budúcu stredu. Dovtedy budú rokovať s viacerými zahraničnými bankami a pokúsia sa nájsť nejakú, ktorá by ten úver prevzala. Pri tejto časovej tiesni nezostáva čas na naozajstné due diligence a oni pôjdu rokovať so značne prikrášlenými číslami. Pri neznalosti skutočného stavu by niekto mohol byť ochotný riskovať.“


  „A aký je skutočný stav?“


  „Takýto,“ položí pred neho Kaňovský kus papiera vytrhnutého z notesu s rukou napísaným číslom. „To je celkový stav našich financií, ktoré máme na všetkých našich účtoch dohromady. Všetky naše disponibilné zdroje.“


  „To je v miliónoch?“ zamračí sa Schlesinger. „… aha, blbosť, keby mali desať miliárd, nemali by problém,“ odpovie si okamžite sám. „Takže v stotisícoch?“


  „Nie,“ pokrúti hlavou Patkaňovský. „To je celé číslo,“ dopovie po krátkej dramatickej pauze. „Do haliera.“


  „Ale to je…“


  „Desaťtisíc deväťsto tridsaťštyri korún slovenských a sedemnásť halierov, áno.“


  „Si robíte srandu.“


  „Žiaľ, nie. Nedokázali by sme zaplatiť ani účet za upratovanie administratívnej budovy.“


  „Ježišikriste, to je prúser.“


  „Je. A je na vás, aby to bolo v pondelok v novinách.“


  „A potom bude čo?“


  „Potom sa táto nočná mora konečne skončí. Štátne banky splatia úver a vezmú si akcie fabriky. Vstúpi do nej nemecký investor, ktorý je už dohodnutý. Treba do nej niečo investovať, dôkladne ju reorganizovať, zamurovať tunely a vyhádzať z nej zlodejov, ale jej podstata je zdravá. Šípošovci sú úplní trotli. Podrezávali na vývar sliepku, ktorá mohla ešte ich detným deťom znášať zlaté vajcia. Ten zvyšný bordel odkúpi Hexagon, nech trochu zmierni záťaž pre daňového poplatníka. Ale pre vládu je aj tak najdôležitejšie udržať zamestnanosť, čo Nemci garantujú.“


  


  Schlesinger pocíti veľký obdiv k svojmu šéfredaktorovi, keď po dlhej diskusii rozhodne, že text uverejnia. Nemohol mu ani povedať, kto je jeho zdroj.


  „Pamätáš sa, ako si ma po tej nakladačke nechcel pustiť na stretnutie s bonzákom, ktoré mi sprostredkoval Fonzi?“


  „Jasné. Nespal som do druhej ráno, kým si konečne ráčil zavolať, že žiješ a si doma.“


  „Tak toto je ono. Je to top zdroj, ale nemôžem ho prezradiť ani tebe.“


  „Ale nejaký papier máš.“


  „Mám,“ odpovedal Schlesinger a dúfal, že šéf ho nebude chcieť vidieť.


  „Tak dobre, ideme do toho.“


  Nikto nechcel ten papier vidieť. Nikdy. Suma sedela na haliere. Všetci vedeli, že je to pravda, a nikto neveril, že by si to dovolil napísať, keby ju nemal vytlačenú priamo z účtovníckeho systému fabriky.


  O tri dni je vo fabrike tlačovka. Aďo Šípoš osobne priznáva, že firma je insolventná.


  „Urobili sme, čo bolo v našich silách, dopadlo to, ako to dopadlo,“ vyhlásil. „Všetko je na predaj.“


  Schlesinger mu pripísal pár plusových bodov, že vzápätí neušiel, ale normálne odpovedal na otázky.


  


  Generál je rád, že k funkcii patrí aj šofér. Ani služobná Audi A8 nie je zlá, ale bez šoféra by s ňou netrafil ani zo služobného bytu do úradu. Chvíľu asi potrvá, kým si v hlavnom meste zvykne.


  Z Uble do Bratislavy je to veru oveľa ďalej, ako len tých 500 kilometrov a šesť hodín jazdy. Preňho to bolo päť rokov a minimálne päť miliónov, ak ráta iba príspevky priamo pre stranu. Keby započítal aj podporu kostolov a cirkevných charít, tak by to bolo bližšie k desiatke. No stálo to za každú korunu. Rýchle sa to vráti.


  Dnešným dňom akákoľvek konkurencia na východnej čiare končí. Nechá si len Veľkého Sašu. Slušný chlapec, dá sa s ním rozumne dohodnúť a treba aspoň jednu partiu, z ktorej sem-tam niekoho chytia. Nemôže dovoliť, aby chytali jeho chlapcov. Vyzeralo by to blbo, keď teraz šéfuje policajtom, aby išli po jeho vlastných. Zvyšné partie však skončili. Aspoň ukáže pár rýchlych výsledkov. Migrantov síce neubudne, ale zabasnutých prevádzačov určite áno. A čiernych beztak nie je ako zrátať, kým z prevádzačov bude parádna štatistika. Stúpne objasnenosť, to sa bude ministrovi páčiť.


  „Najbližšiu polhodinu nechcem byť vyrušovaný,“ zahučí na sekretárku namiesto pozdravu, vojde do svojej kancelárie a zamkne za sebou. Zloží sa do veľkého koženého kresla a chvíľu si len tak užíva, že v ňom sedí. Potom otvorí aktovku a vytiahne z nej balíček v mastnom papieri. Položí pred seba noviny, ktoré má každé ráno nachystané na stole, aby ho nezamastil. Vybalí nakrájanú tlačenku a vytiahne z aktovky aj rožky. Vôňa domova, zhlboka sa nadýchne nosom a pustí sa do raňajok.


  Keď doje, dá si zavolať šéfa inšpekcie. Pred týždňom konečne nastúpili do funkcií ľudia, ktorých si vybral, a vymenili svoloč, ktorá kryla všetky svinstvá hnutia.


  „Máš to?“ opýta sa zavalitého chlapa s plukovníckymi frčkami.


  „Tu máš,“ položí mu na stôl objemný spis.


  „No Máriu! Toľko?“


  Celý deň listuje svoj vlastný inšpekčný spis a robí si poznámky. Vedel, že na ňom robia, ale netušil, koľko toho skutočne vytieklo. Zdá sa, že bude musieť upratovať aj vo vlastnej partii, ale krysy určite nesmú skončiť v base. Ešte len potom by začali spievať, hajzli. Ak chce Veľký Saša dostať podiel z biznisu na ukrajinskej čiare, toto bude jeho vstupenka. Sašova pravá ruka, ten Maxo, bývalý policajt, ten je šikovný, robí solídnu robotu, kompetentnú, tak nech sa postará.


  Poobede má pripravené dva zoznamy. Jeden pre Sašu, druhý pre šéfa služobného úradu.


  „Toto sú mená hajzlov, ktorí si tu štyri roky váľali vajcia za naše peniaze a hovno robili, ich platili iba za to, aby na mňa vyrábali kompro. Nechcem ich tu. Odkážte im, aby si napísali žiadosti do civilu. Nech ťahajú do riti a majú moje slovo, že nikto po nich nepôjde. Keď nie, tak im garantujem, že ich urobí inšpekcia, a osobne dohliadnem na to, aby každého jedného odstíhali. Jasné?“


  „Áno, pán generál.“


  


  Klub tvorí luxusná zmes lešteného orecha, chrómu a snehobielej kože. Vína a koňaky v sklade majú vyššiu hodnotu ako samotný domček v tichej ulici Starého Mesta. Podnik nie je označený a nemá meno. Nepotrebuje ho, kto nevie, čo je Klub, nemá v ňom čo hľadať. Okrem piatich stoličiek pri bare je v ňom miesto len pre tucet ľudí, čo je tak akurát. Je natoľko exkluzívny, že nepotrebuje vydávať ani členské karty. Má doň prístup iba dvanásť ľudí a hostia, ktorí prídu s nimi. Personál pozná každého člena osobne.


  „More, hento ti dúfam nevezmú,“ prebehne Ďoďo očami po Klube.


  „Je to napísané na samostatnú firmu, s fabrikou nemá nič spoločné,“ upokojí ho Aďo Šípoš a zdvihne krištáľový pohár.


  Boss podsvetia si s ním štrngne a obratným pohybom preleje svojho Ľudovíta trinásteho do pohára s kolou. Junior to nekomentuje, väčšina jeho návštevníkov nedokáže odlíšiť päťdesiattisícové koňaky od Karpatského brandy. Často ani od tuzemského rumu. Nevodí si ich do Klubu, aby ich kultivoval, ale aby na nich urobil dojem. Cíti, že to nie je vrchol dobrého vkusu, no práve preto je pri každej fľaši vystavenej na bare nápadná cenovka.


  „Strašne na chuj idú veci v poslednom čase,“ pokýve Ďoďo hlavou a poriadne si odpije z koly s koňakom. „More, čaja, nemáš ľad?“ otočí sa k barmanke.


  „Samozrejme, pán Sedlák,“ milo sa naňho usmeje dlhonohá brunetka a ide mu ho nachystať.


  „Aďo, bazmeg, toto by si nemal nechať len tak. Za toto musí tiecť krv, jak vás dodzigali.“


  „Čia krv? Nie všetko sa dá vyriešiť streľbou.“


  „Aspoň toteho škrabáka by sme mali dať dole, čo vás natrel v novinách.“


  „Paliho Schlesingera? Keby som ho stretol niekde, tak by som mu napľul do ksichtu, za to, jak do nás stále jebal, aj keď sme mu nikdy nič neurobili. Ale za čo ho chceš zabíjať? Že napísal nejaký článok? Je novinár, toto je jeho robota, za to ho platia. Riňavá robota, na hovno plat, ale čo má robiť, keď nemá na viac, žobrák? Glupy bol jak talpa už v škole, ani futbal nevedel hrať. Čistý nímand. Keby mu to niekto nenatrel, tak by to nikdy nenapísal. Dúfam, že mu za to aspoň poriadne zaplatili a si kúpi konečne niečo normálne na seba, nech už nechodí jak degeš z osady. Sme ho raz nechceli pustiť na tlačovku, za to, ako bol oblečený, roztrhané rifle, počmárané tričko nejaké, ako bezďák, bazmeg, ale ostatní novinári začali robiť cirkus, že potom odídu aj oni, tak sme ho tam nechali. Schlesinger je geco, seriem na neho.“


  „No a čo toten, čo vás natrel? Krysy treba kynožiť, to je základ, Aďo, bo inak sa rozmnožia.“


  „Nevieme, kto to bol. Platíme si vo fabrike sto kokotov, bazmeg, samý bývalý policajt a eštebák, celý odbor sme pre nich zriadili, sa vyťahovali jak guma z gatí, že sú lepší ako siska, ale teraz, keď treba, neprišli s ničím.“


  „No ta si podajme toho Schlesingera, ne? Ho vezmú šraci na Bankov, zavesia ho za nohy zo stromu, dakus s ním podebatujú a ti garantujem, že im porozpráva, aj čo nevie.“


  „Nie, Ďoďo, nemôžeme unášať ani zabíjať novinárov, to fakt nejde.“


  „Prečo ne?“


  „Pamätáš sa, aký bol cirkus, keď dostal po papuli? Tak si predstav, čo by bolo, keby sme ho teraz zabili. Všetci by išli po nás.“


  „No a? Naj nám to dokážu.“


  „Časy sa menia, Ďodi. Už nemôžeme všetko. My už nie.“


  


  Muž v sivom obleku a so sivou hrivou na hlave už nepracuje pre štát. Už nemôže všetko, stále má však obrovský vplyv. Jeho možnosti sa rovnajú jeho súkromnému archívu a ten je vskutku impozantný. Normálne ho nenechávajú čakať, ale uvedomuje si, že prišiel neohlásený. Lekár ani kvôli nemu nevyhodí z ordinácie pacienta, ktorý je už raz dnu.


  Je na prvý pohľad zrejmé, že čakáreň luxusnej súkromnej kliniky nezariaďoval architekt, ale majiteľ. Najlepší básnik medzi internistami a najlepší internista medzi básnikmi. Na mahagónovom stolíku, vedľa kôpky Fiškála a Slovenskej republiky, leží nedbalo pohodená zbierka jeho poézie s titulom Plavba do najkrajších rán. Sivý siahne po knihe. Na prebale je reprodukcia olejomaľby s Ernim Šípošom na palube lode v rozbúrenom mori. Vydala ju agentúra Juniorovho milenca, v obrovskom náklade a luxusnom prevedení, za peniaze fabriky. Nalistuje si titulnú báseň.


  


  Hrdinský náš admirál na svojej lodi prove,


  Lev Morí, pán šľachetný, veliteľ sa zove,


  na obzore, pred nami, sa skvie krvavé zore,


  pod splašenou palubou, nepriateľské more.


  


  Hrdinský náš admirál je našej lode zdar,


  prinášame pirátom slzy, krv a zmar,


  bojovati za Leva, to bohov vzácny dar,


  kto s naším pánom plaví sa, je siedmich morí star.


  


  S odporom zatvorí knihu a vráti ju na miesto. Správny názov by bol Plavba do morových rán, pomyslí si a spontánne si zarýmuje s autorom:


  Ten Šípošov lekár; bez kože má tvár; nemá gule, lekvár; je to riadny kár.


  Podvedome si pri tom utiera dlane o nohavice. Základom jeho úspešnej kariéry bývalo do najmenšieho detailu skúmať a rozpitvávať najhrubšiu ľudskú špinu, aká vôbec existovala, no z tohto by viac ako dve strofy neprečítal, ani keby mu držali pri hlave pištoľ. Konečne však rozumie, ako sa mohol podpriemerný provinčný doktor vyšvihnúť na osobného lekára jedného z najmocnejších oligarchov v krajine.


  „Čo k nám privádza takú vzácnu návštevu?“ slintá si doktor od nadšenia na plášť, keď ho konečne prijme v súkromnej pracovni. Sivý nepozná nijakého iného človeka, na ktorom by boli dominantné zuby. Ako keby si ich požičal od niekoho s oveľa väčšou hlavou a širšou sánkou.


  „Som tu kvôli zdravotnému stavu pána Šípoša,“ odpovie odmeraným tónom.


  „Ale o ten si vôbec nemusíte robiť starosti! Srdiečko občas trochu zlostí, ale nie je to nič vážne, pri tom, ako má teraz nastavenú liečbu, sa pokojne dožije aj stovky.“


  „Práve pre tú liečbu som prišiel. Zmeníte mu ju, pán doktor, podľa tohto rozpisu,“ vytiahne z náprsného vrecka preložený hárok papiera.


  Internista si ho vezme, chvíľu po ňom prebieha očami, napraví si okuliare, ešte raz si ho prečíta, zdvihne hlavu a zmätene sa pozrie na Sivého.


  „Ale to, to nie je dobre. To ide úplne proti základným princípom… mohlo by mu to veľmi zhoršiť stav a veľmi rýchle. Skúsim vám to k niečomu prirovnať,“ na okamih sa zamyslí, spokojne blysne zubami Sivému do tváre a pokračuje. „To je, ako keby ste alkoholikovi vo vysokom štádiu cirhózy začali podávať veľké dávky liehu. Do pár týždňov by bolo po ňom.“


  Sivý mu chladne pozerá do očí a nič nehovorí, ako keby čakal na pokračovanie.


  „Chápete, to by sme ho vlastne… ako keby zabili…“


  Sivý mlčky prikývne. Doktorove zreničky sa rozšíria hrôzou, aspoň oči a zuby zrazu pôsobia proporčne.


  „Ale to ja nemôžem, preboha… toto od mňa nemôžete chcieť! Ja som predsa prisahal…“


  „Berte to ako priateľskú službu pre Borisa,“ preruší ho Sivý.


  Doktorovi sa skriví tvár, ako keby sa chcel rozplakať, krúti hlavou, ale obom je jasné, že urobí, čo musí. Pre Borisa.


  Keď ho pred niekoľkými rokmi stretol v Bratislave, v bare kongresového hotela, Boris ho okamžite očaril. Úzka tvár s jemnými, trochu dievčenskými črtami, štíhla postava s úzkym pásom a guľatým zadočkom v tesných džínsoch, zvlnené svetlé vlasy, obrovské, inteligentné zelené oči s dlhými mihalnicami — bol perfektný.


  Keď si chlapec objednal, barman si od neho vypýtal občiansky preukaz, chvíľu ho študoval, spokojne prikývol a nalial mu. Bol plnoletý, ale darilo sa mu vyzerať sotva na šestnásť-sedemnásť. Pricestoval na prijímačky, dnes bol na práve, pozajtra ešte skúsi informatiku. Kúpil mu pár drinkov, a keď zatvárali bar, pozval ho k sebe do izby, na posledný pohárik pred spaním. Namiešal mu svoj špeciálny kokteil a užili si spolu pár nádherných hodín.


  Nadránom zdrogovaného mladíka odprevadil do jeho izby, odomkol jeho kľúčom a chcel ho uložiť do postele. Až sa preberie, bude ho asi kadečo pobolievať, ale nebude si pamätať nič. Zarazil ho modrý svit v rohu izby, kde stál písací stôl. Sedeli pri ňom dvaja muži, pred sebou mali nejaké monitory, káble a rôzne škatule.


  „Ránečko, doktor,“ oslovil ho jeden z nich. „Diki, že ste nám ho priviedli, ale už sa nemusíte obťažovať, my sa oňho postaráme.“ Mal zavalitú postavu a vyholenú hlavu. „Kuzmiak je meno moje, Roland Kuzmiak. Som tuto za mladého zodpovedný,“ ukázal prstom na Borisa, ktorý sa držal na nohách, ale očividne nevnímal. „My sme tu s kolegom niečo ako pedagogický dozor. Chalan je úžasne vyspelý, fyzicky aj mentálne, však to poznáte, ťažké detstvo to s ľuďmi niekedy urobí. Otec feťák a násilník, matka alkoholička a šľapka, tak Boris fofrom dospel. Musel. Neskutočne bystrý chlapec, oveľa silnejší, ako vyzerá. A to už vyzerá hádam aj na sedemnásť, aj keď iba teraz mal štrnásť.“


  Chlap mu cynicky ponúkol aj nahrávku, že keby chcel na pamiatku, má kópiu navyše. Neskôr sa s ním spojil priamo Sivý a občas od neho požadoval nejakú službu, ale doteraz od neho nikdy nechcel, aby niekomu fyzicky ublížil.


  Sivý vie, že sa môže spoľahnúť. Možno to doktora postupne psychicky zničí, ale urobí nevyhnutné a potom ho už beztak nebude potrebovať. Keď si to nakoniec niekde hodí, tým lepšie pre všetkých. Sú operácie, po ktorých nestačí skartovať iba spisy.


  Aj starý Erni Šípoš musí do skartovačky. Z rýdzo praktických dôvodov, nie je v tom nič osobné, aj keď s ním sa lúči ľahšie ako s inými. Investovali doňho naozaj veľa, veľmi veľa, hoci Sivý okamžite varoval, že je to riziková investícia, a predvídal súčasný vývoj. Šípoš je mäkkýš. Vždy mal iba takú silu ako ľudia, ktorí stáli za ním. Je otázkou času, kedy ho hentí noví začnú vyšetrovať, a keby ho zatvorili do klietky, okamžite sa zosype a strhne za sebou kopu dôležitých hráčov, ktorí na rozdiel od neho stále majú budúcnosť.


  


  Malá vidiecka benzínka je v nedeľu ráno zatvorená, parkovisko za budovou prázdne. Keď Kábel dorazí, Ďusi Tamáš tam už čaká vo svojom súkromnom aute. Ford Escort je modrý, okrem ľavého blatníka a kapoty, tie sú biele. Od mafiánskeho vyhadzovača v luxusnom bordeli by očakával niečo lepšie a na Káblov vkus je to zbytočne nápadné. Teda, pre agenta by bolo nápadné, ale Tamášovi to už vlastne môže byť jedno. Lenže to ešte nevie, čiže je to ďalšia z jeho nebotyčných hlúpostí.


  „Neprišla mi výplata, bezpečné linky mi dávajú tón neexistujúceho čísla, prestala mi fungovať služobná simka a vy mi týždeň neodpisujete na esemesky. Čo sa deje?“ spustil Tamáš okamžite, ako si presadol do Káblovho auta.


  „Ste skončili, pán Tamáš, to sa deje.“


  „Ako, skončil?“


  „Normálne, skončili. Už s vami nič nemáme.“


  „To jak?“ zbledne Ďusi. „To akože len tak? Mne nikto nič nedoručil. Služobný pomer sa asi končí personálnym rozkazom riaditeľa, nie? A asi by mal byť nejako zdôvodnený, alebo čo? A za čo? Som nič neporušil. Tak jaké skončil?“


  „Vy ste boli niekde v služobnom pomere? Som si myslel, že ste z armády odišli už pred rokmi.“


  „Čo?“


  „Čo, čo?“


  „Počúvajte ma, Mešter, ja teraz fakt nemám nervy na kanadské žartíky a čierny humor. Môžete byť tej lásky a normálne mi povedať, že čo do riti sa robí?“


  „Som sa zle vyjadril, Tamáš. Vy ste u nás nikdy nezačali. Nikdy ste neboli v Slovenskej informačnej službe, v nijakom pomere, ani len ako osoba konajúca v prospech služby. Personálny spis s vaším menom neexistuje. Neexistuje ani nijaký spis s hláseniami, ktoré ste odovzdali, ani nijaký materiál, ktorý ste pozbierali. Nič nie je, len prázdny spisový obal s názvom tejto potratenej operácie.“


  „Ale…“


  „Čušte, Tamáš. Buďte rád, že všetky papiere išli do skartovačky, lebo onedlho do nej pôjde aj kopa ľudí, ktorí si môžu pamätať, čo bolo v tých papieroch. Dal som si záležať, aby po vás nezostala nikde ani stopa. Máte šťastie, pred výmenou vedenia sa skartovalo všetko možné, nikto sa veľmi nestaral, čo ide do mašiny. Držte hlavu dole, a keď vám šťastie vydrží, všetci na vás zabudnú. Sivého ste síce nasrali strašne, ale on bude mať úplne iné starosti teraz a inak o vás nevie skoro nikto.“


  „Ale čo mám teraz robiť?“


  „Stále máte svoj flek v Lolite, hladom neumriete a časom si nájdete niečo normálnejšie.“


  „Už nie som v Lolite. Mäspo išlo do konkurzu a Lolitu odkúpila tá esbéeska, čo to tam strážila, Securiton. Od minulého týždňa tomu šéfuje bývalý Farkašov zabijak, taký ten bývalý policajt, Ondrej Petruščák. Ma vyhodil na hodinu, hneď jak to tam vzal on. Že ma nepotrebuje, že má svojich a lepších. Som prosil Ďodiho, žeby sa za mňa prihovoril, ale to je vraj Petruščákov biznis teraz, že všetkých vyplatil a oni s tým už nič nemajú.“


  „Aha.“


  „Aj preto som vám vypisoval správy jak taký dilino. V Lolite som skončil, potreboval som nové inštrukcie.“


  „Neviem, čo vám poradiť, Tamáš. Na vašom mieste by som sa držal Ďoďa Sedláka. Určite sa nepridávajte k Medviďovi, tú vojnu zaručene prehrá, je slabší a hlúpejší, má menej zdrojov a žiadnych spojencov, okrem Bystrice. Lenže Bystrica je už tiež vybavená, odkedy majú šéfa v lochu. Dávajte na seba bacha a časom sa veci vyčistia, potom uvidíte, čo ďalej. Teraz sa hlavne snažte prežiť. Nezapleťte sa do nejakého naozajstného svinstva hlavne. Časy sa menia. Sedlákovci majú stále nakúpených kopu policajtov, prokurátorov aj sudcov, aj našich podaktorých, ale štát ich už nechráni. Tak aby ste ešte nakoniec neskončili v base aj vy.“


  


  Na prvý pohľad to vyzerá v Lolite stále rovnako — ako v najlepšom bordeli v meste —, ale veci sa tu rýchlo menia. Napríklad sa to tu už nevolá Lolita, ale Salome. Dievčatá, ktoré nemali osemnásť, zmizli. Ďusiho vystriedal Drobec, skoro dvojmetrový chlap s pestovanou briadkou a okuliarmi, ktoré mu dodávajú výzor intelektuála. Má na sebe sivý oblek a bielu košeľu bez kravaty, usmieva sa, nikdy nehreší, nezvyšuje hlas a je dôsledne zdvorilý, aj keď vyprevádza problémových hostí. Práve preto si ho Slizo vybral.


  Videl Drobca, ako so zdvorilým úsmevom polámal azda všetky kĺby a vylúpol obe oči účtovníkovi z Mäspa. Chcel od neho počuť, či je naozaj siskárska krysa. Pred každým úkonom mu trpezlivo vysvetľoval, čo s ním bude robiť a ako to urobí. Upokojujúcim tónom ho uistil, že je úplne v poriadku, že sa pomočil, že to sa v podobnej situácii stane úplne každému. Chlap sa nakoniec priznal ku všetkému, z čoho ho podozrievali, a Drobec ho zaškrtil oceľovým drôtom. Predtým mu slušne poďakoval za spoluprácu a ubezpečil ho, že už budú končiť a nebude to už veľmi bolieť.


  Slizo má Drobca rád. Je to psychopat, ale nepodlieha emóciám, nikdy nestráca kontrolu. Erotický salón musí byť solídny podnik, v ktorom sa zákazníci cítia bezpečne. Biletár je prvý, koho uvidia, on vytvára prvý dojem. Hostia majú mať pred ním rešpekt, ale nesmú sa ho báť.


  Dievčatá sú stále luxusné, rozmanitých tvarov a farieb, vždy to najkrajšie, čo daný typ predstavuje, a vôbec nevadí, ak pri tom vyzerajú na dvadsať alebo aj dvadsaťpäť. Keď bolo na výber, Slizo vždy uprednostnil tie inteligentnejšie a empatickejšie, s ktorými sa mohol zákazník aj porozprávať. V meste sú štyri univerzity, takže o ne nie je núdza. Drobec sa osvedčil aj ako skvelý personalista, na vysokoškolských internátoch je ako doma a má tam vybudovanú celú sieť študentiek, ktoré dohadzujú robotu v Salome svojim spolužiačkam.


  „Nechcete si nejakú skúsiť? Na účet podniku,“ opýta sa Slizo Schlesingera.


  Miki ho kopne pod stolom a skoro neviditeľne pokrúti hlavou, ale nemusí.


  „Ďakujem, pán Petruščák, ale ľudia s mojou postavou a ksichtom nevyzerajú na kamere dobre,“ odbije ho novinár.


  Keď nastupoval do Mikiho auta, netušil, kam pôjdu. Povedal mu, že ho chce s niekým zoznámiť, a tváril sa záhadne, tak mu nekazil radosť a na nič sa nepýtal. No keď Miki zaparkoval za Lolitou, opýtal sa ho, či to myslí vážne.


  „Si ešte nebol v bordeli nikdy?“


  „Tak zle na tom ani ja nie som,“ odsekol. „To je, ako keby som chodil do krčmy na predraženú vodu, ktorá zadarmo tečie z kohútika.“


  „Len kľudne poď, nemusíš ísť na izbu,“ zasmial sa policajt. „Napiješ sa doma. Ideme len pomiešať kávu.“


  „S kým?“


  „S novým majiteľom.“


  „A to je?“


  „Ondro Petruščák.“


  „Ten Petruščák?“


  „Hej, zo Securitonu. Poznáš aj dajakého druhého?“


  „Miki, to o čom to je? Čo nám chce?“


  „Nič nechce, chcem vás zoznámiť iba.“


  „Načo? To ste s ním teraz akože kamaráti, alebo čo?“


  „Pali, nemusíš ho mať rád, nemusíš mu veriť, ale môžeš veriť mne, že ten chlap ti zachránil riť. Bo ťa nechceli dať len zmárovať, ale on sa rozhodol, že zle pochopí objednávku a si dostal varovanie iba. Kamarátske varovanie, bo si potom ležal doma, a ne na áre. Petruščák porobil veľa vecí, aj svinské veci, keď musel, ale je náš a zrobil oveľa viac dobrého jak zlého.“


  Schlesinger neochotne vystúpil z auta a šiel s Mikim do podniku, ale bol nepríjemný ako daniar na kontrole. Odmietol aj kávu, a kým prijal Petruščákovu podávanú ruku, znechutene na ňu zízal akurát tak dlho, aby bolo jasné, že to myslí ako urážku.


  Slizo sa uvoľnene zasmeje, ako keby ho redaktorova jedovatá poznámka o kamere naozaj pobavila.


  „A načo by sme si vás točili, pán redaktor?“ nepoprie podstatu Schlesingerovej poznámky. „Ste slobodný, bezdetný, bez záväzkov, notoricky promiskuitný a… nazvime to neprieberčivý. Nemáte povesť, ktorá by sa dala pokaziť. Navyše to úplne zle chápete. Súkromie zákazníkov je pre nás dôležité, pretože je dôležité pre náš biznis.“


  „Vážne? Takže tie videá im robíte len tak, na pamiatku?“


  „Je to mýtus, žiadne kamery tu nie sú, pán redaktor. Ale keby boli, neboli by tu kvôli zákazníkom, ale kvôli dievčatám.“


  „Jasné, pre ich ochranu, už chápem,“ zo Schlesingerovho hlasu kvapká vitriol.


  „Pozrite si to dievča pri tyči,“ ukáže Petruščák prstom. „Budúca právnička. Ktovie, možno prokurátorka, možno aj sudkyňa. Tá ryšavka, tá bude na budúci rok končiť medicínu. Až na jednu-dve výnimky sú to všetko vysokoškoláčky. Niektoré z nich skončia v štátnej správe, možno aj v politike, iné budú v biznise. Tá malá brunetka študuje ekonómiu a fakt jej to páli, bola by škoda, keby raz neriadila niečo v banke. Tie dve, čo sa tak trochu zašívajú v kúte, sa akurát biflia na skúšku, veterinárky. Znie to neperspektívne, ale kopa absolventov veteriny sa nikdy nestane zverolekármi. Je to svinsky ťažká škola, všetci to vedia a berú ich všetkými desiatimi hocikde. Keby sme si ich tu náhodou nakrúcali, čo rozhodne nerobíme, o takých desať-dvadsať rokov by sme pravdepodobne mali vplyv na niekoľko veľmi dôležitých žien vo významných pozíciách. Už chápete?“


  Schlesinger si uvedomí, že spáchal najhorší zo smrteľných hriechov novinára — podcenil súpera. Zabudol, že podlý hajzel sa nerovná hlúpy hajzel.


  „Dobre, chlapci, a teraz, keď ste si takto šumne pomerali ciciny, ta by ste sa konečne mohli začať chovať normálne, dať si jednu pálenku, potykať si a začať riešiť dôležité veci, bo toto celé je kus odveci,“ preruší Miki slovnú potýčku.


  „Ja som Ondro,“ Slizo opäť otrčí dlaň k redaktorovi.


  „A čo je k veci?“ opýta sa Schlesinger, ale prijme podávanú ruku, tentoraz už o čosi rýchlejšie. „Pali.“


  „Pálenka by bola k veci, ale ja si nedám, bo som autom,“ odpovie kyslo Miki.


  „Stále držíš slovo, ktoré si dal frajerke, čo ťa už pred rokmi nechala?“ zdvihne Petruščák obočie.


  „Slovo robí chlapa. A aj tak nám zaviedli suchý zákon.“


  „Ty si zákon, Miki. Keď povieš, že si suchý, tak si suchý, je jedno, aký si akurát zliaty.“


  „Nesrandujem. Normálne dávajú fúkať, štyroch ľudí už vyzliekli z uniformy za alkohol.“


  „No však toto — uniformy, nie? Nie operatívcov z organizovanej.“


  „Otázka času.“


  „A ako si má operatívec robiť robotu, keď nemôže piť? To máte sedieť po podnikoch so živáňmi a miešať s nimi čaj s medom a citrónom, alebo čo?“


  „Nie, máme sedieť v kancelárii a písať papiere. Tak, žeby boli pekné štatistiky.“


  „Neviem, ako chcete vyrobiť peknú štatistiku, keď tu máte každý týždeň nejakú mŕtvolu. Toto je už normálna vojna, už sa ich neobťažujú ani zakopávať, chcú, aby ich všetci videli, čisté Sarajevo, takže vám to ide všetko do nápadu vrážd, nie?“


  „No, tak ti poviem, že by mi nevadilo, keby si ich dakus dostal pod kontrolu.“


  „Nejde to. Odkedy zabili Bandiho, všetci dočista zbesneli. Odstrihol som sa od nich najlepšie, ako sa dalo, a pokúšam sa zachovávať neutralitu. Ale Securiton sa rozpadol, de facto prestal existovať, každý si riadi svoju partiu sám. Najviac rozumu tam má asi ten Ďoďov bratranec, Pici. Viem, že zháňa niekoho, na koho by mohol vybaviť licenciu a založiť si vlastnú bezpečnostnú službu. Ja som urobil, čo sa dalo, teraz je to už na vás. Nato ten váš odbor organizovanej trestnej činnosti zriadili, nie?“


  „Zriadil ho minister, od stola, bo to dobre vyzerá. Vymenili sme ceduľku na dverách, ale systém ide po starom, sa tote isté ruky myjú navzájom furt.“


  „Potom nech sa nečudujú, že všade majú mafiánske vojny.“


  „Sa nečudujú, sa im to iba nepáči. Tuto Pali potom vypisuje, že jaké sme geňá, že by sme nenašli ani vlastné rite, žeby sme si ich utreli, a ne ešte dajakého vraha.“


  „To nie je pravda,“ ohradí sa redaktor. „Napísal som, že by ste si nenašli ani vlastné nosy, aby ste si ich utreli.“


  „Však dobre, Pali, my chápeme, že čo si chcel napísať, aj keď si to napísal takto, kulantne.“


  „Ja s tým už fakt nič nespravím, ale mám pre teba tie balistiky,“ zvážnie Petruščák.


  Pindanie na policajné reformy pozná Schlesinger tak dôverne, že by sa dokázal kvalifikovane zapojiť, ale v tomto okamihu stratí niť rozhovoru.


  „Mám ich vzadu v trezore, prinesiem ti ich,“ povie Petruščák a zdvihne sa od stola.


  „Čo?“ pozerá za ním nechápavo novinár.


  „Slizo vyzbrojil polku košickej mafie. Hlavne devinami, čezetami, ale boli aj škorpíky dajaké, pár Sig Sauerov .357 Magnum, pre šéfov, s tým prestrelíš aj blok motora. Darček Slovenskej informačnej služby farkašovcom.“


  „Aha, a to je to dobré, čo urobil, alebo to zlé?“


  „Ta, asi ťa prekvapím, ale vlastne to dobré. Bo trojpísmenkoví si predtým z každej zbrane zrobili kompletnú balistiku aj s menom toho, kto tú zbraň dostal. A teraz nám to Slizo všetko dá. Takže stačí porovnať guľky, čo sme povyťahovali z mŕtvol, s jeho papiermi a budeme vedieť, kto strieľal.“


  Schlesinger uznanlivo hvizdne, ale potom sa zamyslí a mávne rukou.


  „Pekné gesto, ale bude ti to na tri veci. Ako to chceš sprocesniť? Neexistuje, že ti to nejaký prokurátor vezme ako dôkaz. Čo s tým chceš robiť?“


  „Ta, čo môžem. Nájdem sebe utajeného svedka.“


  


  Šéf protidrogovky si na Mikiho nájde čas okamžite, ale keď mu povie, že za ním prišiel súkromne, ostane trochu zarazený. Majú úplne neutrálny vzťah, väčšinou si idú z cesty. Mikiho drogy nezaujímajú. Neverí, že existuje niekto, kto by nevedel, čo to s ním urobí. Keď niekto nechce žiť, radšej nech sa utratí perníkom alebo háčkom, než by sa hádzal pod medzinárodný expres. Menej svinčíka a nemeškajú vlaky. Počet narkomanov v Košiciach sa dlhodobo drží pod celoštátnym priemerom, čo sa o mafiánskych vraždách povedať nedá. Miki nemá pocit, že akurát on by mal moralizovať o metódach, ktorými protidrogová jednotka tento požehnaný stav udržiava.


  „Kukaj, nikdy som sa ťa nepýtal, čo sa stalo s tým štofom, ktorý doviezol Šani Roštáš z Turecka…“ Miki prudko zdvihne ruku s vystretou dlaňou, aby umlčal svojho spoločníka, ktorý začína otvárať ústa na protest. „… a nikdy sa ťa nespýtam. Ani gram z neho neskončil na ulici, iné ma nezaujíma. Ži a nechaj žiť. Ale chcem sa spýtať dačo iné, a keď mi odpovieš, budeš mať u mňa odloženú jednu veľkú láskavosť.“


  „Však sa pýtaj, za to nič nedáš.“


  „Kde sa teraz varí perník?“


  „Načo ti to je?“


  „To ti nemôžem povedať, ale na nič oficiálne.“


  Mikiho spoločník zvraští čelo a na chvíľu sa zamyslí. Vytrhne zo zošita na stole prázdny list a napíše naň adresu.


  „Najvyššie poschodie, dvere bez menovky. Varí väčšinou cez víkend, díleri k nemu chodievajú po tovar v pondelok. Mizerná kvalita pre úplné trosky. Monitorujeme, ale nezasahujeme. Viac nás zaujíma, kde berie jeho dodávateľ efedrín.“


  Miki so sebou vezme aj Valenta. Variči svoj tovar väčšinou aj berú, bývajú to paranoickí magori, nevie, či v byte nebude zbraň. Dvere nie sú bezpečnostné, stačí zaklopať nohou a sú dnu. Labák je v kuchyni, kde sa v kúte, medzi stenou a chladničkou, krčí vydesený tridsiatnik oblečený iba v trenírkach. Svetlé riedke vlasy má po bokoch lebky vyholené, na prepadnutom hrudníku vytetované Ramones, na predlaktiach, na chrbte ľavej dlane aj na priehlavkoch má zapálené žily a zahnisané stopy po vpichoch. Keď naňho spoza namierených zbraní zamávajú policajnými plackami, najprv sa mu uľaví, no keď Šalený vytiahne putá, hystericky sa rozplače.


  „Ja som nechcel,“ vzlyká. „Nikomu som nič neurobil.“


  Na stole je kôpka žltohnedých kryštálikov metamfetamínu, možno tak štvrť kila. Dokonca aj Miki dokáže voľným okom rozoznať, že ho uvaril diletant. Zákon však nerieši kvalitu, len množstvo.


  „Toto nič, čo si navaril, je tak na päť rokov, by som povedal,“ oznámi.


  „Ja by som tipoval, že osem,“ nesúhlasí Šalený a nasadí varičovi putá.


  „Stavíme sa?“


  „Prosím, ja nemôžem ísť dnu,“ kňučí varič. „Ja tam nevydržím. Prosím.“


  „A čo by si nemohol? Však ťurma je tiež pre ľudí,“ utešuje ho Šalený.


  „Ale možno by si nemusel,“ chytí Miki variča za plece a pozrie sa mu do krvou podliatych očí.


  „Urobím všetko, čo chcete, poviem vám všetko, prosím,“ utiera si spútanými rukami zasoplený ksicht.


  „Dobre. Pekne nám to zabaľ, tak ako to balíš pre zákazníkov, a nikdy sme sa nevideli.“


  „Kľudne si dakus nechaj, pre vlastnú potrebu,“ upokojí ho Valent, keď vidí, ako sa mu rozšíria zreničky strachom. Keď varič príde o tovar, nebude mať z čoho zaplatiť za surovinu a čoskoro im môže pribudnúť do štatistiky vrážd, ale ako tak naňho pozerá, skráti mu to život nanajvýš o pár mesiacov. Niežeby s ním vôbec nemal súcit, ale nechce sa mu s ním pridlho naťahovať. Chlap páchne tak intenzívne, až má pocit, že pri každom nádychu cíti na jazyku aj jeho chuť. Začína ho napínať, chce len čím skôr zbaliť pervitín a vypadnúť.


  


  Ihla sa trasie ako oholený ratlík na klzisku, ale zima mu nebude, vzhľadom na to, ako sa z neho leje pot.


  „Dal by si si dačo, ne?“ pozerá naňho Miki súcitne.


  „Nič nedostane,“ tresne Šalený päsťou po stole a Ihla sa inštinktívne prikrčí.


  Prezývky v podsvetí bývajú primitívne. Napríklad Maco je robustný, chlpatý a volá sa Medviď. Minimálne dvaja prepnutí bitkári si hovoria Pitbull, keď je niekto nápadne chudý, volajú ho Suchý, kto rád používa nože, je Kudla a z hypertrofovanej anabolickej príšery bude najskôr Drobec, no taká miera irónie už býva vrchol sofistikovanosti. S Ihlom je to zložitejšie. On sám rád vysvetľuje, že je tenký, ale ostrý, čo je v podstate pravda. Vyziabnutý cholerik má na konte niekoľko ťažkých ublížení, ale svedkovia aj poškodení vždy odmietli vypovedať. Prezývka mu však v skutočnosti prischla preto, lebo je feťák.


  „Kukaj, more,“ dohovára mu Miki. „Povedz tuto kolegovi, čo potrebuje vedieť, a ja ti odsypem z toho matroša, s ktorým sme ťa čapli. Gram hore-dole, to si pri tom množstve nikto nevšimne. Aj tak to pôjde celé do spaľovne, jak ťa odsúdia a zavrú spis. A drogy nebudú tvoj problém, bo za to vydieranie a hrubý nátlak dostaneš dvanástku, najmenej.“


  Nechali ho zbaliť kukláčmi, aby im ho pekne vyklepali, ako viedenský teľací, nech dorazí na výsluch už pekne zmäknutý. Čiernu A-šestku zablokovali na viadukte, Ihlu z nej vytiahli, párkrát dostal pažbou brokovnice po rebrách, potom mu pritlačili hlaveň na temeno a opreli ho o kapotu s rukami spútanými za chrbtom. Miki zatiaľ otvoril kufor, chvíľu sa v ňom hrabal a vytiahol z neho asi štvrťkilový balíček špinavožltých kryštálikov zatavených v igelite.


  „To nie je moje!“ metal sa Ihla, ale najbližší kukláč ho upokojil päsťou.


  Dve skladačky, hoci zjavne vyššej kvality, mal aj vo vrecku, amfetamín mu našli aj v krvi a v moči. Vyšetrovateľ ich čakal už s napísaným uznesením a prokurátorom na linke. Pre sudcu to bol len ďalší feťák, na väzbu to bohato stačilo, vôbec sa prípadom nezaoberal, len mechanicky vydal rozhodnutie. Kým sa Ďoďo vôbec dozvedel, čo sa stalo, stihol zohnať jedného zo svojich právnikov a ten sa dovolal šéfovi súdu, bolo dávno neskoro. Schlesinger napísal pekný článok o zadržaní dílera prepojeného na mafiu, stala sa z toho vec verejná, a tak nemala šancu už ani advokátova sťažnosť, respektíve sa tým prípadné priaznivé rozhodnutie predražilo natoľko, za koľko Ihla nikomu nestál. Obzvlášť, keď bol až taký sprostý, že začal s perníkom sám kšeftovať. Zostal v klietke.


  V okamihu, keď bolo jasné, že Ihla najbližších pár rokov nevylezie na ulicu, začali poškodení vypovedať. Rozbitý bar, podpálené auto, dorezaná čašníčka, polámaný majiteľ obchodu s handrami. Bolo by toho dosť tak na dvanásť rokov, keby sa to skončilo na normálnom súde. Miki vedel, že keby začali Ihlu naozaj stíhať pre výpalníctvo, Ďoďo by ho dostal z väzby za akúkoľvek cenu, aj keď iba preto, aby pred nimi tupca navždy ukryl kdesi v plytkom hrobe. Ihla to však nevedel. Mal pocit, že sa naňho všetci vykašlali, a parádny absťák navrch.


  „Máš problém, že si obvinený, chápeš,“ vysvetľuje mu Miki. „Ale keby si začal spolupracovať, mohol by si byť chránený svedok. Stačí, keď nám porozprávaš o tých vraždách.“


  „Čo? Jaké vraždy? Ja neviem nič o nijakých vraždách.“


  Vedia, že Ihla hovorí pravdu, ani Ďoďo Sedlák nie je taký idiot, aby si bral na dôležitú robotu feťácke trosky, lenže nie je podstatné, čomu veria ani čo vedia, dôležité je, čo vedia dokázať.


  „Sluchaj, Miki, iď na obed abo dačo. Ale nevracaj sa skorej jak za pol hodiny. A jak sa vrátiš, ta tu budeš mať podpísanú výpoveď,“ postaví sa Valent za Ihlu a položí mu laby na plecia.


  „Mám ťa tu nechať s kolegom?“ opýta sa Miki mafiána, ktorý sa zúfalo pokúša uvoľniť si plecia. „Možno máš k nemu väčšiu dôveru ako ku mne.“


  „Nie!“ Ihla sa tvári ako týraný pes, ktorého vyhadzujú z auta na diaľničnom odpočívadle. „Ja neviem, čo odo mňa chcete! Aké vraždy? Však mi povedzte, aké vraždy, a ja vám poviem, čo viem. Ale neviem nič o žiadnych vraždách, asi, ale poviem vám, keď dačo budem vedieť, ale sa pýtajte normálne. Prosím! Dajte mi niečo, prosím. Aspoň trochu. Ja už nevládzem. Prosím, prosím, len trochu a ja vám poviem všetko, čo viem.“


  „Sa sústreď, chuju,“ zosilní Šalený stisk.


  Miki vytiahne zo zásuvky jednu zo skladačiek pervitínu, ktoré našli v Ihlovom vrecku.


  „Máme tu päť vrážd,“ ukáže Miki na kôpku spisov na svojom stole. „Vieme, koho zabili, vieme kedy, vieme kde, vieme prečo a hlavne vieme, kto strieľal,“ vezme prázdny pohár a naleje doň trochu minerálky z fľaše. „Presne vieme, čo sa stalo, potrebujeme iba svedka, čo bol pri tom,“ rozbalí skladačku a nasype kryštáliky do vody. Tiež majú žltkastý nádych, sú však oveľa svetlejšie ako tie, ktoré vzali varičovi, skoro priesvitné. „Ale keď si tam nebol, ta potom asi nič, no,“ strčí Miki do pohára lyžičku zo svojej kávy. Predtým ju starostlivo oblíže. „Budeme hľadať ďalej a ty si odsedíš tie drobnosti, čo na teba máme,“ drží v ruke pohár, mieša jeho obsah a díva sa Ihlovi do očí.


  Ihla sa natiahne za pohárom, ale Šalený ho strhne späť a plesne ho dlaňou po ruke.


  „Nono! Najprv debatuj, chuju! Jak budeš dobrý, ta bude aj mňamka.“


  „Veď mi len povedzte o tých vraždách, prosím, a ja vám poviem, či som bol pri nich,“ žobroní Ihla.


  Majú svedka.


  


  Po Bandiho smrti Ďoďo nešetril námahou ani bitkou, aby dostal do povedomia novú značku, takže z farkašovcov sa postupne stali sedlákovci. Keď ho spolu s najdôležitejšími členmi gangu zbalili, obvinili z piatich vrážd spáchaných organizovanou formou a strčili za mreže, začali o nich všetci hovoriť ako o vidlákovcoch. Nový názov ako prvý použil v tlači Schlesinger, za čo si vyslúžil osobitnú poklonu od Mikiho a Šaleného.


  „Ty musíš byť nenormálne dobrý, že pri tom, jaký si chuj, ešte furt žiješ,“ pochválil ho Šalený.


  „Pali, akože je fasa, že píšeš veci, na ktoré daktorí nemajú gule abo možno iba majú pud sebazáchovy, ale toto je dosť zbytočné, fakt,“ súhlasil aj Miki.


  „Všetci ich tak volajú, tak čo?“


  „Hej, všetci ich tak volajú, keď ich nijaký vidlákovec nepočuje,“ prikývol Miki. „A to majú všetci lepšiu kondičku jak ty. Keď si po teba príde dajaký nasratý brojler, ta mu nebudeš vládať ani ujsť.“


  „Šicko zlé na dačo dobré,“ uzavrel tému Šalený. „Keď ťa zase skopú do kocky, aspoň nebudeme musieť zase hodiny dumať, že za čo to bolo, chuju.“


  Dnes, iba o sedem mesiacov neskôr, Ďoďa púšťajú z väzby. Schlesingerovi nie je všetko jedno. V prvých dňoch bude mať Doďo iné starosti ako nelichotivé články v novinách, ale Schlesinger sa určite bude musieť vyhýbať miestam, kde bola šanca naraziť na jeho ľudí.


  „Ako sa to vôbec mohlo stať?“ opýta sa Mikiho večer u Patkaňa. Hovorca prokuratúry ho s úzkosťou v hlase ubezpečoval, že oni návrh na predĺženie väzby určite odoslali včas, že na to majú aj papier a rád mu ho ukáže. Zo súdu prišla iba jedna veta faxom, že Krajský súd nebude komentovať prebiehajúce konania pred vynesením právoplatného rozsudku.


  „Prokurátor poslal papiere včas, to ti môžem potvrdiť. Jano je rovný chlap, ide po nich jak pes po údenom. Ale dajakým zázrakom dorazili na súd až po lehote, takže ich sudca musel pustiť, všetkých siedmich,“ tlačil Miki cez zaťaté zuby a stuhnutú sánku.


  „A to sa ako môže stať?“


  „Čo ja viem? Vyzerám ako poštár, bazmeg? Vraj sa nemôže. Nijak. Ale sa stalo. Za päť melká sa môže stať bársčo.“


  „Kúpili si to?“


  „A čo si myslel, že to majú od Ježiška?“ odsekne Šalený. „Znali sme o tom. Núkali po pol melka za geňá a dva melká za Ďodiho. Ale krajský sudca bol posratý, že toto sa fakt nedá, že to sledujú médiá aj politici. Nakoniec sa im to podarilo vydumať tak, že nikto nerozhodol na chuj a neni to nikoho vina. Zvalia to na dajakú pani v podateľni.“


  „A čo teraz bude?“ opýta sa Schlesinger.


  „Nič,“ pokrčí plecami Miki. „Nasadíme na Ďodiho sledku, tak, žeby ich videl. Žeby nemohol vydumovať kokociny. Potom, keď už bude fest nervný, ju stiahneme a budeme čakať, kedy dajakú zrobí.“


  


  Hotel na periférii je lacný, no nie natoľko, aby ho začali využívať ako hodinový hotel. Nový a čistý, nie luxusný. Klientelu tvoria ľudia, ktorí prichádzajú do mesta pracovne, zostávajú len jednu alebo dve noci, ale pravidelne sa vracajú. Hotelová reštaurácia i kaviareň majú rozumnú ponuku za rozumné ceny, čiže nulový potenciál na vychytený podnik. Miesto je na dojazd od centra, ale akurát dosť ďaleko, aby sa sem Košičania netrepali na kávu alebo na obed. Väčšina z nich ani nevie, že podnik existuje.


  Miki si sadne k rohovému stolu, objedná si kapučíno, pošle esemesku a zapáli si. Nedofajčí ani do polovice, keď si k jeho stolu prisadne mohutný chlap v šiltovke a slnečných okuliaroch.


  „Vitaj doma, Maco,“ pozdraví ho Miki.


  „Čau, Miki, jak ide?“


  „Na hovno. Pri tom bordeli, čo robíte po meste, zase nebudú prémie.“


  „Ta sorry, ale čo mám zrobiť? Sa mám zabiť? Bo toto je kto z koho, abo Ďodi, abo ja. A ne ja som začal.“


  „Jasne, to začalo tak, že my sme im iba vrátili. To už v škôlke furt tak začínalo.“


  „Miki, bazmeg, bol si pri tom, ne? Si mi zachránil život. Čo som ja zrobil Ďodimu? A čo mu zrobil Bandi?“


  „Nič ste mu nespravili, len si šrac povedal, že má na viac. A zatiaľ to vyzerá tak, že mal pravdu.“


  „Čo chceš, Miki?“ odvrkne Maco podráždene. „Slizo mi poslal odkaz, že chceš debatovať. Ta debatujme, ale k veci. Bo tu sedíme jak dve terče na strelnici.“


  „Nedramatizuj, nikto nevie, že si tu. Si sa nevrátil, kým bol Ďodi dnu, ta prečo by si sa vracal akurát teraz, keď je vonku?“


  „No však toto. Ďodi má furt kúpených všetkých. Všetko ovládal on, aj zdnuka. On je tu boss stále. Ta čom by som sa vracal akurát teraz?“


  „Lebo je to teraz, alebo nikdy, Maco. Hej, Ďodi je vonku, aj mal pod palcom celé mesto aj z väzby, to je pravda. Ale teraz si musí dávať fest bacha, aby sa tam nevrátil. Vzali sme mu zbroják aj všetky pištole, čo mal legálne. A s čiernou zbraňou nepôjde na ulicu, lebo ho okamžite zbalíme a ide nazad. Nemôže si ani prdnúť, aby som to nemal ráno na stole, mám na ňom nasadenú sledku, počúvam mu telefón a počúvam telefón každému, s kým si Ďodi volá.“


  „On možno nemôže nič, ale jeho partia áno.“


  „Jasne. Ďodi každé ráno počká, kým jeho žena vezme decko do škôlky a odíde do toho svojho salónu krásy. Na deviatu ide za ňou, do ich kaviarne, čo majú hneď vedľa. Naši chlapci mu parkujú rovno pred vchodom do bytovky, už ich začal aj zdraviť, šašo počmáraný. Idú za ním, na kufor, žeby ich určite dobre videl, a potom parkujú pred jeho podnikom. Všetci tam chodia za Ďodim. Tí, čo sú stíhaní, slušne, bez zbraní, ani rybičku u nich nenájdeš. Odtiaľ Ďodi riadi kšefty.“


  „Taže je všetko po starom.“


  „Hej. Zmení sa len jedna vec. Na budúci týždeň odvolám sledku. Od utorka ho nikto strážiť nebude.“


  „Aha.“


  „Pamätáš sa na našu debatu v nemocnici?“


  „Hej.“


  „Niektoré veci sa nedajú vydebatovať.“


  „Hej. Už viem.“


  „Teraz, alebo nikdy, Maco.“


  


  Nemusí sa nijak zvlášť ukrývať. Susedný vchod nezamykajú. Počkal v aute, kým odišla Sedlákova žena s dcérou, a potom sa presunul. Ranné fofry sa už skončili, je tu minimálny pohyb. Občas niekto prejde okolo, ale nikto sa po ňom dvakrát neobzrie. Má na sebe montérky, na nohách špinavé botasky, na hlave šiltovku a pri nohách hnedú koženú tašku na náradie. Je opretý chrbtom o stenu, má založené ruky a tvári sa otrávene, ako keby sa nevedel dozvoniť k zákazníkovi. Čím viac nevšímavých ľudí okolo neho prejde, tým lepšie. Neskôr sa budú úprimne snažiť pomôcť policajtom a úporne budú dolovať z pamäti čokoľvek užitočné. Každý z nich si bude spomínať na úplne iného človeka a všetci si budú absolútne istí, že si ho pamätajú úplne presne, ako keby práve stál pred nimi.


  Cez sklenenú výplň vchodových dverí má ideálny výhľad. Pozrie na hodinky, o päť minút deväť. Sedlák má meškanie. Možno ho zmiatlo, že spred jeho domu zmizli policajti, a teraz rozmýšľa, čo z toho preňho vyplýva. Lenže košický boss sa nepreslávil práve ako veľký mysliteľ. Nakoniec uňho so zárukou zvíťazí stihomam a opatrnosť. Povie si, že sa sledovačka iba stiahla z dohľadu, a bude pokračovať v rannej rutine. Pôjde do kaviarne, zvolá si svojich ľudí a pošle ich zisťovať, čo sa vlastne deje.


  Ďoďo vyjde z vchodu päť minút po deviatej. Zastaví na schodoch, vyloví z vrecka balíček marlboriek, vytiahne si cigaretu, z iného vrecka vyberie zapaľovač a zapáli si. Medzitým sa nenápadne obzerá na obe strany. Nakoniec mimovoľne pokrčí plecami, zíde na chodník a vykročí k svojmu mercedesu.


  Z vedľajšieho vchodu vyjde muž v montérkach, s koženou taškou na pleci. Boss sa po ňom letmo obzrie a ďalej si ho nevšíma. Voľnou rukou vyťahuje z vrecka bundy kľúče od medveďa, je už skoro pri ňom. Roboš sa vlečie pár krokov za ním, trochu šuchce nohami, počuje, ako za ním zaostáva.


  Muž v montérkach siahne do otvorenej brašny, vytiahne z nej revolver a z necelých štyroch metrov dvakrát strelí Ďoďa medzi lopatky. Mafián okamžite padne tvárou k zemi. Upravené projektily z tridsaťosmičky letia podzvukovou rýchlosťou, no z bezprostrednej blízkosti by bohato stačili, aj keby nemali duté špičky. Počuť len dve suché prasknutia, ako keby niekto zlomil naozaj hrubý konár, a dve tiché mliasknutia, keď sa guľky zaryjú do mäsa. Keď vrah prekračuje chrčiaceho mafiána, už sa nešuchce, ide vyrovnaným, nenáhlivým krokom. Ešte raz mu strelí do hlavy, ani pri tom nespomalí.


  Nastúpi do starého opela. Pôvodne ho ukradli v Nemecku, s prerazenými číslami predali v Poľsku a odtiaľ, na objednávku, ukradli preňho, špeciálne na túto príležitosť. Značky sú slovenské, vzal ich v noci zo staručkého wartburga o tri ulice ďalej. Z plyšových poťahov na sedadlách i volante a bezchybného lesku karosérie usudzoval, že ho používa nejaký dôchodca, ktorý zistí, že mu chýbajú ešpézetky, až keď za ním prídu policajti.


  Vyrazí o minútu skôr, ako operačný na stopäťdesiatosmičke dostane prvé hlásenie o streľbe na ulici. Ide predpísanou rýchlosťou, no kým na miesto činu dorazí prvá uniformovaná hliadka, je už na polceste k opustenému skladu na okraji mesta. Za budovou ho čaká čierny passat s interiérom v krémovej koži a dva a pollitrovým turbodízelom pod kapotou. Montérky a šiltovku hodí do opela, pod nimi má pohodlné značkové tepláky a tričko. V aute nechá aj tašku s náradím a lacným brazílskym revolverom Taurus, kúpeným od rovnakého Poliaka ako auto. Z kufra vyberie dva desaťlitrové plastové kanistre s benzínom a porozlieva ich v interiéri. Kým si niekto všimne husté čierne kúdoly dymu a dorazia hasiči, je na hranici okresu, a kým si niekto spojí vraždu s vyhoreným vrakom, je už kdesi za Zvolenom.


  Poobede zaparkuje v Banskej Bystrici pred hotelom Lux a zavolá Macovi z búdky.


  


  Keď pochovávali Jozefa Sedláka, Schlesinger stál v hlúčiku ostatných novinárov pred cintorínom. Nebolo mu síce jasné, čo si od toho vlastne v redakcii sľubovali, ale nehádal sa. Snažil sa brať Ďoďovu smrť profesionálne a potlačiť akúkoľvek radosť. Súcitu v sebe neobjavil ani štipku, ani len k vdove. Ani ona nebola práve Alberta Einsteinová, no z akých peňazí žije, zaručene vedela. Článku o bossovej vražde dal titulok Dobrá práca, ale v redakcii mu ho zmenili na niečo spravodajsky neutrálne.


  Ísť na pohreb Ernesta Šípoša však Schlesinger odmietol. To by mu už naozaj pripadalo ako víťazný tanec na hrobe nepriateľa. Päť minút po tom, ako sa dozvedel z rádia, že ho kdesi v hlavnom meste klepla pepka, volal šéfredaktorovi a vybral si na celý ďalší týždeň dovolenku.


  „Akurát mu asi začínajú zvoniť,“ pozrie Miki na hodinky. „Nechcel si tam byť? Však si mu možno aj kus pomohol do tej truhly, jak si ho pár razy parádne vytočil, ne? To je celkom úspech.“


  „Miki, bazmeg, buď človek,“ ohradí sa Schlesinger. „Plakať za ním nebudem, ale smrť som Šípošovi fakt neprial. Ani nikomu inému. Radšej by som ich všetkých videl v base, to by bol aspoň trest. Starý Erni zničil životy stovkám ľudí a teraz je tak akurát z obliga.“


  Sedia v náhodnej kaviarni v centre, s mizernou kávou aj obsluhou, Schlesinger ani nevie, ako sa to tam volá. Omočí jazyk vo vlažnej, žltkastej tekutine, zapĺňajúcej šálku na pikolo až po okraj, a skriví ústa.


  „Slečna, prosím vás, mohol by som dostať aj to mlieko, ktoré som si objednal?“ zamáva na servírku.


  „Vydržte, nie ste tu sám,“ odvrkne mu a ďalej čosi rieši pod barovým pultom, nevidieť, čo. Manikúra? Krížovka? Možno dojí kravu. Okrem Mikiho so Šaleným je v podniku len nejaký päťdesiatnik v hnedom obleku. V opačnom rohu zaujato číta noviny pri šálke tekutiny, ktorú tu predávajú ako kávu, a nezdá sa, že by akokoľvek vyťažoval personál, ale Schlesinger sa radšej neháda. „Bez mlieka sa to nedá piť,“ buble potichu.


  „Si dajaký popanštetý, nič ti neni dobré,“ ozve sa Miki. „Káva jak archívne víno — stará, podávaná na izbovej teplote, čo ti viacej treba, ha?“


  „Nechaj tak, smutný je,“ pridá sa Valent. „Sa bojí, že nebude mať o čom písať, keď tu teraz budeme mať toten raj na Zemi.“


  „Neboj, Pali, nebude to také zlé,“ súcitne ho potľapká po pleci Miki. „Kým si Maco občúra a vyčistí teritórium, zopár Ďodiho chlapcov ešte kľakne.“


  „Ďoďovi vojaci teraz asi prejdú k nemu, nie?“


  „Časť hej, ale iba málo. Pre daktorých je to už osobné. Aj pre Maca. Jak sa raz začne zabíjať, už neni cesta späť. Pamätáš si Piciho, toho Ďodiho bratranca? Ten prisahal vendetu za Ďodiho a Skender Spahija mu sľúbil podporu. Maco zase prisahal vendetu za Bandiho.“


  „Takže sa to neskončí?“


  „Bude to horšie jak predtým,“ prikývne Miki.


  „To by bolo aj na článok,“ zamyslí sa nahlas redaktor.


  „Kľudne si napíš, len nás necituj,“ súhlasí Miki. „Napíš, že zdroje blízke podsvetiu, jak furt.“


  


  „Toto môžem počítať do skóre?“ opýta sa Šalený a ostentatívne si vyloží nohy na Mikiho stôl.


  „Hej, Skender sa ráta.“


  „No ta iď aspoň zrobiť kavej, nech nepočítame nasucho.“


  Modus operandi pri likvidácii Skendera Spahiju bol podobný ako pri Ďoďovi Sedlákovi. Dve rany do tela a jedna do hlavy, z bezprostrednej blízkosti, cez okno vodiča, priamo pred bytovkou, keď sa ráno chystal na odchod. Vrah počkal, kým nastúpi a zapne si pás. Svedkovia si všimli muža v modrých šušťákoch, zelených teplákoch, čiernych džínsoch a čiernej mikine, nižšieho a zavalitého, vysokého a chudého aj s priemernou postavou. Do tváre mu nevidel nik, pretože mal kapucňu, šiltovku a lyžiarsku kuklu. Videli ho rýchlym krokom odchádzať z miesta činu a nastúpiť do zeleného passatu, modrého audi a čierneho BMW. Čím viac opisov policajti dostávajú, tým horšiu majú predstavu, ako podozrivý vyzeral.


  Niežeby na tom komukoľvek záležalo. Všeobecná nálada v meste je skôr dobrá a panuje široký konsenzus, že keď niekto strieľa albánskych mafiánov, štát by mu mal uznať cenu nábojov ako odpočítateľnú položku z daní.


  Zvyšky Ďoďovej partie to už takto športovo neberú. Kým mal Pici za chrbtom Skendera, vyzeral skoro ako boss. Nie práve impozantne, ale mali niekoho, kto hovoril, čo treba robiť, a väčšinou to dokonca fungovalo. Teraz si zrazu všetci spomínajú, že Maco nebol žiadne béčko a Bandi ho bral skoro rovnako vážne ako Ďodiho. Že pred ním mávali rešpekt. Za Bandiho čias nikdy nebrávali Piciho na naozajstnú robotu. Chodil im na pumpu po chľast a bagety. Vozil autá do umývačky a čaje z Lolity, keď žúrovali niekde na byte. Občas si kopol s ostatnými, ale vždy ako posledný, ako keby sa mu nechcelo. Keď dotiahli v čegevare nejakú čajočku do salónika, Pici sa vždy vyparil, že to nie je preňho, že jemu sa to páči, keď sa to páči aj čaji, a má doma ženu a decko. Spomenuli si, že Pici je vlastne geňo. Keď po nich ide Maco, s Picim nemajú šancu. Horúčkovito balia kufre a miznú, kto kam môže.


  „A teraz čo?“ opýta sa Šalený, keď mu Miki podá čerstvo zaliatu kávu.


  „Povedal by som, že už stačí pozbierať, čo zostalo,“ odpovie Miki a odpije si z Molyho šálky.


  „Ale povedal by som, že fofrom. Kým sa nám tu toten Medviď nezabetónuje.“


  Na zatýkanie zvyškov Ďoďovej bandy ani nemusia vymýšľať obzvlášť kreatívne zámienky. Sudcovia ich s radosťou berú do väzby a čakajú, kto príde s dobrou protiponukou. Keď nikto nechodí, sú trochu sklamaní, ale keď už nič iné, vyžmýkajú z toho aspoň trochu priaznivej publicity.


  Miki so Šaleným majú zrazu hromadu spolupracujúcich svedkov, vonku aj vo väzbe. Poškodení si zrazu pamätajú, kto ich vypaľoval. A výpalníci si zrazu pamätajú, že oni vlastne nechceli, ale museli, lebo ich k tomu nútili šéfovia: Ondrej Bandi Farkaš, Jozef Ďodi Sedlák a, samozrejme, Branislav Maco Medviď, súčasný boss podsvetia.


  


  Hotel na periférii je stále bezpečné miesto. Maco s Mikim nemusia nič osobitne dohadovať, stačí poslať esemesku s časom a odpísať, že OK.


  Maco dorazí presne, policajt už naňho čaká, ako vždy. Miki je profík, on sa stará, aby ich nikto nesledoval. Chodí skôr, obzrie si okolie, a keď je čistý vzduch, sadne si do kaviarne. Maco sa najprv pozrie zvonku, a keby ho tam nevidel, je to signál, že má potichu zmiznúť.


  Nakoniec sa ukázalo, že Miko nie je až taký magor, ako si o ňom s Bandim a Ďodim mysleli.


  „Myslíš, že mňa baví sa tam za pár korún naháňať medzi chujmi?“ odkryl Miki karty už pri druhom stretnutí. „So mnou sa furt dalo normálne dohodnúť, to s Bandim nebola normálna reč. Som tiež iba normálny človek, nechcem veľa, akurát nechcem furt riešiť dajaké problémy a bolo by fasa mať nejaké lóve aj týždeň pred výplatou.“


  Fakt nemal veľké oči. Na to, aké nosil informácie, si bral drobné. Za hlásenia zo Skenderovej sledovačky zobral dvadsať litrov, za informácie o Picim a jeho ľuďoch mu stačilo aj po päť. Rady dával zadarmo, hoci práve tie boli najcennejšie. V skutočnosti riadil mesto Miki, nie Maco. No asi mu to nedochádzalo a Maco mu to nemienil hovoriť. Cítil však, že jednu vec by mu povedať mal.


  „Je mi ľúto tvojho parťáka, vážne,“ odhodlal sa po čase, keď si už viac verili. „Chcem, aby si vedel, že ja som sa ho ani nedotkol, prisahám. Prišiel som tam s Bandim, keď ho Ďusi zavolal. Bandi ho strašne rozbil, ale zabil ho Ďodi. Iba chcem, žeby si vedel. Som vyrovnal účet aj za teba.“


  Maco sa vedel vžiť do Mikových pocitov. Sám prišiel o ľudí, tiež bol posadnutý pomstou. Vytáčali ho bývalí kamaráti nenormálne, že ho zradili.


  „Ser na nich,“ vysvetľoval mu policajt. „Pici je nula, ale stojí za ním Skender. Daj dole Skendera a všetci sa na Piciho vyserú, prejdú k tebe.“


  „Ja ich nechcem, psov. Zradili Bandiho aj mňa.“


  „No tak ich dáš po jednom dole alebo poutekajú. To je jedno. Pici neni nijaký boss.“


  „A čo Albánci?“


  „Čo Albánci? To sú obchodníci a ešte ich riadia z dajakej riti v Kosove. Kým sem pošlú dakoho nového, preberieš Ďodiho biznisy aj kontakty a oni sa s tebou normálne dohodnú, lebo to bude lacnejšie jak vojna. Len nezrob takú chujovinu, že by si im šahol na ich biznis s heroínom, a bude to dobré. Ich nezaujíma iné nič. Keby im bolo za Skenderom bars smutno, ta im zaplatíš dajakú kompenzáciu.“


  Mikove plány vychádzali. Maco dokonca vôbec nemusel riešiť zvyšných Ďoďových ľudí. Pici sa vyparil kamsi do Budapešti, iní ušli do Česka a zvyšok pozbieral Miko.


  „Ty mi len povedz, čo na koho existuje, čo si pamätáš. Aj by dosť pomohlo, keby si zašiel za poškodenými a povedal im, že teraz bude všetko inak, a keď budú vypovedať proti Ďodiho bande, ty im už dáš pokoj, nafurt. Výpal aj tak skončil. Sú z toho smiešne lóve, ale kopec problémov. Musíš ísť s dobou. Spotrebné dane, dépeháčka, tam je budúcnosť.“


  Mal pravdu. Zrazu bol pokoj a dosť prachov na všetko. Divoké deväťdesiate sa skončili a slzu za nimi nevyronil. Čo si vtedy brával silou, si teraz bez problémov kúpil.


  Maco prechádza okolo dlhého baru k Mikimu, po ceste si objedná kapučíno. Veľký chlap za pultom len prikývne. S rovnomerne dlhým porastom na hlave aj na tvári vyzerá ako kaktus v čašníckej uniforme. Maco si nie je istý, či ho tu už niekedy videl, ale je mu trochu povedomý, takže asi áno.


  „Ahoj, čo máš?“ pozdraví Mika.


  Policajt sedí v rohu, chrbtom k stene, s výhľadom na vchod. Maco si sadne oproti nemu. Vie, že kým je tu s Mikom, nepotrebuje si strážiť chrbát, robí to automaticky aj zaňho.


  „Počkajme, kým ti prinesú kavej,“ odpovie Miko a odpije si zo svojho espressa.


  „Už sa to nesie,“ ozve sa barman bodrým hlasom a Maco počuje, ako sa k nim blíži. Keď sa mu dostane do zorného uhla, v ľavej ruke drží podnos, na ktorom ležia policajné putá, v pravačke drží obrovský Taurus 1911. Dieru v hlavni lacnej repliky legendárnej pištole od Coltu, ktorá mu mieri na hlavu, odhaduje Maco na kaliber .45.


  „Branislav Medviď, zatýkam vás pre podozrenie z vraždy, zosnovanie zločineckej a teroristickej skupiny, vydierania, hrubého nátlaku, obmedzovania osobnej a domovej slobody a ďalších obzvlášť závažných trestných činov spáchaných formou organizovanej skupiny,“ postaví sa Miko a vezme si putá z podnosu. Maco na sekundu stuhne a potom sa pokúsi vyskočiť, ale úder dvojkilovým Taurusom po hlave ho spoľahlivo usadí späť.


  „Nono,“ ozve sa Šalený Valent. „Ľažkáme si pekne na brucho a počkáme, kým nás ujo policajt spúta,“ odhodí podnos na zem a pohrozí mu prstom.


  Miki obratným chvatom prevalí Maca na zem, nasadí mu putá a odzbrojí ho.


  „Kukaj, jaké pekné hákáčko. Iba deviatka, ale fajnová pištoľka,“ obdivuje Macovu zbraň Šalený, keď mu ju Miki podá.


  „Ty vyjebaný potkan, ty si mŕtvy,“ začína ručať Maco na zemi. „Ty si čo myslíš, ty pes, že ja budem ticho?“ Zjavne sa spamätáva z prvého šoku a prepína sa do pracovného režimu. „Ti zomrel život, ty geňo! Ty si zobral moje lóve a si myslíš, že ma môžeš teraz podraziť?!“


  „Budete si musieť pripraviť trochu inteligentnejšiu obhajobu, pán Medviď, keď sa z toho chcete dostať, a dovtedy by som vám radil nevypovedať, je to vaše právo,“ povie Miki profesionálnym tónom a kamarátsky ho kopne do obličky.


  


  Schlesinger to už nemôže odkladať, praskne mu mechúr.


  „Dajte mi pozor na tašku, mám v nej laptop,“ poprosí.


  „Ti dzigá?“ zakrúži si Šalený ukazovákom pri hlave. „Toto je náš stôl. Ani prázdny pohár stade nikto nevezme.“


  „Ale dakto by mohol. Aj ho vymeniť za plný,“ zahundre Miki.


  „A popolník za prázdny,“ doplní redaktor a vydá sa na dobrodružnú výpravu za miestnymi sanitárnymi zariadeniami. Nazvať ich toaletami vlastne bola slovníková definícia eufemizmu. Mesto okolo sa pomaly dvíha z bahna, len Patkaň zostáva pevne prilepený na dne. Ani klientela a obsluha sa nemení, stále sa drží v osemdesiatych rokoch. V deväťdesiatych to bola konzervatívna oáza pokoja, v 21. storočí už len skanzen deklasovaných živlov zo starého režimu.


  Obe kabínky sú obsadené, z jednej sa ozývajú dávivé zvuky, z druhej hlasné chrápanie. Bude musieť počkať. Odkedy ho stĺkli, musí mať za chrbtom dvere. Ideálne zamykateľné. Rozhodne mu za tými časmi nie je ľúto. Keď sa zoznámil s Mikim, ďatľoval svoje články o roháčovej čaji na písacom stroji. Mobilu hovorili eurotel a v Košiciach ho mali tak dva tucty boháčov. Dnes so sebou vláči laptop, a keď na ňom napíše článok, rovno ho cez mobil nadiktuje pisárke.


  Keď sa vracia, objedná pri pulte ešte dve veľké zlaté tequily a pre seba ďalšie mojito. Zarazí ho, keď zbadá, že Šalený má vyložené nohy na stole. Miki s Ľubom väčšinou pôsobia rovnako hrubo ako ktorýkoľvek mafoš, ale Schlesinger vie, že je to len naučená póza. Keď ich nik nevidí, sú nudne civilizovaní, k civilom vždy upäto zdvorilí. Hovoria skoro bezchybnou spisovnou slovenčinou, s ľahkým východniarskym prízvukom. Bežne používajú cudzie slová. Správne a v zložitých súvetiach. Nenápadne sa obzrie, či nedorazil niekto, pred kým by sa predvádzali, ale nikoho nového v podniku nevidí.


  „Čo čumíš?“ všimne si Šalený jeho rozpaky. „Počítame skóre.“


  „Čože?“ nechápe redaktor.


  „Sa hádame s Ľubom, či je za Maca bod alebo len pol boda,“ vysvetľuje Miki.


  „Ja hovorím, že celý,“ vyhlási Šalený rezolútne, preloží si nohu cez nohu a prevráti pri tom popolník.


  „Fakt by ho už mohli vysypať, bazmeg,“ oprašuje zo seba Miki ohorky a popol. „Neni to celý bod. Keby dostal doživotie, jak sme chceli, tak by som to uznal jak bod. Dvadsaťpäť rokov je maximálne pol boda.“


  „Bude mať vyše šesťdesiatky, keď ho pustia. Môžeš naňho zabudnúť, jak keby bol mŕtvy.“


  „Každopádne je to lepšie, ako keby bol mŕtvy,“ zapojí sa Schlesinger. „Keby zomrel, mal by to za sebou a už by mu nikto nič nemohol. Takto si môže užiť basu a Ďodiho kamošov, ktorí tam budú sedieť s ním.“


  „Nebuď naivný, Pali,“ precedí Miki cez stuhnutú sánku. „Maco je vrah. Zabil policajta a prežil to. V base bude kráľ.“


  „Ale za to nesedí.“


  „To je jedno. Všetci to vedia.“


  


  Prepchať hrubú obálku otvorom v schránke je fuška, Miki sa bojí, aby ju celú nestrhol. Je to nejakých 230-tisíc. Všetko, čo vyžmýkal z Maca. Syna im vrátiť nedokáže, ale možno to aspoň Molnárovcom pomôže dôstojnejšie prežiť starobu.


  


  Schlesinger spáva v posteli, v ktorej sa narodila jeho babička. Existujú väčšie a pohodlnejšie postele, aj by si takú mohol dovoliť, ale páči sa mu pocit, že je už štvrtá generácia, ktorá v nej spáva, a s trochou smoly by v nej dokonca mohol splodiť aj piatu. Neznáša, keď ho z nej ťahajú nasilu, cez víkend obzvlášť, no nemá to rád ani cez týždeň. Preto pracuje v novinách, aby nemusel nosiť ťažké veci a vstávať skoro ráno do roboty. Budiť niekoho v sobotu pred desiatou považuje za extrémny nedostatok slušných manierov.


  Normálne by mobil nezdvihol, ale volá Pici. Teraz je niečo ako boss podsvetia, mohol by mať na srdci niečo dôležité. Alebo aspoň zaujímavé. Bolo by to síce prvý raz, ale dá tomu šancu. S veľkým sebazaprením stlačí zelené tlačidlo a priloží si Nokiu k uchu.


  „Ahoj, počúvam ťa,“ prihlási sa do mobilu sviežim hlasom, ako keby mal dávno za sebou budíček, sprchu, kávu a kus užitočnej roboty. Vypestoval si ten reflex, keď ho budili ranné telefonáty z redakcie. Pracovať pre celoslovenské noviny je požehnanie — pánboh vysoko, šéfovia ďaleko.


  „Sevas. Počul si správy?“ Piciho hlas je vzrušený, s podtónom úzkosti.


  „Nie, ešte nie. Čo sa deje?“


  „Zavraždili Šaniho Roštáša. Dnes, skoro ráno.“


  „No do… ako?“


  „Zastrelili ho, keď vystupoval z auta. Vracal sa z diskotéky.“


  „Kto? Prečo?“


  „Si v meste?“


  „Doma. Spal som ešte.“


  „Poď na kávu.“


  Pici nemusí hovoriť kam, stretávajú sa v zapadnutom bare, ktorý je dobrý na jednu kávu, ale nie dosť, aby si tam niekto dával aj druhú. Centrum je ešte vymreté, Lentilku sa mu podarí zaparkovať rovno pred podnikom.


  V novej redakcii mu dali pri nástupe ultimátum — buď počas skúšobnej doby odfaxuje do Bratislavy kópiu vodičského preukazu, alebo ho na jej konci prepustia. K ultimátu patrili aj kľúče od accentu. V techničáku je zapísaná červená metalíza, no v skutočnosti má krikľavú farbu ibuprofenu. „Dig, jaká lentilka,“ zhíkla v pobavenom úžase jeho aktuálna frajerka, keď po ňu prvýkrát prišiel ako hrdý majiteľ vodičského preukazu. Policajti aj mafiáni si zhodne ťukali po čele, že kto už dá investigatívnemu novinárovi auto, ktoré z kilometra všetci spoznajú po farbe. Napokon sa práve táto slabina ukázala ako výhoda. Kde parkovala Lentilka, tam bol aj Šlezi. Všetci vedeli, že odkedy jazdí, peši sa presúva jedine v interiéri. Keď na tom naozaj záležalo, stačilo sa vypariť z redakcie zadným vchodom, odviezť sa taxíkom po auto niektorého z kamarátov a mohol sa pohybovať po regióne ako duch.


  Na stretnutie s Picim by to mal po svojich významne rýchlejšie, stačilo by prejsť krížom cez pešiu zónu, no radšej obíde pol mesta, schytá obvyklú červenú vlnu a zložito kľučkuje jednosmerkami. Napriek tomu dorazí ako prvý, čo ho mierne podráždi. Šani Roštáš, živý alebo mŕtvy, mu zasa nepripadá natoľko dôležitý, aby preňho zabíjal sobotné ráno čakaním pri zlom kapučíne. Pici mu možno dá nejaký zaujímavý background, no Šani bol tretia liga a do pondelka to nebude len bezvýznamná, ale aj prastará správa. Nanajvýš dvadsaťpäť riadkov na dvoják, niekam na deviatu stranu, do regiónov.


  Práve vyťukáva esemesku vedúcemu oddelenia, že tu má mafiánsky mord, nech s ním ráta do nedeľnej výroby, keď sa na stoličku oproti nemu zloží Pici. Dosadne, ako keby sa sem doplazil z posledných síl a chystal sa vypustiť dušu. Na tvári výraz, ako keby akútne potreboval vypustiť vetry, kým ho rozdrapí.


  „Čau,“ vzdychne Pici bolestne.


  „Čo sa deje? Idú aj po tebe?“ Schlesinger sa nervózne obzrie, či odniekiaľ nezačnú lietať guľky, ale vidí len Piciho gorily, ktoré odpratal k rohovému stolu na opačnom konci miestnosti.


  „Nie, nie. Už nie.“


  „Takže išli?“


  „Čo to máš? Kapučíno?“


  „Hej… Počúvaj, Braňo, čo sa deje?“ osloví Piciho menom. Začína byť naozaj nesvoj, rád by skončil na pondelkovej titulke, ale v podpise, nie v hlavnom titulku.


  „Povedz, Šlezi, čo si myslíš o vražde?“


  „Čože?“


  „Je to hriech. Ťažký hriech, že?“


  „No, metál za to nedávajú, ale hriech, to je náboženská kategória a ja som skôr agnostik. To je niečo ako ateista, len…“


  „Viem, čo je agnostik,“ skočí mu Pici do reči. „Som mafián, nie debil. A ty vieš, ako to myslím.“


  „Určite je to ťažký zločin.“


  „Na právo kašlem, právo je pre tých, čo si ho vedia zaplatiť. Nesúhlasím s tebou. Hriech nie je náboženská, ale morálna kategória. Nezaujíma ma, čo si o tom myslí nejaký sudca, z vraždy sa uňho vykúpiš za pol milióna. Zaujíma ma, čo si o tom myslia normálni, slušní ľudia. Dá sa vražda odpustiť? Dá sa odčiniť?“


  Schlesingerov mozog začína prechádzať do obranného režimu. Tento bizarný rozhovor sa určite nedeje. Nie je sobota, ale pondelok. Určite zaspal, o chvíľu zazvoní telefón, bude mu volať šéf regiónov a on mu bude sviežim hlasom z polospánku diktovať témy na najbližší týždeň. Je to veľmi živý sen, otravne konzistentný, už sa mu taký dávno nesníval, ale existuje spoľahlivá technika, ako sa aj z takého vymaniť. Stačí zafixovať pohľad na nejaký pevný bod, mala by sa tým narušiť REM fáza a on sa zobudí. Pár sekúnd zaťato škúli na Piciho nos, no dosiahne len toľko, že vyzerá ako debil.


  „Šlezi, haló,“ zamáva mu Pici dlaňou pred očami. „Nerobím si srandu, vážne ma zaujíma tvoj názor.“


  „No, takto, každá naša káva je off record, ako sme sa dohodli, ale nemyslím si, že sa mi tu chceš priznať k nejakej vražde. Ja určite nechcem, aby si sa mi priznával k vražde.“


  „V pohode. K ničomu sa ti nepriznávam. Chcem iba vedieť, čo si o tom myslíš.“


  „Nemyslím si, že sa vražda dá odpustiť a už vôbec sa nedá odčiniť. Život môžeš vziať, ale nevieš ho vrátiť.“


  „A čo keď zabiješ niekoho, kto je naozaj zlý hajzel? Niekoho, kto sám zabíjal alebo chcel zabíjať?“


  „Mnohí, čo žijú, by si zaslúžili smrť. A niektorí z tých, čo zomrú, by si zaslúžili život. Vieš im ho dať?“


  „Tolkien, Pán prsteňov.“


  „Áno.“


  „Nebudeš tomu veriť, posledných pár dní som si tú pasáž čítal stále znova, možno stokrát. Lenže niekedy musíš zabiť, aby si nezomrel. Čo by si robil na mojom mieste, keby to bolo kto z koho?“


  „Roštáš po tebe išiel?“


  „Chcel som sa s ním dohodnúť. Bol som ochotný v niektorých veciach ustúpiť, aj keď mi to robilo problémy vo vlastnej partii. Už aj tak si o mne vždy všetci mysleli, že som nímand. Profesionálny bratranec. Asi by bola otázka času, kedy by sa niekto rozhodol, že ma vymení, a vieš, ako sa tie výmeny robia. Ale bol som ochotný risknúť to a nechať Šanimu niektoré biznisy, ktoré aj tak nemám rád. Lenže on chcel všetko.“


  „Takže si ho nechal… zlikvidovať?“


  „Nie, nenechal.“


  „Ty si ho…“ Schlesingerovi začína dochádzať, čo sa stalo aj o čo Picimu ide. „Vlastnoručne?“


  „Dohodli sme sa, že sa ti tu nebudem k ničomu priznávať. Rozumiem ti, redakčné tajomstvo má svoje hranice, dostalo by ťa to do blbej situácie. Iba tu tak filozofujeme. Naozaj mi nie je jedno, čo si o tom myslíš. Alebo ľudia ako ty. Problém je v tom, že ľudia ako ty ma neochránia a ja mám ženu a malé dieťa.“


  „Sebaobrana,“ povie Schlesinger s jemným náznakom otáznika. Nechce, aby to vyznelo ako rozhrešenie dávané v mene ľudí, ktorých považuje Pici za slušných.


  „Dnes ráno si už nikto v mojej partii nemyslí, že som geňo,“ prikývne Pici.


  „A odo mňa chceš, aby si to už nemyslel nikto, však?“


  „Nič od teba nechcem, ale si novinár, takže by si mal napísať pravdu, keď ju raz vieš.“


  „Neviem ju dokázať.“


  „Práve preto ju môžeš napísať,“ usmeje sa Pici škaredo. „Veď to robíš stále. Zacituješ nemenovaný zdroj z podsvetia alebo zo SIS. Všetci budú vedieť, že je to pravda, aj keď ja mám našťastie nepriestrelné alibi, s dvadsiatimi ľuďmi sme pili na jednej chate, až do rána sme boli spolu. Ani neviem strieľať z pušky, nikdy som žiadnu nedržal v ruke. Mám legálnu pištoľ, ale som nahovno strelec, mám problém vôbec trafiť terč. Nemohol som to byť ja, ale keby si napísal, že áno, určite ťa preto nebudem žalovať ani naháňať. Nemusím, lebo mi vlastne nevadí, keď sa ma budú ľudia konečne trochu aj báť.“


  „A týmto ma akože nedostávaš do blbej situácie?


  „Len som ti povedal toľko pravdy, koľko si si bol ochotný vypočuť.“


  „Už ti niekto povedal, že si manipulátorský zmrd?“


  „Nie. Do očí mi nehovoria, ani že som geňo.“


  Schlesinger nakoniec napíše, čo Pici potrebuje. Lebo vie, že je to pravda. A beztak je to len dvoják na deviatke.


  


  Káblova rada, aby sa Ďusi držal Ďoďovej partie, bola nakoniec, po Ďoďovej smrti, celkom použiteľná. Kým robil biletára v Lolite, cítil sa o dosť istejšie, ale nový boss sa až chorobne vyhýbal hrubému násiliu, takže bol stále v pohode. Využívali ho na to, v čom sa osvedčil už za Bandiho čias. Síce nestrážil bordel, ale dohliadať na ilegálnu výrobňu cigariet či sprevádzať kamióny s nelegálnym alkoholom nebolo oveľa náročnejšie a on sám pri tom vlastne nikdy nemusel porušiť zákon. Nebolo z toho bohviekoľko peňazí, ale na normálny život to stačilo a nemusel sa zašpiniť. Zároveň bol jeden z mála ľudí v partii, ktorí začínali ešte s Bandim, takže v nej mal solídny rešpekt, hoci ho nikdy nevideli ani poriadne sa pobiť. Úplná idyla, kým nevypukla vojna s Roštášom a Pici sa nerozhodol, že ukáže silu. Zrazu ju začali ukazovať všetci, veci zdrsneli a vyhýbať sa maléru začína byť nemožné.


  Ďusi vie, že je načase zmeniť vzduch. Cesta späť do služby je nemožná, navyše je to tam prezmrdované ešte viac ako predtým. Akurát sa noví poučili z chýb predchodcov, takže toho menej vyteká na verejnosť. Jeho najlepšou šancou je policajný zbor pod vedením Generála. Do služobného pomeru by ho s jeho oficiálnou povesťou nevzali, ale z prevádzačstva vyrástlo najbohatšie odvetvie, roboty je tam stále dosť a je tiež vcelku nenásilná. Transporty s čiernymi síce kryjú policajti, ale vždy majú aj normálny, civilný sprievod.


  „Dva pivá,“ objedná si Ďusi u výčapníka, počká, kým mu ich natočí, zaplatí mu hrsťou mincí a vezme hrubé krígle k drevenému stolu v dedinskej krčme.


  „Ta na krásu našich koní a rýchlosť našich žien,“ štrngne si s ním jeho spoločník, udrie dnom krígľa po stole a na jeden záťah vypije dobrú polovicu čapovanej dvanástky.


  „Počúvaj, Šimon, nenájde sa u vás dajaká normálna robota? Mňa to už s totymi Piciho pičúsmi fakt nebaví.“


  Šimon Janko pracuje priamo pre Generálovho bratranca, ktorý má v jeho neprítomnosti na starosti všetok biznis na ukrajinskej hranici. Poznajú sa ešte z čias, keď bol Generál iba podplukovník a Bandi mu príležitostne dodával nemecké autá na východný trh. Cez kontakty Skendera Spahiju dokázal dať v Nemecku ukradnúť akýkoľvek model, ktorý si objednali zákazníci z Kyjeva alebo z Moskvy, dokonca aj s požadovanou úrovňou výbavy. Generál zasa dokázal zabezpečiť, aby autá bez komplikácií prešli hraničným priechodom. Ďusi ich často vozil do Uble, kde si ich preberal Šimon.


  „Pre chlopa, jak ši ty, Ďusi, je robota furt, ale to dakus inakši typ roboty, jak ši zvyknuty.“


  „To nevadí. Vlastne o to mi ide. Robiť dajaký džob, čo neni čistá chujovina a sú za neho aj dajaké normálne lóve.“


  „Dobre, jutre pohutorim s veducim a dam ci znac takoj.“


  


  Obchod s luxusnými autami nevynáša milióny, ale ľuďom v jeho okolí dodáva pocit, že kto ich predáva, sám musí žiť v luxuse. Je to ideálna fasáda. Niežeby robil niečo nezákonné, no export a import špeciálneho vojenského materiálu, aj keď je úplne legálny, rozhodne neotvára dvere do lepšej spoločnosti. Keby Otta Schwartza poznali ako obchodníka so zbraňami, ohŕňali by nad ním nos aj úbožiaci, ktorí horko-ťažko dokázali vytunelovať pár miliónov z nejakej sprivatizovanej továrničky. Takto si od neho kupujú autá, väčšinou za ne platia v hotovosti a sú presvedčení, že aj pri zľave, ktorú im poskytol, ich zdral z kože a bohato na nich zarobil. Niektorí si zjavne myslia, že doma prehadzuje peniaze vidlami, aby mu nezhnili.


  „Pozrite, už pozajtra to bude rok, čo som vám poskytol päť miliónov korún v hotovosti a zatiaľ som nevidel ani len podpísaný kontrakt, nieto ešte tovar. Chápem, že Ukrajina je zložitá a musíte tam motivovať každého šaša, čo drží v ruke nejaký štempeľ, ale je jasné, že sa vám ani s vašimi stykmi a s mojimi piatimi miliónmi nepodarilo vybaviť vôbec nič. Nevyčítam vám to, v biznise sa to stáva, ale chcem späť svoje peniaze,“ vysvetľuje trpezlivo Generálovmu bratrancovi.


  „Ja si zase myslím, že vy nechápete vôbec nič, Schwartz,“ hlas v telefóne by vyznel rovnako arogantne, aj keby použil zdvorilejšie oslovenie. „Ale to nevadí, lebo ja vám to teraz vysvetlím. Tých päť melónov som rozdal ľuďom, ktorí mali zohnať tovar z armádnych skladov, ale nezohnali. Neviem prečo. Možno sú neschopní čuráci alebo možno ma iba tak normálne ojebali. Vám to môže byť jedno. Vaše peniaze sú v ťahu, chápete, hej? Prišli ste o ne. Už ich neuvidíte nikdy. Jasné? Ale máte šťastie, lebo ste prišli iba o prachy. By ste ľahko mohli prísť aj o život, lebo na druhej strane čiary sa zabíja aj za oveľa menej jak za päť melá. Tam vám podrežú krk aj za päťdesiattisíc, takže buďte rád, že vás iba ojebali a nezabili. Už chápete, Schwartz, hej?“


  Bol zvyknutý na všeličo. Vidiecki chruňovia, ktorí mali stranícke krytie a niečo poprivatizovali, bežne uverili, že si môžu zobrať auto a nezaplatiť. Druhotriedni zlodejíčkovia, treťotriedni podvodníci, skúšal to kdekto. Keď otváral svoju prvú predajňu, prišiel na slávnostnú recepciu aj Bandi Farkaš a vypýtal si kľúče od polmiliónového modelu pre svoju ženu. Vlastne bol skromný, bolo to najlacnejšie auto, aké mal na sklade. Bandiho žena na ňom v ten večer rovno odišla a on si viac nerobil starosti s neplatičmi. Bol to jeden z najlepších obchodov jeho života.


  Časy sa síce zmenili, Bandi bol mŕtvy, ale mŕtve boli aj jeho spôsoby. Generálovho bratranca neuznal za hodného odpovede. Bez slova mu zložil a zavolal právnikom.


  


  Schlesinger nervózne pozerá na hodinky. Čaká na Mikiho a Šaleného už dobré tri hodiny, čas sa ukrutne vlečie, ale, ako to už s časovými paradoxmi býva, zostáva mu ho nepríjemne málo.


  Čakanie tvorí aj podľa jeho najkonzervatívnejšieho odhadu nejakých tridsať percent novinárskej práce. Zhruba polovica padne na jalové kávičky s policajtmi, siskármi a mafiánmi, reálne získavanie informácií a písanie tvoria nanajvýš po desať percent. Vie s tým žiť, zvlášť keď sa môže nudiť v Slovane, pri slušnej káve a dobrej obsluhe, ale horí mu uzávierka. Schwartz nie je úplne najdôležitejší človek v meste a v Prešove ho už asi nepozná nikto, ale je to obchodník so solídnou povesťou, ktorý si našiel pod autom bombu. Pred pár rokmi by to nebolo hodné ani zmienky, kým by nevybuchla. Bolo by jasné, že zabudol zaplatiť výpalné. No dnes už fungujú veci inak. Pici nevypaľuje nikoho, kto sa s ním nezaplietol z vlastnej iniciatívy. Schlesinger si nie je istý, či ešte vôbec môže nazývať vypaľovaním, keď niekto, kto predáva Piciho pašované cigarety a pančovaný alkohol bez kolkov alebo si berie podiel z predaja extázy vo svojom podniku, mu zároveň platí za ochranu pred políciou a konkurenciou.


  Jeho prvý nápad bol opýtať sa priamo Piciho, ale nedovolal sa mu. Miki mu sľúbil, že sa za ním zastavia so Šaleným v Slovane. Dá im ešte desať minút, a keď nedorazia, pôjde napísať aspoň to, čo už má. Práve ukazuje vrchnému, že zaplatí, keď konečne dorazia. Počká, kým si objednajú, a rovno zaplatí celý účet, aby mohol čím skôr vypadnúť.


  „Schwartz?“ opýta sa ho Miki.


  „Jasné,“ potvrdí Schlesinger. „Alebo sa stalo ešte niečo, o čom neviem?“


  „Dúfam, že nie,“ pokrúti Miki hlavou. „Chlap predáva autá, išiel s tým svojím do vlastného servisu, a keď ho postavili na zdvihák, našli mu na podvozku nástražný systém. Zatiaľ ani my nevieme viac.“


  „Paráda. To viete presne to isté, čo aj ja. Kto mu to tam dal?“


  „Nevieme.“


  „Ale, no! Chceš mi povedať, že mu niekto dal pod auto trhavinu a on nemá ani predstavu, že kto a za čo?“


  „Zaručene má, ale s nami sa nepodelil,“ zapojí sa Valent. „Sa dočista zosral.“


  „Skús sa opýtať svojho kamaráta Piciho,“ rypne si Miki. „On je tu boss. Keď sa tu niekto len tak ohadzuje envéeskami bez jeho vedomia, ta šrac je ešte väčšie geňo, jak o ňom všetci hovoria.“


  „Nie je to môj kamarát,“ ohradí sa Schlesinger.


  „Bol si prvý človek, ktorému zavolal po Roštášovej vražde a pomiešal s ním kávu, chuju,“ neodpustí si Valent.


  „Iba ťa serie, že ti nepoviem, o čom sme sa bavili.“


  „Hej. Serie ma to, lebo som si myslel, že my sme tvoji kamaráti.“


  „Ani Picimu nehovorím, o čom sa bavím s vami.“


  „Ale on neni tvoj kamarát.“


  „Nechaj tak, Ľubo,“ zasiahne Miki. „Má pravdu. Keby nám začal natierať svoje zdroje, ani my by sme mu nemohli veriť.“


  „A kto povedal, že mu verím? Ja neverím nikomu, ani tebe. Ani sebe neverím,“ uškrnie sa Šalený. „Keď chceš veriť, ta iď do kostola.“


  „Skúšal som mu volať, ale nedovolal som sa,“ posunie Schlesinger diskusiu. „Myslel som si, že ste mali rovnaký nápad ako ja a máte ho u seba, že preto nedvíha.“


  „Nie, zatiaľ sme sa ho nepýtali, ani neoficiálne,“ odpovie Miki. „Podľa mňa musí vedieť, čo sa deje, ale s nami o tom debatovať nebude a oficiálne naňho zatiaľ nič nemáme.“


  „Tebe by mohol dačo pustiť, ale ty nám to potom aj tak nepovieš,“ buble ďalej Šalený.


  „A viete mi aspoň povedať niečo o tej bombe?“ ignoruje ho Schlesinger.


  „Bude chvíľu trvať, kým dostaneme oficiálnu správu od technikov, ale na prvý pohľad je to profesionálna robota. Odpaľovanie to malo cez mobil, stačilo zavolať a buchlo by to. Asi čakali, kým vypadne mimo mesta, lebo nálož vraj bola dosť silná, aby poškodila budovy alebo zranila ľudí v okruhu sto metrov.“


  „Tak to by asi Schwartz fakt nerozchodil,“ skonštatuje Schlesinger.


  „Môžeš napísať osvetový článok, prečo je dôležité skontrolovať si pred jazdou vozidlo,“ dopije kávu Šalený a začne sa dvíhať od stola. „Kolegovia z dopravy sa ti poďakujú.“


  


  Vo Veveričke už majú záverečnú, ale tisícka od Piciho presvedčí personál, aby zamkli vchod a urobili im neskorú večeru.


  „Syr so šunkou a hranolky,“ objedná si Ďusi Tamáš.


  „S tatárkou?“ uistí sa servírka.


  „Hej, hranolky s tatárkou.“


  S Picim sú aj jeho gorily, mladí chlapci, ktorých Ďusi pozná, ale kamaráti nie sú. Tuší, o čom bude debata, a nemá z toho dobrý pocit. Neurobil nič zlé, ale nevie, či tomu boss uverí.


  „Čo to bolo s tým Schwartzom?“ opýta sa ho Pici bez okolkov, keď im prinesú jedlo.


  „Dali mu bombu pod auto, ne?“ pozrie mu Ďusi do očí a dúfa, že na ňom nevidno strach.


  „Nerob zo mňa kokota. Viem, že si mu ju tam dal ty.“


  „Nedal,“ udržuje očný kontakt. Hovorí pravdu a dúfa, že to na ňom vidno.


  „Vzal si naňho objednávku a nič si mi nepovedal.“


  Pici hovorí pokojne, ako keby mu to bolo jedno. Pre Ďusiho to nevyzerá dobre, šéf by mal zúriť. Keď sa ani nenaštve, môže to znamenať, že sa už rozhodol, ako vec vyrieši. Keď si naozaj myslí, že ho Ďusi podrazil, toto je jeho posledná večera.


  „Nie, prisahám, nevzal som ju. Ale dostal som ju, to je pravda.“


  „Počúvam ťa,“ povie Pici po chvíľke mlčania a pustí sa do jedla.


  Keď sa Ďusi druhýkrát stretol so Šimonom Jankom, okamžite pochopil, akú sprostosť urobil, že sa mu ponúkol. Vstupenkou do Generálovej partie mala byť nájomná vražda. Jednoduchá robota, pre začiatočníka. Vyhodiť do vzduchu predajcu áut, ktorý bežne parkuje na ulici pred domom, by zvládol hocikto. Mali preňho aj bombu a čistý mobil s jediným číslom v pamäti, na ktoré by stačilo zavolať, až si cieľ sadne za volant a bude sám. Bolo jasné, že ide o niečo ako vstupný test. Overia si, či je ochotný a schopný pre nich zabíjať, plus to z neho urobí Piciho nepriateľa. Bez ich ochrany by neprežil ani dva dni. Mali by ho navždy v hrsti.


  „Odmietol som, nie som debil. Ani hajzel,“ povie Picimu. „A bol z toho problém.“


  Vysvetlil Šimonovi, že ho už síce nebaví robiť pre Piciho podradné fušky, ale ani nemá záujem podraziť ho. Nerobili z toho vedu, nie každý biznis vyjde. Dali si po pive, ponadávali si na ťažké časy a rozišli sa ako kamaráti. Na druhý deň Ďusiho zbalili na ulici, napchali ho do dodávky a odviezli ho kamsi za Sobrance, na nejaké vytunelované družstvo. Čakal tam naňho Generálov bratranec. V ruke mal samopal a namiesto pozdravu vrazil Ďusimu pažbu do brucha. Počkal, kým sa vygrcia, a potom ho jeho chlapi bez slova dovliekli za starý kravín, kde bola vykopaná jama, tak akurát na jedno telo. V kope hliny vedľa nej boli zarazené dve lopaty.


  „Nadával mi, že som podrazácka krysa, že ma dá dole, vlastnoručne,“ rozpráva Picimu a zrazu si uvedomí, ako sa mu trasie hlas. „Mieril na mňa totym sapíkom a stále mi ukazoval, že už pre mňa vykopal jamu. Jama je vykopaná, jama je vykopaná. Som sa strašne bál vtedy. Akože, nepošťal som sa alebo čo, ale bol som taký úplne stuhnutý, že som mu nedokázal nič povedať ani nič urobiť. Som vedel, že tam na tom družstve zakopávajú kone, tak som si bol istý, že aj mňa tam dajú dole. Ale potom ma pustil, že keď dakde len ceknem, ta ma tam dovezú nazad, že tú jamu nebude ani zakopávať. Že sa mám dobre kuknúť, kde skončím, keď ho podrazím.“


  „A komu dali tú zákazku na Schwartza?“ opýta sa Pici.


  „Neviem. Podľa mňa to mohol kľudne zrobiť aj Šimon Janko. Bol tam aj on. Ani raz mi nekukol do očí, hajzel.“


  „Dobre, verím ti, ale aj tak si ma nasral. Keď sa ti dačo nepáči, tak mi to na rovinu povedz. Keď chceš odísť, normálne mi to povedz. Nebudem ťa nasilu držať ani ti zato nič neurobím. Ja nie som ako oni. Ale už sa mi nikdy neopováž niečo urobiť za chrbtom, lebo aj ja viem vykopať jamu, tomu ver.“


  


  Vidieť Piciho v redakcii je skoro rovnako bizarné, ako ho počuť filozofovať o morálnych aspektoch vraždy. Poobede volal Schlesingerovi a povedal mu, že za ním chce prísť do kancelárie, ale keď tam bude sám. Boli v regióne len dvaja a kolega dochádzal vlakom, takže sa dohodli na ôsmu večer, keď mal istotu, že ich už nikto nevyruší.


  „Dáš si kávu?“ ukáže Schlesinger na rýchlovarnú kanvicu a nesku.


  „Nie, nič nechcem. Máš tu na toto nejaký prehrávač?“ vytiahne Pici z vrecka mikrokazetu.


  „Jasné,“ otvorí Schlesinger zásuvku a vyberie diktafón. „Čo to je?“


  „Ďusi Tamáš, možno si ho pamätáš, robil vyhadzovača v Lolite, keď ju mal ešte Bandi.“


  „Nepoznám ho, ale počul som o ňom. On zavolal Bandiho, keď Mikimu Mikovi zabili parťáka, nie?“


  „Áno, to je on.“


  „A o čom to je?“


  „O Schwartzovi.“


  „Čo s tým má Tamáš?“


  „Dostal naňho objednávku. Však si to pusti. Je to tam, všetko.“


  Jama je vykopaná, jama je vykopaná… Schlesingerovi sa tá pasáž zavŕta do ucha ako zlý pop z rádia, nevie sa jej zbaviť ešte niekoľko dní, má to rovnakú silu ako Ďakujem ti, že sme spolu žili, ja preťal som si žily. Kľúčové sú však iné časti nahrávky. Hlavne tie, kde Tamáš menuje objednávateľa vraždy alebo hovorí o Generálovej partii.


  „Prečo? Aký môže mať Generál dôvod, aby nechal zabiť nejakého obchodníka s autami? Mu predal poruchový kus a neuznal reklamáciu, alebo čo?“


  „To sa už musíš opýtať Schwartza, ja mám len toto.“


  „Môžem si to nechať?“


  „Jasné, je to tvoje. Napíš to, ale odo mňa to nemáš.“


  „To si nemusíme hovoriť. Prečo mi to vlastne dávaš?“


  „Ja som tu boss. Stalo sa to v mojom meste, všetci si myslia, že s tým niečo mám. Lenže nemám. Ani som o tom nevedel, a to je na tom najhoršie. Urobili zo mňa kokota.“


  „Rozumiem. Ale aj tak s tým mám problém. Tá nahrávka je pecka, ale neurobil som ju ja. Musím to počuť priamo od Tamáša, inak ma s tým v redakcii pošlú do hája. Je to bomba, ale šéfredaktor nebude chcieť, aby mu nakoniec buchla do ksichtu.“


  „Skúsim to zariadiť. Zavolám ti,“ povie Pici a odíde.


  Schlesinger ide rovno do Tesca a kúpi si dvadsať magnetofónových kaziet. V redakcii zapojí diktafón do kazeťáka a do rána robí kópie záznamu. Tri z nich nechá na rôznych miestach v kancelárii, ďalšie si porozkladá po byte, nejaké dá do úschovy spoľahlivým priateľom a bývalým frajerkám a jednu uloží do bezpečnostnej schránky v banke, ktorú si dlhodobo prenajíma na kamarátovo meno. Keby ich aj niekto začal cielene zbierať, nikdy nebude mať istotu, že dostal všetky.


  


  Schwartz býva na dobrej adrese, ktorú Košičania volajú Zbojnícky vŕšok, iba o ulicu ďalej ako Šípošovci. Jeho dom síce nemá žiadne barokové prvky a nestojí pred ním ozbrojená ochranka, ale rozhodne nie je menší. Schlesinger nevie o tom, že by naň obchodník s autami nakradol. V nízkom plote je bránka so zvončekom a menovkou, chlap sa zjavne neskrýva. Je nedeľa ráno, mohol by byť doma. Opatrne zazvoní.


  „Želáte si?“ pootvorí vchodové dvere štíhly päťdesiatnik v džínsoch a jednoduchej modrej košeli. Vystrčí z nich len jednu nohu a hlavu, ako keby bol pripravený na rýchly ústup. Schlesinger sa mu nečuduje. Práve ho chceli vyhodiť do luftu a redaktor nevyzerá úplne dôveryhodne. Dlhé vlasy, džínsy, počmárané tričko, kožená bunda a neforemné baganče spôsobujú, že ho ľudia pravidelne podozrievajú z účasti v nejakej rockovej kapele. Naozaj preferuje heavy metal, ale má absolútny hudobný hluch, prosto sa mu len viac páči rockový imidž. Tenké ručičky a nožičky, vypuklý pupok, zhrbený postoj a chôdza, pri ktorej vyzerá, ako keby kríval, hoci ľudia by nevedeli povedať, na ktorú nohu, ho však zároveň posúvajú do kategórie úplne neškodný. Muži ho nepovažujú za hrozbu ani konkurenciu, v ženách, aj mladších ako on, prebúdza materinské pudy, čo bezostyšne zneužíva.


  „Dobrý deň, volám sa Schlesinger, som novinár. Hľadám pána Schwartza. Otta Schwartza.“


  „Prepáčte, ale nemám vám čo povedať,“ povie muž vo dverách zdvorilo, ale rozhodne a začne zatvárať dvere.


  „Pán Schwartz, niečo pre vás mám,“ vyhŕkne rýchlo, vytiahne z bočného vrecka bundy kazetu a zamáva ňou.


  „Čo je to?“ ozve sa nedôverčivý hlas z úzkej štrbiny medzi dverami a zárubňou. Z obchodníka už vidí len špičku nohy a jedno oko.


  „Je to nahrávka, na ktorej sa mafiáni rozprávajú o vašej vražde.“


  Po chvíľke ticha sa dvere znova pootvoria.


  „Poďte rýchle dnu,“ ozve sa Schwartzov hlas.


  Na interiéri zjavne nešetrili peniazmi, ale je jednoduchý a účelný. Obchodník zavedie redaktora do miestnosti, ktorá vyzerá ako pracovňa. Veľký písací stôl má jednoduché línie, ale z farby a štruktúry dreva Schlesinger usudzuje, že stál viac ako garsónka v Kráľovskom Chlmci. Police na mieru, plné kníh a nejakých dokladov, sú z toho istého dreva, rovnako aj konferenčný stolík s dvomi koženými kreslami a pohovkou. Sú potiahnuté kožou farby silného espressa s kvapkou smotany. Keď si Schlesinger sadne a dotkne sa pohovky, je na dotyk jemnejšia a mäkšia ako jeho bavlnené tričko. Kreslo s vysokým operadlom a lakťovými opierkami za stolom, do ktorého sa usadí Schwartz, je zjavne z tej istej súpravy.


  „Čo odo mňa chcete?“ opýta sa Schwartz nepriateľským tónom.


  „Aby ste si to vypočuli,“ ukáže Schlesinger na veľkú hifi súpravu Bang & Olufsen v rohu miestnosti. Už o nich počul, ale prvýkrát nejakú vidí na vlastné oči. Zdvihne sa a položí pásku na stôl. Inak je prázdny, je na ňom len pero z bieleho kovu, možno z platiny, a drahý laptop. Schwartz natiahne ruku, na pár sekúnd váha a potom ju opatrne, skoro štítivo chytí do ruky, ako keby sa bál, že malá plastová škatuľka mu exploduje v ruke. Postaví sa, zapne vežu, vloží do nej kazetu a spustí prehrávanie. Schlesinger si sadne, nahrávku už pozná naspamäť. Schwartz počúva postojačky, chrbtom k redaktorovi, ako keby primrzol na mieste. Keď sa záznam skončí, vypne magnetofón, ticho stojí a nehýbe sa.


  „Dám vám desaťtisíc, ak mi ju necháte,“ ozve sa rozhodným hlasom, stále otočený chrbtom.


  „Prosím?“ ozve sa prekvapený Schlesinger so zle skrývaným podráždením v hlase.


  „Prepáčte,“ otočí sa k nemu obchodník. „Nechcel som vás uraziť. Dvadsaťtisíc.“


  Schlesinger len neveriacky krúti hlavou a pevne zviera pery, aby nezačal Schwartzovi sprosto nadávať.


  „Tak si proste povedzte cenu,“ rozpaží Schwartz v bezradnom geste.


  „Je vaša,“ odpovie Schlesinger a opäť ovládne nutkanie dodať niečo nelichotivé.


  „Za tých dvadsať, áno?“ uistí sa obchodník.


  „Čo vám všetkým už dočista hrablo z peňazí?“ neudrží sa. „Strčte si svoje peniaze do… niekam, kde vám to urobí dobre. Ja ich určite nechcem.“


  „Tak o čo vám vlastne ide? Načo ste prišli?“


  „Načo asi? Chcem vedieť, čo si o tom myslíte. Je to reálne?“


  „Iste. Vedel som to, ale… je iné, keď to počujem na vlastné uši.“


  „Takže je jasné, kto vás chcel zabiť. Ale prečo?“


  „Chcel som späť peniaze, o ktoré ma okradol.“


  „O akú sumu išlo?“


  „Päť miliónov korún, plus mínus. Podľa aktuálneho kurzu amerického dolára.“


  „Môžem vás citovať?“


  „Nie!“


  „Chcete to nechať tak?“


  „A čo by ste robili na mojom mieste? Dobre viete, že ten človek je len Generálova predĺžená ruka. To znamená, že po mne pôjde mafia aj polícia. Toto nemá normálne riešenie. Už som mu odkázal, že na tie peniaze kašlem.“


  „A? Pomohlo?“


  „Ako sa to vezme. Mám zaplatiť ďalších päť miliónov ako pokutu, že som si naňho dovolil, a chce aj nový Maybach ako ospravedlnenie za to, ako som s ním jednal. Že potom na to zabudneme.“


  „To sa vážne necháte takto vydierať?“


  „Peniaze budú pripravené v pondelok a auto som už objednal. Na mojom mieste by ste urobili to isté.“


  Schlesinger si to síce nemyslí, ale zasa nevie, ako veľa peňazí je pre Schwartza päť miliónov plus nový Maybach, takže mávne rukou a ďalej to nekomentuje. Výpoveď na záznam by mu síce pomohla, ale hrdinom môže byť človek iba na vlastný účet, od iných sa to vymáhať nedá.


  „Môžem aspoň napísať, že sme sa stretli a že obsah Tamášovej výpovede ste nespochybnili?“


  Obchodník premýšľa, párkrát obráti kazetu v ruke a napokon mlčky prikývne. Je to menej, ako by Schlesinger chcel, ale viac, ako reálne čakal. Ľudia bývali v podobných situáciách aj zbabelejší.


  


  Článok mal už týždeň napísaný, Schlesinger čakal už len na stretnutie s Ďusim Tomášom a vyhýbal sa Mikimu. Po vydaní článku mu môže dať kópiu nahrávky, ale kým z nej nebude vec verejná, radšej sa nebude deliť ani s ním. Pokušenie by mohlo byť priveľké.


  Miki a Šalený vedú s Generálom svoju súkromnú vojnu, odkedy ho vymenovali do funkcie. Šalený kedysi, za predchádzajúceho vedenia, podal inšpekcii na Generála sedem rôznych, dobre zdokumentovaných podnetov. Miki sa neprevinil ničím, len bol Šaleného kamarát a kryl mu chrbát. Je vlastne zázrak, že sa im dlhodobo darí uhrať s Generálom aspoň remízu.


  Schlesinger považoval za lichotivé a bizarné zároveň, že Generál ho nakoniec hodil do jedného vreca s Mikim a so Šaleným. Takmer oficiálne.


  „Mohol by si sa u nás zastaviť?“ zobudil ho o pol deviatej ráno Mikiho priamy nadriadený, v podstate slušný chlap, ktorému nedôveroval oveľa menej ako iným policajným funkcionárom.


  „Poď radšej na kávu do Slovanu, tam u vás sa nedá zaparkovať ani bicykel,“ odpovedal ešte z polospánku profesionálne sviežim hlasom.


  „Príď k nám, prosím. Je tu niekto, kto by s tebou potreboval súrne hovoriť.“


  „Keď to nie je jeho svätosť pápež alebo jej veličenstvo britská kráľovná, bude musieť počkať, kým sa exhumujem z postele,“ zamrmle podráždene.


  „Počká na teba, ale švihni si. Akú máš ešpézetku? Zavolám na bránu, aby ťa pustili do dvora.“


  „No bazmeg, ty tam máš naozaj pápeža?“


  O štyridsať minút, bez kávy a stále nie celkom zobudený zaparkoval vo dvore krajského riaditeľstva. Jeden z Mikiho kolegov, ktorého poznal len z videnia, ho odprevadil do šéfovej kancelárie. Sedel uňho nejaký čierny oblek s okuliarmi a naleštenými topánkami.


  „Dovoľ mi, aby som ti predstavil nášho pána riaditeľa, z Bratislavy.“


  Oblek sa postavil, podal mu ruku, ukázal na gauč, aby si sadol a s bohorovnou aroganciou vyhodil šéfa organizovanej z jeho vlastnej kancelárie.


  „Potrebujem s pánom redaktorom chvíľu súkromia,“ ukázal mu dvere. Úspešne tým Schlesingera už druhýkrát v priebehu hodiny podráždil. Keď zostali sami, sadol si do kresla oproti nemu a bez okolkov prešiel k veci.


  „Pán redaktor, dal som si vás zavolať, aby som vám odovzdal odkaz od pána Generála.“


  Schlesinger zažmurkal, ako keby ešte stále zaháňal spánok, a čakal na pokračovanie.


  „Mám vám povedať, aby ste na pánovi Generálovi prestali robiť.“


  „Prosím?“ zdvihol Schlesinger hlavu a zaostril pohľad na najvyššie postaveného funkcionára v boji proti organizovanému zločinu. Vyzeral, že naozaj prepočul, čo mu hovorí.


  „Mám vám povedať, aby ste na pánovi Generálovi prestali robiť,“ zopakoval mu stručný, ale jasný odkaz.


  „Aha, tak potom som vás počul dobre,“ pohodlne sa oprel, vystrel nohy a roztiahol ruky na operadle pohovky. „Akurát tomu aj tak nerozumiem. Lebo ja to vidím tak, že existujú iba dve možnosti: Buď je pán Generál čistý ako čerstvo napadnutý sneh a ja sa môžem aj zodrať, nič naňho nenájdem, pretože jednoducho nič neexistuje. Alebo je taký špinavý, ako sa o ňom hovorí, a potom je moja psia povinnosť vyhrabať dôkazy aj spod zeme a uverejniť ich. Ale logika hovorí, že keby bol čistý, kašlal by na mňa a neposielal by mi takéto odkazy po svojich podržtaškách, nie?“


  Obleku sa nebezpečne zablýskalo za okuliarmi s tenkým kovovým rámom, ale ovládol sa.


  „Pán redaktor, mal som len odovzdať odkaz. Nepýtali sa ma, či to považujem za dobrý nápad.“


  „Rozumiem. Tak teda, pán riaditeľ, odovzdajte prosím pánovi Generálovi moju odpoveď,“ naklonil sa ponad konferenčný stolík a položil si naň predlaktia tak, aby vystretými dlaňami čo najviac zasiahol obleku do osobnej zóny. „Teraz, keď mi potvrdil, že som na dobrej stope a asi aj dosť blízko, mu budem venovať oveľa viac času ako predtým. Nič proti nemu nemám, je to moja robota. Možno si ešte spomenie, že voľakedy dávno aj policajti chytali hajzlov. My, novinári, to robíme dodnes. A povedzte mu ešte jednu vec, prosím. V poslednom čase som si za sebou opakovane všimol autá, ktorých poznávacie značky neprechádzajú evidenciou. Odkazujem pánovi Generálovi, že keď sa za mnou neprestanú vaši ľudia voziť, nafotím si ich autá, ešpézetky aj ksichty a urobíme z toho peknú galériu v novinách, na veľkej ploche a vo farbe. Myslím si, že taký škandál sme tu nemali, odkedy padla predošlá vláda.“


  „To nie my, to siskári,“ vyhŕklo spontánne z obleku. Nebol zvyknutý, aby mu civili kládli akýkoľvek odpor, intenzita redaktorovho útoku ho úplne vykoľajila.


  Schlesinger pohŕdavo vyprskol, mávol rukou a bez pozdravu sa pobral k východu. V otvorených dverách sa zarazil a napokon neodolal pokušeniu. Opakované vtipy nestoja za veľa, ale pre tohto smrada bude ten fór nový.


  „Mimochodom, čo keď mám vo vrecku zapnutý diktafón a zajtra si náš rozhovor všetci prečítajú v novinách?“


  „To… to by ste neurobili.“


  „Prečo? Nedohodli sme sa, že je to off record. Vy ste si ma sem zavolali, aby ste mi niečo povedali, vedeli ste, že hovoríte s novinárom. Neexistuje nijaké pravidlo, ktoré by mi bránilo tú nahrávku zverejniť,“ ozrejmil mu chladne a zatvoril za sebou dvere.


  Samozrejme, žiaden diktafón nemal. Trochu aj ľutoval, ale utešoval sa tým, že keby klesol na úroveň siskárov, mafiánov a krivých policajtov, nemal by už vlastne dôvod proti nim bojovať.


  Nahrávky sú vždy tenký ľad, no tá s Ďusim Tamášom je najväčší etický problém, aký kedy riešil. Právne záznam neobstojí, v nijakom procese by sa priamo použiť nedal. A keď ho zverejní, nestavil by na Tamášov život väčšiu sumu, ako si môže dovoliť bezbolestne prehrať. Lenže tým zároveň môže vyvolať politický tlak, ktorý by Generálovi mohol zlomiť väz, a potom by mohli začať Miko s Valentom normálne vyšetrovať jeho svinstvá.


  Pici mu to napokon skomplikuje ešte viac.


  „Budeš tu s nami sedieť a budeš ticho. Ďusi ťa nepozná. Nechám ho, aby to pred tebou celé znova porozprával, ale nesmie vedieť, že si novinár,“ inštruuje Schlesingera, keď dorazí do podniku, kde sa schádza boss so svojimi ľuďmi. Je ich tam už dobrý tucet, väčšinu z nich nepozná. Pici zjavne chce, aby sa novinár stratil v dave, ale Tamáš si ho okamžite všimne.


  „To je kto?“ zazrie na jedinú vlasatú hlavu v podniku.


  „Môj kamarát. Nerobí s nami nijaký biznis, ale je náš,“ upokojí ho Pici.


  Chvíľu sa bavia o hokeji, o ktorom vie Schlesinger iba toľko, že ho hrajú s krivými palicami a plochou loptičkou na dva polčasy, ale potom boss obratne stočí rozhovor na Generálovho bratranca.


  „Nenormálne ma nasral. Ja mu tiež nechodím tam do tej jeho riti robiť bordel. Si ani on nebude dovoľovať v mojom meste.“


  „Som chcel iba dajakú fušku, som fakt nevedel, že čo bude odo mňa chcieť,“ ospravedlňuje sa Tamáš. „On je úplný magor, more. Si ho mal vidieť, jak tam na mňa mieril s totym sapíkom a v kuse hovoril, že jama je vykopaná, jama je vykopaná. Čistý maniak, bazmeg. Toteho Schwartza ojebal o lóve a ho chce dať dole iba za to, že si ich dovolil pýtať naspäť, chápeš. Však toto ani Bandi nerobil. Keď chcel od teba dačo, ta ti rovno povedal a vzal si to. Ale nerobil intrigy, že poďme robiť biznis spolu a potom namiesto lóve nôž do chrbta.“


  „Hej, nemá žiadnu česť, potkan,“ prisvedčí Pici.


  Tamáš postupne zopakuje všetko dôležité, čo odznelo na nahrávke, Schlesinger má, čo potrebuje. Technicky. Problém je, že teraz, keď ho videl zoči-voči, má ešte väčšie zábrany bez varovania mu odpáliť pod zadkom mediálnu bombu, ktorá ho zabije rovnako spoľahlivo ako kilo Danubitu s klincami. Vie, že bol pri tom, keď zabili Mikiho partnera, bez váhania by mu pomohol za mreže, keby mohol, ale do Generálovej jamy mu pomáhať nechce.


  Zo stretnutia ide rovno do redakcie, urobí pár drobných korekcií v texte a odošle ho do redakčného systému. Potom ho vytlačí a zavolá Mikimu. Je neskoro večer, ale napodiv ho zastihne triezveho.


  „Môžeš prísť do redakcie?“


  „Pätnásť minút.“


  Čaká ho so zaliatou neskou a spolu s kávou mu podá aj vytlačený text. Policajt ho rýchle preletí a potom si ho prečíta znova, pomaly. Občas sa mu oči zastavia a premýšľa.


  „Toto fakt chceš dať von?“ opýta sa nakoniec.


  „V utorok. Už je to v systéme.“


  „Máš aj tú nahrávku?“ opýta sa.


  „Mám.“


  „Môžeš mi ju pustiť?“


  Vyberie zo zásuvky kazetu a vloží ju do magnetofónu.


  „To ju máš len tak, v šuflíku?“


  „Hej, v šuflíku, v skrini, v bezpečnostnej schránke, doma na nočnom stolíku v spálni, v šatníku, v poličke na knihy, v mikroténovom sáčku vo výparníku, v pivnici, u troch rôznych kamarátov zalepené v obálkach a ešte kade-tade.“


  „Nie si taký blbý, ako vyzeráš.“


  Schlesinger spustí prehrávanie a Miki sústredene počúva. Občas pretočí pásku a vypočuje si nejakú pasáž znova.


  „Sa tam bavia aj o nejakých peniazoch z čiary a politikoch, ktorým ich Generálovi ľudia nosia, to nemáš v článku,“ poznamená, keď sa nahrávka skončí.


  „Mafiánske reči, z tretej ruky. Je to zaujímavé, ale nepoužiteľné.“


  „To ti môže byť jedno, aj tak ťa zabijú aj za to, čo si pustil von.“


  „Nemyslím si. Keby ma zabili, to by sa vlastne rovno priznali ku všetkému, čo je na tej kazete.“


  „Jasné. A Generál by osobne dohliadol na to, aby vypátrali a usvedčili páchateľa. Pali, ty si musel dočista zošalieť.“


  „Si sa vôbec neopýtal, skade to mám.“


  „To je jasné, od toho, čo to nahral. Pici sa z toho potreboval vyviniť, ta nahral toho debila Tamáša a dzigol ti to na krk, bo vedel, že tomu neodoláš, hajzel jeden skurvený.“


  „Bez komentára.“


  „Dobre, chráň si svoj zdroj, ale zapamätaj si dobre, že to neni tvoj kamarát. Jak bude treba, podrazí aj teba. A jak bude musieť, ta ťa aj dá dole.“


  „Počúvaj, Miki, toto je vaša najlepšia šanca. Ako dlho už idete s Ľubom Valentom po Generálovi?“


  „Zle sa pýtaš. To je o tom, že jak dlho už ide Generál po nás.“


  „Dám ti ten článok. Choď za Ďusim Tamášom a ukáž mu ho. Povedz mu, že to v utorok vyjde. Keď chce prežiť, má jedinú možnosť — vypovedať a ísť do programu na ochranu svedkov.“


  Miki si ho prekvapene premeria.


  „Asi s nami priveľa miešaš kávu, Pali. Už rozmýšľaš jak operatívec.“


  „A to je dobre či zle?“


  „Čo ja viem… operatívci hrajú hry. A vieš, jak to je, spravodajská hra sa po slovensky povie podraz.“ Vezme do ruky vytlačený článok a chvíľu neprítomne pozerá do tmy za oknom. „Dobre, zajtra je piatok, nemáme veľa času, začnem to hneď ráno riešiť.“


  


  Pici drží svoju Nokiu na dĺžku paže od ucha, ale aj tak počuje dobre.


  „Ty kokot jeden vyjebaný, ty si so mnou chceš merať pucku?!“


  Chápe, že Generálov bratranec nie je nadšený, nerozumie len tomu, ako sa o nahrávke dozvedel skôr, než vyšiel Schlesingerov článok. Počká, kým vidlák dovrieska, a priloží si mobil späť k uchu.


  „Čo si neprišiel za mnou, ale za takým geňom, jak je Ďusi? Čo by si ty urobil na mojom mieste?“


  Opäť odtiahne telefón, prúd nadávok na druhom konci nemá nijaký konštruktívny obsah.


  „Skončil si?“ ozve sa, keď besnenie skončí.


  „Ne, som s tebou neskončil ešte, ty malé vyjebané hovno. Si mi vyrobil problém, ta ho vyriešiš alebo máš popiči, ti ani Kristus nepomôže, ty buzerant! Spraceš Tamáša, máš na to dvadsaťštyri hodín,“ oznámi mu a zloží, ani nečaká na odpoveď.


  Pici s tým, samozrejme, rátal, aj keď nie takto skoro. Nie je idiot. Vie, že nahrávka je právne bezcenná. Bez Ďusiho úplne neškodná. A aby začal Ďusi Tamáš niekde oficiálne rozprávať, nie je prijateľné ani preňho. Bol by z neho dokonalý spolupracujúci obvinený. Sám síce nikdy neurobil nič, čo by s dobrým advokátom neuhral na podmienku, ale bol úplne pri všetkom, od samého začiatku. Pici je dávno pripravený. Jama ešte nie je vykopaná, ale lopaty má už naložené v kufri.


  „Rýchle dopite, ideme po Ďusiho,“ oznámi svojim ľuďom.


  


  Šalený Valent začína byť znepokojený. Miki ho poprosil, aby vybral Ďusiho Tamáša a dotiahol ho k nim, za každú cenu, aj keby ho mal doslova dovliecť, za uši a v bezvedomí. Ale nikde ho niet.


  „Prišli poňho kamaráti,“ vysvetľuje mu Tamášova matka medzi dverami.


  „Neviete kto?“


  „Ten Pico či Prco, či jak mu meno. A ešte dajakí s ním boli, ich nepoznám vôbec.“


  „Kedy?“


  „Čo od neho vlastne chcete?“


  „To by som radšej prebral s ním, pani Tamášová.“


  „Ja sa s vami nemusím vôbec baviť,“ vystrčí bojovne bradu drobná žena.


  „Pani Tamášová, ja nie som váš nepriateľ, ja sa mu snažím pomôcť. Váš syn neurobil nič zlé, ale naštval pár veľmi nebezpečných ľudí. Nechcem vás zbytočne strašiť, ale mohlo by sa mu stať niečo zlé.“


  Žena na chvíľu zaváha.


  „Prišli poňho včera večer,“ odhodlá sa. „Asi mu hovorili to isté, čo vy mne. Povedal mi, že na pár dní musí odísť, že ho kamaráti vezmú do Maďarska. Že sa oňho nemám báť, že mi potom zavolá.“


  „A zavolal?“


  „Ešte nie.“


  „Pani Tamášová, keď sa vám ozve, povedzte mu, aby mi zavolal,“ podáva jej Šalený vizitku. „Máte tam aj číslo na mobil, nech mi zavolá hocikedy.“


  


  Schlesinger si hovorí, že najbližšieho policajta, ktorý ho zobudí skôr ako telefonát z redakcie, už normálne pošle do teplých krajín. No tentoraz je ešte dôsledne zdvorilý.


  „Mám už dohodnuté nejaké stretnutie, úplne sa mi to teraz nehodí.“


  „Stačí nám dvadsať minút, prídeme za tebou s kolegom, kam si povieš,“ presviedča ho mladý zelenáč z organizovanej. Pozná ho len zbežne, predstavili mu ho, keď čosi oslavovali s Mikim a so Šaleným u Patkaňa, odvtedy ho nestretol.


  „Čo je také súrne?“ opýta sa a dúfa, že to znelo podráždene, nie zvedavo.


  „Ten článok, čo dnes vyšiel.“


  „Generálov bratranec?“


  „Hej, ten.“


  „Však Miki o tom vie všetko.“


  „Miki mi dal tvoje číslo.“


  „No dobre, o dvadsať minút v Slovane, v kaviarni.“


  Čašník práve kladie kapučíno pred Schlesingera, keď dorazia dvaja zelenáči z Mikiho jednotky.


  „Čo si dáte?“ opýta sa ich.


  „Počúvaj, Pali, teraz nám volal vyšetrovateľ, že by s tebou potreboval hovoriť aj on. Vezmeme ťa tam, dáte reč a dovezieme ťa späť, ušetríme čas aj tebe aj sebe, keď to nebudeš musieť riešiť na dva razy,“ vychrlí naňho tmavovlasý chalan, ktorý vyzerá, ako keby len včera absolvoval policajnú akadémiu.


  Schlesinger sa vždy budí ťažko a pomaly. Prvú hodinu medzi opustením postele a úplným zobudením funguje na autopilota. Zvláda aj zložité úkony ako šoférovanie či telefonické porady so šéfom, no kým sa celkom nepreberie, býva podráždený a zväčša taký odporný, že sa aj sám sebe hnusí. Všetci jeho priatelia vedia, že hodinu po exhumácii od neho nemajú nič chcieť, lebo ich reflexívne pošle do hája. Stojí ho všetko sebaovládanie, aby nebol vulgárny. Radšej policajtovi neodpovie vôbec a otočí sa k čašníkovi.


  „Zaplatím,“ vytiahne peňaženku.


  „Nechajte tak, pán redaktor,“ mávne vrchný rukou. „Predáme,“ usmeje sa a položí nedotknutú kávu späť na podnos.


  Policajti ho odvezú na vyšetrovačku. Ohyzdná dvojpodlažná budova z betónových panelov je na okraji mesta, v Barci, samotná cesta tam im zaberie dobrých desať minút. Interiér páchne ako futbalová šatňa, v ktorej niekto uskladnil kyslú kapustu. Steny sú do metrovej výšky natreté olejovou farbou v odtieni zaschnutého sopľa, po horčicových dlaždiciach niekto už dobré dve dekády rovnomerne rozotiera tú istú špinu, zrejme stále tou istou, nikdy nepranou handrou. Vo vyšetrovateľovej kancelárii je to lepšie, základný pach budovy prebíjajú lacné cigarety a zlá káva.


  „Občiansky preukaz,“ požiada ho ryšavý chlap v hnedých tesilákoch a zelenej polokošeli za písacím stolom. Tvári sa otrávene, v hlase má zle natrénovanú aroganciu, ktorou obvykle ohuruje zlodejov bicyklov a vlamačov do novinových stánkov.


  V dvoch malých kreslách sedia dva lacné, zle padnúce obleky, vyplnené plešivým tučniakom s pleťou veľkoplatcu spotrebnej dane za alkohol a mohutným opičiakom s vyholenou lebkou nad nízkym čelom a sánkou ako stvorenou na lúskanie orechov. Smrdia hlavným mestom a generálskymi výložkami. Nepredstavili sa, takže ich Schlesinger ignoruje.


  „Má to byť neformálny rozhovor alebo výsluch?“ opýta sa vyšetrovateľa a ukáže mu, ako vyzerá arogantný tón, keď sa to robí dobre.


  „Vypočúvam vás ako svedka obzvlášť závažného trestného činu pokusu vraždy,“ odpovie ryšavý chlap odmerane a otrčí ruku.


  „Tak to si ma najprv predvolajte.“


  „Existujú rôzne formy predvolania, ja som zvolil túto.“


  Schlesinger sa naňho usmeje svojím povestným úškrnom, za ktorý v puberte neraz schytal päsťou do ciferníka. Začína ho to baviť. Ako novinár sa musí správať profesionálne, nemôže si dovoliť prejavovať nejaké osobné antipatie. Málokedy má príležitosť vyliať si nakopenú frustráciu na nejakom tupom krivákovi a henten sa prihlásil dobrovoľne. Bez slova mu podá občiansky preukaz, sadne si a počká, kým nervóznymi pohybmi naukladá na seba vrstvy papiera s kopirákom a naroluje ich do písacieho stroja.


  „Meno?“ opýta sa vyšetrovateľ.


  „Aha, vy ste ten, čo píše,“ odpovie Schlesinger, zdvihne zo stola svoj občiansky a ostentatívne z neho prečíta svoje meno. Zelenáči z organizovanej stoja vedľa, jednému z nich mykne kútikmi úst, druhý trochu vtiahne hlavu medzi plecia, ako keby čakal úder.


  „Počkajte, radšej vám to vyhláskujem…“


  Chlap mu vytrhne občiansky z ruky a odpíše si z neho meno. Píše dvoma prstami, občas sa zasekne, ako keby hľadal písmenká. Schlesinger sa ovládne a neprevráti oči. Uškŕňa sa a čaká, vie, že naozajstná zábava ešte len príde.


  „Budete vypovedať?“


  „Poučenie.“


  „Čo?“


  „Neprečítali ste mi poučenie.“


  Vyšetrovateľ mu hlasom preskakujúcim od potláčanej zúrivosti prečíta zákonné poučenie.


  „Takže odmietate vypovedať?“ opýta sa nakoniec.


  „Nie, ako by som mohol? Jasné, že budem vypovedať. Musím. Neexistuje, že by som mohol sebe alebo osobe blízkej privodiť trestné stíhanie v prípade obzvlášť závažného trestného činu pokusu vraždy.“


  „Ste autorom článku, ktorý bol uverejnený dnes, s nadpisom Bratranec policajného generála si objednal vraždu obchodníka?“


  „Áno.“


  „Disponujete zvukovou nahrávkou, na ktorú sa v článku odvolávate?“


  „Áno.“


  „Týmto vás žiadam, aby ste ju vydali orgánu činnému v trestnom konaní.“


  „Samozrejme, pošlite mi predvolanie a prinesiem vám ju.“


  „Odmietate vydanie veci?“


  „Neodmietam.“


  „Tak mi vydajte vec.“


  „Nemôžem. Nemám vec pri sebe. Normálne síce chodím s takým vozíkom, na ktorom mám naložené všetky podklady ku všetkým svojim článkom, ale nezmestil sa vašim ľuďom do auta.“


  „Si odpustite tie poznámky, hej?“ ozve sa opičiak z kresla a škaredo zazrie na zelenáčov z organizovanej. Tentoraz sa prikrčia obaja. Schlesinger ho ignoruje, vytrvalo sa uškŕňa na vyšetrovateľa.


  „Kedy, od koho a za akých okolností ste získali predmetnú zvukovú nahrávku?“ precedí vyšetrovateľ cez zaťaté zuby ďalšiu otázku.


  „Je mi ľúto, ale na túto otázku vám nemôžem odpovedať, totožnosť môjho zdroja je predmetom redakčného tajomstva.“


  Tentoraz už vyšetrovateľ vypení.


  „Vy tu vypovedáte ako svedok obzvlášť závažného trestného činu. Ma nezaujímajú vaše redakčné tajomstvá, okamžite odpovedzte na otázku alebo vám uložím poriadkovú pokutu podľa trestného poriadku,“ zvyšuje hlas.


  „Pozrite, ja vám rozumiem,“ povie Schlesinger zmierlivo. „Skončili ste stavbarinu alebo hnojarinu, absolvovali ste policajný rýchlokurz trestného práva a trestného poriadku v údolí tupých hláv, judikáty európskeho súdu nesledujete, o medzinárodných zmluvách, ku ktorým pristúpila Slovenská republika, nemáte šajnu. Pokojne napíšte uznesenie o pokute, podpíšem vám prevzatie. Naši právnici to potom vysvetlia vašim šéfom.“


  „To čo si vlastne dovoľujete?!“ zdvihne sa z kresla opičiak. „Si myslíte, že si tu z nás budete robiť srandu, čo?!“


  „A čo je vás do toho, čo si myslím?“ zaškerí sa naňho Schlesinger. „Vy ste kto? Siskári? Mafiáni? Ťažko sa to rozoznáva.“


  Opičiak sa postaví tesne pred redaktora a zelenáči z organizovanej sa zúfalo pokúšajú splynúť so stenou. Vyšetrovateľ vydesene pozerá na Schlesingera s opičiakom a čuší, zjavne by chcel byť niekde inde.


  „Ale dobre, no, vám teda poviem, čo si myslím,“ nezlieza redaktorovi sarkastický úškrn z tváre. „Myslím si, že ste porušili viacero ustanovení trestného zákona a trestného poriadku, myslím si, že ma šikanujete a pokúšate sa ma zastrašovať a ešte si myslím, že zneužívate svoje právomoci. Takže si myslím, že o tom napíšem ďalší šťavnatý článok a dám podnet na inšpekciu, aby preverila váš postup.“


  „Ale no tak, páni,“ ozve sa veľkoplatca dane z liehu zmierlivým tónom. „Myslím si, že sme tento rozhovor nezačali najlepšie, ale nemusíme sa tu pobiť, však nám všetkým ide o to isté, aby sme objasnili trestný čin.“


  „Objasňujte,“ odpovie mu Schlesinger a postaví sa. „Som zadržaný?“ obráti sa k vyšetrovateľovi.


  „Čo? Nie.“


  „Tak teda dovidenia,“ vezme si zo stola občiansky a pohne sa k dverám.


  „Počkajte, aspoň mi podpíšte zápisnicu! Prosím,“ povie vyšetrovateľ a znie to skoro zdvorilo.


  Schlesinger si narýchlo preletí tých pár riadkov a podpíše originál aj kópie.


  „Zavolajte mi a prinesiem vám tú nahrávku. Tí šašovia vám dajú moje číslo na mobil,“ mávne smerom k zelenáčom z organizovanej.


  Na ulici ho jeden z nich dobehne.


  „Počkaj, Pali, vezmeme ťa nazad.“


  „Počúvaj ma sem, ty guma podlá polodebilná,“ pozrie mu Schlesinger do očí. Už sa neuškŕňa. „Si ma ojebal, zbalil si ma jak nejakého čorkára, čo ujebal pár kompótov z pivnice na sídlisku. My dvaja sme skončili. Už nikdy mi nevolaj, a keď na mňa nebudeš mať zatykač, tak sa ku mne ani nepribližuj a nehovor na mňa, lebo ťa opľujem.“


  „Šlezi, sorry, museli sme…“


  „To vysvetľuj Mikimu a svojmu šéfovi. A teraz pekne urob čelom vzad a ťahaj do piče, lebo ma z teba berie na tyčku a asi tak o tri sekundy ťa orihám, ty smrad.“


  Zelenáč sa s ublíženou grimasou otočí a ťahá.


  Schlesinger si najprv zavolá taxík a potom zavolá Mikimu.


  „Ty si vedel, čo tí dvaja hajzli chystajú?“ opýta sa ho namiesto pozdravu.


  „Čo? Jakí hajzli? Čo sa stalo?“


  „Tí vaši mladí, ktorým si na mňa dnes dával číslo.“


  „Nikomu som tvoje číslo nedával, ani dnes, ani nikdy. Dzigá ti?“


  „Tí vaši dvaja holubi, čo k vám nedávno prišli rovno od kukláčov. Ráno mi volali, že chcú podebatovať o dnešnom článku, vraj mali číslo od teba.“


  „Čo oni s tým majú, bazmeg? Čo zrobili?“


  „Oklamali ma, dotiahli ma k vyšetrovateľovi, ktorý ma začal oficiálne vypočúvať, vyhrážal sa mi pokutou, keď mu nebonznem svoj zdroj, a mal tam ešte nejakých dvoch debilov v oblekoch, podľa mňa z Bratislavy, z inšpekcie, alebo možno priamo od Generála.“


  „Kurva! Kde si?“


  „Pred vyšetrovačkou, dvojkou.“


  „Idem po teba.“


  „Netreba, už som si zavolal taxík.“


  „Dobre, čakám ťa v Slovane.“


  Miki sedí pri stole, na ktorom sú už dve kávy a dve koly.


  „Pali, nikto u nás nevedel o ničom, ani šéf. Akurát ich opeká na ražni, ale podľa mňa nevedia ani hovno. Vraj ich o to požiadal šéf inšpekcie, že kamarátska službička, lebo vedel, že sa s tebou poznajú.“


  „A ty im veríš?“


  „Nie, ale na nich sa môžeš vysrať. Keď majú kus rozumu, ta si sami požiadajú o preloženie. Aj keď toti asi nemajú, chuji. Nasrať na nich. Ale ty by si si možno mohol zobrať zo dva týždne dovolenky a niekam sa zašiť, kým sa všetci dakus ukľudnia, bo toto prišlo strašne rýchle. Sa mi to nepáči.“


  „Čo Ďusi? Máte ho? Vypovedá?“


  „Ne. Hľadáme ho.“


  „Čože?“


  „Jeho matka dnes ráno oficiálne oznámila jeho nezvestnosť. Od piatku ho nevidela.“


  Schlesinger si zloží hlavu do dlaní a strašne nadáva. Dlho a kreatívne.


  „Kľud, Pali. Zacítil, že je zle, a niekam sa zašil. Nájdeme ho, neboj sa. Nemá prachy, dlho nevydrží.“


  


  Prekvapí ho, že mu Pici volá na mobil. Čakal by, že teraz, keď je Schlesinger v centre najhoršieho policajného hurikánu od konca deväťdesiatych rokov, bude sa mu miestny boss vyhýbať. Chvíľku váha, či ho vôbec zdvihnúť.


  „Áno?“ prihlási sa opatrne.


  „Sevas. Ty si bol včera vypovedať?“


  „Bol, ale nemusíš mať obavy. Platí, na čom sme sa dohodli.“


  „Viem. Len som si chcel overiť, či ma niekto neodrbáva,“ odpovie Pici a zloží.


  


  Generál má pred sebou nastúpených riaditeľov organizovanej, inšpekcie, kriminálneho spravodajstva aj šéfa vyšetrovateľov.


  „Načo mi ste, čo?!“ vrieska na nich. „Som vás dal na funkcie a čo z toho mám, čo? Nedokážete poriešiť ani dvoch kovbojov z organizovanej a jedného podziganého pisálka z novín! Čo neporieši moja rodina, to neni! Jak ja teraz vyzerám pred ministrom, čo?!“


  „Ale minister musí vedieť…“ skúsi ho prerušiť riaditeľ organizovanej.


  „Je jedno, čo vie minister, dôležité je, jak toto vyzerá!“ máva zúrivo novinami. „Ale jedno vám poviem, chuji, jak padnem ja, ta padnete aj vy, si toto dobre zapamätajte! Bezo mňa ste skončili aj vy!“


  „Sme urobili, čo sa dalo, fakt,“ osmelí sa šéf inšpekcie. „Nemáme na nich nič. Aj na detektor sme ich dali. Valent je čistý a Miko mal nehodnotiteľné výsledky. Vykazoval vysokú hladinu stresu už pri kontrolných otázkach.“


  „Ma nezaujíma, jak sa to nedá. Tvoja robota bola vyzliecť ich z uniformy a ty si ju nezrobil. Keď nevieš robiť svoju robotu, ta si napíš žiadosť do civilu a iď robiť esbéeskára do Tesca, debil! A čo ten vyjebaný židák, ten Schlesinger, toho kedy vyriešite, čo?!“


  „My sme to mali nachystané,“ ozve sa potichu riaditeľ vyšetrovačky, no hlavu nedvihne, sústredene študuje vzorku na koberci. „Lenže nám v poslednej chvíli cukol prokurátor.“


  


  Schlesinger neveril, že sa mu podarí dostať Moniku aspoň na kávu. Keď súhlasila s obedom, bol vo vytržení. Štíhla, dlhonohá, od neho vyššia o pol hlavy, bystrá a vtipná, s diplomom z prírodných vied a čerstvo ukončenou kariérou modelky. Značne mu dvíha sebavedomie aj prestíž, že sa s ním vôbec ukazuje na verejnom mieste.


  „Kráska a zviera,“ neodpustí si, keď zbadá, ako nevraživo naňho zazerajú dvaja frajeri pri vedľajšom stole. Vyzerajú, že prežili väčšinu života v posilke a ich handry stáli viac ako jeho auto.


  „Môžeš vyzerať ako Shrek, keď ma nakŕmiš. A tých dvoch nasypaných trotlov si nevšímaj, ani ja si takých nevšímam,“ vezme si Monika jedálny lístok a začne ho sústredene študovať.


  Práve si objednávajú, keď Schlesingerovi zazvoní mobil. Podráždene pozerá na telefón, na displeji sa nezobrazuje žiadne číslo.


  „Neblbni a zdvihni si to, môže to byť sólokapor tvojho života,“ usmeje sa naňho Monika.


  „Schlesinger, prosím,“ neochotne si preloží telefón k uchu. Vzápätí ho trochu odtiahne, rev je neznesiteľný.


  „Ty potkan vyjebaný, žeby si zdochol, kde si, ty smrad skurvený,“ ryčí Generálov charakteristický hlas tak, že ho počuť aj pri vedľajšom stole. „Ty si skončil, rozumieš?! Chápeš, čo ti hovorím, ty hajzel zasraný?! Prisahám, že ťa dostanem, aj keby to bola posledná vec, čo v živote zrobím, ty čurák jeden smradľavý. Prisahám ti pomstu do siedmeho kolena, vyjebanec vyjebaný skurvený! Počuješ?! Do siedmeho kolena! Tu ti prisahám!“


  Generál si ešte párkrát poprisahá a bez pozdravu zloží. Fešáci pri vedľajšom stole sústredene študujú jedálny lístok a úporne sa tvária, že tam nie sú.


  „Preboha, kto to bol?“ opýta sa vystrašené dievča.


  Povie jej to. Zjedia obed, kávu ani dezert si Monika neprosí. Zaplatí a odvezie ju do centra. Bolo to ich prvé a posledné rande. Vráti sa do redakcie a zavolá Mikimu z pevnej linky, aby mu povedal, čo práve zažil. V poslednom čase viac dôveruje starému dobrému drôtu než mobilom. Policajt ho vôbec nepustí k slovu.


  „Nechcel som ti robiť kazišuka, ale neuveríš, čo sa stalo, Pali. Vyšlo to, minister pred dvomi hodinami kopol Generála do gúľ, odvolal ho z funkcie a poslal ho do civilu, chápeš? Vyhrali sme!“


  „Aha. Tak už chápem. Volal mi.“


  „Kto? Minister?“


  „Generál.“


  „A čo chcel?“


  „Poďakovať.“


  „Čo?“


  „Trochu nadával a prisahal mi pomstu do siedmeho kolena. Taký kus melodramatický bol.“


  „Ser naňho. Večer oslavujeme, zavolám ti. A nepi, ideme na chatu, na Domašu, budeš šoférovať. Ja nemôžem, bo my sme už začali.“


  Miki sa obetuje a čaká na Schlesingera, kým neskončí v redakcii, čo mu však nebráni priebežne zapíjať Generálov zaslúžený dôchodok neriedenou vodkou z Molyho hrnčeka. Keď ho novinár o siedmej večer naberá do Lentilky, je už ako čík, ale spoľahlivo ho donaviguje až k veľkej súkromnej chate nejakých tristo metrov od jazera. Vo veľkej spoločenskej miestnosti sedí snáď celá organizovaná z východu, Košičania aj Prešovčania, v rôznych štádiách opitosti. Šalený sedí sám v kúte a je podozrivo triezvy.


  „Čau, redaktor, jak že nie si v ťurme?“ víta ho riaditeľ skupiny východ rozvalený pri kozube.


  Schlesinger naňho nechápavo pozerá.


  „Tebe nič nepovedali?“


  „Nechceli sme ho stresovať,“ plesne ho Miki po chrbte a zmizne smerom, z ktorého cíti alkohol.


  „Takže ty ani nevieš, kto ťa zachránil?“


  „Pred čím?“


  „Ťa mali vziať do väzby, po tom výsluchu na dvojke.“


  „Za čo?“


  „Čo ja viem? Marenie vyšetrovania, ovplyvňovanie svedkov… to je jedno, dačo sa furt vymyslí. Ale na druhý deň ráno tam z ničoho nič došiel Pici a sám od seba im porozprával, že to on nahral Ďusiho Tamáša a dal ti tú kazetu. Že tam bolo ďalších päť svedkov a hocikedy môžu prísť a potvrdiť to.“


  Zrazu pochopí, prečo mu Pici volal, ale veľa sa tým nevysvetľuje.


  „Ale prečo… odkiaľ vedel...?“


  „Tvoj kamarát Miki ho navštívil a dôrazne mu vysvetlil, že ťa dostal do prúseru a že keď ťa z neho nepôjde vytiahnuť, tak že má prúser aj on, ale väčší, lebo že on nepôjde dnu, ale dole.“


  „No bazmeg,“ sadne si Schlesinger vedľa riaditeľa a krúti hlavou. „Mimochodom, Ďusiho ste stále nenašli? Teraz, keď padol Generál, by mohol vyliezť z diery, nie?“


  „Ta to by bol prvý, čo z tej diery vyliezol,“ zdvihne riaditeľ obočie.


  „Nerozumiem. Kde je?“


  „Presne neviem, ale určite ho zakopali poctivo, ten už nevylezie.“


  „Čo?“


  „Šlezi, ty si fakt úplný debil? Pici dal Ďusiho dole, ešte predtým, jak vyšiel ten tvoj článok.“


  Schlesinger vyjavene pozerá na riaditeľa a ničomu nerozumie.


  „Čo čumíš jak chuj?“ ozve sa z kúta Šalený čudným, plochým hlasom. „Zavolal mu Generálov bratranec a dohodli sa.“


  „Ale odkiaľ vedel…“


  „Odtiaľ, že tvoj kamarát Miki prišiel v piatok ráno na poradu a predostrel tam tvoj geniálny plán. Rovno pred tými dvomi geňami, o ktorých sme všetci vedeli, že sú Generálovi krtkovia, preto ich k nám dali, debilov. Pred tými, čo ťa zbalili,“ zazrie naňho Valent. „Čo si čakal? Bol posledný z Lolity, čo bol pri Molyho vražde.“


  Schlesinger sa bez slova zdvihne a ide pohľadať Mikiho. Nájde ho v kuchyni, sedí na stoličke, v ruke má fľašu tequily, nohy vyložené na stole.


  „Z…zavolaj Ľuba,“ pokúša sa artikulovať. „Povedz… povedz mu… mu povedz, že u… uzatvárame skóre.“


  Schlesinger sa bez slova otočí a vypadne. S nikým sa nelúči. Po ceste kdesi zle odbočí a dobrú hodinu blúdi, ale je mu to jedno. Hlavne, že je preč.

  Epilóg


  Schlesinger zaparkuje Krokodíla v platenej garáži. Každé jeho auto má meno — toto je zelené, lenivé a žravé. Nastúpi do výťahu, vyjde na nábrežie Dunaja a zamieri do svojej obľúbenej kaviarne. Nevaria v nej, čiže sa tam môže fajčiť, ale na bare majú jedálne lístky z dvoch susedných reštaurácií, odkiaľ si hostia môžu objednať jedlo.


  V Košiciach sa už cíti tak trochu ako cudzinec, no ani po ôsmich rokoch si ešte v hlavnom meste nepripadá ako úplne doma. Z východu bolo vždy bližšie do Prahy než do Bratislavy. Keď sa mu jedného dňa náhle všetko vzpriečilo v krku, našiel si cez internet miesto v akomsi pražskom call-centre, dal hodinovú výpoveď v redakcii, zbalil si pár najnutnejších vecí a pocítil obrovskú úľavu. Už žiadne morálne dilemy, žiadna paranoja, žiadni smrteľne nebezpeční hajzli — ani mafiáni, ani siskári, ani policajti. Práve sa chystal do postele, aby mohol skoro ráno vyraziť, keď mu zavibroval mobil. Dlhoročný kolega a priateľ, toho času šéfredaktor v celoslovenskej televízii.


  „Čau, počul som, že si to zabalil v novinách.“


  „Hej, stačilo mi.“


  „Super, tak poď robiť telku.“


  „Sme si to už vysvetlili dávno, nie? Škaredí ľudia s rečovými chybami sa nemajú čo tlačiť pred kameru.“


  „Akurát rozbieham novú publicistiku, tam to nevadí. Poď to aspoň skúsiť, telka je úplne iná zábava ako papier.“


  „Ďakujem, vážim si to, ale už mám vybavený flek v Prahe. Ráno vyrážam.“


  „A čo tam chceš robiť? Investigatívne hľadať Karlov most?“


  „Idem mimo branže, call-centrum.“


  „Odkedy nastupuješ?“


  „Od prvého.“


  „To je budúci štvrtok. Zastav sa po ceste v Bratislave. Prespíš u mňa, vyskúšaš si to, a keď sa ti nebude páčiť, pôjdeš ďalej. Nemáš čo stratiť. Keby nič, tak aspoň pokecáme o starých divokých časoch.“


  Telka bola zábava, do Prahy nikdy nedorazil. Po pár rokoch síce investigatíva skapala na nezáujem diváka, ľudia boli presýtení kauzami, ale vymenil ju za politiku. Bola rovnako špinavá ako zločin, no dalo sa o nej zložito mudrovať. Užíval si postavenie dinosaura, ktorého platili za to, čo si pamätá, nie za nové zistenia a denný stres.


  Občas ho ešte minulosť dobehla. Po pár rokoch našli Tamášovo telo a z jeho vraždy obvinili Piciho. Zavolal si ho vyšetrovateľ, do tej istej budovy, kam ho kedysi odviezli Generálove krysy z organizovanej. Chcel vedieť, odkiaľ má nahrávku. Vysvetlil mu, že je to redakčné tajomstvo, ale kdesi v archíve, rovno pod zadkom, má spis s pokusom vraždy Otta Schwartza a v ňom je založená aj výpoveď človeka, ktorý mu ju dal. O ďalších pár rokov si ho zavolal sudca, aby sa ho opýtal na to isté. Pici sedel pár metrov od neho, na lavici obžalovaných, a mlčal. Schlesinger sa teda opäť odvolal na redakčné tajomstvo. Sudca ho upozornil, že je povinný odpovedať, inak mu môže vyrubiť pokutu do päťdesiattisíc korún. Schlesinger mu podrobne vysvetlil, že po toľkých rokoch by si to vlastne vôbec nemusel pamätať, ako mu radili právnici, ale že radšej zaplatí pokutu, než by mal klamať súdu alebo zhodiť zdroj. Nechali ho ísť. Pici dostal dvadsaťpäť rokov, vypovedal proti nemu korunný svedok, ktorý dokázal označiť Tamášov hrob. Na motív sa nikdy nikto nepýtal. Mafoši sa prosto zabíjajú.


  Dorazí ku kaviarni, otvorí dvere, zamáva barmanke a vykročí k svojmu obľúbenému stolu, vzadu, v rohu, na mieste s dobrým výhľadom na vchod a so stenou za chrbtom. Niektorých zbytočných návykov sa stále nedokáže zbaviť.


  „Čau, Pali,“ ozve sa ktosi za jeho chrbtom.


  Zmätene sa otočí za povedomým hlasom. Hneď pri prvom stole, chrbtom k vchodu, sedí Aďo Šípoš.


  „Ahoj,“ odzdraví a vykročí späť.


  „Prisadneš si?“


  Aďo sa postaví a podáva mu ruku. Schlesinger ju prijme a váhavo si sadne. Nevideli sa tak dvanásť rokov, možno viac.


  „Teraz si v Bratislave?“ opýta sa Aďo.


  „Áno, už dosť dlho. Ty? Stále v Košiciach?“


  „Jasne. Už to tam nie je, čo bývalo, ale doma je doma. A ty? Ako ide?“


  „Celkom fajn, nemôžem sa sťažovať. Vlastne by to mohlo byť perfektné, keby sa celá táto krajina ozlomkrky nehnala do priepasti. Vláda jednej strany, čo ti hrabe? Niekedy rozmýšľam, načo sme sa vôbec v deväťdesiatych namáhali.“


  „Hej, dobre už bolo. A my sme boli pri tom.“


  Schlesinger si náhle uvedomí, že práve v tomto okamihu z neho všetok hnev definitívne vyprchal. Cíti sa prázdny a mŕtvy.


  


  * * *


  


  


  POĎAKOVANIE


  


  Ďakujem svojej dobrej žene, že zo mňa vydupala aj tretí román a nenechala ma pri jeho písaní biedne, bez potravy a osobnej hygieny, zhynúť za monitorom. Ďakujem kocúrovi Luciferovi, že sa so mnou podelil o stôl a klávesnicu. Ďakujem Nataši Holinovej, že si poradila s pasážami, ktorých autorstvo som zbabelo zhodil na Lucifera, Denise Gura Doričovej z Ikaru, že to so mnou dobojovala až do konca, a Petrovi Nosáľovi za skvelú obálku. Ďakujem aj všetkým tým, ktorí mi pomáhali klásť dlažobné kocky na ceste do pekla, bez nich by tento príbeh nikdy nevznikol.

